Kapak

a) Hüccet-i Mustafa b. Süleyman ki beytülmâl emînidir yüzüne isbât-ı verâset eylemişdir. Bu sicildedir bunda yoklana. b) Mes’ele Anaları Hind hidânesinde olan eytâm-ı sıgāra Hind hâkime nafaka takdîr ettirip lâkin nafaka-i mukaddereyi Hind âhardan istikrâz etmeyip kendi malından sarf eylemiş olsa eytâm-ı mezbûre bâliğa olduklarında Hind nafaka-i mukaddereyi babalarından intikāl eden mallarından almaya kādire olur mu beyân buyurulup musâb oluna el-Cevâb: Allahü a‘lem olur. Ketebehü’l-fakīr Sun‘ullah bi hattihi’ş-şerîf. Ufiye anhu [1a-1] Hüccet-i izâle ( )

(GALATA32 - cilt: 36, sayfa: 37 - Hüküm no: Kapa - Orijinal metin no: [Kapak içi])﻿

﻿

﻿

1. Hüküm

Hüseyin b. Mehmed’in cenine vasî atanması

Hâkim, müezzin Hüseyin b. Mehmed nâm kimesneyi, Ebâ Eyyûb-i Ensârî -aleyhi’r-rahmetü’l-meliki’l-Bârî- kasabasında Sofular mahallesinde bundan akdem vefât eden merhûm Mustafa b. el-Hâc Derviş nâm babasından intikāl eden emvâlin zabtı ve hıfz-ı ahvâl-i hamli için (cenînin) ihtiyâcına binâen vasî nasb etti. O da vesâyet-i mezbûreyi kabûl edip cemî‘ umûrunu edâyı üzerine aldı. Cerâ zâlike fî evâili Cumâdelâhire sene hamse aşere ve elf.

Şuhûdü’l-hâl: Ahmed Çelebi b. İsa, İbrahim b. Mehmed el-Hatîb, Hüsam Efendi b. Abdurrahman, Mehmed b. Yusuf el-Muhzır, Mustafa b. Mehmed el-Muhzır ve gayruhüm

(GALATA32 - cilt: 36, sayfa: 37 - Hüküm no: 1 - Orijinal metin no: [1b-1, Arapça])﻿

﻿

﻿

2. Hüküm

Vasiyyi muhtârın vasiyyi mansûba karşı açtığı davanın kabûlü

Udûlden el-Hâc Veli b. İbrahim ve Mehmed b. Hüdâverdi nâm kimesneler, Nasuh b. Mustafa nâm babaları bundan akdem fevt olan, Kasımpaşa mahallâtından Server Efendi mahallesinde sâkine iken anneleri Zeyni bt. Abdünnebi’nin de fevt olduğu Mehmed, Ali ve Süleyman nâm sıgāra kıbel-i şer‘den vasiyyi mansûb olan husûs-ı âti’z-zikri münkir hasm-ı câhid Mustafa Efendi b. Mehmed el-Kadı mahzarında, merhûme Zeyni’nin vasiyyetlerinin tenfîzi ve sıgār-ı mezbûrînin umûrunun görülmesi için vasiyyi muhtâr kıldığı hâmil-i hâze’l-kitâb Yusuf Bey b. Mehmed’den sâdır olan da‘vâ-yı sahîha-i şer‘iyyede şöyle şehâdet ettiler ki, merhûme-i mezbûre Zeyni maraz-ı mevte yakalanıp başını yastığa koyduğunda, aklı başında iken sülüs-i malından ihrâc edilip techîz ve tekfînine ve eyyâm-ı mu‘tâdede can aşı verilmesine sarf edilmesi için vasiyyette bulundu. Müdde‘î-i mezbûr Yusuf Bey’i de vasiyyetinin tenfîzine ve sıgār-ı mezbûrînin umûrunu görmeye vasiyyi muhtâr kıldı. O da vesâyet-i mezbûreyi kabûl edip hizmeti lâzımesini edâyı üzerine aldı. Şehâdetleri ba‘de ri‘âyet-i şerâiti’l-kabûl inde’ş-şer‘ makbûl ve mu‘teber olmağın mûcebince hükm edildi. Cerâ zâlike ve hurrire fî evâili Cumâdelâhire sene hamse aşere ve elf.

Şuhûdü’l-hâl: Receb b. Yusuf el-İmâm, Mehmed b. Hüdâverdi, Mustafa b. Ebûbekir, Reis-i sultânî Ahmed

(GALATA32 - cilt: 36, sayfa: 37 - Hüküm no: 2 - Orijinal metin no: [1b-2, Arapça])﻿

﻿

﻿

3. Hüküm

Kenan Bey b. Abdullah’ın muhallefâtı

Hazreti Ebî Eyyûb-i Ensârî -radiye anhu’l-Bârî- mahallâtından Dökümcübaşı mahallesinde vefât eden ve geride Fâtıma adlı sagīre kızı ile Sâliha bt. Şeyh Nasuh adlı zevcesini bırakan merhûm Kenan Bey b. Abdullah’ın muhallefâtıdır. Verâset ikisine münhasırdır. Tahrîren fî evâsıtı Rebî‘ulâhir. Dükkân-ı enseri ma‘a esbâb 20000 Mağaza 1 5000 Ferâce neftî 1 800 Ferâce yeşil 700 Çakşır-ı Bodrum 2 500 [2a] Gulâm be nâm-ı Yusuf 1 5000 Dolama lacivert 1 500 Bogasi zıbın 1 80 ...? zıbın 1 80 Kürdi 100 Kuzu kürkü 100 Tülbent müsta‘mel 1 100 Sikkîn çift 1 20 Mercan tesbih 1 30 Kavuk 20 Hâtem-i sîm 1 20 Mukaddem kuşak 1 100 Gömlek ma‘a don 6 80 Makrame 6 20 Tülbent bürgü 1 20 Kılıç sâde 1 100 Tîrkeş 1 30 Türkî kitâb 6 50 ...? 1 10 Kaliçe 1 300 Eğin kürkü 1 200 Kilim kırmızı 1 100 Keçe-i Selânik 3 300 Velense 3 200 Sofra 1 100 Yorgan-ı Yemeni 2 100 Yastık işleme 2 100 Tas 1 20 Güğüm 1 40 Mavi kebe 1 100 Döşek beledî 1 50 Minder beyaz 3 100 Kaliçe köhne 1 100 Sahan-ı sagīr 4 60 Sahan-ı müsta‘mel 6 100 Şamdan 1 30 Leğen 1 20 Çizme köhne 1 10 Tencere-i kebîr 4 400 Yekûn 48500 Minhâ el-ihrâcât Tekfîn ve techîz 2000 Mehr-i müeccel-i müsbet li Sâliha Hâtun 4000 Resm-i kısmet ve defter ve sâir harc-ı müsbet 500 el-Bâkī beyne’l-verese Hissetü’z-zevce es-sümün 5250 Hissetü’l-bint farzan ve redden 36750

(GALATA32 - cilt: 36, sayfa: 38 - Hüküm no: 3 - Orijinal metin no: [1b-3])﻿

﻿

﻿

4. Hüküm

Emaneten bırakılan iki bin akçenin terekeden alınmasına hükm edilmesi

Udûlden Behrâm Bey b. Abdullah ve el-Hâc Receb b. Mirza nâm kimesneler, meclis-i şer‘-i şerîf ve mahfil-i dîn-i münîfte hâzırân olup sağlığında mahmiye-i Galata mahallâtından Cihangir mahallesinde sâkin iken bir deniz seferinde fevt olan merhûm el-Hâc Hüseyin b. Abdullah’ın ana-baba bir karındaş çocukları ve vârisleri olan fahrü’l-emâsil Mahmud Bey ve Ahmed Bey kıbellerinden husûs-ı âti’z-zikre vekâleti sâbit olan Yusuf Bey b. Abdullah nâm hasm-ı câhid mahzarında, hâmiletü hâze’l-kitâb Âfitâb bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, lehine şâhitlik yapılan müdde‘iye-i mezbûre, bizim yanımızda merhûm-ı mezbûra hâl-i hayâtında râyicü’l-vakt iki bin akçe-i Osmânîyi vedî‘a olarak vermiş ve teslîm etmişdi. Merhûm da meblağ-ı mezbûru ondan emâneten almış ve kabz etmişdi. Müdde‘iye-i merkūmeye, meblağ-ı mezbûrun tamâmını veya bir kısmını asâleten veya vekâleten da‘vâlıdan almadığına, ona bağışlamadığına veya alacağını başkasına havâle etmediğine ve zimmetini bi vechin mine’l-vücûh ve sebebin mine’l-esbâb ibrâ etmediğine dâir yemîn teklîf olundukda yemîn billâh edicek şehâdetleri ba‘de ri‘âyet-i şerâiti’l-kabûl inde’ş-şer‘ makbûl ve mu‘teber olmağın hâkim şehâdetleri mûcebince hükm etti. Cerâ zâlike fî evâsıtı Cumâdelâhire sene hamse aşere ve elf.

Şuhûdü’l-hâl: Fahrü’l-kuzât Zeyneddin Efendi b. Yusuf, Nurullah Çavuş b. Muharrem, İlyas b. Nasuh, Şaban b. Abdullah, Behrâm Bey b. Abdullah ve gayruhüm

(GALATA32 - cilt: 36, sayfa: 39 - Hüküm no: 4 - Orijinal metin no: [2a-1, Arapça])﻿

﻿

﻿

5. Hüküm

Ödünç verilen dört bin akçenin terekeden alınmasına hükm edildiği

Udûlden imâm Şaban b. Mahmud ve Süleyman Reis b. Yusuf nâm kimesneler meclis-i şer‘-i şerîf ve mahfil-i dîn-i münîfte hâzırân olup, sağlığında mahmiye-i Galata tevâbi‘inden Tophane mahallâtından Cihangir mahallesinde sâkin iken bir deniz seferinde fevt olan merhûm el-Hâc Hüseyin b. Abdullah’ın ana-baba bir karındaş çocukları ve vârisleri olan fahrü’l-emâsil Mahmud Bey ve Ahmed Bey kıbelinden husûs-ı âti’z-zikre vekâleti sâbit olan bevvâb-ı sultânî Yusuf Bey b. Abdullah nâm hasm-ı câhid mahzarında, hâmiletü hâze’l-kitâb Âfitâb bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, lehine şâhitlik yapılan müdde‘iye-i mezbûre, bizim yanımızda merhûm-ı mezbûra hâl-i hayâtında râyicü’l-vakt dört bin akçe-i Osmânîyi karz olarak vermiş ve teslîm etmişdi. Merhûm da meblağ-ı mezbûru meclis-i akidde ondan istikrâz etmiş ve kabz etmişdi. Zevce-i mezbûreye meblağ-ı mezbûrun tamâmını veya bir kısmını asâleten veya vekâleten merhûm-ı mezbûrdan geri almadığına, bağışlamadığına veya alacağını başkasına havâle etmediğine ve zimmetini bi vechin mine’l-vücûh ve sebebin mine’l-esbâb ibrâ etmediğine dâir yemîn teklîf olundukda yemîn billâh edicek şehâdetleri ba‘de ri‘âyet-i şerâiti’l-kabûl inde’ş-şer‘ makbûl ve mu‘teber olmağın hâkim şehâdetleri mûcebince hükm etti. Cerâ zâlike fî evâsıtı Cumâdelâhire sene hamse aşere ve elf.

Şuhûdü’l-hâl: Fahrü’l-kuzât Zeyneddin Efendi b. Yusuf, Nurullah Çavuş b. Muharrem, İlyas Bey b. Nasuh, Şaban b. Abdullah, Behrâm Bey b. Abdullah, Mustafa b. Abdullah, Mehmed b. Yusuf el-Muhzır, Mustafa b. Mehmed ve gayruhüm

(GALATA32 - cilt: 36, sayfa: 40 - Hüküm no: 5 - Orijinal metin no: [2b-1, Arapça])﻿

﻿

﻿

6. Hüküm

Hatice bt. Abdullah’ın nikâhının tespitine ve mehr-i müeccelin ödenmesine hükm edilmesi

Udûlden el-Hâc Mehmed b. Mustafa nâm kimesne ve âdilâtdan Şahbula bt. el-Hâc Nebi ve Hatice bt. Abdullah ve Fâtıma bt. Abdullah nâm hanımlar, husûs-ı âti’l-beyânı inkâr eden iki da‘vâlının yani, Kâbe beldesinde fevt olan merhûm el-Hâc Hasan Reis b. Osman’ın sulbî oğlu ve küçük karındaşı İbrahim Çelebi’nin vasiyyi şer‘îsi olan Mehmed Çelebi b. Osman nâm kimesnenin mahzarında ve merhûm-ı mezbûrun annesi ve zevi’l-erhâm cihetinden vârisi olan Şâhî bt. Abdullah nâm kadının mahzarında, hâmiletü hâze’l-kitâb Hatice bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm el-Hâc Hasan hâl-i hayât ve kemâl-i sıhhatinde bizim yanımızda, lehine şâhitlik yapdığımız mezbûre Hatice ile tezevvüc eylemiş, Hatice de nefsini ona tezvîc etmişdi. Sonra müdde‘iye-i mezbûreye (mehr-i müecceli cihetinden) meblağ-ı mezbûru tamâmen veya kısmen, asâleten veya vekâleten merhûm-ı mezbûrdan almadığına, alacağı başkasına havâle etmediğine, hibe etmediğine ve bi vechin mine’l-vücûh zimmetini ibrâ etmediğine dâir yemîn teklîf olundukda yemîn billâh edicek şehâdetleri ba‘de ri‘âyet-i şerâiti’l-kabûl inde’ş-şer‘ makbûl ve mu‘teber olmağın mûcebince hükm edildi. Cerâ fi’t-târihi’l-mezbûr.

Şuhûdü’l-hâl: Behrâm b. Abdullah el-Cündî, Mahmud b. Kemal, Mustafa b. Mehmed ve Mehmed b. Yusuf

(GALATA32 - cilt: 36, sayfa: 40 - Hüküm no: 6 - Orijinal metin no: [2b-2, Arapça])﻿

﻿

﻿

7. Hüküm

Mehmed Çelebi b. el-Hâc Hasan Reis’in, küçük kardeşine vasî atandığı

Hâkim, babası Kâbe beldesinde vefât eden Mehmed Çelebi b. el-Hâc Hasan Reis’i, babası el-Hâc Hasan’dan intikāl eden mallarının muhâfazası için İbrahim b. el-Hâc Hasan Reis adlı küçük karındaşına vasî nasb etti. O da vesâyet-i mezbûreyi kabûl edip hizmeti lâzımesini edâyı üzerine aldı. Cerâ fi’t-târihi’l-mezbûr.

Şuhûdü’l-hâl: ( )

(GALATA32 - cilt: 36, sayfa: 41 - Hüküm no: 7 - Orijinal metin no: [2b-3, Arapça])﻿

﻿

﻿

8. Hüküm

İbrahim Çelebi b. el-Hâc Hasan Reis adlı küçüğe nafaka takdir edildiği

Hâkim, babası Kâbe beldesinde vefât eden İbrahim Çelebi b. el-Hâc Hasan Reis nâm sagīrin nafakası ve kisvesi için babası mezbûr el-Hâc Hasan’dan kendisine intikāl eden mallardan alınmak üzre himâye ve terbiyesi altında bulunduğu vasiyyi şer‘îsi Mehmed Çelebi b. el-Hâc Hasan Reis’in talebiyle ihtiyâca binâen zeyilde mezkûr târihden i‘tibâren yevmî beş akçe farz ve takdîr etti. Ayrıca vasiyyi mezbûra, meblağ-ı merkūmun sarfına ve vakt-i hâcetde istidâne edip vakt-i zaferde rücû‘una izin verdi ( ).

(GALATA32 - cilt: 36, sayfa: 41 - Hüküm no: 8 - Orijinal metin no: [2b-4, Arapça])﻿

﻿

﻿

9. Hüküm

Hâkimin küçüklere nafaka takdir ettiği

Hâkim, himâye ve terbiyesi altında bulundukları vasîleri kavaf Yusuf Bey b. Mehmed’in talebi üzerine, mahmiye-i Galata hâricinde vâki‘ Kasımpaşa mahallâtından Sürûri Efendi mahallesinde fevt olan Nasuh b. Mustafa’nın Mehmed, Ali ve Süleyman nâm sıgārının nafakaları, kisveleri ve sâir havâic-i zarûriyyeleri için zeyilde mezkûr târihden i‘tibâren babaları Nasuh’dan ve yine mahalle-i mezbûrede mukaddemâ vefât eden anneleri Zeyni bt. Abdünnebi’den kendilerine irs-i şer‘le intikāl eden mallardan alınmak üzre her birisine altışar akçe verilmek üzre râyicü’l-vakt yevmî on sekiz akçe farz ve takdîr etti. Hâkim ayrıca vasiyyi mezbûra, meblağ-ı mezbûru sarf etmeğe ve vakt-i hâcetde istidâne edip vakt-i zaferde rücû‘una izin verdi. Cerâ zâlike ve hurrire fi’l-yevmi’s-sâlis min Cumâdelâhire sene hamse aşere ve elf.

Şuhûdü’l-hâl: Receb b. Yusuf el-İmâm, Mehmed b. Hüdâverdi el-Müezzin, Ahmed Reis-i sultânî, Mustafa b. Ebûbekir

(GALATA32 - cilt: 36, sayfa: 41 - Hüküm no: 9 - Orijinal metin no: [3a-1, Arapça])﻿

﻿

﻿

10. Hüküm

Memi Reis b. Abdullah’ın Gürcü asıllı câriyesini âzad ettiği

Mahmiye-i Galata mahallâtından Câmi‘-i kebîr mahallesinde sâkin olan Memi Reis b. Abdullah nâm kimesne, hâmiletü hâze’l-kitâb orta boylu, kara gözlü, esmer, çatık kaşlı Gürciyyetü’l-asl Nâzenin bt. Abdullah nâm câriye-i memlûkesini âzâd ettiğini ikrâr ve i‘tirâf etti. Cerâ zâlike fi’l-yevmi’s-sâlis min Receb sene hamse aşere ve elf.

Şuhûdü’l-hâl: Mehmed b. Şaban, Ali Çelebi b. Hüsrev, Nurullah Çavuş b. Muharrem, Ali b. Mehmed el-İmâm, Beyti Bey b. İsmail, Mehmed Çelebi el-Mu‘arrif, Zerdeşan? Çelebi b. ( ), Süleyman b. Abdullah el-Cerrâh, Mehmed b. Yusuf el-Muhzır, Mustafa b. Mehmed el-Muhzır ve gayruhüm

(GALATA32 - cilt: 36, sayfa: 42 - Hüküm no: 10 - Orijinal metin no: [3a-2, Arapça])﻿

﻿

﻿

11. Hüküm

Ebubekir Reis b. Sinan Reis’in Gürcü asıllı kölesini âzad etmesi

Reis-i sultânî Ebûbekir Reis b. Sinan, rıkkını mu‘terif olan, çatık kaşlı, orta boylu, elâ gözlü Mekriliyyü’l-asl ve sağ dirseğinde eser-i cerh bulunan hâmil-i hâze’l-kitâb Keyvan b. Abdullah nâm abd-i memlûkünü hasbeten lillâhi ta‘âlâ âzâd ettiğini ikrâr ve i‘tirâf etti. Cerâ fi’t-târihi’l-mezbûr.

Şuhûdü’l-hâl: Mehmed b. Şücâ‘, Siyâmi Reis b. İlyas, el-Hâc Mustafa b. Şaban, Ahmed b. Hamza, Ahmed Çelebi b. Abdüllatif, Pîr Hasan b. Abdullah, el-Hâc Yasin b. Abdullah ve gayruhüm

(GALATA32 - cilt: 36, sayfa: 42 - Hüküm no: 11 - Orijinal metin no: [3a-3, Arapça])﻿

﻿

﻿

12. Hüküm

Mehmed b. Mehmed’in Eflak asıllı câriyesini vasiyet yoluyla âzad ettiği

Udûlden reis-i sultânî Mehmed b. İbrahim ve Kasım Bey b. Abdullah nâm kimesneler, meclis-i şer‘-i şerîfde hâzırân olup husûs-ı âti’l-beyânı münkir, hâric-i mahmiye-i Galata mahallâtından Kulekapısı mahallesinde bundan akdem fevt olan Mehmed b. Mehmed’in zevcesi ve zevi’l-fürûzi’n-nesebiyye cihetiyle vârisi olan Meryem bt. Abdullah nâm hasm-ı câhid mahzarında şöyle şehâdet ettiler ki, müteveffâ-yı mezbûr merhûm Mehmed hâl-i hayâtı ve kemâl-i sıhhatinde, hâzıra bi’l-meclis olan iri gözlü ve Eflakiyyetü’l-asl sagīre câriye-i memlûkesini mevtimden sonra hür olsun diyerek mutlak tedbîrle âzâd etmişdi. Câriye-i mezbûre bu sûretle sâir harâir-i asliyyât gibi hürre oldu. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Tahrîren fî evâhiri Cemâ[ziyelevvel].

Şuhûdü’l-hâl: Mehmed Çelebi b. ( ), Mustafa b. Mehmed, Mehmed Çelebi ( )

(GALATA32 - cilt: 36, sayfa: 42 - Hüküm no: 12 - Orijinal metin no: [3a-4, Arapça])﻿

﻿

﻿

13. Hüküm

Hâkimin küçüklere nafaka ve anneye iddet nafakası takdir etmesi

Hâkim, Şaban Reis b. Mustafa’nın oğulları Yusuf, Mehmed, Sâlih ve İbrahim nâm sıgārın nafakası, kisvesi ve sâir havâic-i zarûriyyeleri için hâlen gāib olan babaları mezbûr Şaban Reis’den alınmak üzre zeyilde mezkûr târihden i‘tibâren her birine on bir akçe verilmek üzre râyicü’l-vakt kırk dört akçe farz ve takdîr etti. Bu taleb hâlen himâye ve terbiyesi altında bulundukları ve Fâtıma bt. Hamza Reis nâm annelerinden bu konudaki vekâleti nehc-i şer‘î üzre sâbit olan vekîl Ahmed Bey b. Abdüllatif’den geldi. Hâkim ayrıca meblağ-ı mezbûru sıgār-ı mezbûrîn için sarf etmek ve vakt-i hâcetde istidâne edip vakt-i zaferde rücû‘ etmek üzre annelerine izin verdi. Hâkim sonra vekîl-i mezbûr Ahmed’in talebiyle mezbûre Fâtıma’nın iddet nafakası olarak zevc-i mutallıkı mezbûr Şaban Reis üzerine âti’l-beyân târihden i‘tibâren yevmî yirmi bir akçe farz ve takdîr etti. Cerâ ve hurrire fî gurreti Cumâdelâhire sene hamse aşere ve elf.

Şuhûdü’l-hâl: Abdülkādir Hoca b. Hacı, Mehmed b. Abdullah er-Râcil, Ahmed b. Şaban, Musa b. Hüsam, Cafer b. Abdullah, Rıdvan Bey b. Abdullah, Keyvan Bey b. Abdullah, İsa b. Abdurrahman el-İmâm, Mehmed b. Yusuf, Mustafa b. Mehmed, Hüseyin b. Hasan ve gayruhüm

(GALATA32 - cilt: 36, sayfa: 43 - Hüküm no: 13 - Orijinal metin no: [3b-1, Arapça])﻿

﻿

﻿

14. Hüküm

Hâkim’in vasîye nâzır ataması

Hâkim, mu‘temed Mehmed b. Ahmed’i Ebâ Eyyûb-i Ensârî mahallâtından Kasımpaşa mahallesinde bundan akdem fevt olan Yağcı diye ma‘rûf merhûm Musli Çelebi b. Derviş’in câriyesi Zemâne bt. Abdullah’ın vaz‘-ı hamline ve doğacak çocuğa, merhûm babasından intikāl eden arâzi ve malları vasî ile birlikte kemâl-i ihtimâm ve istikāmet üzre gözetmek maksadıyla kıbel-i şer‘den mansûb vasî olan müezzin Hüseyin b. Necib nâm kimesneye nâzır nasb etti. O da nezâret-i mezbûreyi kabûl edip hizmeti lâzımeyi üzerine aldı. Cerâ zâlike ve hurrire fi’l-yevmi’s-sâmin aşere min Recebi’l-mürecceb sene hamse aşere ve elf.

Şuhûdü’l-hâl: Beytullah b. İsmail, Kasım Çelebi b. Mehmed, Hüseyin Efendi b. Mehmed el-Hatîb, Mahmud Çelebi b. İlyas el-Kâtib, Hoca Mehmed b. Hamza, Seyyid Ramazan b. Seyyid Mustafa, Mustafa b. Abdullah, Mehmed b. Yusuf el-Muhzır, Mustafa b. Mehmed el-Muhzır ve gayruhüm

(GALATA32 - cilt: 36, sayfa: 43 - Hüküm no: 14 - Orijinal metin no: [3b-2, Arapça])﻿

﻿

﻿

15. Hüküm

Âişe Hâtun bt. Abdullah’ın muhallefâtı

Merhûm Cihangir Câmi‘i mahallesinde fevt olan ve geride sadece Kenan Bey b. Abdullah nâm zevcini bırakan merhûme Âişe Hâtun bt. Abdullah’ın muhallefâtıdır beytülmâl emîni fahrü’l-akrân Ali Çelebi b. Mustafa ma‘rifetiyle 1016 senesi Cumâdelûlâsı’nın 12. gününde yazıldı. Mecmû‘ü’l-müfredât: 5413+6000: 11413 el-Mesârif: 830 el-Bâkī: 10584 Hissetü’z-zevc: 5292 Hissetü’l-emîn: 5292

(GALATA32 - cilt: 36, sayfa: 44 - Hüküm no: 15 - Orijinal metin no: [3b-3])﻿

﻿

﻿

16. Hüküm

Beytülmâlce el konulan muhallefâtın mîrâsçıya iadesi

Osman b. Şaban ve Mehmed b. Ahmed nâm kimesneler, Kasımpaşa mahallâtından Bâli Hoca mahallesinde bundan akdem fevt olan merhûm Ali b. Musa b. Ali’nin muhallefâtını, emânet ve kitâbet-i mahkiyeleri münâsebetiyle vârisi olmadığı zannıyla zabt eden ve husûs-ı âti’l-beyânı münkir olan, mahmiye-i Galata’da vâki‘ beytülmâl-i hâs emîni Mahmud Çavuş b. Ahmed ve kâtibi Ali Çelebi b. Mustafa nâm kimesneler mahzarında, işbu hâmil-i hâze’l-kitâb Mustafa b. Mehmed b. İsa ve Hatice bt. Mehmed b. İsa’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, lehine şâhidlikde bulunulan mezbûr Mustafa, merhûm Ali’nin usûbet-i nesebiyye cihetiyle vârisidir. Şu cihetle ki, o merhûmun amca oğludur. Müdde‘î-yi mezbûrun babasının adı Mehmed, müteveffâ-yı merkūmun babasının adı Musa’dır. Her ikisinin babasının adı da İsa’dır. Her biri mahmiye-i Kostantıniyye mahallâtından Topkapısı diye ma‘rûf mahalle sâkinlerindendir. Lehine şehâdet edilen diğer kimesne olan merkūme Hatice de kezâ amca kızıdır; ancak zevi’l-erhâmdan olması cihetiyle merhûm Ali’nin muhallefâtından hissesi yoktur dediklerinde şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın târih-i mezbûrda mûcebince hükm edildi.

Şuhûdü’l-hâl: Ahmed b. Abdüllatif, Mehmed b. Hüccetullah es-Sarrâc, Hızır b. Musli, Mustafa [b.] Osman, Mehmed b. Mustafa, Mustafa b. Mehmed, Mehmed b. Yusuf ve gayruhüm

(GALATA32 - cilt: 36, sayfa: 44 - Hüküm no: 16 - Orijinal metin no: [4a-1, Arapça])﻿

﻿

﻿

17. Hüküm

Yirmi sekiz altın karz-ı hasen iddiasının kabûl edilmesi

Medîne-i Ebî Eyyûb el-Ensârî mahallâtından Kasımpaşa mahallesinde bundan akdem fevt olan Bâli b. Pîr Mehmed’in sulbî sagīr oğlu Derviş’in vasiyyi şer‘îsi olan işbu hâmilü’l-kitâb Sami b. Ramazan nâm kimesne meclis-i şer‘a medîne-i mezbûre mahallâtından Sofular mahallesinde sâkin iken fevt olan Mustafa Çelebi b. el-Hâc Derviş’in sadriyye kızı kebîre Hatice nâm hâtunun husûs-ı âti’l-beyâna vekîli olup nehc-i şer‘î üzre vekâleti sâbit olan Ali Bey b. Abdullah ve yine müteveffâ-yı mezbûr Mustafa’nın câriye-i müstevlidesi Zemâne bt. Abdullah’ın hamline cânib-i şer‘den vasî nasb olunan Hüseyin b. Muhib nâm kimesneleri ihzâr ve mahzarlarında takrîr-i da‘vâ edip târih-i kitâbdan yedi sene mukaddem vasîsi olduğum sagīr-i mezbûr malından altın yüz seksen râyic iken müteveffâ-yı mezbûra yirmi sekiz aded tâmmü’l-vezn sahîhü’l-ayâr altın vermiş idin zimmetinde iken fevt olmuşdur vesâyetim hasebiyle hâlâ muhallefâtından alıverilmesini taleb ederim dedikde vasiyyi mezbûr Satı’nın sıdk-ı da‘vâsına mutâbık beyyine taleb olundukda ricâl-i müslimînden Kalender b. Süleyman ve Abdi b. Mehmed ve Sinan b. Abdullah el-Kadrî nâm kimesneler li ecli’ş-şehâde hâzırûn olup şehâdet-i şer‘iyye eylediklerinde fi’l-vâki‘ târih-i kitâbdan yedi sene mukaddem sagīr-i mezbûr malından minvâl-i meşrûh [üzre] bizim huzûrumuzda altın yüz seksen râyic iken yirmi sekiz aded altın karz-ı hasen-i şer‘î üzre vermişdir bu husûsa şâhidleriz şehâdet dahi ederiz dediklerinde şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra sâlifü’z-zikr altını vasiyyi merkūm müteveffâ-yı mezbûrdan bi’l-asâle ve bi’l-vekâle küllen ve ba‘zan almadığına yemîn teklîf olundukda yemîn billâh edicek mâ hüve’l-vâki‘ kayd ü sebt [olundu]. Hurrire fî târihi’l-mezbûr.

Şuhûdü’l-hâl: el-Mezbûrûn

(GALATA32 - cilt: 36, sayfa: 45 - Hüküm no: 17 - Orijinal metin no: [4a-2])﻿

﻿

﻿

18. Hüküm

Keyvan Ağa b. Abdülmennân’ın evin yarı hissesini sattığı

Fahrü’l-emâsil ve’l-akrân Keyvan Ağa b. Abdülmennân mahfil-i kazâda fahrü’l-eşbâh Tersâne-i âmire reislerinden Abdi Reis b. Ali nâm kimesne muvâcehesinde bi’t-tav‘i’s-sâf ikrâr ve i‘tirâf edip mahmiye-i Galata hâricinde Kasımpaşa Câmi‘i mahallesinde bundan akdem vefât edip verâseti benim mu‘takam olmağın usûbet-i nesebiyye ile bana ve zevc-i metrûkü mûmâ-ileyh Abdi Reis’e münhasıra olan Gülizar bt. Abdullah muhallefâtından mahalle-i mezbûrede vâki‘ iki tarafı tarîk-i âmma ve bir tarafı Hamamcızâde mülküne ve bir cânibi Mehmed b. Ali mülküne ve bir cânibi yine mûmâ-ileyh Abdi Reis mülküne müntehî olup iki beyt-i ulvîyi ve altında bir mahzeni ve bir su kuyusunu ve muhavvatayı müştemil olan menzilin merhûme-i mezbûreden irs-i şer‘le bana intikāl eden nısf-ı şâyi‘ini cemî‘-i tevâbi‘ ve levâhıkıyla merhûme-i mezbûrenin zevci mûmâ-ileyh Abdi Reis’e on beş bin beş yüz nakid râyicü’l-vakt akçeye bey‘-i bâtt-ı sahîh-i şer‘î ile bey‘ edip meblağ-ı mezbûru mûmâ-ileyh Abdi Reis yedinden bi’t-tamâm ahz u kabz eyledim menzili mezbûrun nısfı verâseten ve nısfı şirâ-i şer‘î ile mülk-i mahz ve hakk-ı sırfıdır keyfe mâ yeşâ’ tasarruf eylesin dedikde mukırr-ı müşârün-ileyh Keyvan’ın vech-i meşrûh üzre sudûr eden ikrârını müşterî-i mûmâ-ileyh Abdi Reis vicâhen tasdîk ve şifâhen tahkīk eyledikde mâ vaka‘a gıbbe’t-taleb ketb olundu. Cerâ zâlike fî evâili Receb li sene hamse aşere ve elf.

Şuhûdü’l-hâl: Şaban b. Sadullah, Müyesser b. Ahmed Çelebi, Mehmed Bey b. Abdullah, kazzâz Mahmud, Mahmud Efendi b. ( ) el-Kâtib, Mehmed b. Mustafa el-Kâtib, el-Hâc Mehmed b. Hasan, Cezerî Mehmed b. Abdullah, Murad Çavuş b. Abdullah, Perviz b. Abdullah ve gayruhüm

(GALATA32 - cilt: 36, sayfa: 45 - Hüküm no: 18 - Orijinal metin no: [4b-1])﻿

﻿

﻿

19. Hüküm

Hâkimin küçük kıza vasî atadığı

Hâkim, hâmil-i hâze’l-kitâb Ahmed Bey b. Abdüllatif’i, Âişe nâm sagīrenin hıfz-ı ahvâli ve sağlığında dâhil-i havâss-ı Galata’da vâki‘ Uncu oğlu mahallesinde sâkin iken bir donanma seferinde vefât eden babası Bâli Reis b. Abdurrahman’dan kendisine intikāl eden malların zabtı için ihtiyâcına binâen vasî nasb etti. O da vesâyet-i merkūmeyi kabûl edip hizmeti lâzımesini edâyı üzerine aldı. Cerâ zâlike fî evâili Receb li sene hamse aşere ve elf.

Şuhûdü’l-hâl: Hızır Beşe b. Abdullah, Mustafa Çelebi b. Ahmed, Mustafa b. Abdullah, Mehmed b. Yusuf el-Muhzır, Mustafa b. Mehmed el-Muhzır ve gayruhüm

(GALATA32 - cilt: 36, sayfa: 46 - Hüküm no: 19 - Orijinal metin no: [4b-2, Arapça])﻿

﻿

﻿

20. Hüküm

Fâtıma bt. Abdullah’ın muhallefâtı

Mahmiye-i Galata hâricinde vâki‘ Kasımpaşa kasabası el-Hâc Ahmed mahallesinde vefât eden ve geride vâris olarak sadece Midillili Bahâüddin b. Mehmed nâm zevcini bırakan merhûme Fâtıma bt. Abdullah’ın muhallefâtıdır. 1016 senesi 12 Cumâdelûlâ târihinde beytülmâl-i hâs emîni Ali Çelebi b. Mustafa tarafından yazıldı. el-Mecmû‘ü’l-müfredât: 2881 el-Mesârif: 1130 el-Bâkī: 1751 Hissetü’z-zevc: 875 Hissetü’l-emîn: 875

(GALATA32 - cilt: 36, sayfa: 46 - Hüküm no: 20 - Orijinal metin no: [4b-3])﻿

﻿

﻿

21. Hüküm

Köle azadı ile ilgili noksan hüccet

( ) hasbeten lillâhi ta‘âlâ ve haseneten li rûhi Resûlihi’l-mu‘allâ âzâd ettiğini ikrâr ve i‘tirâf etti. Vâki‘ ikrâr gulâm-ı mezkûr tarafından da vicâhen ve şifâhen tasdîk edildi. Abd-i mezbûr bu sûretle sâir ahrâr-ı asliyyîn-i mükellefînden hür bir kimesne oldu. Cerâ zâlike ve hurrire fî evâsıtı şehri Saferi’l-muzaffer hateme’llahü bi’l-hayri ve’z-zafer min şühûri sene hamse aşere ve elf.

Şuhûdü’l-hâl: Mehmed Çelebi b. Hemdem el-İmâm, Hüseyin Çelebi b. Mehmed el-Müezzin, Ali Ağa b. Abdülmennân, Eyüb Çelebi b. Sefer el-Cündî, Emrullah b. Ali el-Kayyım

(GALATA32 - cilt: 36, sayfa: 47 - Hüküm no: 21 - Orijinal metin no: [5a-1, Arapça])﻿

﻿

﻿

22. Hüküm

Hâkimin küçük kıza nafaka takdiri ve annesine istidâneye izin vermesi

Hâkim, mahmiye-i Galata tevâbi‘inden mahmiye-i Kostantıniyye mahallâtından Yeldeğirmeni mahallesinde vefât eden reis-i sultânî merhûm Hüseyin Bey b. Ali’nin Âişe nâm sagīre kızının nafakası, kisvesi ve sâir havâic-i zarûriyyesi için zeyilde yer alan târihden i‘tibâren müteveffâ-yı mezbûr babasının kendisine intikāl eden emvâlden alınmak üzre, hâlen himâye ve terbiyesi altında bulunduğu Ümmühânî bt. Hasan adlı annesinin talebiyle râyicü’l-vakt yevmî on akçe-i Osmânî farz ve takdîr etti. Hâkim ayrıca anneye meblağ-ı mezbûrun sarfına ve vakt-i hâcetde istidâne edip vakt-i zaferde rücû‘una izin verdi. Fî gurreti Receb sene 1016.

Şuhûdü’l-hâl: Ali Ağa b. Abdullah, Kābil b. Abdullah, Mustafa b. Abdullah korucu, Abdi b. İbrahim, Hasan Çelebi b. Mehmed

(GALATA32 - cilt: 36, sayfa: 47 - Hüküm no: 22 - Orijinal metin no: [5a-2, Arapça])﻿

﻿

﻿

23. Hüküm

Hâkimin iki küçük kardeşe nafaka takdiri ve annelerine istidâneye izin vermesi

Hâkim, mahmiye-i Galata hâricinde vâki‘ Yazıcı mahallesinde vefât eden Receb b. Mahmud’un Mustafa ve Sâliha nâm sagīreyninin nafakası, kisvesi ve sâir havâic-i zarûriyyeleri için müteveffâ-yı mezbûr babalarından kendilerine irs-i şer‘le intikāl eden mallardan alınmak üzre, himâyesi ve terbiyesi altında bulundukları Mümine bt. Mehmed nâm annelerinin talebiyle zeyilde yer alan târihden i‘tibâren râyicü’l-vakt yevmî dört akçe farz ve takdîr etti. Hâkim ayrıca anneye vakt-i hâcetde istidâneye edip vakt-i zaferde rücû‘ etmeğe izin verdi. Cerâ zâlike ve hurrire fî evâsıtı şehri Recebi’l-mürecceb sene hamse aşere ve elf.

Şuhûdü’l-hâl: Mustafa Bey b. Mehmed, Mehmed b. Yusuf, Mustafa b. Mehmed, el-Hâc Rıdvan b. Abdullah ve gayruhüm

(GALATA32 - cilt: 36, sayfa: 47 - Hüküm no: 23 - Orijinal metin no: [5a-3, Arapça])﻿

﻿

﻿

24. Hüküm

Mustafa b. el-Hâc’ın muhallefâtı

Kasımpaşa kasabası, Câmi‘-i kebîr mahallesinde vefât eden ve geride Sitti Hâtun bt. Mustafa nâm annesini, Fâtıma ve Âişe nâm ana-baba bir kız karındaşlarını ve Ali b. Mehmed nâm baba bir erkek karındaşını bırakan Debbâğ el-Hâc Ahmed’in sagīr oğlu Mustafa’nın muhallefâtıdır. Vaka‘a et-tahrîr fi’l-yevmi’t-tâsi‘ min Recebi’l-mürecceb sene sitte aşere ve elf. 1016 senesi Rebî‘ulevvel ayının 11. günü ile müverrah Galata askerî kassâmı Ali Çelebi b. Mehmed’in tutduğu defter gereğince merhûm babasından kendisine intikāl eden mal tutarı: 106.822 Sene-i mezbûre evâhir-i Cumâdelâhire târihi ile müverrah ikinci bir defter gereğince kendisine erkek karındaşı Mehmed’den intikāl eden mal tutarı: 43333 Yekûn: 150155 Techîz, tekfîn ve resm-i kısmet mesârifi: 3000, Nafaka-i sagīr fî selâse sinîn 7155, Meblağ: 10155, el-Bâkī: 140000 Annenin südüs hissesi: 233333, Kız karındaşı Fâtıma’nın hissesi: 46666, Diğer kız karındaşı Âişe’nin hissesi 46666, Erkek karındaşı Ali’nin hissesi: 23333

(GALATA32 - cilt: 36, sayfa: 48 - Hüküm no: 24 - Orijinal metin no: [5a-4])﻿

﻿

﻿

25. Hüküm

Tarih düşümü

Vaka‘a el-bed’ü bi tahrîri’l-hücec ve’t-temessükât ve’d-defâtir ve’s-sicillât fî Şa‘bâni’l-mu‘azzam li sene hamse aşere ve elf [1015 senesi Şa‘bân-ı mu‘azzamında hücec, temessükât, defâtir ve sicillâtın tahrîrinin başlangıcı]

(GALATA32 - cilt: 36, sayfa: 48 - Hüküm no: 25 - Orijinal metin no: [5b-1, Arapça])﻿

﻿

﻿

26. Hüküm

el-Hâc Mehmed b. Mahmud’un oğluna vasiyyi muhtâr atadığı

Umdetü’l-emâcid ve’l-ekârim Nasuh Kapudân b. İvaz ve fahrü’l-eşbâh Mehmed Reis b. Nuh nâm kimesneler, mahmiye-i Galata hâricinde vâki‘ Kasımpaşa mahallesinde sâkin iken Donanma-yı hümâyûn seferinde mezbûr Nasuh Kapudân’ın gemisinde fevt olan el-Hâc Mehmed b. Mahmud’un zevcesi ve vârisi olan Âişe bt. Abdullah nâm hâtun kıbelinden husûs-ı âti’l-beyânı inkâra vekâleti fahrü’l-emâsil ve’l-eşbâh Ali Reis b. Abdullah ve el-Hâc Ali b. Abdullah nâm kimesnelerin şehâdetleriyle nehc-i şer‘î üzre sâbit olan vekîl Ahmed b. Mustafa nâm kimesnenin mahzarında, hâmil-i hâze’l-kitâb İbrahim Çelebi b. Mustafa’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayâtında lehine şâhidlik yapdığımız merkūm İbrahim Çelebi’yi Mustafa adlı sagīr oğlunun tesviye-i umûruna ve kendisine irs-i şer‘le intikāl edecek malların zabtına vasî seçdi; o da vesâyet-i mezbûreyi kabûl edip hizmeti lâzımesini üzerine aldı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebiyle hükm edildi. Cerâ zâlike fî evâili Şa‘bân sene 1015.

Şuhûdü’l-hâl: Abdullah b. Mehmed, Mehmed Bey b. Abdullah, Himmet b. Mehmed, Hasan b. Abdullah, Osman b. Mahmud, İbrahim b. Nesîmi, Sefer Reis b. Abdullah, el-Hâc Ali b. Abdullah, Kasım b. Mesud, Mehmed b. Yusuf, Mehmed b. Mustafa el-Kâtib, Mustafa b. Mahmud el-Muhzır, Mehmed b. Yusuf el-Muhzır, el-Hâc Ali b. Abdullah el-Kayyım ve gayruhüm

(GALATA32 - cilt: 36, sayfa: 49 - Hüküm no: 26 - Orijinal metin no: [5b-2, Arapça])﻿

﻿

﻿

27. Hüküm

Ali b. Abdullah adlı babaları ölen küçük çocuklara hâkimin vasî ataması

Hâkim, 17. yaya bölüğünün odabaşısı diye ma‘rûf Mehmed b. Abdullah nâm yayayı Hazreti Ebî Eyyûb-i Ensârî -aleyhi rahmetü’l-Bârî- mahallâtından Câmi‘-i kebîr mahallesinde vefât eden merhûm Ali b. Abdullah adlı yayanın Mustafa, Sâlih, Mahmud ve Fâtıma adlı sıgārının hıfz-ı ahvâli ve irs-i şer‘le babaları mezbûr Ali’den kendilerine intikāl eden malların muhâfazası için ihtiyâclarına binâen vasî nasb etti. O da vesâyet-i mezbûreyi kabûl edip hizmeti lâzımesini üzerine aldı. Hurrire fi’t-târihi’l-mezbûr.

Şuhûdü’l-hâl: Mustafa b. Muzaffer el-İmâm, Ahmed b. Abdullah, Ömer b. Abdullah, Ali Beşe b. Abdullah ve gayruhüm

(GALATA32 - cilt: 36, sayfa: 49 - Hüküm no: 27 - Orijinal metin no: [5b-3, Arapça])﻿

﻿

﻿

28. Hüküm

el-Hâc Mehmed Reis b. Mahmud’un muhallefâtının vasîye teslimi

Mahmiye-i Galata hâricinde vâki‘ Kasımpaşa Câmi‘-i şerîfi mahallesi sâkinlerinden olup Donanma-yı hümâyûn seferinde umdetü’l-emâcid ve’l-ekârim Nasuh Kapudân b. İvaz nâm kimesnenin sefînesinde vefât eden el-Hâc Mehmed Reis b. Mahmud’un sulbî sagīr oğlu Mustafa’ya vasiyyi muhtâr olan İbrahim Çelebi b. Mustafa nâm kimesne mahfil-i kazâda müşârün-ileyh Nasuh Kapudân mahzarında bi’t-tav‘i’s-sâf ikrâr ve i‘tirâf edip bundan akdem Donanma-yı hümâyûn seferinde müşârün-ileyh kapudânın sefînesinde mezbûr el-Hâc Mehmed fevt oldukda yanında mevcûd olan muhallefâtından bir kürdeyi ve bir mâî çuka yelek ve bir göcen kürklü ...? çukayı ve bir mor çuka tuman çakşırını ve bir müsta‘mel tülbenti ve bir fes takyesini ve bir tencereyi ve üç ...? donunu ve üç uçkuru ve bir münakkaş küçük makramayı ve bir bakır kahve ibriğini ve bir kuntranı çuka bornosu ve iki beyaz velenseyi ve bir köhne sofrayı ve bir küçük kaliçeyi ve bir mükemmel rahtı ile Cezâyir tüfengini ve bir kevgir kepçeyi ve bir câmedânı ve bir nısf tülbenti ve bir sahanı ve bir köhne zenbili ve içinde sikke-i harbiyye ile meskûke 26 guruş-ı kebîr bir sikke altın ve yüz fıddî Osmânî akçe ile memhûr bir keseyi zü’l-kadri’r-refî‘ ve’l-câhi’l-menî‘ sâhibü’l-izzi ve’l-iclâl sâhib-i ezyâli’l-mecd ve’l-ikbâl el-mahfûf bi sunûf-i avâtıfi’l-mülk el-müte‘âl Kapudân Cafer hazretleri cânib-i âlîlerinden müşârün-ileyh Nasuh Kapudân’a emânet vaz‘ olunmuş idi. Hâlen vesâyet-i mahkiyem hasebiyle kesesi ile meblağ-ı mezbûru ve zikr olunan esbâbın cümlesini müşârün-ileyh Nasuh Kapudân yedinden bi’t-tamâm ahz u kabz eyledim dedikde mâ vaka‘a gıbbe’t-taleb ve’t-tasdîk ketb olundu. Cerâ zâlike fî evâili Şa‘bân sene 1015.

Şuhûdü’l-hâl: es-Sâbikūn fî hüccet-i vasiyyi muhtâr

(GALATA32 - cilt: 36, sayfa: 50 - Hüküm no: 28 - Orijinal metin no: [6a-1])﻿

﻿

﻿

29. Hüküm

Ali b. Abdullah’ın techiz ve tekfini ve yemek verilmesi için on bin akçe vasiyet ettiği

Ahmed Çelebi b. Ali ve Mercan b. Abdullah nâm kimesneler meclis-i şer‘de, Hazreti Ebî Eyyûb-i Ensârî mahallâtından Câmi‘-i kebîr mahallesinde vefât eden merhûm Ali b. Abdullah’ın Mustafa, Sâliha, Mehmed ve Fâtıma nâm evlâd-ı sıgārına kıbel-i şer‘den mansûb vasî olan ve husûs-ı âti’l-beyânı münkir bulunan Mehmed b. Abdullah nâm kimesne mahzarında, merhûm-ı mezbûrun vasiyyetlerinin tenfîzi için seçdiği vasiyyi muhtâr olan hâmil-i hâze’l-kitâb el-Hâc Ahmed b. Mehmed’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, mezbûr Ali maraz-ı mevte yakalanıp başını yastığa koyduğunda mevtinden sonra sülüs-i mâlından râyicü’l-vakt on bin akçe-i Osmânî ayrılıp lehine şâhidlik yapılan müdde‘î-i mezbûr eliyle techîz ve tekfînine ve vefâtı ânındaki zarûri ihtiyâclara harcanmasını ve meblağ-ı mezbûr tükenene kadar eyyâm-ı mu‘tâdede can aşı verilmesini vasiyyet etti. Mezbûr el-Hâc Ahmed’i de bu vasiyyetinin tenfîzine vasiyyi muhtâr kıldı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın şehâdetleri mûcebince hükm olundu. Cerâ fi’t-târihi’l-mezbûr.

Şuhûdü’l-hâl: Mustafa b. Musli el-İmâm, Ahmed b. Abdullah, Mehmed b. Abdullah, Ali Beşe b. Abdullah, Derviş b. Abdullah ve gayruhüm

(GALATA32 - cilt: 36, sayfa: 50 - Hüküm no: 29 - Orijinal metin no: [6a-2, Arapça])﻿

﻿

﻿

30. Hüküm

Karamürsel tipi gemideki ortaklık payının satışı

Mahmiye-i Galata hâricinde Tophane’de Fındıklı nâm mevzi‘ kurbunda Hasan Çelebi mahallesi sâkinlerinden olup deryâ seferinde vefât eden merhûm el-Hâc Seyyid Şaban b. Ali nâm müteveffânın verâseti sagīr sulbî oğulları Şükrullah ve Mustafa ve Ali ve Mehmed ve kızları Âişe ve Hatice ve zevcesi Aynî Hâtun bt. Şaban’a münhasıra olup merhûm mezbûr el-Hâc Seyyid Şaban’ın karındaşı olup sıgār-ı mezbûrûnun vasiyyi şer‘îleri olan el-Hâc Seyyid Mustafa b. Ali nâm kimesne işbu sâhibetü’l-kitâb mezbûre Aynî mahzarında bi’l-vesâye ikrâr ve i‘tirâf edip merhûm mezbûrun beyne’l-mellâhîn karamürsel denilmekle ma‘rûf olan sefînede olan nısf hisse-i şâyi‘ası ba‘de’l-vefât verese-i mezbûrûn beyninde kırk sehim kılınıp taksîm olundukda zikr olunan kırk sehimden beş sehmi mezbûre Aynî ve otuz beş sehmi sıgār-ı mezbûrûna intikāl eylemişdir. el-Hâletü hâzihî sıgār-ı mezbûrûna intikāl eden otuz beş sehim sefîne-i mezbûre-i köhne gark olursa eytâma zarar terettüb olmak ihtimâli kebîrü’l-vukū‘ olmağın min külli’l-vücûh eytâm için bey‘ enfa‘ olmağla bey‘ men yezîd kılınıp beyne’t-tâlibîn zikr olunan otuz beş sehim kirâren ve mirâren nidâ olunup sûk-ı sultânî cem‘an yirmi bir bin akçeye çıkdıkda rağabât-ı nâs müntefi‘a olup semen-i mezbûr ile merkūme Aynî üzerinde karâr etmeğin zikr olunan otuz beş sehmi cemî‘ âlât ve esbâbı ile merkūme Aynî’ye bey‘-i bâtt-ı sahîh-i şer‘î ile bey‘ edip kabz-ı semen-i mezbûr ve teslîm-i mebî‘-i merkūm eyledim ba‘de’l-yevm zikr olunan otuz beş sehim merkūme Aynî’nin mülk-i müşterâsıdır keyfe teşâ’ mutasarrıfe ola dedikde vasiyyi mezbûrun ikrâr-ı meşrûhlarını merkūme Aynî bi’l-muvâcehe tasdîk edicek işbu vesîka ketb olundu. Cerâ fi’t-târihi’l-mezbûr.

Şuhûdü’l-hâl: el-Hâc Ali b. Eyüb, el-Hâc Hayreddin b. Mahmud, Pîrî b. Abdullah, Seyyid Mehmed b. İsmail, Mustafa b. Mehmed, Mehmed b. Yusuf

(GALATA32 - cilt: 36, sayfa: 51 - Hüküm no: 30 - Orijinal metin no: [6b-1])﻿

﻿

﻿

31. Hüküm

Hâkimin el-Hâc Seyyid Mustafa b. Ali adlı vasîye Âsiye bt. Şaban’ı nâzır nasbı

Hâkim, sağlığında Tophane mahallâtından Hasan Çelebi mahallesinde sâkin iken bir deryâ seferinde vefât eden merhûm el-Hâc Seyyid Şaban b. Ali’nin Mustafa, Şükrullah, Mehmed, Ali, Âişe ve Hatice nâm sıgārının Âsiye bt. Şaban nâm annelerini sıgār-ı mezkûrîne kıbel-i şer‘den mansûb vasî olan amcaları el-Hâc Seyyid Mustafa b. Ali’ye nâzır atadı. Ki artık vasî onun iznini almadan ve fikrini sormadan küçüklerin malları üzerinde tasarrufa mübâşeret etmeyecektir. O da nezâret-i mezbûreyi kabûl edip hizmeti lâzımesini üzerine aldı. Cerâ fi’t-târihi’l-mezbûr.

Şuhûdü’l-hâl: Sâbikūn

(GALATA32 - cilt: 36, sayfa: 52 - Hüküm no: 31 - Orijinal metin no: [6b-2, Arapça])﻿

﻿

﻿

32. Hüküm

Hâkimin el-Hâc Seyyid Şaban b. Ali’nin küçük çocuklarına vasî ataması

Hâkim, hâl-i hayâtında mahmiye-i Galata hâricinde vâki‘ Hasan Çelebi mahallesinde Fındıklı diye bilinen mevzi‘ kurbunda sâkin iken bir deryâ seferinde vefât eden babaları el-Hâc Seyyid Şaban’ın Mustafa, Şükrullah, Mehmed, Ali, Âişe ve Hatice nâm evlâd-ı sıgārına amcaları el-Hâc Seyyid Mustafa b. Ali nâm kimesneyi hıfz-ı ahvâl ve babalarından kendilerine irs-i şer‘le intikāl eden malların zabtı için ihtiyâclarına binâen vasî nasb etti. O da vesâyet-i mezbûreyi kabûl edip hizmeti lâzımesini üzerine aldı. Hurrire fi’t-târihi’l-mezbûr.

Şuhûdü’l-hâl: Sâbikūn

(GALATA32 - cilt: 36, sayfa: 52 - Hüküm no: 32 - Orijinal metin no: [7a-1, Arapça])﻿

﻿

﻿

33. Hüküm

Hâkimin küçüklere nafaka takdir edip annelerine istidâneye izin vermesi

Hâkim, hâl-i hayâtında mahmiye-i Galata hâricinde vâki‘ Hasan Çelebi mahallesinde Fındıklı diye bilinen mevzi‘ kurbunda sâkin iken bir deryâ seferinde vefât eden el-Hâc Seyyid Şaban’ın Mustafa, Şükrullah, Mehmed, Ali, Âişe ve Hatice nâm evlâd-ı sıgārının nafaka, kisve ve sâir havâic-i zarûriyyeleri için babalarından kendilerine irs-i şer‘le intikāl eden mallardan alınmak üzre, himâye ve terbiyesi altında bulundukları Aynî Hâtun bt. Şaban nâm annelerinin talebiyle zeyilde mezkûr târihden i‘tibâren râyicü’l-vakt yevmî her birine üçer akçe olmak üzre 18 akçe farz ve takdîr etti. Hâkim ayrıca anneye meblağ-ı mefrûzu harcamaya ve vakt-i hâcetde istidâne edip vakt-i zaferde rücû‘ etmeğe izin verdi. Hurrire fi’l-yevmi’s-sânî aşere min Şa‘bâni’l-mu‘azzam sene hamse aşere ve elf.

Şuhûdü’l-hâl: Sebeka sâbikūn

(GALATA32 - cilt: 36, sayfa: 52 - Hüküm no: 33 - Orijinal metin no: [7a-2, Arapça])﻿

﻿

﻿

34. Hüküm

el-Hâc Seyyid Şaban b. Ali’nin muhallefâtı

Sağlığında Hasan Çelebi mahallesindeki Fındıklı diye meşhûr mevzi‘ kurbunda sâkin iken bir deryâ seferinde vefât eden ve geride Şükrullah, Mustafa, Ali ve Mehmed nâm dört erkek çocuk ve Âişe ve Hatice adlı iki kız çocuk ve Aynî bt. Şaban adlı zevcesini bırakan merhûm el-Hâc Seyyid Şaban b. Ali’nin muhallefâtıdır. Verâset bunlara münhasırdır. Vaka‘a’t-tahrîr fî evâili Şa‘bâni’l-mu‘azzam sene hamse aşere ve elf. Kaliçe köhne 200 İhram 150 Kebe ...? köhne 120 Yorgan-ı Yemeni 140 Kaliçe köhne 80 Kilim köhne 80 Kaliçe köhne 130 Tülbent beyaz 13 Yorgan köhne 40 Kebe köhne 50 Güğüm 50 Kebe-i Yanbolu 160 Kebe mavi 250 Döşek beledî 50 Yastık köhne 200 Perde-i ...? 120 Kılıç köhne 150 Kilim köhne 15 Kebe köhne 40 Minder köhne 10 Sini nühâs 200 Tülbent köhne 30 Sahan 120 Tas ma‘a kapak 80 Leğen ma‘a ibrik 120 Tencere 150 Enserân 5 Kaliçe köhne 50 Hâne der mahalle-i mezbûre 22000 Câriye 4000 Nısf sefîne 24000 Der zimmeti el-Hâc Seyyid Mustafa 18000 Yekûn 69920 Resm-i kısmet 1300 Harc-ı hücec, defteriyye ve huddâmiye ve kâtibiyye ve dellâliyye 430 Yekûn 1730 [7b] Sahhe’l-bâkī 68140 Hissetü’z-zevce 8517 Hissetü Şükrullah 11924 Hissetü Mustafa 11924 Hissetü Mehmed 11924 Hissetü Ali 11924 Hissetü Âişe 5962 Hissetü Hatice 5962

(GALATA32 - cilt: 36, sayfa: 53 - Hüküm no: 34 - Orijinal metin no: [7a-3])﻿

﻿

﻿

35. Hüküm

Âişe bt. Mustafa’nın evini el-Hâc Behrâm’a sattığı

Kal‘a-i Boğazkesen mahallâtından el-Hâc Kemal mahallesi sâkinelerinden Âişe bt. Mustafa nâm hâtun tarafından menzili âti’l-beyânı bey‘a ikrâra vekîl olup vekâleti nehc-i şer‘î üzre Ali b. Abdullah el-Cündî ve Mustafa b. Memi nâm kimesneler şehâdetleri ile sâbit olan Ömer b. Osman nâm kimesne mahfil-i kazâda işbu hâmilü’l-kitâb el-Hâc Behrâm b. Abdullah nâm kimesne mahzarında bi’l-vekâle ikrâr ve i‘tirâf edip kal‘a-i mezbûre mahallâtından ...? mahallesinde vâki‘ hudûdunun bir tarafı kubûr-i müslimîn ve bir tarafı tarîk-i âm ve bir tarafı Mehmed Çelebi b. ( ) mülküne müntehî olup iki küçük harâbe evleri ve bir eşcâr-ı müsmireli cüneyneyi müştemil olan menzil müvekkile-i mezbûre Âişe taht-ı mülkünde iken mezbûr el-Hâc Behrâm bin sekiz yüz fıddî Osmânî akçeye bey‘-i bâtt-ı sahîh-i şer‘î ile bey‘ edip kabz-ı semen-i mezbûr ve teslîm-i mebî‘-i merkūm eyledi dedikde vekîl-i mezbûrun sâdır olan ikrârını müşterî-i mezbûr el-Hâc Behrâm vicâhen tasdîk edicek mûcebince ketb olundu. Cerâ ve hurrire fi’t-târihi’l-mezbûr.

Şuhûdü’l-hâl: Mehmed Çelebi b. Mustafa, Davud Bey b. Hüccetullah? el-Cündî, Ali Çelebi el-Cündî, Mehmed b. Mahmud, Süleyman Bey, Hüseyin b. Hasan

(GALATA32 - cilt: 36, sayfa: 54 - Hüküm no: 35 - Orijinal metin no: [7b-1])﻿

﻿

﻿

36. Hüküm

el-Hâc Mehmed b. Mahmud’un Eflak asıllı kölesini sözleşmeli olarak âzad ettiği

Udûlden Mehmed Reis b. Nuh ve Memi Bey b. Abdullah ve Ahmed Reis b. Mustafa nâm kimesneler, hâl-i hayâtında mahmiye-i Galata hâricinde vâki‘ Kasımpaşa mahallesinde sâkin iken Akdeniz donanmasıyla seferde bulunan Nasuh Kapudân’ın gemisinde fevt olan merhûm el-Hâc Mehmed b. Mahmud’un Mustafa nâm sagīr oğlunun vasiyyi muhtârı olan ve husûs-ı âti’l-beyânı münkir İbrahim Çelebi b. Mustafa nâm vasî mahzarında, hâmil-i hâze’l-kitâb uzun boylu, açık kaşlı, sarışın, elâ gözlü ve Eflak asıllı Kābil b. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i sıhhatinde işbu hüccetin tahrîrinden üç ay mukaddem yukarıda vasıfları zikr edilmiş bulunan lehine şâhidlik yapılan abd-i memlûkünü Mustafa nâm sagīr oğluna üç sene hizmet etmesi mukābilinde kitâbete kesdi. O da kitâbet-i mezbûreyi kabûl etti. Oğlu Mustafa’ya olan bu hizmetini edâ ettiğinde sâir ahrâr-ı mükellefîn gibi hür olacakdır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ fi’l-yevmi’s-sâlis min Şaban sene hamse aşere ve elf.

Şuhûdü’l-hâl: Abdullah b. Ömer el-İmâm, Keyvan Ağa b. Abdullah, Mehmed Reis b. Abdullah, Mehmed Reis b. Nuh, el-Hâc Mustafa b. Veli, Hüseyin Çelebi b. İlyas, el-Hâc İsa b. Alâaddin, Mustafa b. Mehmed el-Muhzır, Mehmed b. Yusuf el-Muhzır ve gayruhüm

(GALATA32 - cilt: 36, sayfa: 54 - Hüküm no: 36 - Orijinal metin no: [7b-2, Arapça])﻿

﻿

﻿

37. Hüküm

el-Hâc Mehmed b. Mahmud’un kölesini sözleşmeli olarak âzad ettiği

Udûlden Mehmed Reis b. Nuh ve Memi Bey b. Abdullah ve Ahmed Reis b. Mustafa nâm kimesneler, hâl-i hayâtında Galata hâricinde vâki‘ Kasımpaşa Câmi‘i mahallesinde sâkin iken Akdeniz donanmasıyla seferde bulunan Nasuh Kapudân’ın gemisinde fevt olan merhûm el-Hâc Mehmed b. Mahmud’un Mustafa nâm sagīr oğlunun vasiyyi muhtârı olan ve husûs-ı âti’l-beyânı münkir İbrahim Çelebi b. Mustafa nâm vasî mahzarında, hâmil-i hâze’l-kitâb uzun boylu, zenci, açık kaşlı, iri kara gözlü ve sağ kulağı üstünde eser-i cerh bulunan Hüseyin b. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i sıhhatinde bu hüccetin tahrîrinden üç ay mukaddem yukarıda vasıfları zikr edilen lehine şâhidlik yapılan abd-i memlûkünü Mustafa nâm sagīr oğluna üç sene hizmet etmesi mukābilinde kitâbete kesdi. O da kitâbet-i mezbûreyi kabûl etti. Oğlu Mustafa’ya olan bu hizmetini edâ ettiğinde sâir ahrâr-ı mükellefîn gibi hür olacakdır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 55 - Hüküm no: 37 - Orijinal metin no: [8a-1, Arapça])﻿

﻿

﻿

38. Hüküm

el-Hâc Mehmed b. Mahmud’un kölesini sözleşmeli olarak âzad ettiği

Udûlden Mehmed Reis b. Nuh ve Memi Bey b. Abdullah ve Ahmed Reis b. Mustafa nâm kimesneler, hâl-i hayâtında Galata hâricinde vâki‘ Kasımpaşa Câmi‘i mahallesinde sâkin iken Akdeniz donanmasıyla seferde bulunan Nasuh Kapudân’ın gemisinde fevt olan merhûm el-Hâc Mehmed b. Mahmud’un Mustafa nâm sagīr oğlunun vasiyyi muhtârı olan ve husûs-ı âti’l-beyânı münkir İbrahim Çelebi b. Mustafa nâm vasî mahzarında, hâmil-i hâze’l-kitâb ( )’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i sıhhatinde bu hüccetin tahrîrinden üç ay mukaddem yukarıda vasıfları zikr edilen lehine şâhidlik yapılan abd-i memlûkünü Mustafa nâm sagīr oğluna üç sene hizmet etmesi karşılığında kitâbete kesdi. O da kitâbet-i mezbûreyi kabûl etti. Oğlu Mustafa’ya olan bu hizmetini edâ ettiğinde diğer ahrâr-ı mükellefîn gibi hür olacakdır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 55 - Hüküm no: 38 - Orijinal metin no: [8a-2, Arapça])﻿

﻿

﻿

39. Hüküm

el-Hâc Mehmed b. Mahmud’un Eflak asıllı kölesini sözleşmeli olarak âzad ettiği

Udûlden Mehmed Reis b. Nuh ve Memi Bey b. Abdullah ve Ahmed Reis b. Mustafa nâm kimesneler, hâl-i hayâtında Galata hâricinde vâki‘ Kasımpaşa Câmi‘i mahallesinde sâkin iken Akdeniz donanmasıyla seferde bulunan Nasuh Kapudân’ın gemisinde fevt olan merhûm el-Hâc Mehmed b. Mahmud’un Mustafa adlı sagīr oğlunun vasiyyi muhtârı olan ve husûs-ı âti’l-beyânı münkir İbrahim Çelebi b. Mustafa nâm vasî mahzarında, hâmil-i hâze’l-kitâb uzun boylu, sarışın, açık kaşlı, elâ gözlü, Eflak asıllı ve sağ kaşının üzerinde eser-i cerh bulunan Yusuf b. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i sıhhatinde bu hüccetin tahrîrinden üç ay mukaddem yukarıda vasıfları zikr edilen lehine şâhidlik yapılan abd-i memlûkünü Mustafa nâm sagīr oğluna üç sene hizmet etmesi mukābilinde kitâbete kesdi. O da kitâbet-i mezbûreyi kabûl etti. Oğlu Mustafa’ya olan bu hizmetini edâ ettiğinde diğer ahrâr-ı mükellefîn gibi hür olacakdır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 56 - Hüküm no: 39 - Orijinal metin no: [8a-3, Arapça])﻿

﻿

﻿

40. Hüküm

Hâkimin çocuğa nafaka takdiri ve anneye istidâneye izin vermesi

Hâkim, hâl-i hayâtında Galata hâricinde vâki‘ Kasımpaşa Câmi‘i mahallesinde sâkin bulunan ve Akdeniz donanmasıyla seferde iken Nasuh Kapudân’ın gemisinde vefât eden merhûm el-Hâc Mehmed b. Mahmud’un Mustafa nâm sagīr oğlunun nafakası için, himâyesi ve terbiyesi altında bulunduğu Âişe bt. Abdullah nâm annesinin talebiyle kendisine merhûm babasından intikāl eden mallardan alınmak üzre râyicü’l-vakt yevmî on akçe-i Osmânî farz ve takdîr etti. Hâkim ayrıca annenin meblağ-ı mefrûzu sagīr-i mezbûrun havâicine harcamasına ve vakt-i hâcetde istidâne edip vakt-i zaferde rücû‘ etmesine izin verdi. Cerâ fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 56 - Hüküm no: 40 - Orijinal metin no: [8a-4, Arapça])﻿

﻿

﻿

41. Hüküm

Hâkimin İbrahim Çelebi b. Mustafa adlı vasîye Âişe bt. Abdullah’ı nâzır ataması

Hâkim, Âişe bt. Abdullah’ı hâl-i hayâtında Galata hâricinde vâki‘ Kasımpaşa Câmi‘i mahallesinde sâkin bulunan ve Akdeniz donanmasıyla seferde iken Nasuh Kapudân’ın gemisinde vefât eden merhûm el-Hâc Mehmed b. Mahmud’un Mustafa nâm sagīr oğlunun vasiyyi muhtârı olan İbrahim Çelebi b. Mustafa nâm kimesneye nâzır nasb etti. Ki vasî artık vesâyetle ilgili bir husûsta nâzır-ı mezbûrun izni olmadan herhangi bir mu‘âmelede bulunmayacaktır. O da nezâret-i mezbûreyi kabûl edip hizmeti lâzımesini üzerine aldı. Cerâ zâlike fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 57 - Hüküm no: 41 - Orijinal metin no: [8b-1, Arapça])﻿

﻿

﻿

42. Hüküm

Hâkimin Haydar b. Abdullah’ın çocuklarına vasî ataması

Hâkim, Kamer Hâtun bt. Abdullah nâm hâtunu, bir deryâ seferinde vefât eden merhûm Reis-i sultânî Haydar b. Abdullah’ın Kerime ve Aliye nâm sagīreynine babalarından kendilerine irs-i şer‘le intikāl eden malların muhâfazası ve zabt-ı ahvâli için ihtiyâclarına binâen vasî nasb etti. O da vesâyet-i mezbûreyi kabûl edip hizmeti lâzımesini üzerine aldı. Cerâ zâlike ve hurrire fî 20 Şa‘bân sene-i mezbûre.

Şuhûdü’l-hâl: Abdi Halîfe b. Mehmed el-Müezzin, Derviş b. Abdullah, Mehmed Çelebi el-Muhzır, Mustafa el-Muhzır ve gayruhüm

(GALATA32 - cilt: 36, sayfa: 57 - Hüküm no: 42 - Orijinal metin no: [8b-2, Arapça])﻿

﻿

﻿

43. Hüküm

Hâkimin Haydar b. Abdullah’ın çocuklarına nafaka takdir etmesi ve annelerine istidâneye izin vermesi

Hâkim, bir deryâ seferinde vefât eden merhûm Haydar b. Abdullah’ın Kerime ve Aliye nâm sagīreyninin nafaka, kisve ve sâir havâic-i zarûriyyeleri için babalarından kendilerine irs-i şer‘le intikāl eden mallardan alınmak üzre himâye ve terbiyesi altında bulundukları hâmiletü hâze’l-kitâb Kamer Hâtun bt. Abdullah nâm annelerinin talebiyle zeyilde mezkûr târihden i‘tibâren râyicü’l-vakt yevmî altı akçe-i Osmânî farz ve takdîr etti. Hâkim ayrıca vakt-i hâcetde istidâne edip vakt-i zaferde rücû‘ etmesi için anneye izin verdi. Cerâ zâlike ve hurrire fi’t-târihi’l-mezbûr.

Şuhûdü’l-hâl: el-Mezbûrûn

(GALATA32 - cilt: 36, sayfa: 57 - Hüküm no: 43 - Orijinal metin no: [8b-3, Arapça])﻿

﻿

﻿

44. Hüküm

Seyyid Şaban b. Seyyid Ali’nin, el-Hâc Ali b. Eyüb’ten ödünç aldığı

el-Hâc Mehmed b. Mustafa ve Seyyid Musa b. Seyyid İbrahim nâm kimesneler, kazâ-i mahmiye-i Galata tevâbi‘inden Tophane mahallâtından Hasan Çelebi mahallesinde sâkin bulunan ve bundan akdem Akdeniz’de boğularak vefât eden Seyyid Şaban b. Seyyid Ali’nin Seyyid Şükrullah, Seyyid Mehmed, Seyyid Mustafa, Ali ve Şerife Hatice nâm evlâd-ı sıgārına kıbel-i şer‘den mansûb vasî olan Seyyid Mustafa b. Seyyid Ali nâm kimesne mahzarında, hâmil-i hâze’l-kitâb el-Hâc Ali b. Eyüb’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayâtında, lehine şâhidlik yapılan el-Hâc Ali’den karz tarîkiyle râyicü’l-vakt yirmi bin akçe-i Osmânî alıp kabz ettiğini ikrâr ve i‘tirâf etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve müdde‘î-yi mezbûr el-Hâc Ali’ye meblağ-ı mezbûru merhûm-i mesfûrdan asâleten veya vekâleten kısmen veya tamâmen alıp kabz etmediğine, bi vechin mine’l-vücûh ve sebebin mine’l-esbâb zimmetini ibrâ etmediğine yemîn verilmesinin ardından hâkim şehâdetleri mûcebince hükm etti. Cerâ fî evâsıtı Şa‘bân sene hamse aşere ve elf.

Şuhûdü’l-hâl: el-Hâc Hayreddin b. Mahmud, el-Hâc Ramazan b. Eyüb, Mehmed b. Şükrullah, Mustafa b. Hüdâverdi, Seyyid Hasan b. Seyyid Ali, Abdurrahman b. Abdülmümin ve gayruhüm

(GALATA32 - cilt: 36, sayfa: 58 - Hüküm no: 44 - Orijinal metin no: [8b-4, Arapça])﻿

﻿

﻿

45. Hüküm

Hâkimin Kamer bt. Abdullah adlı vasî üzerine Bayram Beşe b. Abdullah’ı nâzır ataması

Hâkim, Bayram Beşe b. Abdullah nâm kimesneyi, bir deryâ seferinde vefât eden reis-i sultânî merhûm Haydar b. Abdullah’ın Kerime ve Aliye nâm sagīreynine kıbel-i şer‘den mansûbe vasî olan Kamer bt. Abdullah nâm hâtuna kendilerine müteveffâ-yı mezbûr babalarından irs-i şer‘le intikāl eden malları gözetmek, umûrunu tesviye etmek ve sâir işlerinde vasiyyi mezkûrla birlikte hareket etmek üzre nâzır atadı. Ki artık vasî, vesâyetle alâkalı bir işe nâzırın emri olmadan kemâl-i ihtimâm ve istikāmet üzre başlayamayacakdır. O da nezâret-i merkūmeyi kabûl edip hizmeti lâzımesini üzerine aldı. Cerâ zâlike ve hurrire fi’t-târihi’l-mezbûr.

Şuhûdü’l-hâl: Abdi Halîfe b. Mehmed Müezzin, Derviş b. Mehmed, Mehmed Çelebi muhzır, Mustafa el-Muhzır ve gayruhüm

(GALATA32 - cilt: 36, sayfa: 58 - Hüküm no: 45 - Orijinal metin no: [9a-1, Arapça])﻿

﻿

﻿

46. Hüküm

Rüstem Bey b. Abdullah’ın Rus asıllı câriyesini vasiyet yoluyla âzad etmesi

Beşiktaş kasabası Sinan Paşa mahallesinde sâkin fahrü’l-eşbâh Rüstem Bey b. Abdullah kıbelinden fahrü’l-emâsil ve’l-eşbâh zaîm Receb Ağa b. Abdullah ve zaîm Murad b. Abdullah nâm kimesnelerin şehâdetleri ile aşağıda zikr edilecek olan tedbîr ikrârına vekâleti nehc-i şer‘î üzre sâbit olan vekîl müezzin Hasan b. Abdullah şöyle ikrâr ve i‘tirâf etti ki, müvekkili mezbûr Rüstem uzun boylu, elâ gözlü, açık kaşlı, esmer ve Rûsiyyetü’l-asl câriye-i memlûkesi hâmiletü hâze’l-kitâb Peymâne bt. Abdullah’ı, maraz-ı mevtimden kırk gün mukaddem benden hürsün diyerek mukayyed tedbîr ile âzâd etti. Mezbûr efendisi öldüğünde o da mezheb-i muhtâra göre efendisi mal varlığından ayrılıp hür olacakdır. Cerâ zâlike ve hurrire fî evâhiri Şa‘bân sene hamse aşere ve elf.

Şuhûdü’l-hâl: Kadri Hoca imâm, Abdullah b. Abdülkādir imâm, Receb b. Ârif imâm, Üstâd Hasan b. Abdullah, Ahmed Reis b. Abdullah, Yusuf b. Abdullah, Nasuh Efendi b. Abdullah imâm ve gayruhüm

(GALATA32 - cilt: 36, sayfa: 59 - Hüküm no: 46 - Orijinal metin no: [9a-2, Arapça])﻿

﻿

﻿

47. Hüküm

Mustafa b. Abdullah’ın Rus asıllı câriyesini âzad ettiği

Yahya Bey b. Ahmed ve Ahmed Bey b. Abdullah ve Pervâne b. Abdullah nâm kimesneler, vilâyet-i Anadolu’da vâki‘ Döne kasabasında vefât eden merhûm müteferrika Mustafa b. Abdullah’ın oğlu ve merhûmun Âişe nâm sagīre kızının vasiyyi şer‘îsi olan ve husûs-ı âti’l-beyânı inkâr eden hasm-ı câhid Mehmed nâm kimesne mahzarında, orta boylu, açık kaşlı, beyaz tenli, elâ gözlü ve Rûsiyyetü’l-asl hâmiletü hâze’l-kitâb Yasemin bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayâtı ve kemâl-i akl ve sıhhatinde târih-i kitâbdan iki sene mukaddem lehine şâhidlik yapılan ve yukarıda vasıfları zikr edilen câriye-i memlûkesini âzâd etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın hâkim şehâdetleri mûcebince ıtkına hükm etti. Cerâ zâlike ve hurrire fi’l-yevmi’s-sâbi‘ min şehri Ramazân min şühûri sene hamse aşere ve elf.

Şuhûdü’l-hâl: Hüseyin Bey b. Hasan Bevvâb-ı sultânî, Mustafa b. Mehmed imâm, Mustafa b. Hasan Bevvâb-ı sultânî, Mehmed b. Yusuf muhzır, Mustafa b. Mehmed muhzır ve gayruhüm

(GALATA32 - cilt: 36, sayfa: 59 - Hüküm no: 47 - Orijinal metin no: [9a-3, Arapça])﻿

﻿

﻿

48. Hüküm

el-Hâc Mehmed b. Mahmud’un muhallefâtı

Hâl-i hayâtında mahmiye-i Galata hâricinde vâki‘ Kasımpaşa mahallesinde sâkin iken Akdeniz’deki donanma seferinde vefât eden ve geriye Âişe bt. Abdullah nâm zevcesini, Mustafa nâm sagīr oğlunu ve Emine ve Hatice nâm kebîre kızlarını bırakan el-Hâc Mehmed b. Mahmud’un muhallefâtıdır. Cerâ zâlike ve hurrire fî evâsıtı Şa‘bân sene hamse aşere ve elf. İstanbul’da Yemiş iskelesi kapısı hâricinde merhûm-ı mezbûrun attâr dükkânında olan esbâbıdır iki Kelâm-ı Şerîf’den gayrı Kelâm-ı Şerîf Cild 1 300 Kelâm-ı Şerîf Cild 1 300 Kara zırnık Kıyye 50 450 Anason Kıyye 57,5 575 Biber Dirhem 250 1225 Günlük Kıyye 16 600 Kemmûn Kıyye 15 300 Kişniş Kıyye 6, Dirhem 100 25 Siyah çörek otu Kıyye 28 224 Kibrit Kıyye 4 80 Kızıl boya Kıyye 6,5 97 Çemen Kıyye 1 10 Kenevir Kıyye 1 5 Hurde darçını Kıyye 6,5 360 Eyir Kıyye 3,5 35 Ham lâden Dirhem 300 30 Biber Dirhem 150 25 Kara sabır Kıyye 1, Dirhem 100 30 Kālib-i sükker 6 6 Kırmızı zencefil Kıyye 6 280 Bakkam ağacı Kıyye 4 40 Kilid 1 20 Frenk kilidi 1 20 Dardağan Dirhem 80 5 Zarv-ı …? Kıyye 1, Dirhem 100 25 Günlük tozu Kıyye 2,5 10 Hurde darçını Kıyye 1, Dirhem 100 50 Toz darçını Kıyye 1,5 20 Defne yağı Kıyye 3,5 70 Dükkân perdesi 1 100 Zaferân tepsi 1 40 Tepsi 4 80 Rastık taşı Dirhem 50 10 Üstübec Kıyye 1,5 15 Kara tahliyon? Dirhem 250 5 Tohum-ı şalgam 8 Tohum-ı râziyâne Dirhem 180 5 Kızıl boya Dirhem 130 5 Mumya Dirhem 50, Kıyye 2 30 Pîştahta 1 130 Çakmak demiri Aded 14 14 Mazı Kıyye 8,5 170 Havan 2 100 Kahve Dirhem 50, Kıyye 2 90 Çakmak taşı 6 Çam sakızı Kıyye 2 20 Kav 6 Tobalk? Dirhem 300 10 Oderkahr? Dirhem 300 15 Çam sakızı Dirhem 50, Kıyye 2,5 10 Ham çam sakızı Dirhem 50, Kıyye 1 50 Çivit tozu Kıyye 1, Dirhem 50 20 Asbur tohumu Kıyye 2, Dirhem 50 10 Sinameki Dirhem 150 20 Kemmûn-ı Kefe Kıyye 1, Dirhem 100 10 Çam sakızı Kıyye 1,5 15 Biber-i toz Kıyye 1,5 5 Horasan Dirhem 150 5 Tohum-ı üzerlik Dirhem 150 5 Kan ot[u] Kıyye 3, Dirhem 100 30 Havlıcan Dirhem 20 1 Sevây-ı Hindî Dirhem 30 5 Paspase? Kıyye 2 200 Kan ot[u] Kıyye 1 10 Günlük tozu Dirhem 150 12 Merg-i mâhî Dirhem 100 10 Tohum-ı keten Kıyye 1 5 Zaferân-ı çörek Dirhem 150 30 Hıyarşenbe Dirhem 100 5 Toz-ı kan ot[u] Kıyye 3,5 17 Kışr kahve[si] Dirhem 300 20 Kemmûn Dirhem 100, Kıyye 1 25 Hacılar kükürdü Kıyye 1,5 15 Beyaz zencefil Dirhem 300 60 Hurde çöpçini Dirhem 150 30 Bân tohumu Dirhem 500 5 Hurde sakız Kıyye 1 150 Dâr-ı fülfül Dirhem 300 60 Beyaz zencefil Kıyye 1,5 120 Kibrit Kıyye 1,5 30 Beyaz susam Dirhem 300 10 Gül kurusu Dirhem 100 5 Günlük Dirhem 300 30 [10a] Hurde sarı kükürd Kıyye 2, Dirhem 50 20 Hurde darçını Dirhem 50, Kıyye 0,5 25 Kahve Kıyye 1,5 10 Güçle büken Kıyye 0,5 15 Rezene tohumu Dirhem 25 1 Devedikeni tohumu Dirhem 300 5 Kışr kahvesi Dirhem 300 10 Sükker-i nevbet Kıyye 1 120 Kât-ı Hindî Dirhem 120 10 Çivit Kıyye 0,5 100 ...? Dirhem 100 5 Damla sakız Kıyye 1 240 Şahdâne Dirhem 120 150 Tohum-ı bân Kıyye 1,5 5 Ûd ağacı Dirhem 50 100 Lök Kıyye 0,5 80 Semm-i fâr Kıyye 1, Dirhem 50 25 Tel zaferân-ı Örenşehri Dirhem 40 100 Demirhindi Kıyye 1 40 Çeşmezen Dirhem 100 5 Eğri kestâne Dirhem 120 2 Sünbül-i Hindî Dirhem 70 70 Kalemî zengâr Dirhem 70 20 Zamk Dirhem 370 15 Mor sâfî? Dirhem 50 5 Beyaz karanfil Dirhem 20 20 Beyaz biber Dirhem 20 5 Yassı Kemmûn Dirhem 150 5 Tohum-ı haşhaş Dirhem 100 5 Fağfurî kâse 1 30 Kuşdili Dirhem 50 5 Kara zırnık Kıyye 6 45 Hurde sakız Kıyye 1 150 Ayıdlanmış sakız D[irhem] 100 80 Mevzek Dirhem 100 5 Döğülmüş zaferân-ı Örenşehri Dirhem 180 360 Kapaklı tas 1 40 Demir-i biber değirmeni 1 40 Hurde sakız Dirhem 300 120 Kākule Dirhem 100 25 Şab-ı yemeni Dirhem 20 5 Demir iskemle 1 40 Hırdavât-ı demir Kıyye 2 18 Akçe …? 1 20 Sükker Kıyye 21,5 1290 Hurde sükker Kıyye 4 200 Vakıyye 7 Aded 16 150 Küçük sandık 1 25 Kantar Vakıyye 95 80 Terâzi 3 100 Şem‘-i kâfurî Kıyye 18,5 1480 Kebîr şem‘-i kâfurî Kıyye 5, Dirhem 300 460 Yeşil şem‘-i asel Kıyye 7 500 Şem‘-i kâfurî Kıyye 7 640 Şem‘-i kâfurî Kıyye 2 160 Sarı şem‘-i asel Kıyye 3,5 210 Yeşil şem‘-i asel Kıyye 1, Dirhem 100 90 Şem‘-i bal Kıyye 11 28 Tehî kutu 23 120 Sükker-i bâdem Dirhem 150 50 Şişe-i sükker 2 8 Nohut sükker Dirhem (…) 40 Beyaz şab Kıyye 4 20 Küçük akçe …? 1 20 Çöpçini Dirhem 10 5 Kaplı? Dirhem 300 35 Saparna Dirhem 300 150 Aselbend Dirhem 5 10 Karanfil Dirhem 100 100 Kebâbe Dirhem 25 20 Kefe kavı Kıyye 1 25 Yekûn 15294 Merhûm-ı mezbûrun Rüstempaşa hanı’nda vâki‘ mahzeninde olan attâr esbâbıdır: Hurde darçını Kıyye 10 200 Tohum-ı keten Kıyye 12 70 Sarı kükürd-i hurde Kıyye 9 50 Beyaz şab Kantar 1,5, Lotra 34 350 Diğer beyaz şab Kıyye 36 180 Sükker-i kelle Kıyye 16 900 Diğer hurde sükker Kıyye 11 500 Mazı Kıyye 6 120 Bakır leğen 1 50 Tepsi 2 50 Kebîr maşraba 1 80 Bakır ibrik 1 40 Küçük tepsi 2 40 Bakır hokka Tabaka 4 100 Na‘leyn-i cedîd 1 çift 15 Yanmış kışr 35 Dirhem 100 360 Sükker-i kelle Kıyye 27 1700 Günlük tozu Kıyye 100 400 Ağac-ı münakkaş sini 1 20 Demir buhurdan 1 10 Kebîr asma Frenk sâ‘ati 1 200 Küçük tepsi 1 15 Hokka-i ma‘cûn 1 15 [10b] Akçe tahtası 2 60 Küçük kâşî iskemle 1 80 Ağaç hokka 1 5 Çini kavanoz 1 10 Sadefkârî altın veznesi 1 80 Yaka iğne? ma‘a şâne? 1 40 Küçük mermer tekne 1 25 Kılıf-ı vezne 1 3 Hâşiye-i Metâli‘ Cild 1 20 Kitâb-ı Târihât ? Cild 1 10 Çini bardak 1 5 Metn-i Ferâiz Cild 1 20 Kitâb-ı Tasavvuf Cild 1 5 Kitâb-ı Sarf Cild 1 60 Beyaz tûm Kıyye 43 3000 Şem‘-i bal Kıyye 40 1000 Diğer şem‘-i bal Kıyye 52 1300 Vakıyye 5,5 Aded 4 40 Kebîr demir terâzi 1 40 Küçük kantar 1 20 Kebîr kantar 1 80 Münakkaş …? 1 120 Sarı bal mumu 23 2240 Yanmış kahve-i kışr Kıyye 40 400 Siyah çörek otu Kıyye 12 100 Günlük Kıyye 32 1130 Kara ot Kıyye 50 450 Kebîr gülsuyu güğümü 1 400 Kebîr demir mîzan 40 Vakıyye 8 80 Kefe kavı 20 Kebîr kebe sandık 1 150 Sakız-ı Mazdaki Kıyye 2 400 Tûm? ipliği Kıyye 5, Dirhem 100 260 Biber Kıyye 29 2000 Yekûn 19158 Merhûm-ı mezbûrun menzilinde olan muhallefâtıdır: Yeşil çuka ma‘a kürk-i samur 1700 Yaban kedisi kürklü mor çuka 1 500 Yeşil çuka ma‘a post-ı göcen 1 700 Kırmızı çuka ma‘a astın-ı dırâz 1 1200 Kırmızı dolama 1 600 Mâî çuka zıbın 1 200 Mâî çuka dolama 1 300 Kırmızı ferâce ma‘a astın-ı küteh 1 1300 Köhne yeşil çuka ferâce ma‘a astın-ı muvahhidî 1 500 Köhne mor tuman çakşırı 1 80 Köhne kırmızı tuman çakşırı 60 Mâî çuka benek 1 çift 30 Köhne bornos 1 200 Köhne bogasi zıbın 40 Çemenî kemha kaftan ma‘a astın-ı dırâz 1 800 Beyaz tor kuşak 1 230 Tiftik kuşak 1 40 Münakkaş bohça 1 150 Alaca futa 1 40 Mısır seccâdesi 1 30 Lök diz çakşırı 1 15 Selânik mâî döşeme nihâlî keçe 2 800 Müsta‘mel Selânik keçesi nihâlî 1 200 Beyaz velense 1 300 Kırmızı velense 1 350 Köhne velense 3 360 Kebîr alaca kaliçe 1 600 Kaliçe seccâde 1 150 Köhne kaliçe seccâde 1 500 Küçük kaliçe seccâde 1 80 Sarı Yanbolu kebesi 1 200 Beyaz döşeme velense 1 250 Köhne post-ı cılkava 1 450 Köhne post-ı vaşak-ı Cezâyir 1 400 Beyaz bornos 1 750 Köhne kadife yastık 1 250 Köhne Mısır tavkı 3 150 Pirâhen-i Mısır 3 200 Tülbent-i müsta‘mel 1 250 Köhne nâkıs tülbent-i kadife 2 300 Köhne tülbent örtüsü 1 20 Köhne câmedân 1 30 Kebîr pîştahta 1 150 Sandık sepet 1 160 Frenk sâ‘ati 1 400 Köhne münakkaş makrama 2 60 Köhne tülbent 1 30 Köhne tülbent 1 200 Sumak? 2 40 Mükemmel rahtlı tüfeng-i Cezâyir 1 1200 Diğer tüfeng-i Cezâyir ma‘a raht-ı mükemmel 1 1200 Diğer tüfeng-i Cezâyir ma‘a raht-ı mükemmel 1 1500 Berber bileğisi ma‘a ustura 2 100 Sâde gaddâre ma‘a kılıf 1 100 [11a] Kürde ma‘a kılıf 1 120 Köhne küçük sofra 1 40 Fağfurî gülâbdan 1 100 Fağfurî sürahi gülâbdan 1 100 Diğer fağfurî sürahi gülâbdan 1 80 Şikeste fağfurî kâse 1 50 Fağfurî tabak 1 180 Şerbetî fağfurî kâse 3 180 Şikeste fağfurî kâse 1 15 Küçük fağfurî tabak 1 50 Küçük fağfurî tabak 3 80 Şeşhâne fincan 2 100 Fincan-ı fağfurî 4 80 Küçük fağfurî fincan 4 100 <

(GALATA32 - cilt: 36, sayfa: 59 - Hüküm no: 48 - Orijinal metin no: [9b-1])﻿

﻿

﻿

49. Hüküm

Sâliha bt. Abdullah’ın mehr-i müeccel talebi

Udûlden Şeyh Mehmed b. Şeyh Abdullah ve müezzin Ali b. Hüseyin nâm kimesneler, husûs-ı âti’l-beyânı inkâr eden ve aşağıda ismi geçecek zevcesi dışında başka vârisi ma‘lûm olmadığı için, deniz seferinde vefât eden Turgut [b.] Ali’nin muhallefâtının dörtde üçünü zabt eden mahmiye-i Galata’da vâki‘ beytülmâl emîni fahrü’l-ümenâ Mahmud Çavuş b. Ahmed mahzarında, mahmiye-i Kostantıniyye mahallâtından Uzun Şücâ‘ mahallesinde sâkine olan, müteveffâ-yı mezbûrun zevcesi ve vârisi Sâliha bt. Abdullah nâm hâtun kıbelinden âti’z-zikr meblağın da‘vâ ve kabzına vekâleti nehc-i şer‘î üzre Mahmud b. İbrahim ve Yakub b. Mustafa nâm kimesnelerin şehâdetleri ile sâbit olan bevvâb-ı sultânî bâ‘is-i kitâb Mustafa b. Abdullah’dan bi’l-vekâle sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr Turgut’un zimmetinde müvekkile-i mezbûre Sâliha’nın nikâhında ma‘kūdun aleyh olan mehr-i müecceli cihetinden muhallefâtından edâsı lâzım gelen râyicü’l-vakt sekiz bin akçe-i Osmânî hakkı vardır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın şehâdetleri mûcebince hükm edildi. Cerâ zâlike ve hurrire fî evâhiri Şa‘bâni’l-mu‘azzam sene hamse aşere ve elf.

Şuhûdü’l-hâl: Hüseyin b. Ahmed, Hasan b. Gansu, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 71 - Hüküm no: 49 - Orijinal metin no: [11b-1, Arapça])﻿

﻿

﻿

50. Hüküm

Câriye bedeli ile bazı malların bedelinin takas edildiği

Mahmiye-i Galata’nın kule kapısı hâricinde Müeyyedzâde Câmi‘i şerîfi mahallesi sâkinlerinden olup bundan akdem tarîk-i hacda vefât eden Ahmed b. Mehmed nâm kimesnenin sin ve cüssesinin bülûğa tahammülü olup bülûğuna dahi mu‘terif olan sulbî oğlu Mehmed nâm emred mahfil-i kazâda merhûm-ı mezbûrdan irs-i şer‘le kendine intikāl eden muhallefâtını zabt ü kabza vasiyyi muhtâr olan Yahya Bey b. Ahmed nâm kimesne mahzarında bi’t-tav‘ ve’r-rızâ ikrâr ve i‘tirâf edip mezbûr Yahya Bey senin silk-i mülkünde münselik orta boylu, kara gözlü, kara yağız, Eflakiyye Zemâne bt. Abdullah nâm câriyesini dokuz bin fıddî Osmânî akçeye iştirâ edip kabz ve tesellüm eyledim semeni olan meblağ-ı mezbûr dokuz bin akçeyi merkūm Yahya Bey ile vesâyet-i mahkiyesi hasebiyle zabt ü kabz eylediği emvâlimin dokuz bin akçesini takās eyledim dedikde mezbûr Mehmed’in vech-i meşrûh üzre sudûr eden ikrârını vasiyyi mezbûr Yahya Bey de vicâhen tasdîk ve şifâhen tahkīk eyledi mâ vaka‘a gıbbe’t-taleb ketb olundu. Cerâ fî evâili şehri Ramazân sene hamse aşere ve elf.

Şuhûdü’l-hâl: Hayrullah b. Habib, Mustafa b. Cafer el-bevvâbü’s-sultânî, el-Hâc Mustafa b. el-Hâc Sinan, Hasan b. Şükür er-Râcil, Mustafa b. Mehmed el-Muhzır, Hasan Bey b. İbrahim, Mehmed b. Yusuf el-Muhzır, Mehmed b. Mustafa ve gayruhüm

(GALATA32 - cilt: 36, sayfa: 71 - Hüküm no: 50 - Orijinal metin no: [11b-2])﻿

﻿

﻿

51. Hüküm

Emine bt. Abdullah’ın müzâyededen evin kalan hisselerini aldığı

Mahmiye-i Galata tevâbi‘inden kasaba-i Kasımpaşa’da Sürûri mahallesi sâkinlerinden olup donanma seferinde bundan akdem vefât eden Mehmed Reis b. Kasım’ın li üm karındaşı kızı min cihetin zevi’l-erhâm vârisesi olan Emine bt. Abdullah tarafından kızın âti’l-beyân hisse-i şer‘iyyesini bey‘a ve semenini kabza vekîl-i şer‘îsi olup vekâleti hasm-ı câhid mahzarında Mehmed Çelebi b. ( ) nâm kimesne ve Halil Bey b. İbrahim nâm kimesne şehâdetleri ile sâbit olan zümre-i râcilînden İbrahim Bey b. Mahmud nâm kimesne mahfil-i kazâda merhûm-ı mezbûrun zevce-i metrûkesi Emine bt. Abdullah mahzarında bi’t-tav‘ ve’r-rızâ ikrâr ve i‘tirâf edip merhûm-ı mezbûrun muhallefâtından mahalle-i mezbûrede vâki‘ olup hudûdunun bir cânibi tarîk-i âmma ve bir cânibi Sürûri Efendi vakfı’na ve bir cânibi el-Hâc Abbas b. Abdullah mülküne ve bir cânibi Garibzâde Hüseyin mülküne müntehî olup ve bir beyt-i süflîyi ve bir beyt-i ulvîyi ve bir su kuyusunu ve cüneyneyi ve kenîfi müştemil olan menzilin müvekkilem ile bi tarîki’l-hesâb zevce-i mezbûre beynlerinde irs-i şer‘le dört sehim olup bir sehmi zevce-i mezbûrenin hisse-i şer‘iyyesi ve üç sehmi müvekkilem mezbûre Emine’nin hisse-i şer‘iyyesi olmuş idi el-hâletü hâzihî merkūm-i mezbûrdan müvekkilem mezbûre Emine’ye intikāl eden zikr olunan dört sehimden üç sehmi bey‘ için sûk-ı sultânîde mezâd ve müzâyede olup mirâren ve kirâren mecâlis-i tâlibîne arz olundukda dört bin yedi yüz yirmi beş akçede zevce-i mezbûre üzerinde karâr edip meblağ-ı mezbûr hakkı karârı olup bir akçe ziyâde ile âhar tâlib ve râgıb olmamağın müvekkilemin hisse-i şer‘iyyesi olan zikr olunan dört sehimden üç sehmi vekâlet-i mahkiyem hasebiyle meblağ-ı mezbûr dört bin yedi yüz yirmi beş akçeyi zevce-i mezbûreye bey‘-i bâtt-ı sahîh-i şer‘î ile bey‘ edip teslîm-i mebî‘ ve kabz-ı semen-i mezbûr eyledim dedikde vekîl-i mezbûrun vech-i meşrûh üzre sudûr eden kelâmını zevce-i mezbûre vicâhen tasdîk ve şifâhen tahkīk eyledikde mâ vaka‘a gıbbe’t-taleb ketb olundu. Cerâ zâlike fî evâhiri Şa‘bân sene hamse aşere ve elf.

Şuhûdü’l-hâl: Seyyid Murad b. Seyyid Şaban, İlyas Bey b. Abdullah, el-Hâc Abbas b. Abdi, Mustafa b. İbrahim er-Râcil, Pîrî b. Şaban, Mehmed Bey b. Hızır er-Râcil, Ali Bey b. İskender el-bevvâbü’s-sultânî, Ali b. Derviş el-Cündî, Mustafa b. Mehmed el-Muhzır, Mehmed b. Yusuf el-Muhzır ve gayruhüm

(GALATA32 - cilt: 36, sayfa: 72 - Hüküm no: 51 - Orijinal metin no: [12a-1])﻿

﻿

﻿

52. Hüküm

İhsan b. Abdullah’ın muhallefâtı

Kazâ-i mahmiye-i Galata tevâbi‘inden Beşiktaş mahallâtından Azab iskelesi mahallesinde vefât eden ve geride İbrahim nâm sagīr oğlunu ve Âfitâb b. Abdullah nâm zevcesini bırakan İhsan b. Abdullah’ın muhallefâtıdır. Verâset bu ikisine münhasırdır. Vaka‘a’t-tahrîr fî gurreti şehri Ramazâni’l-mübârek sene hamse aşere ve elf. Çakşır mor 200 Alaca kaftan 380 Kebe mavi 200 Tülbent beyaz 92 Döşek beledî 205 Ferâce köhne ...? 300 Bârâni yelek köhne 365 Kazan 310 Palamut ma‘a ...? 125 Ağ-ı mâhî 40 Ağ-ı mâhî 70 Ağ-ı mâhî 40 Ağ-ı mâhî 20 İp 20 İp 6 Ferâce köhne 461 Alaca kaftan 212 Kürdi 133 Tülbent beyaz 100 Yastık 30 [12b] Kaliçe 100 Benevrek ma‘a yelek dolama 300 Tencere küçük 110 Tencere küçük 100 Bakraç ma‘a tepsi 51 İstiridye küçük 50 Çakşır? 40 Anterine? 360 İstefor? Ağ-ı mâhî 40 Dolama ma‘a yen 370 Destâr köhne ma‘a kavuk 120 Kılıf-I bâlin 17 Dolama yelek 100 Çakşır-ı Bodrum 82 Hırdavât 14 Tava-i börek 78 Tava-i börek 50 Ağ-ı mâhî 56 Sandık 45 Ağ-ı mâhî 21 Ağ-ı mâhî 10 Ağ-ı mâhî 5 140 Der zimmeti Hacı Mustafa 8000 Der zimmeti Mehmed Çelebi 2000 Der zimmeti haffâf Mustafa 2000 Der zimmeti Fâtıma Hâtun 400 Kıymet-i bağ 800 Nısf-ı dalyan 1500 Kıymet-i Kayık 800 Yekûn 21101 Minhâ vasiyyet li’t-techîz ve’t-tekfîn 3000 Deyn-i müsbet li Âfitâb el-mezbûre 6000 Deyn-i müsbet li Nasuh Halîfe 2160 Deyn-i müsbet li Papas 600 Dellâliyye 122 Deyn-i müsbet li Cafer Bey 480 Defter ve harc-ı hücec ve resm-i kâtibiyye 304 Yekûn 12666 Sahhe’l-bâkī 8435 Hissetü’z-zevce el-mezbûre 1054 Hissetü’l-ibn el-mezbûr 7381

(GALATA32 - cilt: 36, sayfa: 73 - Hüküm no: 52 - Orijinal metin no: [12a-2])﻿

﻿

﻿

53. Hüküm

Rıdvan Reis’e alacak iddiasının ispatı için mehil verilmesi

Mahmiye-i Galata dâhilinde Yolcu oğlu mahallesi sâkinlerinden olup Donanma-yı hümâyûn seferinde bundan akdem vefât eden Bâli Reis b. Abdurrahman’ın sulbiye sagīre kızı Âişe’ye kıbel-i şer‘den mansûb vasî olan Ahmed Bey b. Abdüllatif nâm kimesne mahfil-i kazâda Tersâne-i âmire reislerinden Rıdvan Reis b. Abdullah nâm kimesne mahzarında takrîr-i da‘vâ edip mezbûr Rıdvan Reis merhûm-ı mezbûrun bir kıstı beş yüz doksan dört akçe hesâbı üzre bin yedi yüz seksen iki akçe üç ulûfe kıstını cânib-i mîrîden ve fevt oldukda yanında mevcûd olan iki yüz kırk üç akçe ki cem‘an iki bin yirmi beş ahz u kabz eylemiş meblağ-ı mezbûr iki bin yirmi beş akçe merhûm-ı mezbûrdan irs-i şer‘le sagīre-i mezbûreye intikāl etmişken vesâyet-i mahkiyem hasebiyle mezbûr Reis’den taleb ederim dedikde gıbbe’s-suâl mezbûr Rıdvan Reis bi’l-muvâcehe cevâbında fi’l-vâki‘ merhûm-ı mezbûrun bir kıstı beş yüz doksan dört akçe hesâbı üzre bin yedi yüz seksen iki akçe ulûfesini cânib-i mîrîden ve fevt oldukda yanında mevcûd olan iki yüz kırk akçesini emâneten cem‘an iki bin yirmi beş akçe eder ahz u kabz eyledim lâkin merhûm-ı mezbûrun zimmetinde iki bin yüz akçe hakkım vardır onun mukābelesinde ahz u kabz eyledim dedikde mezbûr Rıdvan Reis’den merhûm-ı mezbûrun zimmetinde iki bin yüz [13a] akçe hakkı var idiğine beyyine taleb olundukda mezbûr Rıdvan Reis beyyinem vardır lâkin şimdi hâzıra değildir deyip isbât-ı beyyineye istimhâl eyledikde mehl-i şer‘î verilip mâ vaka‘a gıbbe’t-taleb ketb olundu. Cerâ zâlike fi’l-yevmi’l-ışrîn min Şa‘bân sene hamse aşere ve elf.

Şuhûdü’l-hâl: Mustafa b. el-Hâc Şaban, Mustafa Bey b. Abdullah, Mustafa b. Mehmed, Mehmed b. Yusuf el-Muhzıru’s-sultânî, Ferruh Bey b. Abdullah, Mehmed b. Hasan el-Müezzin, Ahmed b. Şaban

(GALATA32 - cilt: 36, sayfa: 74 - Hüküm no: 53 - Orijinal metin no: [12b-1])﻿

﻿

﻿

54. Hüküm

el-Hâc Hüseyin’in Rus asıllı câriyesini âzad ettiği

Cihangir Câmi‘i imâmı Ali b. Yusuf ve bevvâb-ı sultânî Hasan b. Süleyman nâm kimesneler, kazâ-i mahmiye-i Galata tevâbi‘inden Tophane mahallâtından Cihangir Câmi‘i mahallesinde sâkin iken Mısır yolunda deryâda boğularak ölen merhûm el-Hâc Hüseyin b. ( )’in zevcesi ve vârisi olan ve husûs-ı âti’l-beyânı inkâr eden Mehlika bt. Abdullah nâm hasm-ı câhid mahzarında ve merhûm-ı mezbûrun ana baba bir karındaş çocukları ve usûbet-i nesebiyye cihetiyle vârisleri olan Mahmud ve Mehmed adlı kimesnelerin husûs-ı âti’l-beyânı inkâra vekîlleri olan bevvâb-ı sultânî Yusuf Bey b. Abdullah nâm kimesne mahzarında, hâmiletü hâze’l-kitâb açık kaşlı, sarışın, mavi gözlü, orta boylu Rûsiyyetü’l-asl Yasemin bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayât ve kemâl-i akl ve sıhhatinde iken lehine şâhidlik yapılan yukarıda vasıfları yazılı câriye-i memlûkesini âzâd etti. Cerâ zâlike ve hurrire fî şehri Ramazân sene hamse aşere ve elf.

Şuhûdü’l-hâl: Behrâm Ağa b. Abdullah Cündî, Hüseyin Bey b. Abdullah, Eyüb Bey b. Abdullah, İlyas Bey b. Mustafa çorbacı, Mustafa b. Mehmed muhzır, Hasan Çelebi b. Süleyman Sarrâc-ı sultânî, Mehmed b. Yusuf muhzır

(GALATA32 - cilt: 36, sayfa: 75 - Hüküm no: 54 - Orijinal metin no: [13a-1, Arapça])﻿

﻿

﻿

55. Hüküm

Âfitâb bt. Abdullah’ın mal bedelinden müteveffâ İhsan’da alacağı olduğu

Udûlden Said Çelebi b. Ahmed ve Nasuh Efendi b. Abdullah nâm kimesneler, kazâ-i mahmiye-i Galata tevâbi‘inden Azabiskelesi mahallesinde vefât eden merhûm İhsan’ın İbrahim nâm sagīrine vasiyyi muhtâr olan ve husûs-ı âti’l-beyânı vesâyet-i mahkiyesi hasebiyle inkâr eden Ali Çelebi b. Memi Reis nâm kimesne mahzarında, merhûm-ı mezbûr İhsan’ın zevcesi ve vârisi olan hâmiletü hâze’l-kitâb Âfitâb bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm mezbûr İhsan, hâl-i sıhhatinde bizim yanımızda ve katımızda mezbûre Âfitâb’a müşterâ-i makbûz, vasfı kendi aralarında ma‘lûm emti‘a semeninden râyicü’l-vakt altı bin akçe lâzimü’l-edâ ve vâcibü’l-kazâ borcu olduğunu ikrâr ve i‘tirâf etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ fi’t-târihi’l-mezbûr.

Şuhûdü’l-hâl: Mehmed Çelebi [b.] Mustafa, Mahmud Çelebi b. Osman, Mustafa b. Mehmed, Mehmed b. Yusuf ve gayruhüm Şâhidân-ı mezbûrân daha sonra vasiyyi mezbûr mahzarında Manas? b. İdris’den sâdır olan da‘vâda 600 akçeye şâhidlik ettiler.

(GALATA32 - cilt: 36, sayfa: 75 - Hüküm no: 55 - Orijinal metin no: [13a-2, Arapça])﻿

﻿

﻿

56. Hüküm

Sâliha bt. Abdullah’ın mehr-i müeccel alacağı hakkında

Şeyh Mehmed b. Şeyh Abdullah ve müezzin Ali b. Hüseyin nâm kimesneler meclis-i şer‘de âti’z-zikr zevcesi hâricinde başka vârisi ma‘lûm olmadığı için, deniz seferinde vefât eden Turgut b. Ali’nin muhallefâtının dörtde üçünü zabt eden mahmiye-i Galata’da vâki‘ beytülmâl emîni fahrü’l-ümenâ Mahmud Çavuş b. Ahmed nâm hasm-ı şer‘î mahzarında, mahmiye-i Kostantıniyye mahallâtından Uzun Şücâ‘ mahallesinde sâkine, müteveffâ-yı mezbûrun zevcesi ve vârisi olan Sâliha bt. Abdullah nâm hâtun kıbelinden âti’z-zikr meblağın da‘vâ edilmesine ve kabzına vekâleti nehc-i şer‘î üzre Mahmud b. İbrahim ve Yakub b. Mustafa nâm kimesnelerin şehâdetleri ile sâbit olan bevvâb-ı sultânî bâ‘is-i kitâb Mustafa b. Abdullah’dan vekâleten sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr Turgut’un zimmetinde müvekkile-i mezbûre Sâliha’nın nikâhında ma‘kūdun aleyh olan mehr-i müeccelinden kaynaklanan ve muhallefâtından ödenmesi lâzım gelen râyicü’l-vakt sekiz bin akçe-i Osmânî hakkı vardır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın şehâdetleri mûcebince hükm edildi. Cerâ fi’t-târihi’l-mezbûr.

Şuhûdü’l-hâl: Hüseyin b. Ahmed, Hasan b. Gansu, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 76 - Hüküm no: 56 - Orijinal metin no: [13b-1, Arapça])﻿

﻿

﻿

57. Hüküm

Hâkimin Hüseyin Bey b. Ali’nin küçük çocuklarına vasî nasbı

Hâkim, kazâ-i mahmiye-i Galata tevâbi‘inden Kasımpaşa mahallâtından Yeldeğirmeni mahallesinde vefât eden reis-i sultânî merhûm Hüseyin Bey b. Ali’nin Abdülkerim ve Âişe nâm sagīreyninin dayısı bevvâb-ı sultânî Hüseyin Bey b. Ali nâm kimesneyi hıfz-ı ahvâl ve babalarından irs-i şer‘le kendilerine intikāl eden malların zabtı için ihtiyâclarına binâen vasî nasb etti. O da vesâyet-i mezbûreyi kabûl edip hizmeti lâzımesini üzerine aldı. Cerâ fi’t-târihi’l-mezbûr.

Şuhûdü’l-hâl: Ali Ağa b. Abdullah, Mustafa b. Abdullah korucu, Abdi b. İbrahim, Hüseyin Çelebi b. Mehmed, Ahmed [b.] Abdüllatif

(GALATA32 - cilt: 36, sayfa: 76 - Hüküm no: 57 - Orijinal metin no: [13b-2, Arapça])﻿

﻿

﻿

58. Hüküm

Hâkimin Hüseyin Bey b. Ali’nin çocuklarına nafaka takdir edip annelerine istidâneye izin vermesi

Hâkim, kazâ-i mahmiye-i Galata tevâbi‘inden Kasımpaşa mahallâtından Yeldeğirmeni mahallesinde vefât eden reis-i sultânî merhûm Hüseyin Bey b. Ali’nin Abdülkerim ve Âişe nâm sagīr çocuklarının nafakaları, kisveleri ve sâir havâic-i zarûriyyeleri için himâye ve terbiyesi altında bulundukları Ümmühânî bt. Hasan nâm annelerinin talebi ile babalarından irs-i şer‘le kendilerine intikāl eden mallardan alınmak üzre zeyilde mezkûr târihden i‘tibâren ikisine eşit olarak harcanmak üzre râyicü’l-vakt yevmî on dört akçe farz ve takdîr etti. Hâkim ayrıca meblağ-ı mezbûru sagīreyn-i mezbûreynin havâicine sarf etmesine ve vakt-i hâcetde istidâne edip vakt-i zaferde rücû‘ etmek üzre anneye izin verdi. Hurrire fi’l-yevmi’t-tâsi‘ min Ramazâni’l-mübârek sene hamse aşere ve elf.

Şuhûdü’l-hâl: Es-Sâbikūn

(GALATA32 - cilt: 36, sayfa: 77 - Hüküm no: 58 - Orijinal metin no: [13b-3, Arapça])﻿

﻿

﻿

59. Hüküm

Mahmud Bey b. Mehmed’in mal satım bedeli olarak Turgut Reis b. Ali’de alacağı olduğu

Udûlden Ramazan Reis b. Şehsuvar ve Abdülcelil b. Receb nâm kimesneler meclis-i şer‘de hâzırân olup, mahmiye-i Galata tevâbi‘inden Mîr Ali adası yakınlarındaki Sığburnu limanı nâm mevzi‘de vefât eden merhûm Turgut Reis b. Ali’nin zevcesi ve vârisi olan Sâliha bt. Abdullah nâm hâtun kıbelinden husûs-ı âti’l-beyânı inkâra vekîl edilen bevvâb-ı sultânî Mustafa Bey b. Abdullah nâm kimesne mahzarında ve yine husûs-ı âti’l-beyânı inkâr eden, merhûm-ı mezbûrun muhallefâtının dörtde üçünü zevcesinden başka vârisi olmadığı zannıyla zabt eden kazâ-i mezbûrede vâki‘ beytülmâl-i hâs emîni fahrü’l-ümenâ Mahmud Çavuş b. Ahmed mahzarında, hâmil-i hâze’l-kitâb Mahmud Bey b. Mehmed’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayât ve kemâl-i akl ve sıhhatinde bizim yanımızda ve katımızda, müdde‘î-yi mezbûr Mahmud Bey’e, zimmetinde aralarında ma‘lûm mal mübâya‘asından râyicü’l-vakt dört bin akçe borcu olduğunu ikrâr ve i‘tirâf etmişdi. Müdde‘î-yi mezbûr Mahmud Bey’e meblağ-ı mezbûru merhûm-i merkūmdan tamâmen veya kısmen bi’z-zât veya bi’l-vâsıta ahz u kabz etmediğine, bağışlamadığına, alacağı başkasına havâle etmediğine, bi vechin mine’l-vücûh ve sebebin mine’l-esbâb zimmetini ibrâ etmediğine dâir yemîn verilmesinin ardından, şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın hâkim şehâdetleri mûcebince hükm etti. Cerâ zâlike ve hurrire fî evâili Ramazân sene hamse aşere ve elf.

Şuhûdü’l-hâl: Mehmed b. İbrahim Râcil, Mustafa Beşe b. Mehmed Râcil, Mustafa b. Mehmed, Turgut b. Receb, Mustafa b. Mehmed muhzır, Mehmed b. Yusuf muhzır ve gayruhüm

(GALATA32 - cilt: 36, sayfa: 77 - Hüküm no: 59 - Orijinal metin no: [14a-1, Arapça])﻿

﻿

﻿

60. Hüküm

İsbât-ı beyyineden acz ve davalılara yemîn verilmesi

Mahmiye-i Galata tevâbi‘inden Cezîre-i Mîr Ali’de Sığ burnu limanına giren sefînesinde bundan akdem vefât eden Turgut Reis b. Ali Bey zevce-i metrûkesi Sâliha bt. Abdullah nâm hâtunun husûs-ı âti’l-beyâna vekîl-i şer‘îsi olup vekâleti hasm-ı câhid mahzarında nehc-i şer‘ üzre sâbit olan Mustafa Bey b. Abdullah nâm bevvâb-ı sultânî ve mahmiye-i mezbûre kazâsında emîn-i beytülmâl-i hâs olan fahrü’l-ümenâ Mahmud Çavuş b. Ahmed nâm kimesne mahfil-i kazâda merhûm-ı mezbûrun sefînesi huddâmı olan Ahmed b. Ali ve Siyâmi b. Himmet ve Mustafa b. Şaban ve İslâm b. Şaban ve Hızır b. Mehmed ve Turgut b. Receb ve Mahmud b. Mehmed ve Hasan b. Mehmed nâm kimesneler mahzarlarında takrîr-i da‘vâ edip mezbûrûn Ahmed ve Siyâmi ve Mustafa ve İslâm ve Hızır ve Turgut ve Mahmud ve Hasan merhûm-ı merkūmun zikr olunan sefînesinde vâki‘ muhallefâtından arpasını ve buğdayını ve alefini ve gemi âlâtını ve sermâyesini bilâ-vechin vaz‘-ı yed edip ahz u kabz etmişler suâl olunmaları matlûbumuzdur dedikde gıbbe’s-suâl ve akībe’l-inkâr vekîl-i mezbûra ve emîn-i mûmâ-ileyhe da‘vâ-yı mezbûrelerine beyyine taleb olundukda ityân-ı beyyineden izhâr-ı acz ettiklerinde mezbûrûn Ahmed ve Siyâmi ve Mustafa ve İslâm ve Hızır ve Turgut ve Mahmud ve Hasan merhûm-ı mezbûrun zikr olunan muhallefâtından bir habbe ve bir nesne saklamadığına ve saklamadıklarına vekîl-i mezbûr ve emîn-i mûmâ-ileyh talebleriyle tahlîf olunduklarında onlar dahi vech-i meşrûh üzre yemîn-i billâhi’l-aliyyi’l-azîm ettiklerinde mâ vaka‘a gıbbe’t-taleb ketb olundu. Cerâ fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 78 - Hüküm no: 60 - Orijinal metin no: [14a-2])﻿

﻿

﻿

61. Hüküm

Müteveffâ Turgut Reis b. Ali Bey’in muhallefâtındaki şayka türü geminin yarı hissesinin satışı

Mahmiye-i Galata kazâsına tâbi‘ Mîr Ali cezîresinde Sığ burnu nâm limana bundan akdem giren sefînesinde vefât eden Turgut Reis b. Ali Bey zevce-i metrûkesi Sâliha bt. Abdullah nâm hâtunun sefîne-i âti’l-beyânının nısf-ı şâyi‘inde olan hisse-i şer‘iyyesini bey‘a ve semenini kabza ve kendine îsâle vekîl-i şer‘îsi olan Mustafa Bey b. Abdullah nâm bevvâb-ı sultânî ve mahmiye-i Galata kazâsında emîn-i beytülmâl-i hâs olan fahrü’l-ümenâ Mahmud Çavuş b. Ahmed nâm kimesne mahfil-i kazâda Mahmud Bey b. Mehmed nâm Râcil mahzarında bi’t-tav‘ ve’r-rızâ ikrâr ve i‘tirâf edip zâhirde vâris-i ma‘rûfu olmamağın zevce-i mezbûreden gayrı vârisi olmamağın terekesinin bir ribhi zevce-i mesfûreye ve selâse erbâ‘ı beytülmâl-i mezbûra âid olan merhûm-ı mezbûrun muhallefâtından şayka demek ile ma‘rûf sefînenin nısf-ı şâyi‘ini bey‘ için sûk-ı sultânîde mezâd ve müzâyede olup rağabât-ı nâs münkatı‘a oldukdan sonra on iki bin beş yüz akçe merkūm Mahmud Bey b. Mehmed üzerinde karâr edip bir akçe ziyâde ile âhar tâlib ve râgıb olmamağın zevce-i mesfûrenin hisse-i şer‘iyyesi olan nısf-ı mezbûrun rub‘unu vekîl-i mezbûr vekâleten ve beytülmâl-i mezbûra âid olan selâse-i erbâ‘ını emîn-i mezbûr Mahmud Bey b. Mehmed meblağ-ı mesfûr on iki bin beş yüz akçeye bey‘-i bâtt-ı sahîh-i şer‘î ile bey‘ edip vekîl-i mezbûr meblağ-ı mesfûrun rub‘u olan üç bin yüz yirmi beş akçeyi ve emîn-i mûmâ-ileyh dahi meblağ-ı mesfûrun selâse erbâ‘ı olan dokuz bin üç yüz yetmiş beş akçeyi mezbûr Mehmed Bey b. Mehmed yedinden ahz u kabz eyledik dediklerinde vekîl-i mesfûrun vekâleten ve emîn-i müşârün-ileyhin asâleten vech-i meşrûh üzre sudûr eden ikrârlarını müşterî-i mezbûr Mehmed Bey vicâhen tasdîk ve şifâhen tahkīk eylediğinde mâ vaka‘a gıbbe’t-taleb ketb olundu. Cerâ fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 78 - Hüküm no: 61 - Orijinal metin no: [14b-1])﻿

﻿

﻿

62. Hüküm

Hasan Bey b. Musa’nın Eflak asıllı câriyesini âzad etmesi

Dâhil-i hısn-i mahmiye-i Galata’da Azabkapısı kurbundaki el-Hâc A‘mâ mahallesinde sâkin olan topçular tâifesi reisi fahrü’l-eşbâh Hasan Bey b. Musa, rıkkını mu‘terif, beyaz tenli, açık kaşlı, elâ gözlü, uzun boylu, Eflakiyyetü’l-asl ve çenesinde et beni bulunan câriye-i memlûkesi hâmiletü hâze’l-kitâb Kadem bt. Abdullah’ı ivazsız olarak âzâd ettiğini ikrâr ve i‘tirâf etti. Câriye-i mezbûre bu sûretle sâir harâir-i asliyyât-ı mükellefât gibi hürre oldu. Cerâ zâlike fî evâsıtı Ramazân sene hamse aşere ve elf.

Şuhûdü’l-hâl: Musli Çelebi b. İbrahim, Sefer Halîfe b. Ferhad el-İmâm, Ahmed Bey b. Mehmed el-Cündî, el-Hâc Rıdvan b. Abdullah, Hüseyin b. Mehmed, Hasan Bey b. Hüseyin er-Râcil, Haydar b. Abdullah, Osman b. Cafer, Mehmed Bey b. Mustafa Hazînedâr-ı hâssa, Mehmed b. Yusuf el-Muhzır, Mustafa b. Mehmed el-Muhzır ve gayruhüm

(GALATA32 - cilt: 36, sayfa: 79 - Hüküm no: 62 - Orijinal metin no: [14b-2, Arapça])﻿

﻿

﻿

63. Hüküm

Hasan Bey b. Musa’nın Rus asıllı câriyesini âzad etmesi

Dâhil-i hısn-i mahmiye-i Galata’da Azabkapısı yakınındaki el-Hâc A‘mâ mahallesinde sâkin topçular tâifesi reisi fahrü’l-eşbâh Hasan Bey b. Musa, rıkkını mu‘terif, sarışın, açık kaşlı, elâ gözlü, Rûsiyyetü’l-asl câriye-i memlûkesi hâmiletü hâze’l-kitâb Peymâne bt. Abdullah’ı hasbeten lillâhi ta‘âlâ âzâd ettiğini ikrâr ve i‘tirâf etti. Cerâ fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 79 - Hüküm no: 63 - Orijinal metin no: [14b-3, Arapça])﻿

﻿

﻿

64. Hüküm

Hasan Bey b. Ali’nin muhallefâtı

Kasımpaşa mahallâtından Yeldeğirmeni mahallesinde vefât eden ve geride Abdülkerim nâm oğlunu, Âişe nâm kızını, Ümmühânî bt. Hasan nâm zevcesini ve Kâmile bt. Abdullah nâm annesini bırakan reis-i sultânî merhûm Hasan Bey b. Ali’nin muhallefâtıdır. Verâset bunlara münhasırdır. Vaka‘a’t-tahrîr fî evâili Ramazâni’l-mübârek sene hamse aşere ve elf. Kelâm-ı şerîf 300 Tevârih-i Taberî 200 Kürde sîm kabza 1118 Sâde kürde 296 Kaftan alaca 700 Köhne destâr 210 ...? 60 Şamdan 25 Sepet sandık 66 Frengi sandık 20 Devât-i sim 40 Harbe 41 Harbe 10 Sürh kilim 100 Velense sürh 280 Bursa Bâlin 500 Kaliçe köhne 360 İskemle bâ sofra 50 Bakraç 51 Cendere 5 İbrik 40 Pîştahta 26 Zırh köhne 73 Kürdi kuzu kürkü 460 Mor çakşır 300 Keçe-i Acem köhne 200 Sahan ma‘a kapak 150 Tas ma‘a kapak 35 Kebe-i siyah köhne 92 Kebe beyaz 1 110 Lacivert ferâce 850 Seccâde 160 Kebe beyaz 80 Tas ma‘a kapak 55 ...? 30 Kilim 105 Ferâce-i bez bâ post-ı kurt 1440 Mor dolama köhne 285 Mor miyânbend 180 Kaynuta? 40 Tîr ve keman 500 Sikkîn 100 Münakkaş sofra ma‘a köhne don ve gömlek 200 Hatab ber vech-i tahmîn 1400 Zahîre ber vech-i tahmîn 4140 ...? 120 Köhne reze 100 Dükkân esbâbı ma‘a cemî‘-i âlât 25000 Tohum 580 fî 120 69600 Yekûn 110704 Minhâ Hammâliyye 30 Kirâ 20 Hücec-i müte‘addide ve defter 168 Dellâliyye 550 Kâtibiyye ve ihzâriyye 190 Resm-i kısmet 2220 Düyûn-i müsbet li Kâmile el-mezbûre 9800 Düyûn-i müsbet mehr-i müeccel-i zevce 9800 Düyûn-i müsbet Ahmed 300 Verese-i mezbûrûn rızâ ile cümle malından ... için sagīrlere kaftan bahâ? 1000 Yekûn 24187 Sahhe’l-bâkī 86626 Südüs hisse-i üm 14437 Hisse-i zevce 10827 Hisse-i ibn 40906 Hisse-i bint 20453 Bâkī 2

(GALATA32 - cilt: 36, sayfa: 80 - Hüküm no: 64 - Orijinal metin no: [15a-1])﻿

﻿

﻿

65. Hüküm

Cemile bt. Hüseyin’in mehr-i müeccel alacağı olduğu

İmâm Mehmed b. Bâli ve Derviş b. Abdullah nâm kimesneler, mahmiye-i Galata tevâbi‘inden Kasımpaşa kasabası mahallâtından Bedreddin mahallesinde vefât eden Musa b. ( )’ın muhallefâtının üç rub‘unu Cemile bt. Hüseyin nâm zevcesinden başka vâris-i zuhûr etmediği için zabt eden mahmiye-i Galata’da vâki‘ beytülmâl-i hâs emîni Mehmed Çavuş b. Mehmed nâm hasm-ı câhid mahzarında, zevce-i mezbûre Cemile kıbelinden da‘vâ açmaya ve kabza vekâleti nehc-i şer‘î üzre sâbit olan vekîl sâhib-i hâze’l-kitâb Seyyid Mehmed b. Abdurrahman’dan sâdır olan da‘vâ-yı sahîha-i şer‘îyyede gıbbe’l-istişhâd şöyle şehâdet ettiler ki, merhûm-ı mezbûr Musa Reis’in üzerinde ve zimmetinde, müvekkile-i mezbûre Cemile’nin nikâhı esnâsında ma‘kūdun aleyh olan mehr-i müeccelinden kaynaklanan râyicü’l-vakt üç bin akçe lâzımü’l-edâ ve vâcibü’l-kazâ hakkı vardır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fî evâsıtı Ramazâni’l-mübârek sene hamse aşere ve elf.

Şuhûdü’l-hâl: Mehmed Çelebi b. Mustafa, Mahmud Çavuş b. Kemal, Mehmed b. Yunus ve gayruhüm

(GALATA32 - cilt: 36, sayfa: 81 - Hüküm no: 65 - Orijinal metin no: [15b-1, Arapça])﻿

﻿

﻿

66. Hüküm

Ahmed Hoca b. Abdullah’ın Gürcü asıllı kölesini âzad ettiği

Mahmiye-i Galata mahallâtından el-Hâc A‘mâ mahallesinde sâkin olan Ahmed Hoca b. Abdullah kıbelinden âzâd ikrârına vekâleti reis-i sultânî Hamza Çelebi b. Haydar ve müezzin Mehmed Halîfe b. Ali nâm kimesnelerin şehâdetleri ile nehc-i şer‘î üzre sâbit olan vekîl Hüseyin Hoca b. Abdullah nâm kimesne, meclis-i şerî‘at-i şerîfe-i garrâda müvekkili mezbûrun, rıkkını mu‘terif, orta boylu, koyun gözlü, sarışın, açık kaşlı, başının sol yanında eser-i cerh bulunan Gürciyyü’l-asl hâmil-i kitâb Hasan b. Abdullah nâm abd-i memlûkünü -hasbeten lillâhi’l-aliyyi’l-azîm ve taleben li merzâti rabbi’r-rahîm ve hereben an ikābihi’l-elîm yevme lâ-yenfe‘u mâlün ve lâ-benûn illâ men etallâhe bi kalbin selîm- âzâd ettiğini ikrâr ve i‘tirâf etti. Abd-i mezkûr bu sûretle sâir ahrâr-ı asliyyîn-i mükellefîn gibi hür oldu. Cerâ zâlike ve hurrire fî evâhiri şehri Ramazâni’l-mübârek sene hamse aşere ve elf.

Şuhûdü’l-hâl: Mustafa Kapudân b. Elvan er-Reis es-sultânî, Üstâd Piyâle b. Abdullah es-Sarrâc, Ömer Çelebi b. Ali er-Reis es-sultânî, el-Hâc Mustafa b. Abdullah, Sefer Hoca b. ( ) el-İmâm, Hasan Halîfe b. ( ) el-Kayyım, Rıdvan Reis b. Abdullah er-Reis es-sultânî ve gayruhüm

(GALATA32 - cilt: 36, sayfa: 82 - Hüküm no: 66 - Orijinal metin no: [15b-2, Arapça])﻿

﻿

﻿

67. Hüküm

el-Hâc Mehmed b. Abdullah’ın Gürcü asıllı kölesini âzad ettiği

el-Hâc Mehmed b. Abdullah nâm kimesne, kendisine rıkkını mu‘terif olan, orta boylu, elâ gözlü, sarışın Gürciyyü’l-asl abd-i memlûkü hâmil-i hâze’l-kitâb Hüseyin b. Abdullah’ı hasbeten lillâh âzâd ettiğini ikrâr ve i‘tirâf etti. Cerâ fi’t-târihi’l-mezbûr.

Şuhûdü’l-hâl: Müstedâm Bey, Hacı İsa, Mahmud b. ( ) el-Bevvâb?, Osman b. Hamza, Ömer b. Durmuş ve gayruhüm

(GALATA32 - cilt: 36, sayfa: 82 - Hüküm no: 67 - Orijinal metin no: [16a-1, Arapça])﻿

﻿

﻿

68. Hüküm

Emine bt. Musli Reis’in muhallefâtı

Kazâ-i Galata tevâbi‘inden Kasımpaşa kasabası mahallâtından Sürûri Efendi mahallesinde vefât eden ve geride Mehmed nâm oğlunu, Âişe bt. Hüseyin nâm kızını ve Kamer bt. Osman nâm annesini bırakan merhûme Emine bt. Musli Reis’in muhallefâtıdır. Verâset bunlara münhasırdır. Vaka‘a’t-tahrîr fî evâhiri Ramazâni’l-mübârek sene hamse aşere ve elf. Minder köhne 1 70 Zıbın kemha 120 Yastık köhne 26 Yastık 35 Köhne yastık 28 Sahan 3 150 Tencere 71 Futa-i hamam 184 Çakşır mor atlas 100 Kebe ...? 120 Yastık köhne 25 Yastık ala 39 Kilim 140 Yorgan 390 Pirâhen-i hamam 55 Döşek 142 Minder 50 Minder 65 Minder 35 Tencere 160 Leğen-i hamam 73 Tor kuşak 200 Perde-i bâr 20 Çarşaf 40 Gömlek 40 Çarşaf beyaz 30 Pîştahta 60 Minder beyaz 78 Döşek ala 166 Kilim ala 23 Sahan 130 Kürdiye-i Acem 615 Arakiyye 13 Yorgan ...? 163 Kaliçe 700 Bilezik 1000 Câme-i hâre köhne 300 Sandık demirli 300 ...? 28 Mukābeleten rehin alınan 1000 Yekûn 6527 Minhâ Techîz ve tekfîn 2440 Dellâliyye ve kâtibiyye ve ihzâriyye ve resm-i hücec-i müte‘addide ve resm-i kısmet ve harc-ı ma‘kūl 496 Yekûn 2936 Sahhe’l-bâkī 3591 Hisse-i üm 598 Hisse-i ibn 1994 Hisse-i bint 997

(GALATA32 - cilt: 36, sayfa: 82 - Hüküm no: 68 - Orijinal metin no: [16a-2])﻿

﻿

﻿

69. Hüküm

Hatice Hâtun bt. Mehmed’in Mustafa Bey ve Mehmed Bey ile mîrâs davasında sulh olduğu

Mahmiye-i Galata hâricinde vâki‘ Yazıcı mahallesinde müteveffâ Receb b. Mahmud nâm kimesnenin zevce-i metrûkesi Hatice Hâtun bt. Mehmed mahfil-i kazâda müteveffâ-yı mezbûrun kebîr oğlu Mehmed Bey ve sagīrleri Ali ve Mustafa ve sagīresi Sâliha’nın vasiyyi şer‘îsi olan Mustafa Bey b. Mehmed mahzarlarında ikrâr ve i‘tirâf edip merhûm müteveffânın mahalle-i mezbûrede vâki‘ hudûdunun bir tarafı İshak Efendi mülkü ve bir tarafı Üstâd Mehmed mülkü ve bir tarafı Hüseyin Bey mülkü ve bir tarafı tarîk-i âm ile mahdûd mülk menzilinden bana sümün hissem için üç bin yedi yüz elli akçe zuhûr edip meblağ-ı mezbûru merkūmân Mustafa Bey ile Mehmed Bey yedlerinden alâ sebîli’t-tehârüc alıp kabûl ve kabz edip husûs-ı mezbûra müte‘allik da‘vâ ve nizâ‘ım kalmamışdır ba‘de’l-yevm benden asâleten ve vekâleten da‘vâ sudûr eder ise lede’l-hükkâmi’l-kirâm mesmû‘ ve makbûl olmaya dedikde mukırra-ı mezbûrenin vech-i meşrûh üzre olan ikrârını merkūmân Mustafa Bey ve Mehmed Bey bi’l-muvâcehe tasdîk eylediklerinde tarafeynin ikrâr ve tasdîkleri gıbbe’t-taleb ber mûceb-i temessük ketb olundu. Tahrîren fî evâsıtı şehri Receb sene hamse aşere ve elf.

Şuhûdü’l-hâl: Mustafa Bey [b.] Mehmed, Mehmed [b.] Yusuf, el-Hâc Rıdvan [b.] Abdullah, Ali [b.] Mehmed el-İmâm, Mustafa Çelebi b. Ali el-Müezzin, Üstâd Süleyman [b.] Abdullah, Üstâd Ramazan [b.] Mustafa

(GALATA32 - cilt: 36, sayfa: 83 - Hüküm no: 69 - Orijinal metin no: [16a-3])﻿

﻿

﻿

70. Hüküm

Beytülmâle ait evdeki hisselerin müzâyedede satıldığı

Mahmiye-i Galata kazâsında emîn-i beytülmâl olan fahrü’l-ümenâ Mahmud Çavuş b. Ahmed nâm kimesne mahfil-i kazâda mahmiye-i mezbûre tevâbi‘inden kasaba-i Beşiktaş’da bundan akdem Ekmekçibaşı mahallesinde vefât eden Dede Bey demek ile ma‘rûf Ali Bey b. Pîrî nâm cündînin zevce-i metrûkesi Peymâne bt. Abdullah nâm hâtun mahzarında bi’t-tav‘ ve’r-rızâ ikrâr ve i‘tirâf edip zâhirde zevce-i mezbûreden gayrı vâris-i ma‘rûfu olmamağın merhûm mezbûrun muhallefâtından mahalle-i mezbûrede vâki‘ iki beyt-i ulvî ve üç beyt-i süflîyi ve bir kileri ve eşcâr-ı müsmireyi müştemil cüneyneyi hâvî olup hudûdunun iki cânibi Tekerlek Mustafa bahçesine ve iki cânibi tarîk-i âmma müntehî olan menzilin rub‘u zevce-i mezbûreye ve selâse erbâ‘ı beytülmâl-i mezbûra âid olmuş idi hâlâ beytülmâl-i mezbûra olan menzili mezbûrun selâse erbâ‘ı bey‘ için sûk-ı sultânîde mirâren ve kirâren bey‘ men yezîd olup mecâlis-i tâlibîne arz olundukdan sonra beş bin üç yüz yirmi beş akçede karâr edip meblağ-ı mezbûr hakk-ı karârı olup bir akçe ziyâde ile âhar tâlib ve râgıb olmamağın menzili mezbûrun beytülmâl-i mezbûra âid olan selâse erbâ‘ını meblağ-ı mezbûr beş bin üç yüz yirmi beş akçeye mezbûre Peymâne’ye bey‘-i bâtt-ı sahîh-i şer‘î ile bey‘ edip meblağ-ı merkūm beş bin üç yüz yirmi beş akçeyi mezbûre Peymâne yedinden bi’t-tamâm ahz u kabz edip teslîm-i mebî‘ eyledim dedikde emîn-i müşârün-ileyhin vech-i meşrûh üzre sudûr eden kelâmını merkūme Peymâne vicâhen tasdîk ve şifâhen tahkīk eyledikde mâ vaka‘a gıbbe’t-taleb ketb olundu. Cerâ zâlike ve hurrire fî evâili Şevvâl sene hamse aşere ve elf.

Şuhûdü’l-hâl: Murad Ağa b. Abdullah, Memi Ağa b. Abdullah, İbrahim b. Hüdâverdi, Yusuf Ağa b. Abdullah, Ali Bey b. Abdullah, Ahmed Bey b. Abdüllatif, Ali Bey b. İskender, İskender b. Abdullah, Mehmed b. Yusuf el-Muhzır, Mehmed Bey b. Ali el-Cündî, sütçü Ali, Mehmed Çelebi b. Şehabeddin el-Mütevellî, Mustafa b. Mehmed el-Muhzır ve gayruhüm

(GALATA32 - cilt: 36, sayfa: 84 - Hüküm no: 70 - Orijinal metin no: [16b-1])﻿

﻿

﻿

71. Hüküm

Miras ihtilafıyla ilgili noksan hüccet

İşbu sâhibü’l-kitâb Seyyid Mustafa b. Seyyid Hasan b. Seyyid Mehmed b. Seyyid Hüseyin nâm kimesne mahfil-i kazâda Mustafa b. Abdullah nâm kimesne mahzarında kendi tarafından asâleten ve li ebeveyn karındaşları Ömer ve Hüseyin ve Âişe nâm sagīrler taraflarından vesâyeten üzerine takrîr-i da‘vâ edip mahmiye-i Galata hâricinde kasaba-i Kasımpaşa mahallâtından el-Hâc A‘mâ mahallesinde vefât eden merhûme Kâmile bt. Abdullah nâm müteveffât mahmiye-i İstanbul’da vâki‘ el-Hâc Timurtaş mahallesinde vefât edip cedd-i sahîhi olan Seyyid Mehmed b. Hüseyin nâm müteveffânın ümm-i veledi olup ba‘de vefâtihâ merkūme-i mezbûre Kâmile hâl-i hayâtında âhiret oğlum ol deyip mahremine dahi almasıyla ba‘de vefâtihâ muhallefâtına bî-vech-i şer‘î vaz‘-ı yed ve kabz eylemişdir hâlâ muhallefât-ı müteveffât-ı mezbûre Kâmile’yi mezbûr Mustafa’dan asâleten ve vesâyeten taleb ederim suâl olunsun dedikde gıbbe’s-suâl mezbûr Mustafa fi’l-vâki‘ mezbûre Kâmile hâl-i hayâtında beni âhiret oğlum deyip mahremine aldıkdan sonra hâl-i hayâtında ba‘zı esbâbın bana hibe-i sahîha-i şer‘iyye ile hibe ve teslîm eyledi bâkī kalan muhallefât hâlen [17a] ( ) merhûm[e]-i mezbûreye hâl-i hayâtında tâm ve kâmil olarak edâ etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Abd-i mezbûr bu sûretle sâir ahrâr-ı asliyyîn-i mükellefîn gibi hür oldu. Cerâ zâlike ve hurrire fi’l-yevmi’t-tâsi‘ min Zilka‘de sene hamse aşere ve elf.

Şuhûdü’l-hâl: Pervâne b. Abdullah, Hızır b. Abdullah, Cafer b. Hüseyin, el-Hâc Hüseyin b. Abdullah, Hasan b. Abdullah, el-Hâc Yusuf b. Abdünnebi, Kābil b. Abdullah, Ferhad b. Abdullah, Mehmed b. Yusuf ve gayruhüm mine’l-hâzırîn

(GALATA32 - cilt: 36, sayfa: 85 - Hüküm no: 71 - Orijinal metin no: [16b-2])﻿

﻿

﻿

72. Hüküm

Âişe Hâtun bt. el-Hâc Ali’nin mehir alacağı

Mahmiye-i Galata hâricinde vâki‘ Mustafa Ağa mahallesi imâmı Murad Halîfe b. Abdullah ve mahalle-i mezbûre müezzini Ali b. Hasan nâm kimesneler meclis-i şer‘de hâzırân olup, hâl-i hayâtında mahmiye-i Galata hâricinde vâki‘ Süheyl Bey mahallesinde sâkin iken denizde boğularak vefât eden merhûm el-Hâc Mustafa b. Şaban’ın Mehmed nâm sagīr oğluna ve Kamer ve Asiye nâm sagīre kızlarına kıbel-i şer‘den mansûb vasî olan ve husûs-ı âti’l-beyânı inkâr eden hasm-ı câhid Pîrî b. Abdi nâm kimesne mahzarında, merhûm-ı mezbûrun zevce-i metrûkesi ve kendisinin de kızı olan Âişe Hâtun nâm hâtun kıbelinden âti’z-zikr mehr-i müeccelinin isbâtına vekâleti nehc-i şer‘î üzre sâbit olan hâmil-i hâze’l-kitâb Solak el-Hâc Ali b. ( )’den bi’l-vekâle sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûrun zimmetinde, müvekkile-i mezbûre Âişe Hâtun’un nikâhı esnâsında ma‘kūd-i aleyh olan mehr-i müecceli cihetinden râyicü’l-vakt on bin akçe hakkı vardır. Zevce-i mezbûreye meblağ-ı mezbûru merhûm-i mesfûrdan tamâmen veya kısmen, asâleten veya vekâleten almadığına, bi vechin mine’l-vücûh ve sebebin mine’l-esbâb zimmetini ibrâ etmediğine dâir yemîn verilmesinden sonra şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın hâkim şehâdetleri mûcebince hükm etti. Cerâ zâlike ve hurrire fî evâili Zilka‘deti’ş-şerîfe sene hamse aşere ve elf.

Şuhûdü’l-hâl: Ahmed Reis b. Eyüb, Mustafa b. Abdi, Ramazan b. Yusuf, Allahverdi b. Mehmed, Mehmed b. Mustafa ve gayruhüm

(GALATA32 - cilt: 36, sayfa: 85 - Hüküm no: 72 - Orijinal metin no: [17a-1, Arapça])﻿

﻿

﻿

73. Hüküm

Âlime Hâtun bt. Kurd Reis’in muhallefâtı

Mahmiye-i Galata tevâbi‘inden Kasımpaşa mahallâtından Sürûri mahallesinde vefât eden ve geride İbrahim ve Ebûbekir nâm sagīreyn oğullarını, Kâtibe adlı sagīre kızını, el-Hâc Ali b. ( ) nâm zevcini ve Kurd Reis nâm babasını bırakan merhûme Âlime Hâtun bt. Kurd Reis’in muhallefâtıdır. Verâset bunlara münhasırdır. Vaka‘a’t-tahrîr fî evâhiri Zilka‘de sene 1015. Ferâce yeşil 1 Câme aded 3 Zıbın aded 4 Kuşak aded 2 Yorgan aded 2 Yastık aded 2 Minder aded 3 Tencere aded 3 Sahan aded 5 Tepsi aded 3 Tas aded ( ) Leğen ma‘a ibrik Keçe aded 2 Kaliçe aded 3 Kilim aded 2 Hamam esbâbı Peçe Baş makraması Çenber Çarşaf aded 4 Bilezik aded 2 Küpe aded 2 Hâtem [aded] 2 Ber vech-i tahmîn yekûn 10000 Minhâ Hissetü’l-eb 1696 Hissetü zevc 2500 Hissetü’l-ibn 2334 Hissetü’l-ibn 2334 Hissetü’l-bint 1167

(GALATA32 - cilt: 36, sayfa: 86 - Hüküm no: 73 - Orijinal metin no: [17a-2])﻿

﻿

﻿

74. Hüküm

Seyyid el-Hâc Mustafa b. Seyyid Şaban’ın muhallefâtı

Mahmiye-i Galata hâricinde vâki‘ Süheyl Bey mahallesinde vefât eden ve geride Mehmed nâm oğlunu, Kamer, Asiye ve Sâliha nâm üç kızını, Hâtun Beşe bt. Mehmed nâm annesini ve Âişe bt. el-Hâc Solak Ali nâm zevcesini bırakan merhûm Seyyid el-Hâc Mustafa b. Seyyid Şaban’ın muhallefâtıdır. Verâset onlara münhasırdır. Vaka‘a’t-tahrîr fî evâili Zilka‘de sene hamse aşere ve elf. Menzil der mahalle-i mezbûre fevkānî ve tahtânî Mor dolama köhne Kırmızı dolama Diğer dolama Yeşil yen Çakşır lacivert Uzun yenli siyah ferâce Çemenî uzun yenli ferâce Bohça Yemeni Lacivert Kürdi cedîd Yen? aded 1 Seccâde-i Mısrî Yekbend kuşak Şamdan sofrası İşleme yastık Pusula Hokka-i berş Terâzi sagīr Sünnet sandığı Gümüşlü bıçak 2 Peşkir-i mülevven Peşkir-i Mısrî Arakiyye köhne 3 Tülbent cedîd ...? Tülbent köhne Kirpas kıt‘a 2 İpek alacası cedîd Kâbe örtüsü Çakşır-ı cedîd kırmızı Kuşak Sürmâyî Velense beyaz Kilim köhne aded 7 Kaliçe köhne 2 Kaliçe cedîd Yanbolu siyah kebe köhne Saçaklı kebe Kaliçe cedîd Hurde hadîd Kılıç Kırmızı köhne velense Yanbolu siyah kebe köhne Sürmâyî cedîd Sürmâyî köhne Yastık Yemeni aded 3 Yastık Beledî 2 Döşek aded 2 Yorgan Yemeni Tencere aded 4 Sahan aded 8 Tava aded 1 Tas aded ( ) Tepsi aded 5 Kebab tavası Kazan 2 Sini cedîd Baklava tepsisi Leğen kafesî ma‘a ibrik Tas-ı diğer Çini tas ma‘a kapak Çini çanak İznikî 2 Alaca kilim Frenk sandığı 1 Diğer sandık Dakīk keyl 2,5 Hınta keyl 2,5 Câriye be nâm-ı Kâmile Tencere aded ( ) Tava aded 1 Müteveffâ-yı mezbûrun zimem-i nâsda olan akçesi ki zikr olunur Der zimmeti el-Hâc Ali meblağ 2000 Der zimmeti el-Hâc Mustafa meblağ 5000 Der zimmeti diğer el-Hâc Mustafa meblağ 2035 Câriye be nâm-ı Kâmile 5000

(GALATA32 - cilt: 36, sayfa: 87 - Hüküm no: 74 - Orijinal metin no: [17b-1])﻿

﻿

﻿

75. Hüküm

Hâkimin küçüklere Kurd Reis b. Bâli adlı dedelerini vasî ataması

Hâkim, dedeleri hâmil-i hâze’l-kitâb Kurd Reis b. Bâli’yi, mahmiye-i Galata tevâbi‘inden Kasımpaşa mahallâtından Sürûri mahallesinde vefât eden Ali b. ( )’in Ebûbekir ve İbrahim nâm sagīrler ve Kâtibe adlı sagīre kızına babalarından kendilerine intikāl eden malların muhâfazası için vasî nasb etti. O da vesâyet-i mezbûreyi kabûl edip hizmeti lâzımesini üzerine aldı. Cerâ zâlike ve hurrire fî evâhiri Zilka‘de sene 1015.

Şuhûdü’l-hâl: Ali b. Mehmed, el-Hâc Hasan [b.] Mehmed, Ali Çelebi b. Pîrî, Mehmed [b.] ( ) er-Râcil, Mehmed el-Muhzır, Mustafa el-Muhzır

(GALATA32 - cilt: 36, sayfa: 88 - Hüküm no: 75 - Orijinal metin no: [17b-2, Arapça])﻿

﻿

﻿

76. Hüküm

Hâkimin küçüğe Mümine Hâtun bt. Hasan’ı vasî ataması

Hâkim, hâmiletü hâze’l-kitâb Mümine Hâtun bt. Hasan’ı Hazreti Ebî Eyyûb-i Ensârî -radiye anhu’l-Bârî- mahallesinde vefât eden Mehmed Bey b. Hüseyin’in sagīr oğlu Eyüb’e merhûm babasının muhallefâtından irs-i şer‘le intikāl eden malların zabtı ve hıfz-ı ahvâli için ihtiyâcına binâen vasî nasb etti. O da vesâyet-i merkūmeyi kabûl edip hizmeti lâzımesini üzerine aldı. Cerâ zâlike ve hurrire fî evâhiri Şevvâli’l-mükerrem sene hamse aşere ve elf.

Şuhûdü’l-hâl: Ahmed Efendi b. İsa, Hamza Çavuş b. Mustafa, Mustafa Halîfe b. Muzaffer el-İmâm, Mehmed Bey b. Mustafa, Mehmed b. Yusuf, Mustafa b. Mehmed

(GALATA32 - cilt: 36, sayfa: 89 - Hüküm no: 76 - Orijinal metin no: [18a-1, Arapça])﻿

﻿

﻿

77. Hüküm

Âişe Hâtun’un, kocası Ahmed Bey b. Ahmed’i babasından kalan muhallefâtı alması konusunda vekîl ettiği

Âişe Hâtun nâm hâtun meclis-i şer‘de hâzıra olup zevci fahrü’l-cüyûş cündî Ahmed Bey b. Ahmed’i Ebâ Eyyûb-i Ensârî -aleyhi rahmetü’l-Bârî- mahallesinde vefât eden cündî Mehmed Bey b. Hüseyin nâm babasından kendisine irs-i şer‘le intikāl eden hisse-i şer‘iyyesini kabza ve kendisine îsâline ve kabz ve îsâl için hükkâm-ı zevi’l-efdâl indinde mürâfa‘a ve muhâsamaya vekîl eyledi. O da vekâlet-i mezbûreyi kabûl edip hizmeti lâzımesini üzerine aldı. Cerâ zâlike ve hurrire fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 89 - Hüküm no: 77 - Orijinal metin no: [18a-2, Arapça])﻿

﻿

﻿

78. Hüküm

Mehmed Bey b. Hüseyin’in muhallefâtı

Hazreti Ebî Eyyûb-i Ensârî -radiye anhu rabbühü’l-Bârî- mahallesinde vefât eden ve geride Sâkine bt. İskender nâm zevcesini, Eyüb nâm sagīr oğlunu ve Âişe nâm kızını bırakan merhûm cündî Mehmed Bey b. Hüseyin’in muhallefâtıdır. Verâset bunlara münhasırdır. Vaka‘a’t-tahrîr fî evâili Şevvâli mükerrem sene hamse aşere ve elf. Sahan 14 650 Yahni tepsisi 5 fî 40 200 Leğen-i dest 60 Börek tepsisi 60 Seferî tepsi 60 Küçük 1 10 Tas 10 20 Küçük bakraç 2 30 Küçük tepsi ma‘a sahan 20 Kebîr maşraba 1 50 Leğen ma‘a ibrik 15 Kahve ibriği 10 Küçük tava 10 Şamdan 10 Kebîr havan 80 Kebîr badya cam 50 Kebîr tabak-ı İznik 40 Köhne çini sahan-ı İznik 7 40 Köhne tabak-ı İznik tepsi? 2 20 Kâse-i şerbet-i İznik 1 15 Cam tas çanak 2 80 Tencere 1 40 Köhne leğen ma‘a ibrik 20 Mukavvâ ibrik ma‘a leğen 20 Münakkaş ağaç tabak 4 20 Kâse-i İznik 2 15 Büzürg ve küçük fağfurî tabak aded 11 250 Fağfurî kâse kebîr 2 küçük 2 120 …? tabağı 1 200 Sâ‘at ma‘a zarf 20 Ayna ma‘a zarf 2 40 Mercan tesbih 1 150 Toprak tesbih 10 Küçük pîştahta 1 100 Pîştahta sandık 130 Kâse-i mâiye ...? 1 50 Ağaç sini 2 40 Küçük mermer iskemle 1 20 Çuka cenderesi 1 70 Enseri ber vech-i tahmîn 200 [18b] Köhne beledî döşek 2 60 Köhne Yemeni yorgan 1 50 Köhne sincâbî velense 1 30 Köhne kilim 1 30 Köhne seccâde 1 25 Diğer seccâde 1 25 Köhne kilim 100 Küçük mermer 20 Dolap 1 60 Köhne demir mangal 10 Bosneviyye Meleksimâ nâm câriye 1 6000 Gülahmer Macariyye ma‘a bintihâ 6000 Macariyye Üftâde nâm câriye 2000 Gülistan cild 1 60 Divan-ı Ubeydî cild 1 100 Türkî kitâb cild 1 20 Menzil ma‘a tevâbi‘ihâ bi mahalleti’l-mezbûre 40000 Menzil ma‘a tevâbi‘ihâ bi mahalleti Nişancı Paşa 15000 Menzil ma‘a tevâbi‘ihâ der Sütlüce bi mahalleti Mahmud Ağa 6000 Der zimmeti Ebûbekir Efendi el-İmâm meblağ 13700 Yekûn 92305 el-İhrâcâtü’l-mühimme Deyn li zevce Sâkine 7000 Mehr-i müeccel-i müsbet 15000 Resm-i kısmet 1500 Resm-i hücec ve defter 250 İhzâriyye 250 Yekûn 24000 el-Bâkī beyne’l-verese 68305 Hisse-i zevce 8538 Hisse-i ibn 39844 Hisse-i bint 19966

(GALATA32 - cilt: 36, sayfa: 89 - Hüküm no: 78 - Orijinal metin no: [18a-3])﻿

﻿

﻿

79. Hüküm

Mirasçıların evi Sâliha bt. Ahmed’e sattıkları

Mahmiye-i Galata tevâbi‘inden Cihangir mahallesinde [sâ]kine olup Mısır yolunda deryâda bundan akdem vefât eden el-Hâc Hüseyin b. Abdullah’ın li ebeveyn karındaşı oğulları ve usûbet-i nesebiyye tarîkiyle vârisleri olan Mahmud ve Mehmed taraflarından bey‘-i âti’l-beyânı ikrâra vekîl-i şer‘î olup fahrü’l-emâsil ve’l-akrân Hasan Bey b. Süleyman nâm sarrâc-ı hâssa ve Nurullah Çavuş b. Muharrem nâm kimesne mahzarında vekâleti sâbit olan Yusuf Bey b. Abdullah nâm bevvâb-ı sultânî mahfil-i kazâda Sâliha bt. Ahmed nâm hâtun mahzarında bi’t-tav‘ ve’r-rızâ ikrâr ve i‘tirâf edip verâseti zevcesi Mehlika bt. Abdullah nâm hâtun ve li ebeveyn karındaşı oğulları müvekkilân-ı mezbûrâna münhasıra olan merhûm-ı mezbûrdan irs-i şer‘le müvekkilân-ı merkūmâna intikāl edip mahalle-i mezbûrede vâki‘ bir beyt-i süflîyi ve altında bir hücre ile ve bir su kuyusunu ve eşcâr-ı müsmire ve gayr-ı müsmireyi hâvî hadîkayı müştemil olup hudûdu kıbleten Sefer Reis mülküne ve şarkan ba‘zan Gazanfer Ağa mülküne ve ba‘z-ı âharı merhûm-ı mezbûrdan mezbûre Mehlika’ya intikāl edip hisse-i şer‘iyyesi olan menzile ve şimâlen tarîk-i âmma ve garben Sefer Reis vakfı’na müntehî olan menzili cemî‘-i tevâbi‘ ve levâhıkı ile müvekkileyn-i mezbûrân Mahmud ve Mehmed Bey merkūme Sâliha’ya on sekiz bin fıddî-yi Osmânî râyic akçeye bey‘-i bâtt-ı sahîh-i şer‘î ile bey‘ edip meblağ-ı mezbûru bi’t-tamâm mezbûre Sâliha yedinden ahz u kabz edip teslîm-i mebî‘-i mesfûr eyledim ba‘de’l-yevm menzili mezbûr cemî‘ tevâbi‘ ve levâhıkı ile mezbûre Sâliha’nın mülk-i müşterâsıdır keyfe mâ yeşâ’ ve yahtâr tasarruf eylesin dedikde vekîl-i mezbûrun bi’l-vekâle vech-i meşrûh üzre sudûr eden ikrârını merkūme Sâliha vicâhen tasdîk ve şifâhen tahkīk [19a] eyledikde mâ vaka‘a bi’t-taleb ketb olundu. Cerâ zâlike ve hurrire fî evâsıtı Zilka‘de sene hamse aşere ve elf.

Şuhûdü’l-hâl: Ali Halîfe b. Yusuf el-İmâm, Ahmed b. Mustafa el-Müezzin, Mustafa b. Abdi, Behrâm Bey b. Abdullah, Yusuf Bey Abdullah el-bevvâbü’s-sultânî, Mustafa b. Süleyman, Keyvan Çavuş b. Abdullah, Mehmed b. ( ) el-Müezzin, Veli [b.] Bâli el-Kayyım, Cafer b. Abdullah el-Kayyım, İlyas Bey b. Nasuh, Ahmed Bey b. Durmuş, Mehmed Bey b. Abdullah, el-bevvâbü’s-sultânî ve gayruhüm

(GALATA32 - cilt: 36, sayfa: 91 - Hüküm no: 79 - Orijinal metin no: [18b-1])﻿

﻿

﻿

80. Hüküm

Hâkimin Emine bt. Mustafa Bey adlı küçük kıza nafaka takdiri ve annesine istidâne izni vermesi

Hâkim, Hazreti Ebî Eyyûb-i Ensârî -radiye anhu rabbühü’l-Bârî- mahallâtından Kasımpaşa mahallesinde vefât eden merhûm Mustafa Bey b. el-Hâc Derviş’in Emine nâm sagīre kızının nafakası, kisvesi ve sâir zarûri ihtiyâcları için müteveffâ-yı mezbûr babasından kendisine irs-i şer‘le intikāl eden mallardan alınmak üzre, himâye ve terbiyesi altında bulunduğu Zemâne Hâtun bt. Abdullah nâm annesinin talebiyle zeyilde yer alan târihden i‘tibâren râyicü’l-vakt yevmî on iki akçe farz ve takdîr etti. Hâkim ayrıca vakt-i hâcetde istidâne edip vakt-i zaferde rücû‘ etmeğe anneye izin verdi. Cerâ zâlike ve hurrire fi’l-yevmi’l-hâmis aşere min Şevvâli’l-mükerrem sene hamse aşere ve elf.

Şuhûdü’l-hâl: Muharrem Efendi b. Mustafa, Mustafa b. Süleyman, Mehmed b. Yusuf el-Muhzır, Mustafa b. Mehmed el-Muhzır

(GALATA32 - cilt: 36, sayfa: 91 - Hüküm no: 80 - Orijinal metin no: [19a-1, Arapça])﻿

﻿

﻿

81. Hüküm

Hâkimin Hüseyin Halîfe b. Abdurrahman’ı küçük kıza vasî nasbı

Hâkim, Hüseyin Halîfe b. Abdurrahman nâm kimesneyi, Ebâ Eyyûb-i Ensârî kasabası mahallâtından Kasımpaşa mahallesinde vefât eden merhûm Mustafa b. el-Hâc Derviş’in Emine nâm sagīre kızına kendisine müteveffâ-yı mezbûr babasından irs-i şer‘le intikāl eden malların zabtı ve hıfz-ı ahvâli için ihtiyâcına binâen vasî nasb etti. O da vesâyet-i mesfûreyi kabûl edip cemî‘ umûrunu edâyı üzerine aldı. Cerâ zâlike fî evâsıtı Zilka‘de sene hamse aşere ve elf.

Şuhûdü’l-hâl: Şükrullah Efendi b. İbrahim el-Kâtib, Abdülkerim Efendi b. Mehmed el-Kâtib, Mustafa b. Mehmed el-Kâtib, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 92 - Hüküm no: 81 - Orijinal metin no: [19a-2, Arapça])﻿

﻿

﻿

82. Hüküm

Behrâm Ağa b. Abdullah’ın Bulgar asıllı kölesini âzad ettiği

Hâl-i hayâtında mahmiye-i Galata tevâbi‘inden Beşiktaş kasabasında Sinan Paşa mahallesinde sâkin iken bundan akdem vefât eden merhûm-i mebrûr Behrâm Ağa b. Abdullah’ın ana-baba bir kız karındaşı ve vârisi olan fahrü’l-muhadderât Âişe Hâtun bt. Abdullah kıbelinden âti’z-zikr âzâd ikrârına vekîl edilen fahrü’l-eşbâh Ahmed Bey b. Ali ve merhûm-i mûmâ-ileyhin zevcesi zahrü’l-muvakkarât Âmine Hâtun bt. Abdullah nâm kimesneler, merhûm Behrâm Ağa’nın hâl-i hayâtı ve kemâl-i akl ve sıhhatinde iken uzun boylu, elâ gözlü, açık kaşlı, esmer, Bulgar asıllı, sağ yanağında siyah bir beni ve çenesinde eser-i cerh bulunan abd-i memlûkü hâmil-i hâze’l-kitâb Hasan b. Abdullah’ı hasbeten lillâhi’l-azîm ve taleben li merzâti rabbihi’l-kerîm âzâd ettiğini ikrâr ve i‘tirâf ettiler. Cerâ zâlike ve hurrire fî evâhiri Zilhicce sene hamse aşere ve elf mine’l-hicreti’n-Nebeviyye.

Şuhûdü’l-hâl: Şaban Ağa b. Abdullah, Mehmed Çavuş b. Abdullah, Mustafa Bey b. Abdullah, Halil Bey b. Mehmed, Mehmed b. Yusuf, Mehmed Bey b. Musa, Mustafa b. Mehmed, Mustafa b. Süleyman ve gayruhüm mine’l-hâzırîn

(GALATA32 - cilt: 36, sayfa: 92 - Hüküm no: 82 - Orijinal metin no: [19a-3, Arapça])﻿

﻿

﻿

83. Hüküm

Rıdvan Bey b. Abdullah’ın muhallefâtı

Mahmiye-i Galata tevâbi‘inden Kasımpaşa mahallesinde vefât eden ve geride Ebûbekir nâm oğlunu, İsmihan nâm kızını ve Âmine bt. Yusuf nâm zevcesini bırakan hakkâk-i sultânî merhûm Rıdvan Bey b. Abdullah’ın muhallefâtıdır. Verâset bunlara münhasırdır. Vaka‘a’t-tahrîr fî evâhiri Zilka‘de sene hamse aşere ve elf. Uzun yenli lacivert ferâce ma‘a kürk 2500 Kırmızı kısa yenli ferâce 1200 Yeşil ferâce köhne 800 Yeşil uzun yenli ferâce 400 Kürdiye yeşil köhne 500 Tülbent bürgü 20 Câme ibrişim alaca 800 Dolama yeşil köhne 300 Mor yelek köhne 200 Çemenî yelek köhne 200 Kırmızı yelek köhne 100 Kırmızı çakşır 300 Mor çakşır 100 Diğer mor çakşır 100 ...? tülbent köhne 150 Diğer tülbent köhne 100 Diğer köhne tülbent 100 Tor beyaz ibrişim kuşak 120 Eğin kürkü 300 Kavuk? aded 3 40 Kilim kırmızı 60 Kaliçe köhne 60 Beyaz velense 120 Beledî yorgan 140 Döşek köhne 150 Diğer döşek 150 Yastık aded 2 80 Sepet köhne 20 Sandık 200 Pabuç? Aded 2 60 ...? Gulâm be nâm-ı Hüseyin Macariyyü’l-asl 3000 ...? Dükkân bi kurbi Bezzâzistan 10000 Yekûn 20450 Minhâ el-bâkī Hissetü’z-zevc es-sümün 2556 Hissetü’l-ibn 11928 Hisse mine’d-dükkân 5000 Hissetü’l-bint 5964 Hisse mine’d-dükkân 5000

(GALATA32 - cilt: 36, sayfa: 93 - Hüküm no: 83 - Orijinal metin no: [19b-1])﻿

﻿

﻿

84. Hüküm

Hâkimin Mehmed ve Âişe adlı çocuklara nafaka takdiri ve anne annelerine istidâneye izin vermesi

Hâkim, Mehmed ve Âişe nâm iki sagīrin nafaka, kisve ve sâir havâic-i zarûriyyeleri için mahmiye-i kazâ-i Galata tevâbi‘inden Tophane mahallâtından Memi Câmi‘i mahallesinde vefât eden Fâtıma Hâtun bt. Mustafa Bey nâm annelerinden kendilerine irs-i şer‘le intikāl eden mallardan karşılanmak üzre himâyesi ve terbiyesi altında bulundukları Nefise Hâtun bt. Şaban nâm anne annelerinin talebiyle her birine dört akçe olmak üzre râyicü’l-vakt yevmî sekiz akçe farz ve takdîr etti. Hâkim ayrıca anne anneye vakt-i hâcetde istidâne edip vakt-i zaferde rücû‘ etmeğe izin verdi. Cerâ zâlike ve hurrire fi’l-yevmi’l-hâmis aşer min Zilka‘de sene hamse aşere ve elf.

Şuhûdü’l-hâl: Şükrullah Efendi b. İbrahim, Abdülkerim Efendi, Mehmed b. Mustafa ve gayruhüm

(GALATA32 - cilt: 36, sayfa: 94 - Hüküm no: 84 - Orijinal metin no: [19b-2, Arapça])﻿

﻿

﻿

85. Hüküm

Hâkimin küçüklere Mustafa Halîfe b. Mehmed’i vasî, vasîye de Nefise Hâtun bt. Şaban’ı nâzır tayini

Hâkim, imâm Mustafa Halîfe b. Mehmed’i, Mehmed nâm sulbî sagīr oğluna ve Âmine nâm sulbiye sagīre kızına kendilerine mahmiye-i Galata tevâbi‘inden Tophane mahallâtından el-Hâc Memi mahallesinde vefât eden Fâtıma Hâtun nâm annelerinden irs-i şer‘le intikāl eden malların zabtı ve hıfz-ı ahvâlleri için ihtiyâclarına binâen vasî nasb etti. O da vesâyet-i mezbûreyi kabûl edip hizmeti lâzımesini üzerine aldı. Hâkim-i müşârün-ileyh sonra Nefise Hâtun bt. Şaban nâm anne annelerini vasiyyi merkūma nâzır atadı. Ki artık vasî vesâyetle alâkalı herhangi bir işe nâzırın ma‘rifeti olmadan mübâşeret etmeyecektir. O da nezâret-i mezkûreyi kabûl edip hizmeti lâzımesini üzerine aldı. Cerâ zâlike ve hurrire fi’t-târihi’l-mezbûr.

Şuhûdü’l-hâl: el-Mezbûrûn

(GALATA32 - cilt: 36, sayfa: 94 - Hüküm no: 85 - Orijinal metin no: [20a-1, Arapça])﻿

﻿

﻿

86. Hüküm

Âmine bt. Mehmed lehine iddet nafakasına hükm edilmesi

Mahmiye-i Galata dâhilinde Yolcu oğlu mahallesi sâkinelerinden Âmine bt. Mehmed nâm hâtun meclis-i şer‘-i şerîfde Ferruh Bey b. Abdullah nâm cündî mahzarında takrîr-i da‘vâ edip bundan esbak zümre-i mellâhînden zevcim Hasan b. Hüseyin nâm kimesne kasaba-i İznikmid’e gittikde ben târih-i kitâb Recebi’nin gâyetine gelir isem zevcim mezbûr Âmine benden talâk-ı bâyin ile mutallaka olsun ve nafaka-i iddeti dahi benim vekîlim olup veresin diye mezbûr Ferruh Bey nafaka-i iddetimi bana teslîm etmeğe vekîl eyledi târih-i mezbûr mürûr edip ve ben talâk-ı mezbûr ile mutallaka olmuşdum nafaka-i iddetimi vekîl-i mezbûrdan taleb ederim dedikde gıbbe’s-suâl vekîl-i mezbûr husûs-ı merkūmu bi’l-külliye inkâr ile cevâb verdikde merkūme Âmine’den vech-i meşrûh üzre da‘vâsına mutâbık beyyine taleb olundukda udûl-i müslimînden Mehmed b. Hasan ve diğer Mehmed b. Ali nâm kimesneler li ecli’ş-şehâde mahfil-i kazâya hâzırân olup fi’l-vâki‘ mezbûr Hasan kasaba-i mezbûreye gittikde bu târih-i kitâb Recebi’nin gâyetine gelmezsem benim zevcem mesfûre Âmine benden talâk-ı bâyin ile mutallaka olsun sen benim vekîlim olup nafaka-i iddetimi mezbûre Âmine’ye veresin diye bizim huzûrumuzda mezbûr Ferruh Bey’i vekîl eyledi bu husûsa biz şâhidleriz şehâdet dahi ederiz diye edâ-i şehâdet-i şer‘iyye ettiklerinde ba‘de ri‘âyeti şerâiti’l-kabûl şehâdetleri hayyiz-i kabûlde vâki‘ olup mâ vaka‘a bi’t-taleb kaydolundu. Tahrîren fî evâili Zilka‘de sene hamse aşere ve elf.

Şuhûdü’l-hâl: Ahmed Bey b. Abdüllatif, Mehmed b. Yusuf, Mustafa b. Mehmed el-Muhzır, Mustafa b. Süleyman ve gayruhüm

(GALATA32 - cilt: 36, sayfa: 94 - Hüküm no: 86 - Orijinal metin no: [20a-2])﻿

﻿

﻿

87. Hüküm

Evin Lâleruh bt. Abdullah’a hibe edildiği

Lâleruh bt. Abdullah nâm hâtunun zevci ve husûsi’l-âti’l-beyâna vekîl-i şer‘îsi olup vekâleti nehc-i şer‘î üzre el-Hâc Ramazan b. Cemal ve Piyâle Bey b. Abdullah nâm kimesneler şehâdetleri ile sâbite olan Mehmed b. Cafer nâm kimesne mahfil-i kazâda bi’l-fi‘l Sefer Çelebi vakfı’na mütevellî olan fahrü’l-eşbâh Mustafa Çelebi b. Ahmed nâm kimesne mahzarında vekâleten takrîr-i da‘vâ edip mahmiye-i Galata tevâbi‘inden Tophane’de Tomtom mahallesinde vâki‘ iki cânibi mezbûr Sefer Çelebi vakfı’na ve iki cânibi tarîk-i âmma müntehî olup [20b] biri tahtânî ve biri fevkānî iki çatma beyti ve bir kenîfi ve bir muhavvatayı müştemil olup mezbûr Sefer Çelebi merkūme Lâleruh’a târih-i kitâbdan on yıl mukaddem hibe-i sahîha-i şer‘iyye ile hibe edip mezbûre Lâleruh dahi gıbbe’t-tahliyyeti’ş-şer‘iyye meclis-i hibede ittihâb ve kabz eylediği çatma menzili mesfûr Mustafa Çelebi bilâ-vech-i şer‘î vaz‘-ı yed edip mezbûre Lâleruh’un tasarrufuna mâni‘ olur suâl olunsun dedikde gıbbe’s-suâl mezbûr Mustafa Çelebi menzili merkūm yedinde idiği hasm-ı câhid mahzarında nehc-i şer‘î üzre sâbit oldukdan sonra bi’l-muvâcehe cevâbında mesfûr Sefer Çelebi menzili mezbûru bundan akdem târih-i kitâb Şevvâli’nin evâsıtında evlâdına ve evlâd-ı evlâdına ba‘dehû Medîne-i münevvere fukarâsına vakf edip mütevellîsi olduğum ecilden vaz‘-ı yed ettim deyip hibe-i merkūmeyi münkir oldukdan sonra vekîl-i mezbûr Mehmed’den vech-i meşrûh üzre hibeye beyyine taleb olundukda udûl-i müslimîn ve ahrâr-ı muvahhidînden Mehmed Çelebi b. Cafer Bey fahrü’l-eimme Mustafa Efendi b. Abdülaziz ve zümre-i râcilînden Mahmud Beşe b. Abdullah nâm kimesneler li ecli’ş-şehâde mahfil-i kazâya hâzırûn olup gıbbe’l-istişhâdi’ş-şer‘î edâ-i şehâdet-i şer‘iyye edip fi’l-vâki‘ mezbûr Sefer Çelebi bundan akdem silk-i mülkü iken müvekkile-i mezbûre Lâleruh’a târih-i kitâbdan on yıl mukaddem bizim huzûrumuzda menzili mezbûru hibe-i sahîh-i şer‘iyye ile hibe edip mezbûre Lâleruh dahi gıbbe’t-tahliyyeti’ş-şer‘iyye menzili mezbûru meclis-i hibede ittihâb ve kabz eyledi bu husûsa şâhidleriz şehâdet dahi ederiz diye edâ-i şehâdet-i şer‘iyye ettiklerinde ba‘de ri‘âyet-i şerâiti’l-kabûl şehâdetleri hayyiz-i kabûlde vâki‘ olmağın menzili mezbûr merkūme Lâleruh’un mülk-i mevhûbu olmasına hükm olunup mâ vaka‘a bi’t-taleb ketb olundu. Tahrîren fi’l-mezbûr.

Şuhûdü’l-hâl: Hüseyin Efendi [b.] Hasan, Seyyid Mahmud b. Seyyid Mustafa, Mehmed Bey b. Hüsrev el-Cündî, Piyâle Bey b. Abdullah el-bevvâbü’s-sultânî, Hasan Bey b. Abdullah ve gayruhüm

(GALATA32 - cilt: 36, sayfa: 95 - Hüküm no: 87 - Orijinal metin no: [20a-3])﻿

﻿

﻿

88. Hüküm

Beytülmâle intikal eden evdeki beytülmâl payının satılması ve takas beyânı

Mahmiye-i Galata’da emîn-i beytülmâl olan fahrü’l-ümenâ Murad Çavuş b. Abdürrahim nâm kimesnenin kâtibi ve husûs-ı âti’l-beyâna vekîl-i şer‘îsi olup vekâleti nehc-i şer‘î üzre sâbite olan Ali Çelebi b. Mustafa nâm kimesne mahfil-i kazâda Topkapısı hâricinde Emânî Çelebi mahallesinde bundan akdem vefât eden Kasım b. Abdullah nâm kimesnenin zevce-i metrûkesi ve vârisesi Kamer bt. Abdullah nâm hâtun mahzarında bi’t-tav‘i’s-sâf ikrâr ve i‘tirâf edip müteveffâ-yı mezbûr Kasım’ın zevcesi mezbûre Kamer’den gayrı zâhirde vâris-i ma‘rûfu olmayıp muhallefâtının selâse erbâ‘ı beytülmâl-i mezbûra ve rub‘u zevcesi mezbûre Kamer hâtuna âid olmağın müteveffâ-yı mezbûrun muhallefâtından mahalle-i mezbûrede vâki‘ bir tarafdan Dilsiz Çerkez İsmail Ağa ve bir tarafdan Mustafa Çelebi mülkleri ile ve bir tarafdan tarîk-i âm ile mahdûd olup iki beyt-i süflîyi ve bir beyt-i ulvîyi ve bir su kuyusunu ve bir sofayı ve fırını ve kenîfi ve eşcâr-ı müsmire ve gayr-ı müsmireyi müştemile hadîkayı hâvî menzil sûk-ı sultânîde bey‘ olunmak için mirâren ve kirâren müddet-i medîde mezâd olunup mecâlis-i tâlibîne arz olundukda on bin akçede mezbûre Kamer hâtunun üzerinde karâr edip bir akçe ziyâde ile âhar tâlib ve râgıb olmamağın [21a] menzili mezbûrun beytülmâle âid olan selâse erbâ‘ı vekâleti mahkiyem ve kitâbetim hasebiyle mezbûre Kamer hâtuna yedi bin beş yüz akçeye bey‘-i bâtt-ı sahîh-i şer‘î ile bey‘ edip semeni olan yedi bin beş yüz akçesini mezbûre Kamer hâtunun müteveffâ-yı mezbûrun zimmetinde karz-ı şer‘îden olan sekiz bin akçe deyninin altı bin akçesine takās olunup bâkī bin beş yüz akçeyi mîrî için mezbûre Kamer yedinden aldım kabz eyledim dedikde mukırr-ı mezbûr Ali Çelebi’nin ber vech-i meşrûh sudûr eden ikrârını mukarrun lehâ’l-merkūme Kamer vicâhen tasdîk edicek mâ vaka‘a bi’t-taleb ketb olundu Tahrîren fî evâili Zilka‘de sene hamse aşere ve elf.

Şuhûdü’l-hâl: Ahmed b. Osman, Ömer b. Ali, Mustafa b. Yusuf, Mustafa b. Mehmed, Mehmed b. Yusuf

(GALATA32 - cilt: 36, sayfa: 96 - Hüküm no: 88 - Orijinal metin no: [20b-1])﻿

﻿

﻿

89. Hüküm

Sâliha Hâtun bt. Mehmed lehine mehr-i müeccele hükm edilmesi

Udûlden Mahmud b. İsa ve Mustafa b. Abdülaziz nâm kimesneler, bundan akdem vilâyet-i Rumeli’nde Prevadi kasabasında vefât eden merhûm Yusuf Efendi b. Abdülaziz’in sulbiye kızı ve vârisi Sâliha Hâtun kıbelinden husûs-ı âti’z-zikri inkâra vekâleti nehc-i şer‘î üzre sâbit olan vekîl Hüseyin b. Lütfullah nâm hasm-ı câhid mahzarında ve yine merhûm-ı mezbûrun ana-baba bir kız karındaşı ve vârisi olan fahrü’l-muhadderât Kerime Hâtun kıbelinden vekâleti nehc-i şer‘î üzre sâbit olan Osman Çelebi b. Abdülaziz nâm vekîl mahzarında, hâmiletü hâze’l-kitâb Sâliha Hâtun bt. Mehmed’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, [merhûm-ı mezbûrun zimmetinde] da‘vâcının nikâhı esnâsında ma‘kūd-i aleyh olan mehr-i müecceli cihetinden râyicü’l-vakt otuz bin akçe hakkı vardır. Müdde‘iye-i mezbûre Sâliha’ya, meblağ-ı mezbûrun tamâmını veya bir kısmını asâleten veya vekâleten merhûm-ı mezbûrdan alıp kabz etmediğine, bağışlamadığına ve bi vechin mine’l-vücûh ve sebebin mine’l-esbâb zimmetini ibrâ etmediğine dâir yemîn verilmesinin ardından hâkim şehâdetleri mûcebince hükm etti. Cerâ zâlike ve hurrire fî evâhiri Zilka‘de sene hamse aşere ve elf.

Şuhûdü’l-hâl: Ali b. Mehmed, Mehmed b. Alâaddin, Mustafa b. Süleyman, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 97 - Hüküm no: 89 - Orijinal metin no: [21a-1, Arapça])﻿

﻿

﻿

90. Hüküm

Âişe bt. Mehmed’in mehr-i müeccelini taleb etmesi için vekâlet verdiği

Âişe bt. Mehmed nâm hâtun meclis-i şer‘de hâzıra olup erkek karındaşı Derviş Bey b. Mehmed’i kendisine Galata tevâbi‘inden Tophane mahallâtından Cihangir Câmi‘i mahallesinde vefât eden kocası Hüseyin Bey b. Abdullah’dan intikāl eden hisse-i şer‘iyyesini ve nikâhı esnâsında ma‘kūdun aleyh olan râyicü’l-vakt beş bin akçe-i Osmânî mikdârındaki mehr-i müeccelini talebe, kabza, kendisine îsâle ve vakt-i hâcetde hükkâm-i zevi’l-efdâl indinde kabz ve îsâl için mürâfa‘a ve muhâsama yapmaya vekîl ta‘yîn eyledi. O da vekâlet-i mesfûreyi kabûl edip cemî‘ umûrunu edâyı üzerine aldı. Cerâ fi’t-târihi’l-mezbûr.

Şuhûdü’l-hâl: Beyti Bey b. İsmail, Mehmed Bey b. Mehmed gulâm-ı Acemî, Mehmed b. Yusuf, Mustafa b. Mehmed el-Muhzır ve gayruhüm

(GALATA32 - cilt: 36, sayfa: 97 - Hüküm no: 90 - Orijinal metin no: [21a-2, Arapça])﻿

﻿

﻿

91. Hüküm

Kerime Hâtun bt. Ali’nin Macar asıllı câriyesini âzad ettiği

Fahrü’l-kuzât Abdülkādir Efendi b. Ramazan ve fahrü’l-müderrisîn Mehmed Efendi b. Mustafa nâm kimesneler, mahmiye-i Galata tevâbi‘inden Kasımpaşa mahallâtından Muhyiddin Efendi mahallesinde vefât eden merhûme Kerime Hâtun bt. Ali’nin âti’z-zikr zevcinden başka ma‘rûf vârisi olmadığı için muhallefâtının bir kısmını zabt eden ve âti’z-zikr âzâd ikrârını inkâr eden mahmiye-i Galata’da vâki‘ beytülmâl-i Hâs emîni ve kâtibi fahrü’l-akrân Ali Bey b. Mustafa adlı hasm-ı câhid mahzarında ve ayrıca merhûme-i merkūmenin zevci ve vârisi olan ve yine âzâd ikrârını inkâr eden fahrü’l-kuzât Süleyman Efendi b. Osman nâm kimesne mahzarında, uzun boylu, elâ gözlü, açık kaşı, Macariyyetü’l-asl ve çenesinde Hind beni bulunan hâmiletü hâze’l-kitâb Nâzenin bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûme Kerime Hâtun hâl-i hayâtı ve kemâl-i akl ve sıhhatinde iken lehine şâhidlik yapılan ve yukarıda vasıfları zikr edilen câriye-i memlûkesini âzâd etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın hâkim şehâdetleri mûcebince hükm etti. Câriye-i mezbûre bu sûretle sâir harâir-i asliyyât-ı mükellefât gibi hürre oldu. Cerâ zâlike ve hurrire fî evâili Zilhicce sene hamse aşere ve elf mine’l-hicreti’n-Nebeviyye.

Şuhûdü’l-hâl: Hasan b. Yakub, Ahmed b. Hüseyin, İsmail b. Mustafa, Mustafa Çelebi b. Sefer, Rıdvan Bey b. Abdullah

(GALATA32 - cilt: 36, sayfa: 98 - Hüküm no: 91 - Orijinal metin no: [21b-1, Arapça])﻿

﻿

﻿

92. Hüküm

Kerime Hâtun bt. Ali’nin Çerkez asıllı câriyesini âzad etmesi

Fahrü’l-kuzât Abdülkādir Efendi b. Ramazan ve fahrü’l-müderrisîn Mehmed Efendi b. Mustafa nâm kimesneler, mahmiye-i Galata tevâbi‘inden Kasımpaşa mahallâtından Muhyiddin Efendi mahallesinde vefât eden merhûme Kerime Hâtun bt. Ali’nin âti’z-zikr zevcinden başka ma‘rûf vârisi olmadığı için muhallefâtının bir kısmını zabt eden ve âti’z-zikr âzâd ikrârını inkâr eden mahmiye-i Galata’da vâki‘ beytülmâl-i Hâs emîni ve kâtibi fahrü’l-akrân Ali Bey b. Mustafa nâm hasm-ı câhid mahzarında ve ayrıca merhûme-i merkūmenin zevci ve vârisi olan ve yine âzâd ikrârını inkâr eden fahrü’l-kuzât Süleyman Efendi b. Osman nâm kimesne mahzarında, orta boylu, açık kaşlı, elâ gözlü, Çerkeziyyetü’l-asl hâmiletü hâze’l-kitâb Mülâyim bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûme Kerime Hâtun hâl-i hayâtı ve kemâl-i akl ve sıhhatinde iken lehine şâhidlik yapılan ve yukarıda vasıfları zikr edilen câriye-i memlûkesini âzâd etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın hâkim şehâdetleri mûcebince hükm etti. Câriye-i mezbûre bu sûretle sâir harâir-i asliyyât-ı mükellefât gibi hürre oldu. Cerâ zâlike ve hurrire fî evâili Zilhicce sene hamse aşere ve elf.

Şuhûdü’l-hâl: el-Mezbûrûn

(GALATA32 - cilt: 36, sayfa: 98 - Hüküm no: 92 - Orijinal metin no: [21b-2, Arapça])﻿

﻿

﻿

93. Hüküm

Yusuf Efendi b. Abdülaziz’in ipek bahâsından borcu olduğu

Osman Çelebi b. Abdülaziz nâm kimesne mahfil-i kazâda mahmiye-i Galata tevâbi‘inden Tophane’de Hoca Ali mahallesi sâkinlerinden olup vilâyet-i Rumeli’nde Prevadi nâm kasabada bundan akdem vefât eden merhûm-i mebrûr Yusuf Efendi b. Abdülaziz’in zevce-i metrûkesi olup ba‘zı muhallefâtına vâzı‘atü’l-yed olan fahrü’l-muhadderât Sâliha Hâtun bt. Mehmed’in husûs-ı âti’l-beyâna vekîl-i şer‘îsi olup hasm-ı câhid mahzarında Mahmud b. İsa ve İsmail Halîfe b. Abdi el-İmâm şehâdetleri ile vekâleti sâbite olan fahrü’l-eşbâh Behrâm Bey b. Abdullah nâm kimesne mahzarında takrîr-i da‘vâ edip merhûm-ı mezbûr Yusuf Efendi’nin zimmetinde beynimizde ilm-i şer‘î ile ma‘lûm harîr bahâsından sekiz bin fıddî Osmânî akçe hakkım vardır muhallefâtından taleb ederim dedikde gıbbe’s-suâl vekîl-i mezbûr Behrâm Bey bi’l-muvâcehe cevâbında da‘vâ-yı mezbûreyi bi’l-külliye inkâr ettikde mesfûr Osman Çelebi’den da‘vâ-yı mezbûresine muvâfık beyyine taleb olundukda udûl-i müslimîn ve ahrâr-ı muvahhidînden Nebi b. Mehmed ve Mehmed b. Osman nâm kimesneler li ecli’ş-şehâde mahfil-i kazâya hâzırân olup gıbbe’l-istişhâdi’ş-şer‘î edâ-i şehâdet-i şer‘iyye edip merhûm Yusuf Efendi hâl-i hayâtında ve kemâl-i akl ve sıhhatinde bizim huzûrumuzda mezbûr Osman Çelebi’ye beynimizde ilm-i şer‘î ile ma‘lûm harîr bahâsından sekiz bin akçe deynim vardır diye ikrâr eyledi bu husûsa şâhidleriz şehâdet dahi ederiz diye edâ-i şehâdet-i şer‘iyye eyleyip ba‘de’t-ta‘dîl ve’t-tezkiyye şehâdetleri hayyiz-i kabûlde vâki‘ olmağın mâ vaka‘a gıbbe’t-taleb ketb olundu. Cerâ zâlike ve hurrire fî evâili Zilka‘de sene hamse aşere ve elf.

Şuhûdü’l-hâl: Seyyid Yahya b. Seyyid Hasan, Mehmed Çelebi b. Cafer Bey er-Reis es-sultânî, Mahmud b. Mehmed el-İmâm, fahrü’l-eimme Mustafa Efendi b. Abdülaziz, Mehmed b. Mustafa, Mehmed b. Mustafa el-Kâtib ve gayruhüm

(GALATA32 - cilt: 36, sayfa: 99 - Hüküm no: 93 - Orijinal metin no: [22a-1])﻿

﻿

﻿

94. Hüküm

Hüseyin Bey b. Abdullah’ın vasiyet yoluyla para vakfı kurduğu

Udûlden Mehmed Halîfe b. Abdullah ve Siyâmi Reis b. Mehmed nâm kimesneler meclis-i şer‘-i şerîf ve mahfil-i dîn-i münîfte mahmiye-i Galata tevâbi‘inden Tophane’de vâki‘ Cihangir mahallesinde vefât eden merhûm Hüseyin Bey b. Abdullah’ın muhallefâtının bir kısmını zabt eden hâlen Galata’da vâki‘ beytülmâlin emîni ve kâtibi Ali Bey b. Mustafa nâm hasm-ı câhid mahzarında, hâmil-i hâze’l-kitâb fahrü’r-râcilîn Derviş Bey b. Mehmed’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-i mebrûr dünyânın yalancı ve fânî olduğunu idrâk ve hâl ve gidişâtını te’emmül edip hâl-i hayâtında ve kemâl-i akl ve sıhhatinde iken sülüs-i mâlından ve mahz-ı menâlinden râyicü’l-vakt on beş bin akçe-i Osmânînin ihrâc edilip bunun dokuz bin akçesinin senede ona on bir buçuk ribh üzre mu‘âmele-i şer‘iyye ile istirbâh edilmesini şart etti. Ribhden senevî yedi yüz akçeyi her gün Kur’ân-ı azîmden bir cüz’ okuyup sevâbını rûhuna hediye eden kimesneye verilmesini şart etti. Kırâati de câmi‘-i mezbûrda imâm olan kimesneye şart etti. Ribhden senevî altı yüz akçenin de câmi‘-i mezbûr mahallesinin avârızına verilmesini şart etti. Elli akçenin mütevellî olacak kişiye verilmesini şart etti. Asl-ı mâldan artan altı bin akçenin ise techîz ve tekfînine ve vefât gününde, yedinci ve kırkıncı günde ve sene tamâmında vech-i mu‘tâd üzre verilecek ta‘âma harcanmasını şart etti. Lehine şâhidlik yapılan mezbûr Derviş Bey’i de vech-i mezkûr üzre hâkimin re’yi ile vasiyyetlerinin tenfîzine vasî seçdi. Merhûm-i mesfûr vasiyyeti üzerine öldü ve vasiyyetinden dönmedi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın hâkim şehâdetleri mûcebince hükm etti. Zirâ‘ bir kimesne hayâtında vasiyyetinden dönmezse ölümüyle vasiyyetin te’kîden kesinleşeceği ve lâzım olacağı vasiyyetin hükmündendir. Cerâ zâlike ve hurrire fî evâili Zilhicce sene hamse aşere ve elf.

Şuhûdü’l-hâl: Beyti b. İsmail, Mehmed Bey b. Mehmed el-gulâmü’l-Acemî, Mehmed b. Yusuf el-Muhzır, Mustafa b. Mehmed el-Muhzır, Şükrullah Efendi b. İbrahim el-Kâtib, Mehmed b. Mustafa el-Kâtib, Mustafa b. Süleyman ve gayruhüm

(GALATA32 - cilt: 36, sayfa: 100 - Hüküm no: 94 - Orijinal metin no: [22a-2, Arapça])﻿

﻿

﻿

95. Hüküm

Yusuf Efendi b. Abdülaziz’in mîrâsçıları

A‘lemü’l-ulemâi’l-mütebahhirîn efdalü’l-fuzalâi’l-müteverri‘în yenbû‘ü’l-fazli ve’l-yakīn hüccetü’l-hakkı ale’l-halkı ecma‘în el-hâkimü’l-âdil el-fâsıl beyne’l-hak ve’l-bâtıl hâlen mahmiye-i Bursa kadısı Mustafa Efendi b. merhûm-ı mebrûr Mehmed Efendi’nin imzâsıyla mümzâ, mührüyle memhûr, ünvânıyla mu‘anven ve 1015 senesi Zilka‘de ayının 9. günüyle müverrah kadı-yı mezbûr mahkemesinden verilen nakl-i şehâdet vârid olduğunda mazmûnunda udûlden mahrûse-i Bursa mahallâtından Veled Sarayı mahallesinden el-Hâc Mehmed b. Abdurrahman b. Abdullah ve Hamza Bey mahallesinden Abdurrahman Bey b. Mahmud b. Ahmed nâm kimesnelerin Veled Sarayı mahallesinde sâkine olan bâ‘ise-i hâze’l-kitâb Kerime Hâtun bt. Abdülaziz’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettikleri görüldü: Müdde‘iye-i mezbûre, vilâyet-i Rumeli’nde vâki‘ Prevadi kasabasında vefât eden ve muhallefâtının bir kısmı mahmiye-i Galata mahallâtından Hoca Ali mahallesinde sâkine zevcesi ve helâli zahrü’l-mestûre Sâliha Hâtun bt. Abdülaziz tarafından zabt edilen kadı Mevlânâ Yusuf Efendi b. Abdülaziz nâm kimesnenin ana-baba bir kız karındaşı ve vârisidir. Sâliha Hâtun’un babası Abdülaziz, annesi Aynî bt. Abdullah ve dedesi de Mehmed’dir. Müteveffâ-yı merhûmun verâseti ona ve Beşir? mahallesinde sâkine sulbiye kızı Sâliha Hâtun’a münhasırdır. O ikisinden başka mîrâsçı ve terekeye hak sâhibi kimesne ma‘lûmumuz değildir. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve müdde‘iye-i mezbûre Kerime’nin erkek karındaşı hâmil-i hâze’l-kitâb Osman Çelebi b. Abdülaziz’i vekîl edip müteveffâ-yı mezbûrdan kendisine intikāl eden hisse-i şer‘iyyesini taleb, kabz ve îsâle ve vakt-i hâcetde hükkâm-ı zevi’l-efdâl nezdinde muhâsama, mürâfa‘a ve cidâle vekîl etmesinden sonra mezbûre Sâliha Hâtun’a huzûrunda vesîka okundu. Ancak onun müşârün-ileyh Mustafa Efendi tarafından yazıldığını inkâr etti. İsimleri zeyl-i kitâbda muharrer udûlden Nebi b. Mehmed ve Ali b. Mehmed ve Abdurrahman b. Mahmud nâm kimesneler hâzır olup kitâb-ı mesfûrun mevlânâ-yı müşârün-ileyhe âid olduğuna, zeyilde yer alan mührün de onun mührü olduğuna şehâdet ettiler. Onlar böyle şehâdet edince hâkim de şehâdetleri mûcebince hükm etti. Cerâ zâlike ve hurrire fi’l-yevmi’s-sâbi‘ ve’l-ışrîn min Zilka‘de sene hamse aşere ve elf.

Şuhûdü’l-hâl: Mahmud b. İsa, Mehmed b. Alâaddin, Mustafa Efendi b. Abdülaziz, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 100 - Hüküm no: 95 - Orijinal metin no: [22b-1, Arapça])﻿

﻿

﻿

96. Hüküm

Behrâm Ağa b. Abdullah’tan kızı Âişe’ye intikal eden mallar

Oldur ki, mahmiye-i Galata tevâbi‘inden Beşiktaş’da Sinan Paşa câmi‘i şerîfi mahallesi sâkinlerinden olup Engürüs seferinde bundan akdem vefât eden merhûm Behrâm Ağa b. Abdullah’ın irs-i şer‘le sulbiye-i sagīre kızı Âişe’ye intikāl edip vasîsi Ferhad Ağa b. Hasan vesâyeti hasebiyle zabt ü kabz eylediği emvâlin beyân eder. Cerâ zâlike ve hurrire fî evâsıtı Zilhicce sene hamse aşere ve elf. An bahâ-i çiftlik-i makbûz-ı mevcûd der yed-i vasiyyi mezbûr 59442 An bahâ-i mahsûl-i çiftlik-i makbûz-ı mevcûd der yed-i vasiyyi mezbûr 8000 An zimem-i makbûz-ı mevcûd an yed-i Mehmed der yed-i vasiyyi mezbûr 3000 Sâir muhallefâtdan makbûz-ı mevcûd der yed-i vasiyyi mezbûr 25621 Yekûn 96063

Şuhûdü’l-hâl: Mehmed Çavuş b. Abdullah, Şaban Kethüdâ b. Abdullah, Mustafa Bey [b.] Abdullah, Halil Bey [b.] Mehmed, Mehmed Bey b. Musa, Mehmed b. Yusuf

(GALATA32 - cilt: 36, sayfa: 101 - Hüküm no: 96 - Orijinal metin no: [23a-1])﻿

﻿

﻿

97. Hüküm

Yusuf Efendi’nin kumaş bedelinden borcu olduğu

el-Hâc Ahmed b. Abdullah nâm kimesne meclis-i şer‘de hâl-i hayâtında Galata hâricinde vâki‘ Tophane mahallâtından Hoca Ali mahallesinde sâkin iken vilâyet-i Rumeli’nde vâki‘ Prevadi kasabasında vefât eden merhûm Yusuf Efendi’nin ana-baba bir kız karındaşı ve vârisi Kerime Hâtun bt. Abdülaziz kıbelinden husûs-ı âti’l-beyâna vekîl edilen Osman Çelebi b. Abdülaziz nâm kimesne mahzarında, üzerinde ve zimmetinde merhûm-ı mûmâ-ileyhin yemeni kumaşı semeninden lâzimü’l-edâ râyicü’l-vakt üç bin dört yüz kırk akçe alacağı bulunduğunu ikrâr ve i‘tirâf etti. Beyânı Osman Çelebi vekîlince vicâhen ve şifâhen tasdîk edildi. Cerâ zâlike fî evâili Zilhicce sene hamse aşere ve elf.

Şuhûdü’l-hâl: Fahrü’l-eimme Mustafa Efendi b. Abdülaziz, Mehmed Çelebi b. Cafer Bey, Derviş Reis b. Yunus, Mustafa b. Mehmed el-Muhzır havâle, Mehmed [b.] Yusuf, el-Hâc Mustafa b. Abdullah

(GALATA32 - cilt: 36, sayfa: 102 - Hüküm no: 97 - Orijinal metin no: [23a-2, Arapça])﻿

﻿

﻿

98. Hüküm

Ramazan b. Şükrullah’ın noksan ve iptal edilmiş muhallefat kaydı

<

(GALATA32 - cilt: 36, sayfa: 102 - Hüküm no: 98 - Orijinal metin no: [23b-1, Arapça])﻿

﻿

﻿

99. Hüküm

Yusuf Efendi b. Abdülaziz’in muhallefâtı

Sağlığında mahmiye-i Galata tevâbi‘inden Tophane mahallâtından Hoca Ali mahallesinde sâkin iken vilâyet-i Rumeli’nde Prevadi kasabasında vefât eden ve geride Sâime nâm sulbiye kızını, Kerime nâm ana-baba bir kız karındaşını ve Sâliha Hâtun bt. Mehmed nâm zevcesini bırakan merhûm-ı mebrûr Yusuf Efendi b. Abdülaziz’in muhallefâtıdır. Vaka‘a’t-tahrîr fî evâili Zilhicceti’ş-şerîfe sene. Mushaf-ı şerîf 1 600 Yakub Paşa hâşiye-i sadrü’ş-şerî‘a 1 180 Muhtasar-ı vikāye 1 90 Cönk 1 80 Ferâiz ...? 1 130 Türkî Resâil 1 130 Kudûri 1 120 Mecaz? 1 50 Kānunnâme 1 25 Mebsût kıt‘a 1 210 Resâil 1 50 Şerh-i Muhtâr 1 100 Türkî mecmu‘a 1 90 Kīne? 1 190 Netâyicü’l-fünûn li Nev‘î Efendi 1 130 Divan-ı Sebâî 1 40 Mukaddime-i Ebülleys 1 30 Cönk 1 50 Köhne kitâb 1 20 Bostan 1 140 Âhiretnâme 1 30 Metn-i Kenz 1 40 Maksud 1 15 Metn-i Ferâiz 15 Kānunnâme 25 Hülâsâ min ilmi’t-tıb 1 25 Yekûn 2605 Mâî iskerlet çuka ma‘a post-i tavşan 1 1800 Post-i samur 1 1500 Tülbent kuşak 1 180 Münakkaş tülbent örtü 1 450 Köhne don 4 180 Münakkaş uçkur 4 50 Beyaz yen 1 40 Uçkur 1 30 Bürgü destâr 1 40 Çemenî çuka ma‘a sincab kürk 1 1600 Münakkaş ebyat-ı makrama 1 50 Münakkaş makrama 1 40 Mavi bohça 1 20 Mavi inâyet câme 1 1000 İnâyet erguvânî câme 1 1000 Alaca köhne çarşaf 2 50 Köhne peşkir-i dest 2 150 Sandık sepet 1 180 Köhne alaca peşkir 2 40 Frengi berber bileğisi 1 120 Köhne tülbent 1 200 Köhne tülbent örtüsü ma‘a penbe 60 Neftî yan kebesi 260 Sarı Yanbolu kebesi 250 Neftî Yanbolu kebesi 160 Köhne velense sürh 60 Köhne sarı velense 1 150 Küçük seccâde 1 80 Köhne neftî Yanbolu kebesi 1 50 Köhne kırmızı velense 40 Kırmızı kilim 1 120 Telâtîn 1 130 Köhne sofra 1 20 Diğer sofra 1 200 Diğer köhne sofra 1 30 Müşemmâ kirpas top 1 100 Köhne kadife yastık 1 180 Köhne çuka abayı 1 250 Köhne teğelti 3 150 Oyan ma‘a esbâb 4 320 Üzengi çift 2 250 Diğer üzengi çift 2 230 Diğer üzengi çift 1 100 Cam tas-ı hamam 1 80 Kebîr safa 1 100 Kahve güğümü 1 50 Küçük ibrik 1 35 Diğer ibrik-i kahve 165 Sahan 4 180 Fânus 1 50 Yumurta tavası 1 60 Diğer tava 1 20 Tepsi ma‘a tas ma‘a pîştahta 1 120 [24a] Bakır boş kavanozu 1 100 Hırdavât ma‘a leğen 1 150 Şamdan 1 20 Bukağı 2 80 Kebîr kum sâ‘at 1 80 Fincan fağfurî 2 fincan-ı İznik 2 ma‘a zarf 80 Tava-i kebab 1 120 Çini bardak ma‘a kavanoz ma‘a tas 30 Tavlı 1 80 İskemle 1 150 Akçe tahtası 1 20 Eyer 2 400 Pîştahta 1 50 Diğer pîştahta 1 200 Kebîr tencere 3 500 Kavanoz ma‘a revgan-ı sâde 40 Köhne sepet 50 Garar çift? 1 120 Pirinç keyl 5 şinik 1 300 Mercimek keyl 5 şinik 1 200 Şehriye vakıyye 20 120 Tarhana keyl 0.5 50 Bulgur keyl 0.5 50 Keten vakıyye 16 300 Üstübec vakıyye 1 60 Odun ber vech-i tahmîn 400 Harc-ı hamam ber vech-i tahmîn 1300 Bir mikdâr keten 40 Yekûn 20000 Bu zikr olunan esbâb mezbûre Sâliha Hâtun’un zevci merhûm Yusuf Efendi’nin zimmetinde olan 30000 akçe mehr-i müeccelinin 20000 akçesi mukābelesinde cümle veresenin rızâlarıyla mezbûre Sâliha’ya teslîm olunup ol dahi kabûl ve kabz eyledi

Şuhûdü’l-hâl: Nebi b. Mehmed, Mehmed Bey b. İsa, Mustafa b. Mehmed el-Muhzır, Mehmed b. Mustafa el-Kâtib, Şükrullah Efendi b. İbrahim el-Kâtib, Mehmed b. Yusuf el-Muhzır

(GALATA32 - cilt: 36, sayfa: 103 - Hüküm no: 99 - Orijinal metin no: [23b-2])﻿

﻿

﻿

100. Hüküm

Fâtıma Hâtun’un muhallefâtı

Mahmiye-i Galata tevâbi‘inden Tophane mahallâtından el-Hâc Memi mahallesinde vefât eden ve geride Nefise Hâtun bt. Şaban nâm annesini, imâm Mustafa Halîfe b. Mehmed nâm zevcini, Mustafa Bey b. Abdullah nâm babasını, Mehmed nâm sagīr oğlunu ve Emine nâm sagīre kızını bırakan merhûme Fâtıma Hâtun’un muhallefâtıdır. Verâset onlara münhasırdır; onlardan başka mîrâsçı yoktur. Cerâ zâlike ve hurrire fî evâhiri Zilka‘de sene hamse aşere ve elf. Beledî döşek 1 361 Kılıf-ı yastık 1 37 Köhne yastık minder 1 131 Tencere 3 400 Tava 1 25 Baklava tepsisi 1 40 Tas-ı hamam 1 46 Beledî döşek 1 210 Köhne kılıf-ı minder 90 Güğüm 1 50 Küçük sini 1 87 Sahan aded 5 220 Börek tepsisi 1 25 Şamdan 1 11 Köhne Yemeni yorgan 1 155 Kılıf-ı minder 1 51 Köhne Yemeni yorgan 1 303 Köhne beledî kılıf-ı minder 1 120 Sahan 4 183 Köhne kılıf-ı yastık 35 Kılıf-ı yastık 1 50 Kılıf-ı yastık 1 120 Köhne kılıf-ı minder 1 105 Kebîr tencere 1 95 Vasat tencere 1 60 Gül kutusu ma‘a maşraba 1 42 Kılıf-ı minder 1 63 Köhne çatma yorgan 1 419 Leğen 1 71 Baklava tepsisi 1 60 Pirâhen-i hamam 1 83 Kebîr tencere 1 135 Safa 46 Pâye-i sini 1 10 Bakır ibrik 1 55 Köhne sandık 1 30 [24b] Köhne çatma yastık 1 120 Köhne kılıf-ı yastık 1 20 Köhne münakkaş bohça 1 60 Kebîr maşraba 1 80 Sandık 1 290 Diğer sandık çift 1 600 Der zimmeti zevc mehr-i müeccel meblağ 1000 Yekûn 6194 Menzil ma‘a tevâbi‘ihâ 20000 Cem‘an 26194 el-İhrâcâtü’l-mühimme Techîz ve tekfîn 1000 Resm-i kısmet ve kassâmiyye ve kâtibiyye ve ihzâriyye 358 Ve defteriyye 42 Yekûn 1400 el-Bâkī beyne’l-verese 24794 Hisse-i üm 794 Hisse-i üm mine’l-menzil 3333 Hisse-i zevc 1198 Hisse-i zevc mine’l-menzil 5000 Hisse-i eb 794 Hisse-i eb mine’l-menzil 3333 Hisse-ibn 1333 Hisse-i ibn mine’l-menzil 5556 Hisse-i bint 666 Hisse-i bint mine’l-menzil 2778

(GALATA32 - cilt: 36, sayfa: 105 - Hüküm no: 100 - Orijinal metin no: [24a-1])﻿

﻿

﻿

101. Hüküm

Habib Ağa b. Yakub’un çiftliği müzâyede ile satın aldığı

[İşbu akd-i mer‘î ve vesîka-i şer‘î benim indimde cereyân etti. Ben fakīr ileyhi ta‘âlâ Havâss-ı Kostantıniyye kadısı Abdullah b. Dursun’um. Ufiye anhümâ] Bundan akdem menzili âti’l-beyânı ale’s-seviyye nısfeyn-i şâyi‘ayn olmak üzre iştirâ ve temellük eden li ebeveyn karındaşlar olan Behrâm Bey b. Abdullah ve İbrahim Bey b. Abdullah’dan evvelâ İbrahim Bey vefât edip verâseti vâlidesi Hatice Hâtun’a ve li ebeveyn ehi mezkûr Behrâm Bey’le li ebeveyn uhti Âişe’ye münhasıra olup ba‘dehû Behrâm-ı mezbûr dahi vefât edip verâseti vâlidesi merkūme Hatice Hâtun’a ve zevcesi Emine Hâtun’a ve sulbî oğlu Mehmed’e ve sulbiye kızı Hatice nâm sagīreye münhasıra olup ba‘dehû mezbûr Mehmed dahi vefât edip verâseti vâlidesi Emine Hâtun’a ve li ebeveyn uhti sagīre-i mesfûreye münhasıra olup ba‘dehû mezbûre Hatice Hâtun dahi vefât edip verâseti bint-i sulbiyesi mezkûre Âişe’ye ve bint-i ibni sagīre-i mezbûreye münhasıra oldukda menzili ma‘hûd ile’l-ân kısmet olunmayıp pes Behrâm’ın menzili ma‘hûddan sehm-i müşterâsına sehm-i mevrûsu zam olunup veresesine mecmû‘u müntakil olmak i‘tibârınca münâsaha-i hesâb olundukda altı bin dört yüz seksenden tashîh olunup binâen alâ-zâlik ol menzil altı bin dört yüz seksen sehim farz olunup Âişe’ye iki def‘ada cem‘an bin dokuz yüz otuz beş sehim isâbet edip Emine’ye dahi kezâlik iki def‘ada cem‘an bin beş yüz seksen iki sehim isâbet edip ve sagīreye üç def‘ada cem‘an iki bin dokuz yüz altmış üç sehim isâbet eder idiği mütehakkik oldukdan sonra menzili ma‘hûd âti’l-evsâfdan Âişe-i mezkûre kıbelinden hisse-i [25a] mezkûresinin bey‘ine ve semeninin kabzına vekîl olup vekâleti Yunus Reis b. Abdullah ve Ali Bey b. Abdullah el-Cündî şehâdetleri ile şer‘an sâbite olan zevci fahrü’r-rüesâi’s-sultânî Ahmed Reis b. Ali ve Emine-i mezbûre kıbelinden hisse-i mezkûresinin bey‘ine ve semeninin kabzına vekîl olup vekâleti Eyüb Bey b. Durmuş el-Cündî ve İbrahim Bey b. Abdullah el-Cündî şehâdetleri ile şer‘an sâbite olan Dergâh-i âlî çavuşlarından umdetü’l-a‘yân Hüseyin Çavuş b. Abdülmennân ve sagīre-i mezkûrenin vasiyyi şer‘îsi umdetü’z-zu‘amâ Ferhad Bey b. Hasan ez-Za‘îm meclis-i şer‘-i enver ve mahfil-i dîn-i mutahharda hâmil-i hâze’l-kitâbi’ş-şer‘î ve hâfız-ı zâke’s-sifr mu‘teberi’l-mer‘î umdetü a‘yâni’l-enâm ve zübdetü ahyâri’l-kirâm zü’l-kadri’l-bâzih ve’l-izzi’ş-şâmih pîşvâ-yı kübrâ-yı mevâlî-i mashûb sâbıkan çavuşbaşı olan Habib Ağa b. Yakub zîde mecduhû hazretleri muvâcehesinde takrîr-i kelâm ve tasvîr-i merâm edip sadr-ı sahîfede mastûr olduğu üzre mukaddemâ İbrahim Bey’le Behrâm Bey’in ale’l-iştirâk mülk-i mahzları olup hâlâ münâsaha-i ma‘hûde mûcebince vârisât-ı selâse beyninde bi haseb-i nisbeti’s-sihâm müşterek mülk-i müstekar ve ilâ hîni sudûri hâze’l-akd mine’l-müte‘âkıdîn yedlerinde ve tasarruflarında müstemir olup kazâ-yı havâss-ı Kostantıniyye tevâbi‘inden Silivri nâhiyesinde Fethi köyü nâm karyede vâki‘ dâhilî ve hâricî iki kısma münkasım olup kısm-ı dâhilîsi iki beyt-i süflî ve iki sofa beyninde bir sofa-yı uhrâyı ve hadîkayı ve mahzeni ve matbahı ve anbarı ve fırını ve bi’r-i mâyı cârîyi ve bir beyt-i ulvî tahtında bi’r-i mâyı hâvî ve kısm-ı hâricî bir mevzi‘de iki beyt-i süflîyi ve bir sofayı ve mahzeni ve bir âhar mevzi‘de üç beyti ve iki ahırı ve kapı üzre bir çardağı ve bir çeşmeyi ve bir samanlık damını ve cüneyneyi hâvî olan menzili cemî‘-i hukūk ve merâfıkı ile ve kâffe-i tevâbi‘ ve levâhıkı ile on bir çift camus ve kara sığırı öküzü ile ve yirmi yedi re’s kara sığırı ineği ve buzağıları ile ve beş re’s kısrak ve beygir ve taylar ile ve bir ma‘lûmü’s-sıfat abd-i sagīr ve bir ma‘lûme câriye ile ve bi’l-fi‘l der anbar ve mevcûd üç arpa iki müd buğday ile ve aslında altı müd buğday ve beş müd arpa ve altı müd alef tohum arza ilkā ve hirâset olunup hâlâ ...? müntefe‘un bihî olan ma‘lûm ve müşâhed zer‘ler ile ve bi’l-cümle eşyâ-i mezkûrenin cemî‘ini her biri kemâ yenbağī ma‘lûm ve tarafeynden nizâ‘a mufzî cehâletden berî oldukdan sonra vekâleten ve asâleten mârrü’l-evsâf Habib Ağa hazretlerine bi i‘tibâri’s-sihâm cem‘an yüz otuz bin nakid râyic fî cemî‘i’l-havâic fıddî Osmânî akçeye bey‘-i bâtt-ı sahîh ile bey‘ eylediği müşterî-i merkūm dahi semen-i mezbûr ile iştirâ eyledi ve cemî‘-i menzilin semeni ki yüz otuz bin akçedir alâ hasebi’s-sihâm kısmet olundukda Âişe’ye otuz sekiz bin sekiz yüz on dokuz akçe isâbet ve Emine’ye otuz bir bin yedi yüz otuz yedi akçe isâbet ve sagīre-i mezkûreye elli dokuz bin dört yüz kırk iki akçe isâbet edip ve iki akçe beylerinde kesr kalır bi’t-tamâm ve’l-kemâl müvekkilelerimiz ile [25b] sagīre için alıp kabz eyledik ve mebî‘-i mezkûru tafsîl-i sâbık-ı müsted‘âsınca müşterî-i merkūma teslîm-i şer‘î eyledik ol dahi tesellüm-i şer‘î eyledi pes min ba‘d menzili mezkûr zamâim ve levâhık-ı mezkûresi ile mezkûr Habib Ağa’nın mülk-i mahzı ve hakk-ı sırfı olmuşdur keyfe mâ yeşâ’ ve yahtâr tasarruf eylesin dediklerinde mukırrîn-i mezbûrînin ikrâr-ı meşrûhunu mukarrun leh el-merkūm Habib Ağa vicâhen tasdîk ve şifâhen tahkīk edip ve mu‘âkade-i meşrûhanın vukū‘u menzili mevsûf yevmen fe-yevmen harâba müşrif olup intifâ‘dan kalıp bey‘ olunmazsa bi’l-külliye harâb olup sagīre-i mezkûreye özr-i azîm lâzım olacağı mütekarrir ve mebî‘-i mezkûr mirâren râgıbîne arz olunup semen-i mezkûre karâr edip bir akçe ziyâde ile tâlib bulunmayıp semen-i mezkûr kıymet-i misli idiği tahakkuk ve zuhûr buldukdan sonra olup mâ vaka‘a bi’t-taleb ketb olundu ve terkīm ve yed-i tâlibe def‘ ü teslîm olundu. Tahrîren fî evâsıtı Zilka‘de sene hamse aşere ve elf.

Şuhûdü’l-hâl: Fahrü’l-a‘yân Davud Ağa b. İbrahim el-Müteferrika, fahrü’l-akrân Ali Ağa el-Müteferrika, fahrü’l-a‘yân Osman Ağa b. eş-Şeyh İbrahim Efendi el-Müteferrika, Haydar Efendi el-Hatîb, Mahmud Çavuş [b.] Mahmud, Osman b. Abdullah el-Cündî, Cafer Çavuş b. Abdullah, İbrahim Ağa b. Mehmed el-Müteferrika

(GALATA32 - cilt: 36, sayfa: 106 - Hüküm no: 101 - Orijinal metin no: [24b-1])﻿

﻿

﻿

102. Hüküm

Aleksi v. Koroya’nın kefaletten kaynaklanan borcunu Mehmed b. Mahmud’a ödediği

Mahmiye-i Galata hâricinde Kasım Paşa câmi‘i şerîfi mahallesi sâkinlerinden olup Donanma-yı hümâyûn seferinde Akdeniz’de bundan akdem vefât eden merhûm el-Hâc Mehmed b. Mahmud’un sulbî sagīr oğlu Mustafa’ya vasiyyi muhtâr olup vesâyet-i nehc-i şer‘î üzre sâbite olan fahrü’r-rüesâi’l-hâssa İbrahim Bey b. Mustafa nâm kimesne mahfil-i kazâda mahmiye-i mezbûre dâhilinde vâki‘ Karaköy demekle ma‘rûfe mahalle sâkinlerinden Aleksi v. Koroya nâm zimmî mahzarında vesâyeten takrîr-i da‘vâ edip merhûm-ı mezbûrun deyn-i şer‘îden Dimitri v. Kostantin nâm zimmînin zimmetinde elli bir sikke altın hakkına merkūm Aleksi îcâb ve kabûlü hâvî kefâletle kefîl-bi’l-mâl olmağla meblağ-ı mezbûrun yirmi sikke altın merhûm-ı mezbûr el-Hâc Mehmed hâl-i hayâtında mesfûr Aleksi’den ahz u kabz edip bâkī otuz bir sikke altın kalmış idi. Hâlen vesâyetim hasebiyle otuz bir sikke altını taleb ederim dedikde gıbbe’s-suâl mezbûr Aleksi bi’l-muvâcehe cevâbında fi’l-vâki‘ meblağ-ı mezbûr elli bir sikke altına vech-i meşrûh üzre kefîl oldum lâkin meblağ-ı mesfûr elli bir sikke altını mezbûr el-Hâc Mehmed’e hâl-i hayâtında bi’t-tamâm edâ eyledim deyip vasiyyi mezbûr İbrahim Çelebi vech-i meşrûh üzre edâyı münkir oldukda mezkûr Aleksi’den sıdk-ı makāline beyyine taleb olundukda udûl-i müslimîn ve ahrâr-ı muvahhidînden Mustafa b. Ali ve el-Hâc Rıdvan b. Abdullah nâm kimesneler li ecli’ş-şehâde mahfil-i kazâya hâzırân olup gıbbe’l-istişhâdi’ş-şer‘î edâ-i şehâdet-i şer‘iyye edip fi’l-vâki‘ merhûm-ı mezbûr el-Hâc Mehmed hâl-i hayâtında ve kemâl-i akl ve sıhhatinde Donanma-yı hümâyûn seferinde gittiği zamânda merkūm ....? mezbûr Aleksi vech-i meşrûh üzre kefîl olduğu meblağ-ı mezbûr elli bir sikke altını bi’t-tamâm bana edâ ve teslîm eyledi zimmetinde bir akçe ve bir habbe hakkım kalmadı diye ikrâr-ı sahîh-i şer‘î eyledi bu husûsa şâhidleriz şehâdet dahi ederiz deyip edâ-i şehâdet-i şer‘iyye eylediklerinde ba‘de’l-kabûl şehâdetleri hayyiz-i kabûlde vâkı‘a olmağın mûcebiyle hükm olundu mâ vaka‘a gıbbe’t-taleb ketb olundu. Cerâ fi’t-târihi’l-mezbûr.

Şuhûdü’l-hâl: Şükrullah Efendi b. İbrahim, Abdülkerim Efendi b. Mehmed, Ali b. Mustafa, Mehmed b. Mustafa, Mehmed b. Yusuf el-Muhzır ve gayruhüm

(GALATA32 - cilt: 36, sayfa: 108 - Hüküm no: 102 - Orijinal metin no: [25b-1])﻿

﻿

﻿

103. Hüküm

Kamer Hâtun bt. Cihan’ın, malının üçte birinin hayır ve hasenâta harcanması yönündeki vasiyeti

el-Hamdü li men ce‘ale’l-vasiyyete li ibâdihî hayra’z-zâd ve sayyerahâ zahra’l-yevmi’l-mî‘âd ve’s-salâtü alâ men beyyine li ümmetihî minhâci’s-sedâd Muhammed ellezî evsânâ bi’l-birri ve hedânâ ilâ sebîli’r-reşâd ve alâ âlihî ve ashâbihi’l-emcâd. Ammâ ba‘d; işbu sahîh ve şer‘î bir hüccet ve sarîh ve mer‘î bir vesîkadır. Udûlden Kurd b. Ali ve Ahmed b. Abdullah nâm kimesneler meclis-i şer‘-i şerîf ve mahfil-i dîn-i münîfde, -el-masûn ani’t-tağyîr ve’t-tahrîf-vilâyet-i Rumeli’nde Çorlu tevâbi‘inden Çandarlı karyesinde bundan akdem vefât eden merhûme Kamer Hâtun bt. Cihan’ın kızı ve vârisi olan fahrü’l-muhadderât Fâtıma Hâtun bt. merhûm Edâyî kıbelinden husûs-i âti’l-beyânı inkâra vekâleti zevcesi kıdvetü’z-zu‘amâ Memi Ağa b. Abdülmennân ve Mustafa b. Abdullah nâm kimesnelerin şehâdetleri ile sâbit olan bevvâb-ı sultânî vekîl Hasan Bey b. Abdullah nâm hasm-ı câhid mahzarında ve ayrıca merhûme Kamer Hâtun’un kızı ve vârisi olan zahrü’l-muvakkarât Hatice Hâtun bt. Edâyî kıbelinden yine husûs-i âti’l-beyânı inkâra vekâleti Hüseyin Efendi b. Hasan ve Mustafa Çelebi b. Ahmed nâm kimesnelerin şehâdetleri ile sâbit olan vekîl Ahmed Bey b. Abdüllatif nâm hasm-ı câhid mahzarında, hâmil-i hâze’l-kitâb Hasan b. Abdullah b. Ahmed’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûme-i mesfûre Kamer Hâtun dünyânın fânî olduğunu, evler ve sarayların değil kabirlerin geride kaldığını anladığında sülüs-i mâlının tamâmını hayır ve hasenâta harcamayı istedi ve hâl-i hayâtında sülüs-i mâlının tamâmının hâkim ma‘rifetiyle ayrılıp yirmi bir bin altı yüz akçesi ile ona on bir olmak üzre mu‘âmele ve murâbaha edilmesini vasiyyet etti. Ribhden yevmî iki akçenin Allah’ın kelâmından her gün bir cüz’ okuyup sevâbını kendisine hediye etmek üzre ehl-i kurrâdan sâlih bir kimesneye verilmesini vasiyyet etti. Ribhden yevmî iki akçenin Kur’ân-ı kerîmden her gün bir cüz’ okuyup sevâbını annesinin rûhuna hediye etmek üzre ehl-i kurrâdan diğer sâlih bir kimesneye verilmesini vasiyyet etti. Ribhden yevmî iki akçenin Allah’ın kelâmından her gün bir cüz’ okuyup sevâbını mukaddemâ vefât eden Âişe nâm kızının kızına hediye etmek üzre ehl-i kurrâdan diğer sâlih bir kimesneye verilmesini vasiyyet etti. Sülüs-i mâldan artan diğer kısmın ise hâkimin re’yi alınarak hayır ve hasenâta harcanmasını vasiyyet etti. Ve lehine şâhidlik yapılan kimesneyi de vasiyyetinin vech-i meşrûh üzre tenfîzi için vasî seçdi. Merhûme bu vasiyyeti üzerine vefât etti ve sağlığında vasiyyetinden dönmedi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın hâkim şehâdetleri mûcebince hükm etti. Vasiyyetden dönülmedikçe ölümle birlikte vasiyyetin kesinleşip, lâzım olması onun hükmündendir. Cerâ zâlike ve hurrire fî evâhiri Zilka‘de sene hamse aşere ve elf.

Şuhûdü’l-hâl: Fahrü’l-mülâzımîn Mustafa Efendi b. Mehmed, Yusuf Halîfe b. Musa el-İmâm, fahrü’l-eşbâh Davud Çavuş b. Abdullah, Veli b. Ömer el-Müezzin, Yusuf b. Ahmed, Seyyid Yahya [b.] Hamza, Nasuh b. Mahmud, Mustafa Reis b. Yusuf, Mehmed b. Yusuf muhzır, Mustafa b. Mehmed muhzır

(GALATA32 - cilt: 36, sayfa: 109 - Hüküm no: 103 - Orijinal metin no: [26a-1, Arapça])﻿

﻿

﻿

104. Hüküm

Raziye bt. Abdullah’tan intikal eden evdeki hisse satışı

Mahmiye-i Galata müzâfâtından kasaba-i Kasımpaşa mahallâtından el-Hâc Hasan mahallesinde vâki‘ bir tarafdan Derviş Hüseyin b. Abdullah ve bir tarafdan haffâf Mehmed ve bir tarafdan Âişe Hâtun mülkleri ile ve bir tarafdan da tarîk-i âm ile mahdûd ve mümtâz olup bi’r-i mâyı ve kenîfi ve cüneyneyi müştemil muhavvatayı hâvî bir bâb fevkānî menzili mülk-i mahzı olmak üzre mutasarrıfe olan Râziye bt. Abdullah nâm hâtun fevt olup verâseti sulbî sagīr oğlu Mehmed’e ve sulbiye kızı Âişe’ye ve zevc-i metrûkü Bâli Bey b. Abdurrahman nâm reis-i sultânîye münhasıra olan oğlu mezbûr Mehmed dahi vefât edip verâseti babası merkūm Bâli Bey’e münhasıra olup ba‘dehû mezbûr Bâli Bey dahi vefât edip verâseti sulbiye kızı mezbûre Âişe’ye ve zevce-i metrûkesi Nisâ Hâtun’a ve li eb ve üm karındaşı Hüseyin b. Abdurrahman’a münhasıra oldukda menzili ma‘hûd ile’l-ân kısmet olunmayıp pes mezbûr Bâli Bey’e menzili ma‘hûdda zevcesi mezbûre Râziye’den intikāl eden hisse-i şer‘iyyesine sagīr oğlu Mehmed’den intikāl eden hisse-i şer‘iyyesi zam olunup veresesine müntakil olmak üzre i‘tibârca münâsahaten hesâb olundukda doksan altıdan tashîh olunup binâen alâ zâlik ol menzil doksan altı sehim farz olunup Bâli Bey’e iki def‘ada cem‘an yetmiş iki sehim isâbet edip ba‘de vefâtihî yetmiş iki sehimden otuz altı sehmi sulbiye kızı Âişe’ye ve dokuz sehmi zevcesi Nisâ Hâtun’a ve yirmi yedi sehmi usûbet-i nesebiyye tarîki üzre mezbûr Hüseyin’e isâbet ettiği mütehakkik oldukdan sonra mezbûr Hüseyin meclis-i şer‘-i şerîfde hâmil-i hâze’l-kitâb mezbûre Âişe mahzarında bi’t-tav‘ ikrâr ve i‘tirâf edip sadr-ı sahîfede mastûr olduğu üzre menzili mezbûrdan yetmiş iki sehimden bana isâbet eden yirmi yedi sehim hisse-i şer‘iyyeyi mezbûre Âişe’ye bin iki yüz nakd-i râyicü’l-vakt fıddî Osmânî akçeye bey‘-i bâtt-ı sahîh-i şer‘î ile bey‘ edip kabz-ı semen ve teslîm-i mebî‘ edip mezbûre Âişe dahi kabz ve tesellüm eyledi dedikde mukırr-ı merkūmun minvâl-i meşrûh üzre sudûr eden ikrârın mukarrun lehâ el-merkūme Âişe dahi bi’l-muvâcehe tasdîk ve bi’ş-şifâhe tahkīk edicek mâ hüve’l-vâki‘ alâ vukū‘ihi bi’t-taleb ketb olunup yed-i tâlibe vaz‘ ve def‘ olundu. Tahrîren fî evâsıtı Zilhicce sene hamse aşere ve elf.

Şuhûdü’l-hâl: Yunus b. Mehmed, Hüseyin b. Abdullah, Sefer b. Abdurrahman, el-Hâc Mustafa [b.] Osman, Nasuh [b.] Yusuf

(GALATA32 - cilt: 36, sayfa: 110 - Hüküm no: 104 - Orijinal metin no: [26b-1])﻿

﻿

﻿

105. Hüküm

Bâli b. Abdurrahman’dan intikal eden evdeki hisse satışı

Bundan akdem vefât eden Bâli b. Abdurrahman nâm müteveffânın sulbiye kızı Âişe nâm hâtun meclis-i şer‘-i şerîfde hâmil-i hâze’l-kitâb Hüseyin b. İbrahim mahzarında ikrâr ve i‘tirâf edip mahmiye-i Galata müzâfâtından kasaba-i Kasımpaşa mahallâtından Hacı Hasan mahallesinde vâki‘ bir tarafdan Derviş Hüseyin b. Abdullah ve bir tarafdan haffâf Mehmed ve bir tarafdan Âişe hâtun mülkleri ile ve bir tarafdan tarîk-i âm ile mahdûd olup bi’r-i mâyı ve kenîfi ve eşcâr-ı müsmireyi müştemil muhavvatayı hâvî bir bâb fevkānî menzilden müteveffâ-yı mezbûr babamdan li eb ve üm karındaşım ve usûbet-i nesebiyye tarîki üzre vârisi olan Hüseyin’e alâ tarîki’l-münâsaha intikāl eden doksan altı sehimden yirmi sehim hisse-i şer‘iyyesini mezbûr Hüseyin’den bin iki yüz akçeye iştirâ etmiş idim hâlen zikr olunan sihâmdan merkūm Hüseyin’den iştirâ ettiğim yirmi yedi sehim hisseyi mezbûr Hasan’a bin iki yüz nakid akçeye bey‘-i sahîh-i şer‘î ile bey‘ edip kabz-ı semen ve teslîm-i mebî‘ edip mezkûr Hasan dahi kabz ve tesellüm edip meblağ-ı mezbûr bin iki yüz akçeyi mezbûr Hasan’a edâ ettiğim zamânda zikr olunan hisse yine benim olmak üzre şart eyledi dedikde mukırra-ı merkūme Âişe’nin minvâl-i meşrûh üzre sudûr ve zuhûr eden ikrârını mukarrun leh merkūm Hasan dahi bi’l-muvâcehe tasdîk ve bi’ş-şifâhe tahkīk etti ve mâ vaka‘a bi’t-taleb ketb olundu

Şuhûdü’l-hâl: el-Mezbûrûn

(GALATA32 - cilt: 36, sayfa: 111 - Hüküm no: 105 - Orijinal metin no: [27a-1])﻿

﻿

﻿

106. Hüküm

Çeşitli para vakıflarına nâzır atanması

Mahmiye-i Galata tevâbi‘inden Tophane’de Fîruz Ağa mahallesi avârızına merhûm İskender vakf eylediği bin akçenin ve merhûm kadı Üveys vakf eylediği bin akçenin ve merhûme Mümine Hâtun vakf eylediği bin akçenin ve el-Hâc Durmuş vakf eylediği dört bin akçenin ve merhûme diğer Mümine Hâtun vakf eylediği bin akçenin ve merhûm-ı mezkûr Cemal vakf eylediği bin akçenin ve merhûme Aynî Hâtun vakf eylediği iki bin ve merhûme Mümine Hâtun vakf eylediği bin akçenin ve merhûm Memişah vakf eylediği beş bin akçenin ve Safiye Hâtun vakf eylediği üç bin akçenin ve İdris vakf eylediği bin akçenin ve merhûme Kâmile Hâtun vakf eylediği bin akçenin ve merhûm Mercan vakf eylediği bin akçenin ve Kamer bt. Sinan Hâtun hâssa tabbahlardan Mehmed Ağa b. Abdullah vakf eylediği bin akçenin nâzırı olmayıp nâzır lâzım olmağın hâmil-i hâze’l-kitâb mûmâ-ileyh Mehmed Ağa hasbî nâzır nasb ve ta‘yîn olundu mûmâ-ileyh Mehmed Ağa nezâret-i mezbûreyi kabûl edip cemî‘-i hıdemâtını üzerine alıp evkāf-ı mezbûrenin her husûsuna mütevellîsi nâzır-ı mûmâ-ileyh ma‘rifeti ve izni yok iken mübâşeret etmemesine tenbîh olunup mâ vaka‘a gıbbe’t-taleb ketb olundu. Cerâ fî evâhiri Zilhicce sene hamse aşere ve elf.

Şuhûdü’l-hâl: Beyti b. İsmail, Hüseyin b. Mehmed el-ma‘rûf bi Arabzâde, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 111 - Hüküm no: 106 - Orijinal metin no: [27a-2])﻿

﻿

﻿

107. Hüküm

Rabia Hâtun bt. Mustafa’nın açtığı istihkak davasında delil ikâmesinden aczi ve davalıya yemîn verilmesi

Mahmiye-i Galata dâhilinde Sultan Bayezid Han aleyhi’r-rahmetü ve’r-rıdvân mahallesi sâkinlerinden fahrü’l-muhadderât Râbia Hâtun bt. Mustafa nâm hâtunun zevci ve husûs-ı âti’l-beyâna vekîl-i şer‘îsi olup vekâleti nehc-i şer‘î üzre sâbite olan fahrü’l-eimme Ahmed Halîfe b. Muharrem nâm kimesne mezbûre Râbia’nın vâlidesi Âbide bt. Abdullah nâm hâtunu meclis-i şer‘-i şerîfe ihzâr ve mahzarında bi’l-vekâle takrîr-i da‘vâ edip bundan akdem müvekkile-i merkūme Râbia’nın babası merhûm-ı mezbûr Mustafa fevt oldukda muhallefâtından bir istikan ve bir sorguç ve bir altın bilezik ve beş aded tesbih inciyi merkūme Âbide Hâtun ahz u kabz edip hâlâ yedindedir eşyâ-i mezkûreden mezbûre Râbia’nın hisse-i şer‘iyyesin taleb ederim suâl olunsun dedikde gıbbe’s-suâl merkūme Âbide Hâtun eşyâ-i mezkûreyi bi’l-külliye inkâr edip vekîl-i mezbûr Ahmed Halîfe’den da‘vâsına mutâbık beyyine taleb olundukda ikāmet-i beyyineden âciz ve kāsır olup vekîl-i merkūm Ahmed Halîfe talebi ile zikr olunan eşyâyı ahz u kabz etmediğine mezbûre Âbide’ye yemîn teklîf olundukda yemîn-i billâhi’l-aliyyi’l-a‘lâ edicek mâ hüve’l-vâki‘ bi’t-taleb ketb olundu. Tahrîren fî evâsıtı Zilhicce sene hamse aşere ve elf.

Şuhûdü’l-hâl: Abdürrahim Efendi b. Mehmed, Mehmed Efendi b. Mustafa, Şükrullah Efendi [b.] İbrahim, Mustafa [b.] Süleyman, Mehmed b. Yusuf ve gayruhüm

(GALATA32 - cilt: 36, sayfa: 112 - Hüküm no: 107 - Orijinal metin no: [27b-1])﻿

﻿

﻿

108. Hüküm

Mustafa b. Abdullah’tan intikal eden evdeki hisse satışı

Mahmiye-i Galata’da Tophane kapısı dâhilinde Sultan Bayezid mahallesinde bundan akdem vefât eden merhûm Mustafa b. Abdullah’ın sulbiye kızı Râbia’nın hâlâ zevci ve bey‘-i âti’l-beyâna ve semenini vech-i âtî üzre takāsa vekîl-i şer‘îsi olup vekâlet-i nehc-i şer‘î üzre sâbite olan Ahmed Halîfe b. Mustafa nâm kimesne meclis-i şer‘de merhûm-ı mezbûrun zevce-i metrûkesi ve vârisesi Âbide bt. Abdullah’ın hâlâ zevci ve ikrâr-ı âti’l-beyânı tasdîke vekîl-i şer‘î olup vekâleti Şükrullah Efendi b. Ali ve Mehmed Efendi b. Mustafa şehâdetleri ile sâbite olan Mahmud b. Ahmed nâm kimesne mahzarında bi’t-tav‘i’s-sâf ikrâr ve i‘tirâf edip merhûm mezbûr Mustafa fevt olup verâseti zevcesi müvekkile-i mezbûre Âbide’ye ve sulbiye kızı mesfûre Râbia’ya ve diğer sulbiye kızı Sultana ve Sâliha’ya münhasıra olup ba‘dehû kable’l-kısmet mesfûre Sultana dahi vefât edip verâseti mezbûre Âbide’ye ve li ebeveyn kız karındaşları mezbûretân Râbia ve Sâliha’ya münhasıra olup kable’l-kısmet mezbûre Sâliha dahi vefât edip verâseti anası mezbûre Âbide’ye ve li ebeveyn kız karındaşı merkūme Râbia’ya münhasıra olup merhûm-ı mezbûr Mustafa’nın muhallefâtından mahmiye-i mezbûrede vâki‘ iki bâb fevkānî odayı ve bir bâb tahtânî odayı ve bir tahtapûşu ve bir su kuyusunu ve bir musluğu ve bir kenîfi hâvî olup hudûdunun iki cânibi tarîk-i âmma ve bir cânibi Ermeni Yavanos mülküne ve bir cânibi İbrahim Çelebi mülküne müntehî olan menzil verese-i mezbûre beynlerinde münâsaha tarîkiyle altı yüz sehim olup bu altı yüz sehimden münâsaha tarîkiyle mezbûre Râbia’ya babası merhûm-ı mezbûr Mustafa’dan intikāl eden yüz yetmiş beş sehim hisse-i şer‘iyyesini ve li ebeveyn kız karındaşı mezbûre Sultana’dan intikāl eden yetmiş sehim hisse-i şer‘iyyesini ve diğer li ebeveyn kız karındaşı mezbûre Sâliha’dan intikāl eden elli sehim hisse-i şer‘iyyesini mezbûre Râbia’nın cem‘an iki yüz doksan beş sehim hisse-i şer‘iyyesini anası mezbûre Âbide’ye vekâlet-i mahkiyem hasebiyle sekiz bin altı yüz kırk akçeye bey-i bâtt-ı sahîh-i şer‘i ile bey‘ edip meblağ-ı mezbûr sekiz bin altı yüz kırk akçeyi müvekkile-i mezbûre Râbia’nın zimmetinde anası mezbûre Âbide’ye olan sekiz bin altı yüz akçe deyn-i nafakasına takās eyledim [28a] dedikde vekîl-i mûmâ-ileyh Ahmed Halîfe’nin vech-i meşrûh üzre sudûr eden kelâmını vekîl-i mesfûr Mehmed Bey vekâleten vicâhen tasdîk ve şifâhen tahkīk eyledikde mâ vaka‘a gıbbe’t-taleb ketb olundu. Cerâ fî evâhiri Zilhicce sene hamse aşere ve elf.

Şuhûdü’l-hâl: Pervâne b. Abdullah, Mustafa b. Abdullah el-Hayyât, Şükrullah b. el-Hâc Mehmed, Beyti Bey b. İsmail, Derviş b. Mustafa, Hüseyin b. Mehmed el-ma‘rûf bi Arabzâde, Mustafa b. Mehmed el-Muhzır, Mehmed b. Yusuf el-Muhzır ve gayruhüm

(GALATA32 - cilt: 36, sayfa: 113 - Hüküm no: 108 - Orijinal metin no: [27b-2])﻿

﻿

﻿

109. Hüküm

Fâtıma bt. Mustafa’nın Boğdan asıllı câriyesini âzad ettiği

Mahmiye-i Galata hâricinde vâki‘ Kasımpaşa Câmi‘i mahallesinde sâkine zahrü’l-muvakkarât Fâtıma bt. Mustafa kıbelinden âti’z-zikr âzâd ikrârına vekâleti sâbit olan umdetü’l-emâcid ve’l-a‘yân Osman Ağa b. İbrahim, müvekkilesi mezbûre Fâtıma Hâtun’un rıkkını mu‘terif, elâ gözlü, açık kaşlı, orta boylu, sarışın, Boğdaniyyetü’l-asl ve sol göğsünde eser-i cerh bulunan câriye-i memlûkesi hâmiletü hâze’l-kitâb Meleksimâ bt. Abdullah’ı hasbeten-lillâhi’l-azîm ve taleben li merzâti rabbihâ el-kerîm âzâd ettiğini ikrâr ve i‘tirâf etti. Câriye-i mezbûre bu sûretle sâir harâir-i mükellefât gibi hürre oldu. Cerâ zâlike ve hurrire fî evâhiri Zilhicceti’ş-şerîfe sene hamse aşere ve elf.

Şuhûdü’l-hâl: Mehmed b. İsmail, Mustafa Bey b. Cafer el-Cündî, Mustafa b. Mehmed, Mehmed b. Yusuf el-Muhzır

(GALATA32 - cilt: 36, sayfa: 114 - Hüküm no: 109 - Orijinal metin no: [28a-1, Arapça])﻿

﻿

﻿

110. Hüküm

Hâkimin Yusuf Ağa b. Abdülmennân’ı iki çocuğa vasî tayini

Hâkim, fahrü’l-emâsil ve’l-a‘yân za‘îm Yusuf Ağa b. Abdülmennân’ı Mehmed ve Fâtıma nâm iki sagīrenin, hâl-i hayâtında mahmiye-i Galata hâricinde vâki‘ Kasımpaşa Câmi‘i mahallesinde sâkine iken bundan akdem Kahire yolculuğunda vefât eden merhûme Râbia Hâtun bt. Mustafa nâm annelerinden irs-i şer‘le kendilerine intikāl eden malların zabtı ve hıfz-ı ahvâli için ihtiyâclarına binâen vasî nasb etti. O da vesâyet-i mezbûreyi kabûl edip hizmeti lâzımesini edâyı üzerine aldı. Cerâ zâlike ve hurrire fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 114 - Hüküm no: 110 - Orijinal metin no: [28a-2, Arapça])﻿

﻿

﻿

111. Hüküm

Âmine Hâtun bt. Mustafa’nın techiz, tekfin ve can aşı verilmesi için beş bin akçe vasiyet ettiği

Ahmed Bey b. Ali el-Cündî ve fahrü’n-nisâ Fâtıma bt. İsmail ve Fâtıma bt. Hasan nâm kimesneler meclis-i şer‘de, vesâyet-i sebebiyle muhallefâtını zabt ettiği Âmine Hâtun bt. Mustafa nâm annelerinin Mehmed ve Âişe nâm iki sagīrine kıbel-i şer‘den mansûb vasî olan anne anneleri Kamer Hâtun bt. Osman nâm hasm-ı câhid hâtun mahzarında, kıbel-i şer‘-i şerîfden merhûme-i mezbûrenin vasiyyetlerini tenfîze vasî nasb edilen hâmil-i hâze’l-kitâb Mustafa b. Mehmed’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûme-i merkūme Âmine maraz-ı mevte yakalanıp başını yastığa koyduğunda dünyânın fânî âhiretin bâkī olduğunu idrâk edip âhiret için azık tedârik etmek istedi ve cemî‘ malından beş bin akçenin hâkimin re’yi ile techîz ve tekfîni ile vefât günü, yedinci, kırkıncı ve sene-i devriyyesi günü vech-i mu‘tâd üzre can aşı verilmesine sarf edilmesini vasiyyet etti. Merhûme-i mezbûre bu vasiyyet üzerine vefât etti ve asla ondan dönmedi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın şehâdetleri mûcebince hükm edildi. Cerâ zâlike ve hurrire fî evâhiri Zilhicceti’ş-şerîfe sene hamse aşere ve elf.

Şuhûdü’l-hâl: Mehmed Efendi b. Mustafa, Şükrullah Efendi b. İbrahim el-Kâtib, Mehmed b. Yusuf el-Muhzır, Mustafa b. Süleyman

(GALATA32 - cilt: 36, sayfa: 114 - Hüküm no: 111 - Orijinal metin no: [28a-3, Arapça])﻿

﻿

﻿

112. Hüküm

Âişe bt. Haydar’ın Emine bt. Mustafa’da 11 altın alacağı olduğu

İbrahim b. Mehmed nâm kimesne ve Fâtıma Hâtun bt. Hasan ve Âişe Hâtun bt. Ali nâm hâtunlar, husûs-ı âti’l-beyânı inkâr eden ve âti’z-zikr merhûmenin annesi ve Mehmed ve Âişe ibney Hüseyin nâm iki sagīrin mahmiye-i Galata müzâfâtından Kasımpaşa kasabası mahallâtından Sürûri mahallesinde bundan akdem vefât eden Emine bt. Mustafa nâm annelerinden kendilerine irs-i şer‘le intikāl eden malların zabtı ve hıfz-ı ahvâlleri için kıbel-i şer‘den mansûb vasî olan Kamer Hâtun bt. Osman âm hasm-ı câhid mahzarında hâmiletü hâze’l-kitâb Âişe bt. Haydar’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffât-ı merkūme hâl-i sıhhatinde ve kemâl-i aklında bizim yanımızda ve katımızda üzerinde ve zimmetinde müdde‘iye-i mezbûrenin lâzimü’l-edâ ve vâcibü’l-kazâ 11 tâmmü’l-vezn sahîhü’l-ayâr altın hakkı olduğunu ikrâr ve i‘tirâf etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve müdde‘iye-i merkūmeye meblağ-ı mezbûru merhûme-i mezbûreden kısmen veya tamâmen asâleten veya vekâleten alıp kabz etmediğine, bağışlamadığına ve bi vechin mine’l-vücûh ve sebebin mine’l-esbâb zimmetini ibrâ etmediğine dâir yemîn verilmesinin ardından hâkim şehâdetleri mûcebince hükm etti. Cerâ zâlike ve hurrire fî evâhiri Zilhicce sene hamse aşere ve elf.

Şuhûdü’l-hâl: Mehmed b. Ahmed, Yunus Çavuş b. Kasım, Mehmed b. Ramazan, Mustafa b. Mehmed, Mehmed b. Yusuf ve gayruhüm

(GALATA32 - cilt: 36, sayfa: 115 - Hüküm no: 112 - Orijinal metin no: [28b-1, Arapça])﻿

﻿

﻿

113. Hüküm

el-Hâc Mehmed b. Mahmud’un Macar asıllı kölesini âzad ettiği

Udûlden Ahmed b. Mustafa ve fahrü’l-kāidîn Hasan Çavuş b. Abdullah nâm kimesneler, âti’z-zikr âzâd iddi‘âsını inkâr eden ve sağlığında mahmiye-i Galata mahallâtından Kasımpaşa Câmi‘i mahallesinde sâkin iken bir donanma seferinde bundan akdem vefât eden el-Hâc Mehmed b. Mahmud’un Mustafa nâm sagīrinin vasiyyi muhtârı olan reis-i sultânî İbrahim Çelebi b. Mustafa nâm hasm-ı câhid mahzarında, açık kaşlı, elâ gözlü, sarışın, Macariyyü’l-asl hâmil-i hâze’l-kitâb Hasan b. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm el-Hâc Mehmed hâl-i hayâtı ve kemâl-i akl ve sıhhatinde lehine şâhidlik yapılan ve evsâfı yukarıda zikr edilen abd-i memlûkünü âzâd etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın şehâdetleri mûcebince hükm edildi. Abd-i mezbûr bu sûretle sâir ahrâr-i asliyyîn gibi hür oldu. Cerâ zâlike ve hurrire fî gurreti Muharrem sene sitte aşere ve elf.

Şuhûdü’l-hâl: Ali Reis b. Abdullah, Pervâne b. Abdullah, Mehmed b. Yusuf, Mustafa b. Mehmed, Mustafa b. Süleyman ve gayruhüm mine’l-hâzırîn

(GALATA32 - cilt: 36, sayfa: 115 - Hüküm no: 113 - Orijinal metin no: [28b-2, Arapça])﻿

﻿

﻿

114. Hüküm

Hâkimin Ali Çelebi adlı vasîye Şemsüdduha Hâtun bt. Abdullah’ı nâzır ataması

Hâkim, hâmiletü hâze’l-kitâb Şemsüdduha Hâtun bt. Abdullah’ı, dâhil-i mahmiye-i Galata mahallâtından Okçu Musa mahallesinde bundan akdem vefât eden merhûm Mehmed’in Ahmed nâm sagīr oğluna kıbel-i şer‘den mansûb vasî olan Ali Çelebi b. ( ) nâm kimesneye sagīr-i mezbûra müteveffâ-yı mezbûr babasından irs-i şer‘le intikāl eden mallara nezâret etmek ve vasiyyi mezkûrla birlikte umûrunu tesviye etmek üzre hasbî nâzır nasb etti. Ki artık vasî vesâyetle alâkalı bir husûsa ancak mezbûr nâzırın izni ve ma‘rifeti ile mübâşeret edecekdir. O da nezâret-i mezbûreyi kabûl edip hizmeti lâzımesini edâyı üzerine aldı. Cerâ zâlike ve hurrire fî gurreti Muharrem sene sitte aşere ve elf.

Şuhûdü’l-hâl: Hasan Halîfe b. Ahmed el-İmâm, Mustafa b. Nasrullah el-Müezzin, Pervâne Bey b. Abdullah el-bevvâbü’s-sultânî, Yusuf b. Abdullah, Mustafa b. Mehmed el-Muhzır

(GALATA32 - cilt: 36, sayfa: 116 - Hüküm no: 114 - Orijinal metin no: [29a-1, Arapça])﻿

﻿

﻿

115. Hüküm

Hüseyin Bey b. Abdullah’ın muhallefâtı

Cihangir mahallesinde vefât eden ve geride Âişe adlı zevcesini ve Hüseyin, Mahmud ve Ahmed nâm ana-baba bir erkek karındaşı çocuklarını bırakan bevvâb-ı sultânî merhûm Hüseyin Bey b. Abdullah’ın muhallefâtıdır. Verâset bunlara münhasırdır. Vaka‘a’t-tahrîr fî evâhiri Zilhicceti’ş-şerîfe sene hamse aşere ve elf. Menzil der mahalle-i mezbûre 54100 An bahâ-i menkūlât 2700 Yekûn 56800 Minhâ’l-ihrâcâtü’l-mühimme Mehr-i müeccel li Âişe el-mezbûre 5000 Sülüs-i mu‘ayyen berâ-yı tilâvet-i eczâ-i şerîfe 9000 Berâ-yı techîz ve tekfîn ber mûceb-i vasiyyet 6000 Cem‘an 20000 el-Bâkī beyne’l-verese 36800 Hisse-i zevce rub‘ 9200 Hisse-i ibni’l-ah li ebeveyn Hüseyin 9200 Hisse-i ibni’l-ah li ebeveyn Ahmed 9200 Hisse-i ibni’l-ah li ebeveyn Mahmud 9200

(GALATA32 - cilt: 36, sayfa: 116 - Hüküm no: 115 - Orijinal metin no: [29a-2])﻿

﻿

﻿

116. Hüküm

Hasan Çavuş b. Abdullah’ın ödünçten el-Hâc Mehmed b. Mahmud’da alacağı olduğu

Udûlden Ahmed b. Mustafa ve Hasan b. Abdullah nâm kimesneler, husûs-ı âti’l-beyânı inkâr eden ve sağlığında mahmiye-i Galata müzâfâtından Kasımpaşa kasabası mahallâtından Câmi‘-i kebîr mahallesinde sâkin iken bundan akdem bir donanma seferinde vefât eden el-Hâc Mehmed b. Mahmud’un Mustafa nâm sagīrinin vasiyyi muhtârı olan reis-i sultânî İbrahim Çelebi b. Mustafa nâm hasm-ı câhid mahzarında, hâmil-i hâze’l-kitâb fahrü’l-kāidîn Hasan Çavuş b. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, lehine şâhidlik yapılan da‘vâcının müteveffâ-yı merkūmun zimmetinde karz-ı şer‘îden râyicü’l-vakt otuz bin akçe-i Osmânî lâzimü’l-edâ ve vâcibü’l-kazâ hakkı vardır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve müdde‘î-yi mezbûra meblağ-ı mezbûrun tamâmını veya bir kısmını asâleten veya vekâleten merhûm-ı mezbûrdan veya vekîlinden almadığına, bağışlamadığına ve bi vechin mine’l-vücûh ve tarîkin mine’t-turuki’ş-şer‘iyye zimmetini ibrâ etmediğine dâir yemîn teklîf olundukda yemîn billâh edicek hâkim şehâdetleri mûcebince hükm etti. Cerâ zâlike ve hurrire fî gurreti şehri Muharremi’l-harâm sene sitte aşere ve elf.

Şuhûdü’l-hâl: Abdülkerim Çelebi b. Mehmed, Şükrullah Efendi b. İbrahim, Ali Reis b. Abdullah, Pervâne b. Abdullah, Hüseyin el-Münâdî, Mehmed b. Yusuf, Mehmed b. Abdullah, Mustafa b. Mehmed ve gayruhüm

(GALATA32 - cilt: 36, sayfa: 117 - Hüküm no: 116 - Orijinal metin no: [29a-3, Arapça])﻿

﻿

﻿

117. Hüküm

Hâkimin Ahmed b. Mehmed adlı küçüğe nafaka takdir edip ninesine istidâneye izin vermesi

Hâkim, dâhil-i mahmiye-i Galata mahallâtından Okçu Musa mahallesinde bundan akdem vefât eden merhûm Mehmed’in sagīr oğlu Ahmed’in nafakası, kisvesi ve sâir havâic-i asliyyesi için hidânesi ve terbiyesi altında bulunduğu Ruhisâni bt. Abdullah nâm ninesinin talebiyle zeyilde yer alan târihden i‘tibâren babası müteveffâ-yı mezbûrdan kendisine irs-i şer‘le intikāl eden muhallefâtdan alınmak üzre yevmî dört akçe farz ve takdîr etti. Hâkim ayrıca nineye vakt-i hâcetde istidâne edip vakt-i zaferde rücû‘ etmesine izin verdi. Cerâ zâlike ve hurrire fi’l-yevmi’s-sânî min şehri Muharremi’l-harâm sene sitte aşere ve elf.

Şuhûdü’l-hâl: Ahmed b. Şaban, Hayrullah b. Habib, Mehmed b. Ali, Ahmed b. Abdüllatif, Abdülkādir [b.] Hacı ve gayruhüm

(GALATA32 - cilt: 36, sayfa: 118 - Hüküm no: 117 - Orijinal metin no: [29b-1, Arapça])﻿

﻿

﻿

118. Hüküm

Vesâyet gereği evin kullanıldığının anlaşılması

Mahmiye-i Galata müzâfâtından kasaba-i Kasımpaşa mahallâtından Sürûri mahallesi sâkinlerinden olup bundan akdem vefât eden Âmine bt. Mustafa nâm hâtunun sadrî oğlu Mehmed’in ve sadriyye kızı Âişe’nin babası fahrü’l-eşbâh Hüseyin Bey b. Yakub meclis-i şer‘-i şerîfde Kamer bt. Osman nâm hâtun mahzarında takrîr-i da‘vâ edip merhûme-i merkūme Âmine’nin muhallefâtından mahalle-i mezbûrede vâki‘ bir tarafı Veli b. Abdullah ve bir tarafı mezbûre Kamer Hâtun mülkleri ile ve iki tarafı tarîk-i âm ile mahdûd olup bir beyt-i süflîyi ve zulleyi ve muhavvatayı ve eşcâr-ı müsmireyi müştemil hadîkayı hâvî olan menzili müteveffât-ı merkūme Âmine, Hani bt. Yahya nâm hâtundan beş bin üç yüz akçeye iştirâ edip mülk-i müşterâsı olup fevt olmağla sagīrân-ı mezbûrâna intikāl etmiş idi hâlâ mezbûre Kamer menzili mezbûru fuzûli tasarruf eder suâl olunup kasr-ı yed ettirilmesin taleb ederim dedikde gıbbe’s-suâl mezbûre Kamer cevâb verip fi’l-vâki‘ menzili mezbûr müteveffât-ı merkūmenin mülk-i müşterâsı olup fevt olmağla sagīrân-ı mezbûrâna intikāl etti lâkin benim tasarrufum sagīrân-ı mezbûrânın emvâl ve erzâkını zabt için kıbel-i şerden vasî nasb olunmuş idim vesâyetim hasebiyle sagīrân-ı mezbûrân için zabt ederim dedikde mâ vaka‘a ketb olundu.

Şuhûdü’l-hâl: Ahmed b. Hasan, Mehmed b. Mehmed, Ahmed b. Mehmed, Mehmed b. Bâli, Ömer b. Mehmed ve gayruhüm

(GALATA32 - cilt: 36, sayfa: 118 - Hüküm no: 118 - Orijinal metin no: [29b-2])﻿

﻿

﻿

119. Hüküm

Evin bey‘ bi’l-istiğlâl ile Merhûm Kemal Vakfı’na satıldığı

Hâl-i hayâtında hâric-i mahmiye-i Galata mahallâtından Kasımpaşa Câmi‘i mahallesinde sâkin iken bundan akdem Akdeniz donanması seferinde vefât eden el-Hâc Mehmed’in Mustafa nâm sagīr oğlunun vasiyyi muhtârı olan fahrü’l-eşbâh İbrahim Çelebi b. Mustafa ve ayrıca merhûm-ı mezbûrun Âmine ve Hatice nâm kızları ve vârisleri kıbelinden ve yine ayrıca merhûm-i mesfûrun zevcesi ve vârisi olan Âişe bt. Abdullah adlı hanımlar tarafından nehc-i şer‘î üzre bey‘ ve îcâra vekâleti sâbit olan fahrü’l-emâsil ve’l-akrân vekîl Hasan Çavuş b. Abdullah nâm kimesne meclis-i şer‘-i şerîfde, sagīr-i mezbûr ile müvekkilân-ı merkūmân arasında müşterek mülk olan ve irs-i şer‘le merhûm-ı mezbûrdan kendilerine intikāl eden mahalle-i mezkûrede vâki‘ iki bâb tahtânî ve üç bâb fevkānî beyti, hamamı, su kuyusunu, helâyı, meyveli ve meyvesiz ağaçları müştemil bahçeyi hâvî ve bir tarafdan Üstâd Hasan b. Abdullah mülkü, diğer tarafdan reis-i sultânî Mustafa b. Abdullah mülkü, öbür tarafdan Mesih b. Abdullah mülkü ve diğer tarafdan da tarîk-i âm ile mahdûd cemî‘ menzili, îcâb ve kabûl ile teslîm tesellümü hâvî bey‘ ü şirâ ile râyicü’l-vakt altmış bin akçe-i Osmânî semen-i mu‘ayyen-i makbûzla vesâyeten ve vekâleten bi tarîki’l-istiğlâl hâmil-i hâze’l-kitâb merhûm Kemal evkāfı mütevellîsi umdetü’l-muhakkıkīn Cafer Efendi b. Mahmud’a bey‘ ettiklerini ikrâr ve i‘tirâf ettiler. O da vakf-ı mezbûr malıyla menzili bey‘ bi’l-istiğlâl ile onlardan iştirâ etti. Gıbbe’t-tahliyye ve’t-tekābuz sagīr-i mezbûra ve müvekkilân-ı merkūmâna vekâlet ve vesâyeti hasebiyle menzili bir seneliğine altı bin akçe ücret-i kirâ ile icâreye almak istemesi üzerine mütevellî menzili mezbûru icâreye verdi. Cerâ zâlike ve hurrire fî gurreti Muharremi’l-harâm sene sitte aşere ve elf.

Şuhûdü’l-hâl: Mehmed Efendi [b.] Mustafa, Abdülkerim Çelebi [b.] Mehmed, Şükrullah Çelebi [b.] İbrahim, Mustafa b. Süleyman, Mustafa [b.] Mehmed, Mehmed b. Yusuf ve gayruhüm

(GALATA32 - cilt: 36, sayfa: 119 - Hüküm no: 119 - Orijinal metin no: [30a-1, Arapça])﻿

﻿

﻿

120. Hüküm

Rabia bt. Mustafa’nın muhallefâtı

Mısr-ı Kahire’de vefât eden ve geride Mehmed nâm sagīr oğlunu, Fâtıma nâm sagīre kızını, Fâtıma bt. Mustafa nâm annesini ve kıdvetü’l-ümerâ Osman nâm zevcini bırakan merhûme Râbia bt. Mustafa’nın muhallefâtıdır. Verâset bunlara münhasırdır. Vaka‘a’t-tahrîr fî evâhiri Zilhicceti’ş-şerîfe [sene 1015]. Menzil der mahalle-i Kasımpaşa 60000 Atlas kaftan 400 Atlas kaftan 300 Kırmızı kuşak 400 Tülbent 3 200 Kutnî zıbın 200 Kaliçe 300 Keçe 500 Keçe-i Acemî 300 Bâlin 2 300 Leğen ma‘a ibrik 120 Tor cedîd 400 Hırdavât cedîd 600 ...? 150 ...? 92 Çanak cedîd 160 Sahan kebîr 560 Tepsi 120 Tencere 250 Kaliçe 200 ...? 300 Velense 2 250 Tepsi 2 60 Tepsi 50 Sini cedîd 200 Güğüm 100 Tas 30 Sandık 200 Yekûn 67142 Hisse-i zevc rub‘ 16810 Hisse-i üm südüs 10212 Hisse-i ibn 26136 Hisse-i bint 13073

(GALATA32 - cilt: 36, sayfa: 119 - Hüküm no: 120 - Orijinal metin no: [30a-2])﻿

﻿

﻿

121. Hüküm

el-Hâc Ramazan b. Şükrullah’ın muhallefâtı

Sağlığında mahmiye-i Galata mahallâtından Tophane’de Fındıklı nâm mevzi‘ kurbunda Selime Hâtun? mahallesinde sâkin iken Resne? kasabasında vefât eden ve geride Âişe Hâtun bt. Hasan ve Kamer bt. Abdullah nâm iki zevcesini, Şükrullah nâm sagīr oğlunu, el-Hâc Mustafa nâm kebîr oğlunu, Sultana nâm kebîre kızını ve Selvi ve Cennet nâm iki sagīre kızını bırakan merhûm el-Hâc Ramazan b. Şükrullah’ın muhallefâtıdır. Vaka‘a’t-tahrîr fî evâili Receb sene hamse aşere ve elf. Köhne mavi kılıf-ı minder 10 Köhne mavi Yanbolu 1 150 Sarı Yanbolu 1 200 Alaca Yanbolu köhne 1 200 Köhne siyah Yanbolu 1 60 Köhne Yemeni yorgan 1 160 Köhne mavi Yemeni yorgan 1 160 Köhne beyaz velense 1 800 Köhne Yemeni Yorgan 1 160 Beledî döşek 1 400 Köhne beledî döşek 2 100 Köhne kırmızı kilim 1 120 Köhne alaca kaliçe 1 100 Köhne kırmızı kilim 1 80 Diğer köhne alaca kaliçe 1 100 Kaliçe seccâde 1 120 Beyaz velense 1 150 Köhne kılıf-ı minder 7 50 Köhne beledî yastık 2 80 Ayaklı sahan 3 120 Diğer ayaklı sahan 2 80 Tas ma‘a kapak 1 80 Yahni tepsisi 2 160 Köhne kebîr tencere 1 100 Köhne kebîr tencere 120 Küçük tencere kapaksız 50 Leğen-i dest ma‘a ibrik 1 120 Meyve tepsisi 1 60 Bulgari sumak 1 200 Köhne kırmızı saçaklı mor ferâce 1 360 Kebîr anbar 1 400 Menzil ma‘a tevâbi‘ihâ der mahalle-i mezbûre 27000 Yekûn 31290 Minhâ el-ihrâcât Mehr-i müeccel-i Âişe 2000 Mehr-i müeccel-i Kamer Hâtun 1000 Deyn-i müsbet li Âişe Hâtun an bahâi atlas sürh câme 1500 Resm-i kısmet ma‘a kassâmiyye ve kâtibiyye ve ihzâriyye 530 Resm-i hücec 168 Defter 60 Sâir harc-ı ma‘kūl 50 Yekûn 5208 el-Bâkī 26082 Hisse-i zevce 1630 Hisse-i zevce 1630 Hisse-i ibn 6520 Hisse-i ibn 6520 Hisse-i bint 3260 Hisse-i bint 3260 Hisse-i bint 3260

(GALATA32 - cilt: 36, sayfa: 120 - Hüküm no: 121 - Orijinal metin no: [30b-1])﻿

﻿

﻿

122. Hüküm

Hâkimin Hüseyin Bey b. Abdullah Vakfı’na Ali Efendi b. Yusuf’u mütevellî nasb ettiği

Hâkim, mahmiye-i Galata tevâbi‘inden Tophane mahallesinde vâki‘ merhûm ve mağfûrun leh Sultan Cihangir Câmi‘i imâmı hâmil-i hâze’l-kitâb fahrü’l-eimmeti’l-kirâm Ali Efendi b. Yusuf’u, bevvâb-ı sultânî merhûm Hüseyin Bey b. Abdullah’ın mahalle-i mezbûrenin avârızı ve tilâvet-i eczâ-i şerîfe için vakf ettiği râyicü’l-vakt dokuz bin akçe mikdârındaki nakid vakfına hasbî mütevellî nasb etti. O da tevliyye-i mesfûreyi kabûl edip hizmeti lâzımesini edâyı üzerine aldı. Cerâ zâlike ve hurrire fî gurreti Muharremi’l-harâm sene sitte aşere ve elf.

Şuhûdü’l-hâl: Şükrullah b. İbrahim, Hasan Çelebi b. Süleyman es-Sarrâc, Veli b. Bâli, Mehmed b. Yusuf

(GALATA32 - cilt: 36, sayfa: 121 - Hüküm no: 122 - Orijinal metin no: [30b-2, Arapça])﻿

﻿

﻿

123. Hüküm

Müteveffâ el-Hâc Mehmed’in terekesindeki evin yarı hissesinin satışı, takas beyânı

Mahmiye-i Galata hâricinde Kasımpaşa Câmi‘i mahallesinden olup bundan esbak deryâ seferinde vefât eden el-Hâc Mehmed’in sulbî sagīr oğlu Mustafa’ya vasiyyi muhtâr olup ve sulbiye-i kebîre kızları Âmine ve Hatice ve zevce-i metrûkesi Âişe bt. Abdullah taraflarından dükkân-ı âti’l-beyânı bey‘a ve semenini deyn-i âti’z-zikre takāsa ziyâdesini kabz ve îsâle vekîlleri olup vesâyet ve vekâleti garîm-i münkir mahzarında nehc-i şer‘î üzre sâbite olan fahrü’l-eşbâh İbrahim Bey b. Mustafa meclis-i şer‘de hâmil-i hâze’l-kitâb fahrü’l-kāidîn Hasan Çavuş b. Abdülmennân mahzarında vesâyeten ve vekâleten bi’t-tav‘i’s-sâf ikrâr ve i‘tirâf edip müteveffâ-yı mezbûrun terekesinden mahmiye-i mezbûre dâhilinde Lonca mahallesinde vâki‘ bir tarafdan Mercan Ağa vakfı ve bir tarafdan Molla Kutbeddin vakfı ve iki tarafdan tarîk-i âm ile mahdûd olup ortasında mermer direğin cânib-i yemîninde olan nısfı Kutbeddin vakfı’ndan olmağla ücret-i mu‘accele ve müeccele ile müteveffâ-yı merkūm el-Hâc Mehmed’in tasarrufunda olup ve cânib-i yesârında olan nısfı müteveffâ-yı mezbûrun mülkü olup fevt oldukda bi tarîki’l-inhisâr sagīr-i mezbûr ve müvekkilât-ı merkūmeye intikāl eden bir bâb şekerci dükkânı müteveffâ-yı mezbûrun zarûret-i deyni için bi izni’l-hâkim mezâda verilip mirâren tâlibîne arz olundukda mülk olan nısfı otuz beş bin akçede ve vakıf olan nısfı yirmi bin akçede mezbûr Hasan Çavuş üzerinde karâr edip bir akçe ziyâde ile âhar tâlib bulunmamağın mülk olan nısfı vesâyet ve vekâletim hasebiyle mezbûr Hasan Çavuş’a otuz beş bin akçeye bey‘-i bâtt-ı sahîh-i şer‘î ile bey‘ edip semeni olan meblağ-ı merkūm otuz beş bin akçeden beş bin akçesin mezbûr Hasan Çavuş yedinden vesâyeten ve vekâleten alıp kabz edip bâkī otuz bin akçesini mezbûr Hasan Çavuş’un karz-ı şer‘îden müteveffâ-yı merkūm el-Hâc Mehmed’in zimmetinde olan otuz bin akçe deynine takās eyledim ba‘de’l-yevm zikr olunan nısf-ı memlûk mezbûr Hasan Çavuş’un mülk-i müşterâsıdır keyfe mâ yeşâ’ tasarruf eylesin ve vakıf olan nısfın dahi hakk-ı tasarrufunu ma‘rifet-i mütevellî ile bi’l-vesâye ve’l-vekâle mezkûr Hasan Çavuş’a yirmi bin akçeye tefvîz edip bedel-i tefvîz olan yirmi bin akçeyi mezbûr Hasan Çavuş yedinden vesâyeten ve vekâleten aldım kabz eyledim zikr olunan nısf-ı mevkūf mezkûr Hasan Çavuş’un tasarrufunda olup tasarrufuna kimesne mâni‘ olmasın dedikde mukırr-ı merkūm İbrahim Bey’in ber vech-i meşrûh sudûr eden ikrârını mukarrun leh el-merkūm Hasan Çavuş vicâhen tasdîk ve şifâhen tahkīk edicek mâ hüve’l-vâki‘ ketb olundu. Tahrîren fî evâhiri Zilhicceti’ş-şerîfe sene hamse aşere ve elf.

Şuhûdü’l-hâl: Hasan b. Ali, Şükrullah Efendi b. İbrahim el-Kâtib, Mehmed Efendi b. Mustafa el-Kâtib, İbrahim b. Mehmed, Cafer b. Mehmed, Hüseyin el-Münâdî, Mustafa b. Mehmed, Mehmed b. Yusuf el-Muhzır

(GALATA32 - cilt: 36, sayfa: 122 - Hüküm no: 123 - Orijinal metin no: [31a-1])﻿

﻿

﻿

124. Hüküm

İcâreteynle işletilen Molla Kutbeddin Vakfı’na ait şekerci dükkanındaki tasarruf hissesinin yarısının satışı

Mahmiye-i Galata hâricinde Kasımpaşa mahallesinde sâkin fahrü’l-kāidîn Hasan Çavuş b. Abdurrahman meclis-i şer‘de zevce ve halîlesi fahrü’l-muhadderât Âmine bt. el-Hâc Mehmed tarafından ikrâr-ı âti’l-beyânı tasdîke vekîl olup nehc-i şer‘î üzre vekâleti sâbite olan fahrü’l-eşbâh İbrahim Bey b. Mustafa mahzarında bi’t-tav‘i’s-sâf ikrâr ve i‘tirâf edip mahmiye-i mezbûre dâhilinde Lonca mahallesinde vâki‘ bir tarafdan Mercan Ağa vakfı ve bir tarafdan Molla Kutbeddin vakfı ve iki tarafdan tarîk-i âm ile mahdûd olup ortasında mermer direğin cânib-i yemîninde olan nısfı Kutbeddin vakfı’ndan olup icâre-i müeccele ve mu‘accele ile tasarrufumda olan ve cânib-i yesârında olan nısfı mülk-i müşterâm olan şekerci dükkânının mülk olan nısfının nısf-ı şâyi‘ini müvekkile-i mezbûre Âmine’ye on yedi bin nakd-i râyic fi’l-vakt fıddî Osmânî akçeye bey‘-i bâtt-ı sahîh-i şer‘î ile bey‘ edip kabz-ı semen ve teslîm-i müsemmen eyledim. Ba‘de’l-yevm zikr olunan nısfın nısf-ı şâyi‘i mezbûre Âmine’nin mülk-i müşterâsıdır keyfe mâ teşâ’ ve tahtâr mutasarrıfe olsun ve vakıfda olan nısfın dahi nısf-ı şâyi‘ini mütevellî-i vakıf ma‘rifetiyle Âmine’ye on bin nakd-i râyic fi’l-vakt fıddî Osmânî akçeye tefvîz edip bedel-i tefvîz olan meblağ-ı merkūm on bin akçeyi mezbûre Âmine yedinden aldım kabz eyledim ba‘de’l-yevm nısf-ı mevkūf-i mezbûrun dahi nısf-ı şâyi‘i mezbûre Âmine’nin tasarrufunda olup tasarrufuna kimesne mâni‘ ve müzâhim olmaya dedikde mukırr-ı merkūm Hasan Çavuş’un vech-i meşrûh [üzre] sudûr ve zuhûr eden ikrârını vekîl-i merkūm İbrahim Bey bi’l-vekâle vicâhen tasdîk ve şifâhen tahkīk edicek mâ vaka‘a bi’t-taleb ketb olundu. Tahrîren fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 123 - Hüküm no: 124 - Orijinal metin no: [31a-2])﻿

﻿

﻿

125. Hüküm

1016 senesi Havâss-ı Kostantıniyye ve Galata kısmet-i askeriyesinin yazılmasına başlanması

Vilâyet-i Rumeli-i ma‘mûre kazaskeri merhûm Sadeddin Efendi’nin oğlu efdalü’l-fuzalâi’l-izâm ve a‘lemü’l-ulemâi’l-a‘lâm ve mevlâ’l-mevâlî ve seyyidühüm Hazreti Es‘ad Efendi zamânında, ikinci def‘a olarak Havâss-ı mahrûse-i Kostantıniyye ve mahmiye-i Galata kısmet-i askeriyyesinin yine ikinci def‘a bu işe memr edilen fakīr İbrahim b. Halil’in eliyle 1016 senesi gurre-i Muharremi’l-harâmının üçüncü günü yazılmasına başlandı.

(GALATA32 - cilt: 36, sayfa: 123 - Hüküm no: 125 - Orijinal metin no: [31b-1, Arapça])﻿

﻿

﻿

126. Hüküm

el-Hâc Yusuf b. Abdullah’ın ödünçten olan alacağının taleb ve tahsili için Âbide Hâtun bt. el-Hâc Hasan’ı vekîl tayin ettiği

el-Hâc Hüseyin b. Abdullah ve Ferruh b. Abdullah nâm kimesneler meclis-i şer‘-i şerîfde husûs-ı âti’l-beyânı inkâr eden hasm-ı câhid mahzarında, hâmiletü hâze’l-kitâb Âbide Hâtun bt. el-Hâc Hasan’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, mahmiye Galata hâricinde vâki‘ Müeyyedzâde mahallesinde Galata kalesi kapılarından Kol kapısı diye bilinen yerde sâkin el-Hâc Yusuf b. Abdullah nâm kimesne, lehine şâhidlik yapılan Âbide Hâtun’u, Kerime Hâtun bt. Ali’nin zimmetinde bulunan karz-ı şer‘îden kaynaklanan râyicü’l-vakt yirmi bin beş yüz seksen akçe alacağının talebi, kabzı, kendisine îsâli ve vakt-i hâcetde hükkâm-ı zevi’l-ihtirâm indinde muhâsama ve mürâfa‘a için vekîl edip nefsine nâib kıldı. O da vekâlet-i mezbûreyi kabûl edip hizmeti lâzımesini edâyı üzerine aldı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın şehâdetleri mûcebince hükm edildi. Cerâ zâlike ve hurrire fî evâili Muharrem sene sitte aşere ve elf.

Şuhûdü’l-hâl: Hüseyin b. Seyyid Ali, Mustafa b. Mehmed, Şükrullah Efendi b. İbrahim, ...? Abdi ve gayruhüm

(GALATA32 - cilt: 36, sayfa: 124 - Hüküm no: 126 - Orijinal metin no: [31b-2, Arapça])﻿

﻿

﻿

127. Hüküm

İbrahim Efendi b. Mustafa’nın mîrâsçılarının, alacaklarının taleb ve tahsili için Veli Kapudân’ı vekîl ettikleri

Mahmiye-i Galata dâhilinde Sultan Bayezid mahallesinde sâkin olup cezîre-i Kıbrıs’da defterdâr iken bundan akdem vefât eden merhûm-i mebrûr İbrahim Efendi b. Mustafa’nın sulbiye sagīre kızı Sâliha’nın vasiyyi şer‘iyyesi olan Aynî Hâtun bt. Abdullah ve merhûm-ı mezbûrun zevce-i metrûkesi ve vârisesi Fâtıma Hâtun bt. Veli Kapudân ve merhûm-ı mezbûrun sulbiye kebîre kızı Râbia ve sulbî kebîr oğlu İsmail Bey mahfil-i kazâda fahrü’l-emâsil ve’l-akrân müşârün-ileyh Veli Kapudân mahzarında ikrâr ve i‘tirâf edip merhûm-ı mezbûr Hazîne-i âmire’de olan dört kere yüz bin akçesini hâl-i hayâtında cânib-i mîrîden ahz etmeyip Hazîne-i âmire’de bâkī kalmağın meblağ-ı mezbûru taleb ve kabz ve îsâle ve meblağ-ı mezbûre müte‘allik olan cümle de‘âvî ve husûmâta müşârün-ileyh Veli Kapudân’ı vekîl ve kāimmakām eyledik dediklerinde [32a] müşârün-ileyh kapudân dahi kabûl edip ve cemî‘ hıdemâtı üzerine aldıkda mâ vaka‘a bi’t-taleb kayd olundu. Tahrîren fî evâili Muharrem sene sitte aşere ve elf.

Şuhûdü’l-hâl: Hüseyin Bey [b.] Abdullah, Ali b. Yusuf, Mustafa Çelebi [b.] Ali

(GALATA32 - cilt: 36, sayfa: 124 - Hüküm no: 127 - Orijinal metin no: [31b-3])﻿

﻿

﻿

128. Hüküm

Cafer Bey b. Abdullah’ın Rus asıllı câriyesini vasiyet yoluyla âzad etmesi

Mahmiye-i Galata tevâbi‘inden Beşiktaş kasabasındaki Azabiskelesi mahallesinde sâkin fahrü’l-eşbâh Cafer Bey b. Abdullah, kendisine rıkkını mu‘terif, mavi gözlü, sarışın, açık kaşlı, orta boylu Rûsiyyetü’l-asl Peymâne bt. Abdullah nâm câriye-i memlûkesini mevtimden kırk gün mukaddem benden hür ol diyerek mukayyed tedbîrle âzâd ettiğini ikrâr ve i‘tirâf etti. Ecel gelip mezbûr efendisi vefât edip rabbine kavuştuğunda mezheb-i muhtâra göre müddet-i mezbûrede câriye-i mezkûre sâir harâir-i mükellefât gibi hürre olup efendisinin cemî‘ malından âzâd olacakdır. Cerâ zâlike ve hurrire fî evâili Muharrem sene 1016.

Şuhûdü’l-hâl: Nasuh Halîfe b. Abdullah el-İmâm, Ali Çelebi b. Memi, Musa el-Müezzin, Ali b. Pîrî, Mehmed b. Şaban, Memi Ağa b. Abdullah, Üstâd Ramazan [b.] Kurd, Ahmed Ağa b. Abdullah ve gayruhüm

(GALATA32 - cilt: 36, sayfa: 125 - Hüküm no: 128 - Orijinal metin no: [32a-1, Arapça])﻿

﻿

﻿

129. Hüküm

Sâliha Hâtun bt. Abdullah’ın Macar asıllı câriyesini vasiyet yoluyla âzad etmesi

Mahmiye-i kazâ-i Galata tevâbi‘inden Beşiktaş kasabasındaki Azabiskelesi’nde sâkine fahrü’l-muhadderât Sâliha Hâtun bt. Abdullah kıbelinden âti’z-zikr tedbîr yoluyla âzâd ikrârına vekâleti Said Çelebi b. Ahmed ve İbrahim Çelebi b. Osman nâm kimesnelerin şehâdetleri ile sâbit olan vekîl fahrü’l-eşbâh Cafer Bey b. Abdullah, müvekkile-i mezbûresinin esmer, orta boylu, iri gözlü, açık kaşlı ve Macariyyetü’l-asl câriye-i memlûkesi hâmiletü hâze’l-kitâb Servinaz bt. Abdullah’ı mevtimden kırk gün mukaddem benden hür ol diyerek mukayyed tedbîrle âzâd ettiğini ikrâr ve i‘tirâf etti. Ecel gelip mezbûre efendisi Sâliha vefât edip rabbine kavuştuğunda mezheb-i muhtâra göre, sâir harâir-i mükellefât gibi hürre olup efendisinin malından âzâd olacakdır. Cerâ zâlike fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 125 - Hüküm no: 129 - Orijinal metin no: [32a-2, Arapça])﻿

﻿

﻿

130. Hüküm

Hamza Çelebi b. Haydar’ın Eflak asıllı kölesini âzad etmesi

Dâhil-i Galata’da vâki‘ Alaca Mescid mahallesinde sâkin reis-i sultânî Hamza Çelebi b. Haydar, rıkkını mu‘terif, orta boylu, açık kaşlı, elâ gözlü, esmer ve Eflakiyyü’l-asl Receb b. Abdullah nâm abd-i memlûkünü âzâd ettiğini ikrâr ve i‘tirâf etti. Cerâ fî evâili Muharrem sene sitte aşere ve elf.

Şuhûdü’l-hâl: Ahmed Efendi b. Abdurrahman, İbrahim b. Mustafa, el-Hâc Ahmed b. Abdurrahman el-Mismârî, Yusuf Bey b. Abdullah reis-i kalyon, Mustafa Bey b. Abdullah reis-i kalyon, Mehmed b. Mustafa el-Kâtib, Mustafa b. Mehmed

(GALATA32 - cilt: 36, sayfa: 125 - Hüküm no: 130 - Orijinal metin no: [32a-3, Arapça])﻿

﻿

﻿

131. Hüküm

el-Hâc Ramazan b. Abdullah’ın Gürcü asıllı kölesini âzad etmesi

Mahmiye-i Galata tevâbi‘inden Tophane’de vâki‘ Hoca Ali mahallesinde sâkin fahrü’l-eimme el-Hâc Ramazan b. Abdullah, çatık kaşlı, elâ gözlü, sarışın, orta boylu, sakallı ve Gürciyyü’l-asl abd-i memlûkü hâmil-i hâze’l-kitâb Hüseyin b. Abdullah’ı âzâd ettiğini ikrâr ve i‘tirâf etti. Cerâ zâlike fî evâili Muharrem sene sitte aşere ve elf.

Şuhûdü’l-hâl: Derviş Bey b. Mehmed er-Râcil, Mustafa b. Mehmed, Mehmed b. Yusuf, Hasan b. Mustafa el-Müezzin, Kalender b. Abdullah, Keyvan b. Abdullah ve gayruhüm

(GALATA32 - cilt: 36, sayfa: 126 - Hüküm no: 131 - Orijinal metin no: [32b-1, Arapça])﻿

﻿

﻿

132. Hüküm

İbrahim Efendi b. Mustafa’nın mîrâsçılarının kendilerine intikal eden evdeki mîrâs paylarını Veli Kapudân’a satmaları

Mahmiye-i Galata dâhilinde Sultan Bayezid Han aleyhi’r-rahmetü ve’l-gufrân mahallesi sâkinlerinden olup cezîre-i Kıbrıs’da defterdâr iken bundan akdem vefât eden merhûm İbrahim Efendi b. Mustafa’nın sulbiye sagīre kızı Sâliha’nın cânib-i şer‘-i kavîmden mansûb vasîsi olup ve vâlidesi olan Aynî Hâtun bt. Abdullah ve merhûm-ı mezbûrun sulbiye kebîre kızı Râbia ve sulbî kebîr oğlu İsmail Bey ve merhûm-ı mezbûrun zevce-i metrûkesi ve vârisesi Fâtıma bt. Veli Kapudân meclis-i şer‘-i şerîfde müşârün-ileyh Veli Kapudân mahzarında bi’t-tav‘i’s-sâf ikrâr ve i‘tirâf edip merhûm-ı mezbûrun muhallefâtından mahalle-i merkūmede vâki‘ olup bir beyt-i süflîyi ve beyt-i ulvîyi ve bir kenîfi müştemil olup bir tarafı mezbûr İsmail Bey mülküne ve bir tarafı merkūme Râbia mülküne ve bir tarafı Haydar hadîkasına ve taraf-ı ahırı tarîk-i âmma müntehî olup fevt oldukda irs-i şer‘le bi tarîki’l-inhisâr verese-i mesfûreye intikāl edip beynlerinde otuz iki sehim olan menzil bey‘ olunmak için sûk-ı sultânîde mirâren ve kirâren mezâd ve müzâyede olup sekiz bin akçede müşârün-ileyh Veli Kapudân’ın üzerinde karâr edip bir akçe ziyâde ile tâlib ve râgıb olmamağın otuz iki sehim olan menzili mezbûrdan sagīre-i mezbûreye intikāl eden yedi sehim hisse-i şer‘iyyesini merkūme nafakası için ve merkūme Râbia’ya intikāl eden yedi sehim hisse-i şer‘iyyesini ve merkūm İsmail Bey’e intikāl eden dört sehim hisse-i şer‘iyyesini ve zevce-i merkūmeye intikāl eden dört sehim hisse-i şer‘iyyesini vesâyeten ve asâleten müşârün-ileyh Veli Kapudân’a meblağ-ı mezbûr sekiz bin fıddî Osmânî râyic fi’l-vakt akçeye bey‘-i bâtt-ı sahîh-i şer‘î ile bey‘ edip kabz-ı semen ve teslîm-i mebî‘ eyledik ba‘de’l-yevm menzili merkūm cemî‘ tevâbi‘iyle müşârün-ileyh Veli Kapudân’ın mülk-i mahzıdır keyfe mâ yeşâ’ tasarruf eylesin dedikde mesfûre Aynî Hâtun’un vesâyeten ve merkūm İsmail Bey’in ve merkūmetân Râbia ve Fâtıma’nın asâleten vech-i meşrûh üzre sudûr eden ikrârlarını müşârün-ileyh Veli Kapudân vicâhen ve şifâhen tasdîk ve tahkīk eyledikde mâ vaka‘a gıbbe’t-taleb ketb olundu. Tahrîren fî evâili Muharremi’l-harâm sene sitte aşere ve elf.

Şuhûdü’l-hâl: Hasan Bey b. Abdullah el-bevvâbü’s-sultânî, Ali Bey b. Yusuf er-Reis es-sultânî, Mustafa Çelebi b. Ali, Ahmed Halîfe b. Muharrem el-İmâm, Mehmed b. Yusuf el-Muhzır, Mustafa b. Mehmed el-Muhzır

(GALATA32 - cilt: 36, sayfa: 126 - Hüküm no: 132 - Orijinal metin no: [32b-2])﻿

﻿

﻿

133. Hüküm

Muslihiddin Halîfe b. Muzaffer’in Eflak asıllı câriyesini vasiyet yoluyla âzad etmesi

Havâss-ı Kostantıniyye mahallâtından Kasım Çavuş mahallesinde sâkin fahrü’l-akrân Muslihiddin Halîfe b. Muzaffer, meclis-i şer‘-i şerîf ve mahfil-i dîn-i münîf el-masûn ani’t-tağyîr ve’t-tahrîfde, kendisine rıkkını mu‘terif olan, orta boylu, açık kaşlı, beyaz tenli, elâ gözlü ve Eflakiyyetü’l-asl câriye-i memlûkesi hâfıza-i hâze’l-kitâb Kâtibe bt. Abdullah’ı mevtimden kırk gün mukaddem benden hür ol diyerek mukayyed tedbîrle âzâd ettiğini ikrâr ve i‘tirâf etti. Efendisi ölüp rabbine kavuştuğunda mezheb-i muhtâra göre müddet-i mezbûreden i‘tibâren o artık sâir harâir-i asliyyât gibi hürre olacak ve efendisinin mal varlığından âzâd olacakdır. Vâki‘ ikrâr, câriye-i mezbûre tarafından da vicâhen ve şifâhen tasdîk edildi. Cerâ zâlike ve hurrire fi’l-yevmi’l-âşir min Muharremi’l-harâm sene sitte aşere ve elf min hicreti men lehü’l-izzü ve’ş-şeref.

Şuhûdü’l-hâl: Ömer Çelebi b. Abdülkādir Efendi, Sunullah Çelebi b. Siyâmi, Mustafa Halîfe el-Müezzin, Muharrem Çelebi b. Ömer, Bayram Çelebi b. Şükrullah

(GALATA32 - cilt: 36, sayfa: 127 - Hüküm no: 133 - Orijinal metin no: [32b-3, Arapça])﻿

﻿

﻿

134. Hüküm

Muslihiddin Halîfe b. Muzaffer’in Eflak asıllı kölesini vasiyet yoluyla âzad etmesi

Havâss-ı Kostantıniyye mahallâtından Kasım Çavuş mahallesinde sâkin olan fahrü’l-akrân Muslihiddin Halîfe b. Muzaffer, meclis-i şer‘-i şerîf ve mahfil-i dîn-i münîf el-masûn ani’t-tağyîr ve’t-tahrîfde, kendisine rıkkını mu‘terif, orta boylu, açık kaşlı, mavi gözlü, sarışın ve Eflakiyyü’l-asl abd-i memlûkü hâmil-i hâze’l-kitâb Hüseyin b. Abdullah’ı mevtimden kırk gün mukaddem hür ol diyerek mukayyed tedbîrle âzâd ettiğini ikrâr ve i‘tirâf etti. Efendisi ölüp rabbine kavuştuğunda mezheb-i muhtâra göre müddet-i mezbûreden i‘tibâren abd-i merkūm sâir ahrâr-ı asliyyîn gibi hür olacak ve efendisinin mal varlığından âzâd olacakdır. Vâki‘ ikrâr, abd-i mezkûr tarafından da vicâhen ve şifâhen tasdîk edildi. Cerâ zâlike ve hurrire fi’l-yevmi’l-âşir min Muharremi’l-harâm sene sitte aşere ve elf.

Şuhûdü’l-hâl: Ömer Çelebi b. Abdülkādir Efendi, Bayram Çelebi b. Şükrullah, Mustafa Halîfe el-Müezzin, Mustafa Çelebi er-Râcil, Mehmed Çelebi b. Mehmed, İbrahim Çelebi b. Musa, Sunullah Halîfe b. Siyâmi ve gayruhüm

(GALATA32 - cilt: 36, sayfa: 127 - Hüküm no: 134 - Orijinal metin no: [33a-1, Arapça])﻿

﻿

﻿

135. Hüküm

el-Hâc Mehmed b. Mahmud’un mîrâsçılarının Bal kapanındaki dükkanın tasarruf hakkını el-Hâc Musa b. Abdullah’a tefviz edip bedelini aldıkları

Mahmiye-i Galata hâricinde Kasımpaşa câmi‘i şerîfi mahallesi sâkinlerinden olup donanma seferinde Akdeniz’de bundan akdem vefât eden merhûm el-Hâc Mehmed b. Mahmud’un sulbî sagīr oğlu Mustafa’nın vasiyyi muhtârı ve sulbiye kebîre kızları Hatice ve Âmine’nin tefvîz-i âti’l-beyâna ve semenini kabza vekîl-i şer‘îsi olup vekâleti hasm-ı câhid mahzarında Ahmed b. Mustafa ve Hasan Çavuş b. Abdullah şehâdetleri ile nehc-i şer‘î üzre sâbite olan fahrü’r-rüesâi’l-hâssa İbrahim Bey b. Mustafa nâm kimesne mahfil-i kazâda işbu hâmilü’l-kitâb el-Hâc Musa b. Abdullah nâm kimesne mahzarında vesâyeten ve vekâleten bi’t-tav’i’s-sâf ikrâr ve i‘tirâf edip merhûm-ı mezbûrdan hakk-ı tasarrufu fevt oldukda kānûn-ı pâdişâhî üzre evlâd-ı verese-i mesfûreye intikāl edip mahmiye-i Kostantıniyye’de Bal kapanında vâki‘ Ayasofya-i kebîr vakfı’ndan olup hudûd-i râbi‘ası yine vakf-ı mezbûra müntehî olan bir bâb mahzenin hakk-ı tasarrufunu sagīr-i mezbûrun zarûret-i nafakası olmağın mütevellîsi ma‘rifeti ile mezbûr el-Hâc Musa’ya on bir sikke-i altına vesâyeten ve vekâleten tefvîz edip ol dahi tefevvuz edip mukābele-i tefvîzde meblağ-ı mezbûru merkūm el-Hâc Musa yedinden bi’t-tamâm ahz u kabz eyledim dedikde mezbûr İbrahim Bey’in vech-i meşrûh üzre vesâyeten ve vekâleten sudûr eden kelâmını merkūm el-Hâc Musa vicâhen tasdîk eyledikde mâ vaka‘a bi’t-taleb ketb olundu Cerâ zâlike ve hurrire fî evâsıtı Muharremi’l-harâm sene sitte aşere ve elf.

Şuhûdü’l-hâl: el-Hâc Hüseyin b. Abdullah, Ahmed b. Abdullah, İbrahim b. Mehmed, el-Hâc Mehmed eş-Şâmî, el-Hâc Mustafa b. Abdullah

(GALATA32 - cilt: 36, sayfa: 128 - Hüküm no: 135 - Orijinal metin no: [33a-2])﻿

﻿

﻿

136. Hüküm

Evin mülkiyyetinin Cemile Hâtun bt. Hüseyin’e ait olduğu

Mahmiye-i Galata hâricinde vâki‘ Kasımpaşa’da Bedreddin Bey mahallesinde bundan akdem vefât eden merhûm Musa Reis b. Bâli’nin li ebeveyn karındaşları ve vârisleri Mehmed ve Mustafa Bey husûs-ı âti’l-beyâna vekîl-i şer‘îsi olup vekâleti nehc-i şer‘î üzre sâbite olan Mehmed b. Ferruh ve merhûm-ı merkūmun diğer li ebeveyn karındaşı ve vârisi olan İbrahim’in husûs-ı âti’l-beyâna vekîl-i şer‘îsi olup vekâleti nehc-i şer‘î üzre sâbite olan Hayreddin Halîfe b. İbrahim mahfil-i kazâda merhûm-ı mezbûrun zevce-i metrûkesi ve vârisesi Cemile Hâtun bt. Hüseyin mahzarında her birisi vekâleten takrîr-i da‘vâ edip mahalle-i mezbûrede vâki‘ hudûdunun iki cânibi tarîk-i âmma ve bir cânibi Ali nâm kimesne mülküne, ve bir cânibi Derviş b. Abdullah mülküne müntehî olup iki beyt-i süflîyi ve bir beyt-i ulvîyi ve bir ulvî odayı ve bir tahtapûşu ve muhavvatayı ve bir kenîfi müştemil olup merhûm-ı mezbûrun muhallefâtından olup müvekkilân-ı mezbûrânın hisseleri olan menzilin cümlesine ve merkūme Cemile bilâ-vech-i şer‘î vaz‘-ı yed edip tasarruf eder vekâlet-i mahkiyem hasebiyle suâl olunması matlûbumuzdur dediklerinde gıbbe’s-suâl mezbûre Cemile bi’l-muvâcehe cevâbında menzili mezbûr benim mülk-i müşterâmdır deyip merhûm-ı mesfûrun mülkü olup muhallefâtından olduğunu inkâr ile vekîlân-ı mesfûrândan menzili mezbûr merhûm-ı mezbûrun mülkü olup muhallefâtından olduğuna beyyine taleb olundukda ityân-ı beyyineden izhâr-ı acz ettiklerinde kütüb-i şer‘iyye ve mu‘teberât-ı asliyyede mezkûr olan .....? amelen mezbûre Cemile’ye menzili mezbûr mülk-i müşterâsı olup vechen mine’l-vücûh mülkünden ihrâc etmediğine yemîn [teklîf] olunup ol dahi vech-i meşrûh üzre yemîn-i billâhi’l-aliyyi’l-azîm ettikde menzili mezbûr merkūme Cemile’nin mülkü olmasına hükm olunup mâ vaka‘a gıbbe’t-taleb ketb olundu. Cerâ zâlike ve hurrire fî evâhiri Muharrem sene sitte aşere ve elf.

Şuhûdü’l-hâl: Seyyid Mehmed b. Seyyid Abdurrahman, Seyyid Mustafa b. Seyyid Mehmed, Mehmed Efendi b. İslâm, İsa Efendi b. Bayram, Mehmed Efendi b. Veli, İbrahim Efendi b. Muslihiddin, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 128 - Hüküm no: 136 - Orijinal metin no: [33b-1])﻿

﻿

﻿

137. Hüküm

Âmine Hâtun bt. Musli Reis’ten kalan evin İbrahim Bey b. Mahmud’a müzâyede ile satıldığı

Mahmiye-i Galata müzâfâtından kasaba-i Kasımpaşa mahallâtından Sürûri Efendi mahallesinde sâkine olup bundan akdem müteveffât olan Âmine Hâtun bt. Musli Reis’in sadrî sagīr oğlu Mehmed ve sulbiye sagīre kızı Âişe’nin cânib-i şer‘-i kavîmden mansûb vasîsi olup ve merhûme-i merkūmenin anası ve vârisesi olan Kamer Hâtun bt. Osman meclis-i şer‘-i şerîfe-i garrâda râcilîn zümresinden İbrahim Bey b. Mahmud nâm râcil mahzarında bi’t-tav‘i’s-sâf ikrâr ve i‘tirâf edip merhûme-ı mezbûrenin muhallefâtından mahalle-i merkūmede vâki‘ olup bir beyt-i süflîyi ve bir beyt-i ulvîyi ve bir kenîfi ve eşcâr-ı müsmireyi müştemil olup bir tarafı Âişe Hâtun bt. Halime mülküne ve bir tarafı Baba Veli nâm muhzır mülküne ve tarafeyni tarîk-i âmma müntehî olup merhûme-i mesfûreden irs-i şer‘le bi tarîki’l-inhisâr bana ve sagīrân-ı mezbûrâna intikāl edip beynimizde on sekiz sehim olup üç sehmi benim hisse-i şer‘iyyem olup ve on sehmi merkūm Mehmed’in ve beş sehmi mesfûre Âişe’nin olan menzil sagīrân-ı mezbûrânın zarûret-i nafakaları için bey‘ olunmak lâzım geldikde sûk-ı sultânîde mezâd ve müzâyede olup mirâren tâlibîne arz olundukdan sonra altı bin akçede mezbûr İbrahim Bey’in üzerinde karâr edip bir akçe ziyâde ile âhar tâlib ve râgıb olmamağın on sekiz sehim olan menzili mezbûrdan bana intikāl eden üç sehim hisse-i şer‘iyyemi ve sagīr-i mezbûr Mehmed’e intikāl eden on sehim [34a] hisse-i şer‘iyyesini ve sagīre-i mezbûre Âişe’ye intikāl eden beş sehim hisse-i şer‘iyyesini asâleten ve vesâyeten mezbûr İbrahim Bey’e meblağ-ı mezbûr altı bin fıddî Osmânî râyic fi’l-vakt akçeye bey‘-i bâtt-ı sahîh-i şer‘î ile bey‘ edip kabz-ı semen ve teslîm-i mebî‘ eyledim ba‘de’l-yevm menzili mesfûr cemî‘ tevâbi‘iyle müşârün-ileyh İbrahim Bey’in mülk-i müşterâsıdır keyfe mâ yeşâ’ ve yahtâr tasarruf eylesin dedikde merkūme Kamer Hâtun’un asâleten ve vesâyeten vech-i meşrûh üzre sudûr eden ikrârını müşârün-ileyh İbrahim Bey vicâhen ve şifâhen tasdîk ve tahkīk eyledikde mâ vaka‘a gıbbe’t-taleb ketb olundu. Tahrîren fi’l-yevmi’l-hâmis ve’l-ışrîn min Muharremi’l-harâm sene sitte aşere ve elf.

Şuhûdü’l-hâl: Receb Efendi b. Mustafa el-İmâm, Mehmed b. Hüdâverdi el-Müezzin, Ahmed Bey b. Abdüllatif, Pîrî Bey b. Şaban el-bevvâbü’s-sultânî, Ali Bey b. Ahmed el-bevvâbü’s-sultânî, Mehmed Bey b. Derviş el-Cündî, Mustafa Bey b. İbrahim er-Râcil, Mehmed Çelebi b. Mustafa, Nebi b. Mehmed

(GALATA32 - cilt: 36, sayfa: 129 - Hüküm no: 137 - Orijinal metin no: [33b-2])﻿

﻿

﻿

138. Hüküm

Hasan Beşe b. Mustafa’nın Eflak asıllı kölesini sözleşmeli olarak âzad ettiği

Fahrü’l-akrân Hasan Beşe b. Mustafa, meclis-i şer‘-i şerîf ve mahfil-i dîn-i münîf el-masûn ani’t-tağyîr ve’t-tahrîfde hâzır olup, kendisine rıkkını mu‘terif olan, orta boylu, açık kaşlı, elâ gözlü, emred, Eflakiyyü’l-asl ve sol elinde eser-i cerh bulunan hâfız-ı hâze’l-kitâb Rıdvan b. Abdullah nâm abd-i memlûkünü kaçmadan ve hıyânet etmeden zeyilde yer alan târihden i‘tibâren beş sene aralıksız hizmet etmesi mukābilinde kitâbete kesdiğini ikrâr ve i‘tirâf etti. Müddet-i mezbûre geçdi ve abd-i mezbûr sâir ahrâr-ı asliyyîn-i mükellefîn gibi hür oldu. Efendilerin âzâdlı köleler üzerinde şer‘an sâhib oldukları velâ hakkından başka üzerinde hiç kimesnenin bir hakkı kalmadı. Cerâ zâlike ve hurrire fi’l-yevmi’l-hâmis ve’l-ışrîn min Muharremi’l-harâm min şühûri sene sitte aşere ve elf.

Şuhûdü’l-hâl: Ali Ağa b. Abdülmennân, Hasan Bey b. Cafer, Ahmed Çelebi b. İsa, Rıdvan b. Abdullah, Mehmed el-Muhzır

(GALATA32 - cilt: 36, sayfa: 130 - Hüküm no: 138 - Orijinal metin no: [34a-1, Arapça])﻿

﻿

﻿

139. Hüküm

Hâkimin Âişe bt. Yusuf’u küçük çocuklara vasî atadığı

Hâkim, hâfıza-i hâze’l-kitâb Âişe bt. Yusuf nâm hâtunu, bundan akdem vefât eden Mustafa nâm kimesnenin Musa, Mehmed ve Belkıs nâm evlâd-ı sıgārına, müteveffâ-yı mezbûr babalarından kendilerine irs-i şer‘le intikāl eden malların zabtı ve hıfz-ı ahvâlleri için rüşd ve bülûğlarına kadar vasî nasb etti. O da vesâyet-i mezbûreyi kabûl edip cemî‘ hıdemâtını üzerine aldı. Cerâ zâlike ve hurrire fî evâsıtı şehri Muharremi’l-harâm sene sitte aşere ve elf.

Şuhûdü’l-hâl: Ali Ağa b. Abdülmennân, Ahmed Çelebi b. İsa, Hasan Bey b. Cafer el-Münâdî, Mustafa el-Muhzır, Mehmed el-Muhzır

(GALATA32 - cilt: 36, sayfa: 131 - Hüküm no: 139 - Orijinal metin no: [34a-2, Arapça])﻿

﻿

﻿

140. Hüküm

Hasan Beşe b. Mustafa’nın Macar asıllı câriyesini sözleşmeli olarak âzad etmesi

Hasan Beşe b. Mustafa nâm kimesne meclis-i şer‘-i şerîfde hâzır olup, kendisine rıkkını mu‘terif olan, orta boylu, açık kaşlı, elâ gözlü, sarışın, sol elinde eser-i cerh bulunan Macariyyetü’l-asl câriye-i memlûkesi hâfıza-i hâze’l-kitâb Meleksimâ bt. Abdullah’ı zeyilde yer alan târihden i‘tibâren kaçmaksızın ve hıyânet etmeksizin beş sene aralıksız hizmet etmesi mukābilinde kitâbete kesdiğini ikrâr ve i‘tirâf etti. Müddet-i mezbûre geçdi ve câriye-i mezbûre sâir harâir-i asliyyât-ı mükellefât gibi hürre oldu. Efendilerin âzâdlı köleler üzerinde şer‘an sâhib oldukları velâ hakkından başka üzerinde hiç kimesnenin bir hakkı kalmadı. Cerâ zâlike ve hurrire fi’l-yevmi’l-hâmis ve’l-ışrîn min Muharremi’l-harâm min şühûri sene sitte aşere ve elf.

Şuhûdü’l-hâl: Ali Ağa b. Abdülmennân, Ahmed Çelebi b. İsa, Hasan Bey b. Cafer, Rıdvan b. Abdullah, Mustafa el-Muhzır

(GALATA32 - cilt: 36, sayfa: 131 - Hüküm no: 140 - Orijinal metin no: [34a-3, Arapça])﻿

﻿

﻿

141. Hüküm

İbrahim Beşe b. Mahmud’un, evini bey‘ bi’l-istiğlâl ile Kamer Hâtun bt. Osman’a sattığı

Fahru’r-râcilîn İbrahim Beşe b. Mahmud nâm kimesne sâhibi ve mâliki olduğu kazâ-i mahmiye-i Galata’da Kasımpaşa kasabası Sürûri Efendi mahallesinde vâki‘ bir tarafdan Âişe Hâtun mülkü, diğer tarafdan muhzır Baba Veli mülkü ve iki tarafdan da tarîk-i âm ile mahdûd cemî‘ mülk menzilini cümle tevâbi‘ ve levâhıkı ile râyicü’l-vakt altı bin akçe semen-i mu‘ayyen-i makbûzla hâmiletü hâze’l-kitâb Kamer Hâtun bt. Osman’a bey‘ ettiğini ikrâr etti. Kamer Hâtun da istiğlâl maksadıyla menzili ondan iştirâ etti. Ba‘de’t-tahliyye ve’t-tekābuz zeyilde mezkûr târihden i‘tibâren bir sene tamâmına altı yüz akçe ücret-i kirâ ile ona icâreye verdi. Vâki‘ ikrâr, mesfûre Kamer Hâtun tarafından vicâhen ve şifâhen tasdîk edildi. Cerâ zâlike ve hurrire fi’l-yevmi’s-sâbi‘ ve’l-ışrîn min Muharremi’l-harâm sene sitte aşer ve elf.

Şuhûdü’l-hâl: Receb Efendi b. Mustafa el-İmâm, Mehmed b. Hüdâverdi el-Müezzin, Ahmed Bey b. Abdüllatif, Pîrî Bey b. Şaban el-bevvâbü’s-sultânî, Ali Bey b. Ahmed el-bevvâbü’s-sultânî, Mehmed Bey b. Derviş el-Cündî

(GALATA32 - cilt: 36, sayfa: 131 - Hüküm no: 141 - Orijinal metin no: [34b-1, Arapça])﻿

﻿

﻿

142. Hüküm

Hâkimin Mustafa adlı çocuğa Mehmed Bey b. Abdullah adlı dedesini vasî nasbı

Hâkim, hâmil-i hâze’l-kitâb kalafatçı Mehmed Bey b. Abdullah nâm kimesneyi Mustafa adlı sagīre, hısn-i mahmiye-i Galata mahallâtından Sultan Bayezid mahallesinde vefât eden Belkıs Hâtun bt. vasiyyi mezbûr Mehmed Bey nâm annesinden irs-i şer‘le kendisine intikāl eden malların zabtı ve hıfz-ı ahvâli için ihtiyâcına binâen vasî nasb etti. O da vesâyet-i mezbûreyi kabûl edip cemî‘ hıdemâtını üzerine aldı. Cerâ zâlike ve hurrire fi’l-yevmi’l-hâmis ve’l-ışrîn min Muharremi’l-harâm sene sitte aşere ve elf.

Şuhûdü’l-hâl: Mehmed Halîfe b. Ali el-İmâm, Abdi Kapudân b. Sefer, Mehmed b. Bahşî, Mehmed b. Yusuf, Mustafa b. Mehmed

(GALATA32 - cilt: 36, sayfa: 132 - Hüküm no: 142 - Orijinal metin no: [34b-2, Arapça])﻿

﻿

﻿

143. Hüküm

Bayram Bey b. Mustafa’nın, evini Mehmed b. Abdullah’a sattığı

İşbu husûs, medîne-i Galata müvellâsı el-fakīr Ömer b. Sadık’ın -ufiye anhümâ- tahrîr ettiği hüccetde zikr edildiği gibidir. Saray-ı âmire iç oğlanları zümresinden fahrü’l-a‘yân Bayram Bey b. Mustafa tarafından bey‘-i âti’z-zikri ikrâra vekâleti Ali b. Bâli ve Ramazan b. Hüdâverdi nâm kimesneler şehâdetleri ile sâbite olan bahçe-i hâs bostancılarından Hürrem b. Gāzi nâm kimesne meclis-i şer‘-i hatîru lâzimü’t-tevkīrde işbu kitâb-ı müstetâbın hâfızı Mehmed b. Abdullah el-Kalafatî muvâcehesinde bi’l-vekâle ikrâr ve i‘tirâf edip mahmiye-i Galata dâhilî mahallâtından Sultan Bayezid mahallesi demekle ma‘rûf olan mahallede vâki‘ iki beyt-i ulvîyi ve bir sofayı ve bir bi’r-i mâyı ve cüneyneyi ve kenîfi müştemil [35a] olup bir cânibi Manola bt. Mardiroz nâm Nasrâniye ve bir tarafı Manol v. Misket nâm Nasrânî ve bir cânibi müşterî-i merkūm mülkleri ve tarîk-i âm ile mahdûd ve mümtâz olup müvekkilim mûmâ-ileyh Bayram Bey mülk-i mevrûsu olan menzilini müşterî-i merkūm Mehmed’e yirmi sekiz bin fıddî râyic fi’l-vakt Osmânîye bey‘-i bâtt-ı sahîh-i şer‘î ile bey‘ edip kabz-ı semen-i merkūm ve teslîm-i müsemmen-i mersûm kıldı ba‘de’l-yevm menzili merkūm sâlifü’z-zikr Mehmed’in mülk-i müşterâsıdır keyfe mâ yeşâ’ ve yahtâr mutasarrıf ola dedikde mukırr-ı merkūmu ikrâr-ı meşrûhunda mukarrun leh el-mezkûr vicâhen tasdîk ve şifâhen tahkīk ettikden sonra mâ hüve’l-vâki‘ gıbbe’t-taleb ketb olundu. Tahrîren fî evâili şehri Şa‘bâni’l-mu‘azzam min şühûri sene semân ve elf mine’l-hicreti’n-Nebeviyye.

Şuhûdü’l-hâl: Hasan b. Mehmed, Pîrî b. Nebi, İbrahim b. Abdullah, Şaban b. Mustafa, Mustafa b. Mehmed, Hüseyin b. Murad, Mustafa b. Abdullah, Ahmed b. Abdullah ve gayruhüm

(GALATA32 - cilt: 36, sayfa: 132 - Hüküm no: 143 - Orijinal metin no: [34b-3])﻿

﻿

﻿

144. Hüküm

Yusuf Efendi b. Abdülaziz’in terekesindeki bazı mallarda istihkak iddiası

Osman Çelebi b. Abdülaziz nâm kimesne meclis-i kazâda mahmiye-i Galata hâricinde Hoca Ali mahallesinde bundan akdem vefât eden merhûm-ı mebrûr Yusuf Efendi b. Abdülaziz’in zevce-i metrûkesi ve vârisesi olup ba‘zı muhallefâtına vâzı‘atü’l-yed olan Sâliha Hâtun bt. Hasan mahzarında takrîr-i da‘vâ edip zevce-i mezbûre merhûm-ı mûmâ-ileyhin zimmetinde olan otuz bin akçe mehr-i müeccelinden yirmi bin akçesi mukābelesinde ber mûceb-i defteri kassâm cem‘an yirmi bin akçesini alıp esbâb-ı merhûm-ı mesfûrun muhallefâtından ahz u kabz edip benim dahi merhûm-ı mûmâ-ileyhin zimmetinde beynimizde ilm-i şer‘î ile harîr bahâsından sekiz bin akçe hakkım olup zevce-i mezbûrenin makbûzu olan merhûm-ı mûmâ-ileyhin yirmi bin akçe kıymetli muhallefât zevce-i mezbûre ile beynimizde taksîm-i guremâ olundukda zikr olunan sekiz bin akçe hakkım mukābelesine dört bin iki yüz on akçe kıymetli esbâb benim olmağın hâlâ zevce-i mezbûreden taleb ederim dedikde gıbbe’s-suâl zevce-i mezbûre bi’l-muvâcehe cevâbında fi’l-vâki‘ merhûm-ı mûmâ-ileyhin muhallefâtından otuz bin akçe mehr-i müeccelimden yirmi bin akçesi mukābelesinde ber mûceb-i defteri kassâm yirmi bin akçe kıymetli esbâb ahz u kabz eyledim dedikde mezbûr Osman Çelebi yedinde olan hüccet-i şer‘iyyesi mûcebince meblağ-ı mesfûr sekiz bin akçe hakkı mukābelesinde zevce-i mesfûre ahz u kabz ettiği yirmi bin akçe kıymetli muhallefâtdan taksîm-i guremâ tarîkiyle âid olan dört bin iki yüz on akçe hakkını teslîme tenbîh olunup mâ vaka‘a gıbbe’t-taleb ketb olundu. Cerâ zâlike ve hurrire fî evâhiri Muharrem sene sitte aşere ve elf.

Şuhûdü’l-hâl: Mehmed Çelebi b. Cafer Bey, Mustafa b. Mehmed, Mahmud b. Mehmed el-İmâm, Mahmud b. Mustafa el-Kâtib, Ahmed Çavuş b. eş-şehîr bi Hamamcı zâde, Mehmed b. Yusuf ve gayruhüm

(GALATA32 - cilt: 36, sayfa: 133 - Hüküm no: 144 - Orijinal metin no: [35a-1])﻿

﻿

﻿

145. Hüküm

Maktûl İbrahim Paşa Vakfı’ndan olup icâreteynle işletilen bakkal dükkanındaki tasarruf hakkının yarı hissesinin devri

Mahmiye-i Galata hâricinde Müeyyedzâde mahallesinde sâkine olup bundan akdem müteveffât olan merhûme Âişe Hâtun bt. Rüstem’in sadrî oğlu Ali b. Mehmed nâm sagīrin cânib-i şer‘-i kavîmden mansûb vasîsi olan fahrü’l-akrân Ahmed Bey b. Abdüllatif meclis-i şer‘-i hatîru lâzimü’t-tevkīrde işbu sâhibü’l-kitâb fahrü’r-rüesâ Ahmed Reis b. Mustafa er-Reis el-hâssa mahzarında bi’t-tav‘i’s-sâf ikrâr ve i‘tirâf edip merhûme-ı mezbûreden kānûn-ı pâdişâhî üzre hakk-ı tasarrufu müteveffât oldukda oğlu sagīr-i mezbûr Ali’ye intikāl edip mahmiye-i mezbûre hâricinde yağ kapanı kurbunda câmi‘-i şerîf altında vâki‘ merhûm Maktûl İbrahim Paşa vakfı’ndan olup iki tarafı tarîk-i âm ve tarafeyni yine vakf-ı mezbûra müntehî olup icâre-i müeccele ve mu‘accele ile taht-ı tasarrufunda olan bir bâb bakkal dükkânının nısf hisse-i şâyi‘asını sagīr-i mezbûrun zarûret-i nafakası için mütevellîsi ma‘rifeti ile merkūm Ahmed Reis’e on beş bin fıddî-i Osmânî râyic akçeye vesâyeten tefvîz edip ol dahi tefevvuz, mukābele-i tefvîzde meblağ-ı mezbûr on beş bin akçeyi mersûm Ahmed Reis yedinden bi’t-tamâm ahz u kabz eyledim dedikde mezkûr Ahmed Bey vech-i meşrûh üzre vesâyeten sudûr eden kelâmını mezbûr Ahmed Reis vicâhen tasdîk ve şifâhen tahkīk eyledikde mâ vaka‘a gıbbe’t-taleb ketb olundu. Tahrîren fî evâili Muharremi’l-harâm sene sitte aşere ve elf.

Şuhûdü’l-hâl: Keyvan Bey b. Abdullah Kethüdâ-yı bezzâzistan-ı Galata, Rıdvan Bey b. Abdullah, Abdülkādir Hoca b. Hacı, Ahmed b. Ali, Sefer Hoca b. Murtaza, Mehmed b. Hasan, Memi Reis b. Ali

(GALATA32 - cilt: 36, sayfa: 134 - Hüküm no: 145 - Orijinal metin no: [35b-1])﻿

﻿

﻿

146. Hüküm

Hâkimin çocuğa Sâliha Hâtun bt. el-Hâc Hasan adlı annesini ikinci vasî nasb etmesi

Hâkim, Sâliha Hâtun bt. el-Hâc Hasan nâm hâtunu, sadrî oğlu Fazlullah Çelebi’ye, mahmiye-i Galata hâricinde vâki‘ Hoca Ali mahallesinde vefât eden Kerâmî b. Abdülaziz diye meşhûr merhûm-ı mebrûr Mehmed Efendi nâm babasından kendisine intikāl eden malların zabtı ve hıfz-ı ahvâli için ikinci vasî nasb etti. Ki artık sagīr-i mezbûrun mallarında birinci vasî ile birlikte tasarrufda bulunabilecektir. O da vesâyet-i mezbûreyi kabûl edip cemî‘ hıdemâtını üzerine aldı. Cerâ zâlike ve hurrire fî evâhiri Muharremi’l-harâm sene sitte aşere ve elf.

Şuhûdü’l-hâl: Ahmed Çelebi b. Abdüllatif, Behrâm Bey b. Abdullah, Mehmed b. Yusuf el-Muhzır, Mustafa b. Mehmed el-Muhzır

(GALATA32 - cilt: 36, sayfa: 134 - Hüküm no: 146 - Orijinal metin no: [35b-2, Arapça])﻿

﻿

﻿

147. Hüküm

Hasan Beşe b. Mustafa’nın Macar asıllı kölesini sözleşmeli olarak âzad etmesi

Hasan Beşe b. Mustafa nâm kimesne meclis-i şer‘-i şerîfde, kendisine rıkkını mu‘terif olan, orta boylu açık kaşlı, emred, Macariyyü’l-asl, sağ kaşında eser-i cerh olan elâ gözlü hâfız-ı hâze’l-kitâb Osman b. Abdullah nâm abd-i memlûkünü zeyilde mezkûr târihden i‘tibâren aralıksız üç sene kaçmaksızın ve hıyânet etmeksizin hizmet etmesi mukābilinde kitâbete kesdiğini ikrâr ve i‘tirâf etti. Müddet-i mezbûre geçince abd-i mezbûr sâir ahrâr-i asliyyîn-i mükellefîn gibi hür oldu. Efendilerin âzâdlı köleler üzerinde şer‘an sâhib oldukları velâ hakkından başka üzerinde hiç kimesnenin bir hakkı kalmadı. Cerâ zâlike ve hurrire fi’l-yevmi’l-hâmis ve’l-ışrîn min şühûri sene sitte aşere ve elf.

Şuhûdü’l-hâl: Ali Ağa b. Abdülmennân, Ahmed Çelebi b. İsa, Hasan Bey b. Cafer, Mustafa el-Muhzır, Mehmed el-Muhzır

(GALATA32 - cilt: 36, sayfa: 135 - Hüküm no: 147 - Orijinal metin no: [35b-3, Arapça])﻿

﻿

﻿

148. Hüküm

Mehmed Efendi’nin, oğluna Mustafa b. Abdülaziz’i vasiyyi muhtâr seçtiği

Udûlden fahrü’l-akrân Mehmed Çelebi b. Cafer Bey ve umdetü’l-emâcid Abdi Kapudân b. Ahmed meclis-i şer‘de hâzırân olup, mahmiye-i Galata hâricinde vâki‘ Hoca Ali mahallesinde vefât eden Kerâmî b. merhûm Abdülaziz diye meşhûr Mehmed Efendi’nin zevce-i metrûkesi ve vârisi Sâliha Hâtun bt. el-Hâc Hasan nâm hâtun kıbelinden husûs-ı âti’l-beyânı inkâra vekâleti Ahmed b. Abdüllatif ve müezzin Mehmed b. Hasan nâm kimesnelerin şehâdetleri ile sâbit olan vekîl Ferruh b. Abdullah nâm kimesne mahzarında, hâze’l-kitâb Mustafa b. Abdülaziz’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm Mehmed Efendi hâl-i hayâtı ve kemâl-i akl ve sıhhatinde lehine şâhidlik yapılan mezbûr Mustafa Efendi’yi Fazlullah Çelebi nâm sulbî sagīr oğluna vasî seçip nasb etmişdi. O da vesâyet-i mezbûreyi kabûl edip hıdemât-ı lâzımesini edâyı üzerine aldı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra mûcebince hükm edildi. Cerâ zâlike fî evâhiri Muharrem sene sitte aşere ve elf.

Şuhûdü’l-hâl: Seyyid Mahmud b. Seyyid Mustafa, Derviş Reis b. Yunus, Ali Reis b. Siyâmi, Osman Çelebi b. Abdülaziz, el-Hâc Mehmed b. Süleyman, Mehmed Bey b. Abdullah er-Râcil, Mustafa b. Ali ve gayruhüm

(GALATA32 - cilt: 36, sayfa: 135 - Hüküm no: 148 - Orijinal metin no: [36a-1, Arapça])﻿

﻿

﻿

149. Hüküm

Belkıs Hâtun bt. Mehmed’in muhallefâtı

Dâhil-i hısn-ı Galata’da Sultan Bayezid mahallesinde vefât eden ve geride râcil Mehmed Bey b. Abdullah nâm zevcini, kalafatçı Mehmed Bey nâm babasını, Hatice Hâtun bt. Mehmed nâm annesini ve Mustafa nâm sagīr oğlunu bırakan merhûme Belkıs Hâtun bt. kalafatçı Mehmed Bey’in muhallefâtıdır. Verâset onlara münhasırdır. Vaka‘a’t-tahrîr fî evâili Muharremi’l-harâm sene sitte aşere ve elf. Tesbih inci aded 3 miskal 8 beher miskal 160 1280 İncili kuşak 1.550 İnci çatma miskal 6 beher miskal 125 750 İncili bilezik miskal 8 beher miskal 55 440 İncili saç bağı miskal 3 beher miskal 85 255 Futa-i hamam müsta‘mel 180 Peçe 150 Tülbent ortası 160 Kürdiye 670 Kadife yastık aded 5 1060 Çatma kadife döşek yüzü 520 Çatma kadife minder yüzü 260 Beledî döşek 106 Kılıf-ı yastık 35 Yemeni yastık 30 Kırmızı dârâyî câme 400 Kaliçe seccâde 112 Münakkaş bohça ma‘a diğer atlas bohça 250 Döşeme havlu 80 Yemeni peşkir köhne 22 Fânus ma‘a zarf 45 Tencere 55 Sahan aded 2 67 Tepsi 2 31 Minder köhne 64 Kadife yastık köhne 80 Beledî döşek 131 Kaliçe kebîr 380 Sedefkârî kutu 30 Tülbent kuşak 121 Münakkaş bohça 62 Beledî minder 35 [36b] Kılıf-ı minder köhne 36 Lacivert ferâce mavi ...? 1010 Yüz yastığı 2 80 Kadife yorgan ma‘a münakkaş işleme başlık 925 Leğen-i hamam 140 Şamdan 40 Mavi kemha kaftan 480 Yemeni perde 120 Ayna kadifeli ma‘a gümüşlü 200 Sedefkârî küçük sandık 45 Tencere 47 Sahan aded 1 63 Sandık ayaklı çift 1 360 Sürh ferâce 590 Sürh atlas câme 440 Kadife döşek yüzü 405 Mehr-i müeccel 2500 Yekûn on altı bin dokuz yüz kırk yedi 16947 Minhâ’l-ihrâcâtü’l-mühimme Deyn-i müsbet li Marola nâm Nasrâniye 5000 Techîz ve tekfîn 2580 Resm-i kısmet ma‘a ücret-i kadem-i kassâm 240 Ücret-i kadem-i kâtib ma‘a kalemiyye 70 Ücret-i kadem-i muhzırîn 40 Ve defteriyye 42 Dellâliyye 140 Yekûn 8112 Sahhe’l-bâkī beyne’l-verese 8112 Hisse-i eb 1472 Hisse-i üm 1472 Hisse-i zevc 2208 Hisse-i ibn 3683

(GALATA32 - cilt: 36, sayfa: 136 - Hüküm no: 149 - Orijinal metin no: [36a-2])﻿

﻿

﻿

150. Hüküm

Hâkimin Mustafa adlı küçüğe nafaka takdir edip anne annesine istidâne izni vermesi

Hâkim, Mustafa nâm sagīrin nafakası için dâhil-i mahmiye-i Galata mahallâtından Sultan Bayezid mahallesinde vefât eden Belkıs Hâtun bt. Mehmed Bey nâm merhûme annesinden kendisine intikāl eden mallardan alınmak üzre, himâye ve terbiyesi altındaki Hatice Hâtun bt. Mehmed nâm anne annesinin talebiyle râyicü’l-vakt yevmî dört akçe farz ve takdîr etti. Hâkim ayrıca anne anneye vakt-i hâcetde istidâne edip vakt-i zaferde rücû‘ etmesine izin verdi. Cerâ zâlike ve hurrire fî selhi Muharremi’l-harâm sene sitte aşere ve elf.

Şuhûdü’l-hâl: Mehmed b. Bahşî, Ahmed Bey b. Abdüllatif, Mehmed b. Abdullah, Mehmed b. Mustafa el-Muhzır, Mehmed b. Yakub el-Muhzır

(GALATA32 - cilt: 36, sayfa: 137 - Hüküm no: 150 - Orijinal metin no: [36b-1, Arapça])﻿

﻿

﻿

151. Hüküm

Mustafa Ağa b. Mehmed Çavuş’un Rus asıllı kölesini âzad ettiği

Kasımpaşa mahallâtından ( ) mahallesinde sâkin fahrü’l-akrân müteferrika Mustafa Ağa b. Mehmed Çavuş meclis-i şer‘de, kendisine rıkkını i‘tirâf eden, orta boylu, sarışın, parlak yüzlü, açık kaşlı, Rûsiyyü’l-asl ve sol elinde eser-i cerh bulunan abd-i memlûkü hâmil-i hâze’l-kitâb Yusuf b. Abdullah’ı hasbeten lillâhi ta‘âlâ ve hasbeten li rûhi Resûlihi’l-mu‘allâ âzâd ettiğini ikrâr ve i‘tirâf etti. Vâki‘ ikrâr mukarrun leh el-mezbûr tarafından da vicâhen ve şifâhen tasdîk edildi. Abd-i mezbûr bu sûretle sâir ahrâr-ı asliyyîn-i mükellefîn gibi hür oldu ve üzerinde efendilerin âzâdlı köleleri üzerinde şer‘an sâbit olan velâ hakkından başka kimesnenin hakkı kalmadı. Cerâ zâlike ve hurrire fî evâsıtı Saferi’l-muzaffer hateme’llahü bi’s-sürûr ve’z-zafer min şühûri sene sitte aşere ve elf.

Şuhûdü’l-hâl: Mehmed Bey b. Abdullah, Ali Ağa ez-Zevvâk, İbrahim Reis b. Hızır Reis, Ferruh Bey b. Abdullah, Osman Reis, Mustafa el-Muhzır Mâh-ı Saferü’l-muzaffer li sene sitte aşere ve elf

(GALATA32 - cilt: 36, sayfa: 137 - Hüküm no: 151 - Orijinal metin no: [36b-2, Arapça])﻿

﻿

﻿

152. Hüküm

Belkıs Hâtun’dan intikal eden evin mülkiyyeti üzerindeki ihtilafın halli

Mahmiye-i Galata dâhilinde merhûm Sultan Bayezid Han aleyhi’r-rahmetü ve’l-gufrân mahallesinde bundan [akdem] vefât eden merhûme Belkıs Hâtun’un zevci ve vârisi olan zümre-i râcilînden Mehmed Beşe b. Abdullah nâm râcil mahfil-i kazâda merhûme-i mezbûrenin babası olup menzili âti’l-beyân yedinde olduğu nehc-i şer‘î üzre sâbit olan hâssa kalafatçıları zümresinden Mehmed Bey b. Abdullah mahzarında takrîr-i da‘vâ edip mezbûr kalafatî Mehmed Bey kızı merhûme-i mesfûre Belkıs’a hâl-i sıhhatinde mahalle-i mezbûrede vâki‘ olup iki beyt-i ulvîyi ve bir sofayı ve bir bi’r-i mâyı ve matbahı müştemil olup hudûdunun bir cânibi Manola nâm Nasrâniye mülküne ve bir cânibi Manol nâm zimmî mülküne ve bir cânibi kendi mülküne ve bir cânibi tarîk-i âmma müntehî olup hibe-i sahîh-i şer‘î ile hibe ve teslîm edip mezbûre Belkıs dahi meclis-i hibede kabz ve tesellüm eylediği menzilin merhûme-i mezbûreden irs-i şer‘le bana intikāl etmişken bilâ-vech-i şer‘î cümlesine vaz‘-ı yed edip tasarruf eder mezbûr kalafatî Mehmed Bey’e suâl olunması matlûbumdur dedikde gıbbe’s-suâl menzili mezbûr benim mülk-i müşterâmdır ol ecilden tasarruf ederim deyip hibe-i mezbûreyi bi’l-külliye inkâr eyledikde mezbûr râcil Mehmed Bey’den menzili mezbûr merhûme-i mezbûrenin mülk-i mevhûbu olup muhallefâtından olduğuna beyyine taleb olundukda ityân-ı beyyineden âciz olmağın mezbûr kalafatî Mehmed Bey’e menzili mezbûru kızı merhûme-i merkūmeye hibe etmeyip ve menzili mezbûr merhûme-i mesfûrenin muhallefâtında olmadığına yemîn teklîf olundukda mezbûr kalafatî Mehmed Bey dahi vech-i meşrûh üzre yemîn-i billâhi’l-aliyyi’l-azîm eyledikde mâ vaka‘a gıbbe’t-taleb ketb olundu. Cerâ zâlike fî evâhiri Muharrem sene sitte aşere ve elf.

Şuhûdü’l-hâl: Mehmed Halîfe b. Ali el-İmâm, Abdi Kapudân b. Sefer, Davud Bey b. Cafer, Rüstem Bey b. Abdullah, Mehmed b. Bahşî, Mustafa b. Hüseyin, Ferruh b. Abdullah, Mehmed Bey b. Abdullah ve gayruhüm

(GALATA32 - cilt: 36, sayfa: 138 - Hüküm no: 152 - Orijinal metin no: [37a-1])﻿

﻿

﻿

153. Hüküm

Beytülmâlin, Mustafa adlı kimseden ödünç alacağını tahsil ettiği

Mahmiye-i Galata ve havâss-ı Kostantıniyye’de emîn-i beytülmâl olan fahrü’l-ümenâ Mahmud Çavuş b. Ahmed nâm kimesne meclis-i kazâda kasaba-i Ebî Eyyûb-i Ensârî aleyhi’r-rahmetü’l-meliki’l-Bârî kazâsı tevâbi‘inden Kabadere? nâm karye sâkinlerinden Mustafa b. Abdullah nâm kimesne mahzarında bi’t-tav‘i’s-sâf ikrâr ve i‘tirâf [edip] karye-i mezbûre sâkinlerinden olup bundan akdem vefât edip zevce-i metrûkesi ve vârisesi ( ) bt. Abdullah nâm hâtundan gayrı vâris-i ma‘rûfu olmamağın muhallefâtının sülüs-i erbâ‘ı beytülmâl-ı mezbûra âid olan Şaban b. ( ) nâm müteveffânın karz-ı şer‘îden mezbûr Mustafa zimmetinde olan on sekiz sikke-i filorisi emânet-i mahkiyem hasebiyle mîrî için bi’t-tamâm ahz u kabz eyledim dedikde emîn-i mûmâ-ileyhin vech-i meşrûh üzre sudûr eden ikrârını mezbûr Mustafa vicâhen tasdîk ve şifâhen tahkīk eyledikde mâ vaka‘a gıbbe’t-taleb ketb olundu. Cerâ zâlike fî evâsıtı Safer sene sitte aşere ve elf.

Şuhûdü’l-hâl: Mehmed Bey b. Abdullah el-Cündî, Ali Bey b. Abdullah el-Cündî, Pîrî b. Abdullah er-Râcil, Musli Çelebi Sarrâc-ı hâssa, Ahmed Bey b. Ali er-Râcil, Mustafa b. Mehmed ve gayruhüm

(GALATA32 - cilt: 36, sayfa: 138 - Hüküm no: 153 - Orijinal metin no: [37a-2])﻿

﻿

﻿

154. Hüküm

Mehmed Beşe’nin takas beyânını Mehmed Bey ve Hatice’nin kabûl ettiği

Mahmiye-i Galata dâhilinde Sultan Bayezid Han mahallesinde bundan akdem vefât eden merhûme Belkıs Hâtun’un zevc-i metrûkü ve vârisi olan zümre-i râcilînden Mehmed Beşe b. Abdullah merhûme-i mezbûrenin vâlidesi Hatice Hâtun bt. Mehmed ve babası ve sulbî sagīr oğlu Mustafa’ya kıbel-i şer‘den mansûb vasî olan Mehmed Bey b. Abdullah mahzarlarında bi’t-tav‘i’s-sâf ikrâr ve i‘tirâf edip merhûme-i mezbûrenin hâl-i hayâtında ve kemâl-i sıhhatinde mülk-i mahzı olan esbâblarından beş yüz doksan akçeye bir kırmızı ferâce ve dört yüz akçeye bir kırmızı atlas kaftan ve dört yüz beş akçeye bir kadife döşek yüzü bey‘ ve temlîkle kabz edip ve merhûme-i mezbûrenin muhallefâtından ba‘de’l-vefât seksen akçeye bir ...? düveyi iştirâ edip semeni zimmetimde kalıp ve iki bin beş yüz akçe mehr-i müeccel olup cem‘an zimmetimde dört bin on beş akçesi olmuşdur ve merhûme-i mesfûrenin muhallefâtından kassâm defterinde taksîm olunduğu üzre iki bin iki yüz sekiz akçe hisse-i şer‘iyyesi olup mezbûrân Mehmed Bey ve Hatice Hâtun rızâlarıyla merkūme-i mezbûrenin techîz ve tekfînine malımdan iki yüz akçe harc etmiş idim meblağ-ı mezbûr iki bin iki yüz sekiz akçeyi ve harc eylediğim iki yüz akçeyi mezbûrân Mehmed Bey ve Hatice Hâtun rızâ ve kavlen kabûlleriyle zimmetimde olan meblağ-ı mezbûr dört bin akçenin iki bin dört yüz sekiz akçesine takās eyledim zimmetimde olan bin altı yüz yedi bâkī kalmışdır dedikde mezbûr Mehmed Beşe’nin vech-i meşrûh üzre sâdır olan ikrârını mezbûr Mehmed Bey ve Hatice vicâhen tasdîk ve şifâhen tahkīk eylediklerinde mâ vaka‘a gıbbe’t-taleb ketb olundu. Cerâ zâlike fî evâili Muharrem sene sitte aşere ve elf.

Şuhûdü’l-hâl: Mehmed Efendi b. Ali, Abdi Kapudân b. Sefer, Mehmed Bey [b.] İsa, Mehmed b. Rıza?, Mustafa b. Yusuf, Mustafa b. Yusuf

(GALATA32 - cilt: 36, sayfa: 139 - Hüküm no: 154 - Orijinal metin no: [37b-1])﻿

﻿

﻿

155. Hüküm

Seyyid Ali’nin ve Seyyid Veli’nin buğday alacağı iddiasından vazgeçilip zimmetin ibrâ edilmesi

es-Seyyid Ali b. es-Seyyid Bayezid nâm kimesne mahmiye-i Galata tevâbi‘inden Tophane’de Fındıklı kurbunda Yırtlaz? Hasan mahallesi sâkinlerinden olup vilâyet-i Rumeli’nde Aydos kazâsında vâki‘ Burgos nâm iskelede vefât eden merhûm es-Seyyid Üveys b. es-Seyyid Fethullah’ın zevce-i metrûkesi ve vârisesi Müslime bt. el-Hâc Hüseyin nâm hâtunun husûs-ı âti’l-[bey‘a] vekîl-i şer‘îsi olup vekâleti hasm-ı câhid mahzarında nehc-i şer‘î üzre sâbite olan [es-Seyyid] Veli b. es-Seyyid İsmail nâm kimesne meclis-i şerî‘at-i garrâda el-Hâc Musa b. Hüseyin ve M[ehmed] b. el-Hâc Ahmed nâm kimesneler mahzarlarında vekâleten ve asâleten bi’t-tav‘i’s-sâf ikrâr ve i‘tirâf edip mezbûrân el-Hâc Musa ve Mehmed merhûm es-Seyyid Üveys’den hâl-i sıhhatinde zikr olunan iskelede kendi mağazasında her kilesi yüz üçer buçuk akçe hesâbı üzre Zağra kilesi ile dört yüz kile buğdayını kırk bir bin dört yüz akçeye iştirâ eyleyip lâkin teslîm-i semen [ve] kabz-ı mebî‘ olmayıp nısfı mezbûr es-Seyyid Ali’nin ve nısfı merhûm-i merkūmun olup zâhirde vârisi olmamak zu‘muyla zikr olunan iskelede emîn-i beytülmâl olan Kankar nâm Nasrâniye cânib-i mîrî için emânet-i mahkiyesi hasebiyle zabt ve kabz eylediği merhûm-ı mezbûrun zikr olunan buğdayını merkūmân el-Hâc Musa ile Mehmed’den da‘vâ ve taleb ettiğimizde beynimizde münâza‘ât-ı kesire vâkı‘a olmuş idi hâlâ zikr olunan buğdaya müte‘allik da‘vâdan asâleten ve vekâleten mezbûrân el-Hâc Musa ile Mehmed’in [38a] zimmetlerini ibrâ-i âm ile ibrâ ve iskāt-ı tâm ile iskāt eyledik ba‘de’l-yevm vekîl-i mezbûr es-Seyyid Veli müvekkilesi merkūme Müslime tarafından bi’z-zât ve bi’l-vâsıta ve mezbûr es-Seyyid Ali kendi tarafından bi’z-zât ve bi’l-vâsıta husûs-i mezbûra müte‘allik da‘vâ sâdıra olursa lede’l-hükkâmi’l-kirâm mesmû‘a ve makbûle olmaya dedikde mezbûr es-Seyyid Ali’nin ve vekîl-i merkūm es-Seyyid Veli’nin asâleten ve vekâleten vech-i meşrûh üzre sudûr eden ikrârlarını mesfûrân el-Hâc Musa ile Mehmed vicâhen tasdîk ve şifâhen tahkīk eylediklerinde mâ vaka‘a gıbbe’t-taleb ketb olundu Tahrîren fî evâsıtı Saferi’l-muzaffer sene sitte aşere ve elf

Şuhûdü’l-hâl: es-Seyyid el-Hâc Nebi b. es-Seyyid Bayezid, el-Hâc Mustafa b. el-Hâc Sinan, el-Hâc Osman b. Receb, Mehmed Reis b. Mustafa, Veli b. Ramazan, Ali b. Mehmed, Veli b. Mehmed, Mustafa b. Mehmed, Mehmed b. Yusuf

(GALATA32 - cilt: 36, sayfa: 140 - Hüküm no: 155 - Orijinal metin no: [37b-2])﻿

﻿

﻿

156. Hüküm

Kefilin Akçeli Bey Vakfı’na kefaleti gereği yaptığı ödemeyi borçlunun muhallefâtından talebi

A‘lemü’l-ulemâi’l-mütebahhirîn ve efdalü’l-fuzalâi’l-müteverri‘în menba‘ü’l-fazli ve’l-yakīn hüccetü’l-hakkı ale’l-halkı ecma‘în el-hâkimü’l-âdil el-fâsıl beyne’l-hakkı ve’l-bâtıl, hâlen mahmiye-i Bursa kadısı Mustafa Efendi b. merhûm-i mebrûr Mehmed Efendi’nin imzâsıyla mümzâ, mührüyle memhûr, ünvânıyla mu‘anven ve 1016 senesi evâhir-i Muharremi’l-harâm târihiyle müverrah kadı-yı mezbûr mahkemesinden verilen nakl-i şehâdet vârid olduğunda mazmûnunda udûlden mahrûse-i Bursa kalesi mahallâtından Satı Fakīh mahallesinden Mehmed b. Hüseyin b. Abdullah ve Bâb-ı Zemîn mahallesinden Ali b. Bâli b. Abdullah nâm kimesneler, yine mahrûse-i merkūmede vâki‘ Maksem mahallesinden bâ‘is-i kitâb el-Hâc İbrahim b. Mustafa b. Cihan’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, vilâyet-i Rumeli’nde Prevadi kasabasında nâib iken vefât eden ve muhallefâtının bir kısmı mahmiye-i Galata’da Hoca Ali mahallesinde sâkin veresesi tarafından zabt edilen kadı mevlânâ Yusuf Efendi b. Abdülaziz’in zimmetinde mahrûse-i mezbûrede vâki‘ Akçeli Bey vakfı’na âid yedi bin akçesi karz-ı şer‘îden ve sene tamâmına müeccel olan yedi yüz akçesi çuka bahâsından borç bulunmakta idi. Da‘vâcı el-Hâc İbrahim de borcun tamâmına îcâb ve kabûlü hâvî kefâletle kefîl olmuş idi. Mezkûr el-Hâc İbrahim sonra vakf-ı mezbûrun mütevellîsinin talebiyle asıl borç olan yedi bin akçeyi kefâleti mûcebince tâm ve kâmil olarak ödemiş idi. Bu durumda müdde‘î-yi mezbûrun, müteveffâ-yı merkūmun muhallefâtından ödediği mikdârın tamâmını taleb hakkı mevcûddurur. Müdde‘î-yi mezbûra meblağ-ı mezbûru müteveffâ-yı mastûrdan veya vekîlinden kısmen veya tamâmen almadığına, bağışlamadığına, alacağı başkasına nakl etmediğine ve bi vechin mine’l-vücûh zimmetini ibrâ etmediğine dâir yemîn billâh teklîf olundukda şehâdetleri ba‘de şerâiti’l-kabûl inde’ş-şer‘ mu‘teber ve makbûl oldu. Müdde‘î-i mezbûr sonra işbu kitâbü’l-hükmîyi nakl eden sulbî oğlu yaya Mustafa’yı, meblağ-ı mezbûrun tamâmını merhûmun muhallefâtından taleb, kabz ve îsâle ve vakt-i hâcetde mahkeme huzûrunda muhâsama ve mürâfa‘a etmesine vekîl eyledi. O da vekâlet-i merkūmeyi kabûl edip, müteveffâ-yı mezbûrun zevcesi ve vârisi Sâliha Hâtun bt. el-Hâc Hasan nâm hâtun kıbelinden inkâra vekâleti nehc-i şer‘î ile sâbit olan vekîl Ferruh Bey b. Abdullah nâm kimesneyi ve yine merhûm-ı mezbûrun ana-baba bir kız karındaşı ve mîrasçısı olan Kerime Hâtun adlı kadın kıbelinden inkâra vekâleti nehc-i şer‘î ile sâbit vekîl Osman Çelebi b. Abdülaziz nâm kimesneyi meclis-i şer‘a ihzâr etti. İki vekîl vekâleten kitâbü’l-hükmînin müşârün-ileyh kadıdan vârid olduğunu inkâr ettiler. Bunun üzerine isimleri zeyl-i kitâbda mastûr Süleyman b. Kasım ve Mehmed b. Mustafa ve Mehmed b. Süleyman el-Fâris nâm kimesneler meclis-i şer‘de hâzırûn olup kitâb-ı mezkûrun mevlânâ-yı müşârün-ileyh tarafından vârid olduğuna, zeyilde vâki‘ mührün de onun mührü olduğuna şehâdet ettiler. Hâkim de şehâdetleri mûcebince hükm etti. Cerâ zâlike ve hurrire fi’l-yevmi’s-sâdis aşere min Saferi’l-muzaffer sene sitte aşere ve elf.

Şuhûdü’l-hâl: Mehmed Efendi b. Mustafa el-Kâtib, Abdülkerim Çelebi b. Mehmed Efendi, Mustafa b. Mehmed, Mehmed b. Yusuf

(GALATA32 - cilt: 36, sayfa: 141 - Hüküm no: 156 - Orijinal metin no: [38a-1, Arapça])﻿

﻿

﻿

157. Hüküm

Sâliha Hâtun bt. el-Hâc Hasan’ın kocasından intikal eden mîrâs payını aldığı

Mahmiye-i Galata hâricinde Hoca Ali mahallesinde bundan akdem vefât eden merhûm-ı mezbûr Mehmed Kerâmî Efendi b. Abdülaziz’in zevce-i metrûkesi ve vârisesi Sâliha Hâtun bt. el-Hâc Hasan nâm hâtunun husûs-ı âti’l-beyâna vekîl-i şer‘îsi olup vekâleti nehc-i şer‘î üzre sâbite olan Ferruh Bey b. Abdullah merhûm-ı mezbûrun sulbî sagīr oğlu Fazlullah’a vasiyyi muhtâr olan fahrü’l-eimme Mustafa Efendi b. Abdülaziz mahzarında vekâleten bi’t-tav‘i’s-sâf ikrâr ve i‘tirâf edip merhûm-i mûmâ-ileyhin cümle muhallefâtından düyûn-i müsbetesi ve zevcesi mezbûre Sâliha Hâtun’un mehr-i müecceli otuz bin Osmânî akçe edâ olunup ve sâir harâcı ihrâc olundukdan sonra bâkī kalan meblağ bi tarîki’l-inhisâr zevce-i mezbûre ile ve sagīr-i merkūm beyninde kassâm defterinde taksîm olunduğu üzre müvekkilem mezbûre Sâliha’ya irs-i şer‘le âid olan yedi yüz otuz dört akçe sümün hisse-i şer‘iyyesini îsâl için vekâlet-i mahkiyem hasebiyle vasiyyi mûmâ-ileyh yedinden bi’t-tamâm ahz u kabz eyledim dedikde vekîl-i mûmâ-ileyhin vekâleten vech-i meşrûh üzre sudûr eden kelâmını vasiyyi mûmâ-ileyh Mustafa Efendi vicâhen tasdîk ve şifâhen tahkīk eyledikde mâ vaka‘a gıbbe’t-taleb ketb olundu. Cerâ zâlike ve hurrire fî evâsıtı Saferi’l-muzaffer sene sitte aşere ve elf.

Şuhûdü’l-hâl: Memi Ağa b. Abdullah, Osman Bey b. Cafer, Murad Ağa b. Abdullah, Ramazan b. Abdullah, Kâtib Ahmed Efendi, Abdülkerim Çelebi b. Mehmed Efendi, Mustafa b. Mehmed, Mehmed b. Yusuf

(GALATA32 - cilt: 36, sayfa: 142 - Hüküm no: 157 - Orijinal metin no: [38b-1])﻿

﻿

﻿

158. Hüküm

el-Hâc Pervane b. Abdullah’ın Macar asıllı kölesini âzad ettiği

İskender Bey b. Abdullah ve Yahya Bey b. Abdullah ve imâm Hasan Halîfe b. Ramazan ve Mehmed Çelebi b. Behrâm nâm kimesneler meclis-i şer‘de hâzırûn olup, mahmiye-i Galata hâricinde vâki‘ Müeyyedzâde mahallesinde vefât eden merhûm el-Hâc Pervâne b. Abdullah’ın zevcesi ve mîrasçısı Nefise bt. Abdullah nâm husûs-ı âti’l-beyânı inkâr eden hasm-ı câhid kadın mahzarında ve yine merhûm-ı mezbûrun sulbî kızı Kâtibe nâm hâtun mahzarında, açık kaşlı, sarışın, çok uzun boylu, Macariyyü’l-asl ve sol kulak memesi kesik ve sol yanağında eser-i cerh bulunan hâmil-i hâze’l-kitâb Mustafa b. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i sıhhatinde bizim yanımızda, lehine şâhidlik yapılan ve yukarıda vasıfları zikr edilen mezbûr abd-i memlûkünü âzâd etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın hâkim şehâdetleri mûcebince hükm etti. Cerâ zâlike ve hurrire fî evâhiri Safer sene sitte aşere ve elf.

Şuhûdü’l-hâl: İsa Efendi b. Hızır, Ahmed b. Abdullah, el-Hâc Yusuf b. Abdullah, Abdüllatif b. Ramazan, Mehmed Çelebi b. Hasan, İsa b. Yakub, Mustafa b. Ahmed, Mehmed b. Yusuf el-Muhzır, Mustafa b. Mehmed el-Muhzır ve gayruhüm

(GALATA32 - cilt: 36, sayfa: 142 - Hüküm no: 158 - Orijinal metin no: [38b-2, Arapça])﻿

﻿

﻿

159. Hüküm

Hâkimin Nefise Hâtun bt. Abdullah adlı anneyi kızına vasî nasb etmesi

Hâkim, Nefise Hâtun bt. Abdullah’ı Fâtıma nâm sagīre kızına, hısn-i mahmiye-i Galata hâricinde vâki‘ Müeyyedzâde mahallesinde vefât eden merhûm el-Hâc Pervâne b. Abdullah nâm babasından kendisine irs-i şer‘le intikāl eden malların zabtı ve hıfz-ı ahvâli için ihtiyâcına binâen vasî nasb etti. O da vesâyet-i mezbûreyi kabûl edip hizmeti lâzımesini üzerine aldı. Cerâ zâlike fi’l-yevmi’l-ışrîn min Safer sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 143 - Hüküm no: 159 - Orijinal metin no: [39a-1, Arapça])﻿

﻿

﻿

160. Hüküm

el-Hâc Pervane b. Abdullah’ın Macar asıllı câriyesini âzad ettiği

İskender Bey b. Abdullah ve Yahya Bey b. Abdullah ve imâm Hasan Halîfe b. Ramazan ve Mehmed Çelebi b. Behrâm nâm kimesneler meclis-i şer‘de, mahmiye-i Galata hâricinde vâki‘ Müeyyedzâde mahallesinde vefât eden merhûm el-Hâc Pervâne b. Abdullah’ın zevcesi ve vârisi Nefise bt. Abdullah nâm husûs-ı âti’l-beyânı inkâr eden hasm-ı câhid mahzarında ve yine merhûm-ı mezbûrun sulbî kızı Kâtibe nâm hâtun mahzarında, açık kaşlı, elâ gözlü, kısa boylu ve Macariyyetü’l-asl hâmiletü hâze’l-kitâb Belkıs bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i sıhhatinde bizim yanımızda, lehine şâhidlik yapılan ve yukarıda vasıfları zikr edilen câriye-i mezbûresini âzâd etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın şehâdetleri mûcebince târih-i mezbûrda hükm edildi.

Şuhûdü’l-hâl: es-Sâbikūn

(GALATA32 - cilt: 36, sayfa: 143 - Hüküm no: 160 - Orijinal metin no: [39a-2, Arapça])﻿

﻿

﻿

161. Hüküm

el-Hâc Pervane b. Abdullah’ın Eflak asıllı kölesini sözleşmeli olarak âzad ettiği

İskender Bey b. Abdullah ve Yahya Bey b. Abdullah ve imâm Hasan Halîfe b. Ramazan ve Mehmed Çelebi b. Behrâm nâm kimesneler meclis-i şer‘de hâzırûn olup, mahmiye-i Galata hâricinde vâki‘ Müeyyedzâde mahallesinde vefât eden merhûm el-Hâc Pervâne b. Abdullah’ın zevcesi ve vârisi olan Nefise bt. Abdullah nâm husûs-ı âti’l-beyânı inkâr eden hasm-ı câhid mahzarında ve yine merhûm-ı mezbûrun sulbî kızı Kâtibe nâm hâtun mahzarında, elâ gözlü, açık kaşlı, çok uzun boylu, emred, Eflakiyyü’l-asl ve sol yanağında eser-i cerh bulunan hâmil-i hâze’l-kitâb Rıdvan b. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayât ve kemâl-i akl ve sıhhatinde bizim yanımızda, lehine şâhidlik yapılan ve yukarıda vasıfları zikr edilen mezbûr abd-i memlûkünü mîrâsçıları isimleri yukarıda zikr edilen Nefise ve Kâtibe ve ayrıca Fâtıma adlı sagīreye zeyilde mezkûr târihden i‘tibâren altı sene hizmet etmesi mukābilinde kitâbete kesmişdi. O da mükâtebeyi kabûl edip hizmeti lâzımesini edâyı üzerine aldı. Hizmeti mezbûreyi tâm ve kâmil olarak edâ ettiğinde sâir ahrâr-i asliyyîn gibi hür olacakdır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike fi’l-yevmi’l-hâdî ve’l-ışrîn min Saferi’l-muzaffer sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 144 - Hüküm no: 161 - Orijinal metin no: [39a-3, Arapça])﻿

﻿

﻿

162. Hüküm

Hâkimin Nefise bt. Abdullah adlı vasîye İskender Bey b. Abdullah’ı nâzır nasb etmesi

Hâkim, fahrü’l-eşbâh râcil İskender Bey b. Abdullah’ı mahmiye-i Galata hâricinde vâki‘ Müeyyedzâde mahallesinde vefât eden merhûm el-Hâc Pervâne b. Abdullah’ın Fâtıma nâm sagīre kızının vasiyyi şer‘îsi olan Nefise bt. Abdullah nâm hâtuna, sagīre-i mezbûreye babasından irs-i şer‘î ile intikāl eden malları gözetmek ve umûrunu ve sâir husûsları vasiyyi mezbûr ile birlikte tesviye etmek üzre nâzır nasb etti. Ki artık vasî, vesâyetle ilgili bir işe nâzır-ı mesfûrun emri olmaksızın mübâşeret edemeyecekdir. O da nezâret-i mezbûreyi kabûl edip hizmeti lâzımesini üzerine aldı. Cerâ zâlike fi’t-târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 144 - Hüküm no: 162 - Orijinal metin no: [39b-1, Arapça])﻿

﻿

﻿

163. Hüküm

Hatice Hâtun bt. Edâî’nin Rus asıllı câriyesini âzad ettiği

Mahmiye-i Galata tevâbi‘inden Tophane mahallâtından Sultan Cihangir mahallesinde sâkine fahrü’l-muhadderât Hatice Hâtun bt. Edâî kıbelinden âti’z-zikr âzâd ikrârına vekâleti fahrü’l-cüyûş Ali Çavuş b. Abdullah ve Mustafa Çelebi b. Ahmed nâm kimesnelerin şehâdetleri ile sâbit olan vekîl fahrü’l-mülâzımîn Hüseyin Efendi b. Hasan, müvekkile-i mezbûresi Hatice’nin, kendisine rıkkını mu‘terife olan, orta boylu, açık kaşlı, esmer, Rûsiyyetü’l-asl ve sol elinde eser-i cerh bulunan câriye-i memlûkesi hâmiletü hâze’l-kitâb Meleksimâ bt. Abdullah’ı hasbeten lillâhi’l-azîm ve taleben li merzâti rabbihi’r-rahîm âzâd ettiğini ikrâr ve i‘tirâf etti. Câriye-i mezbûre bu sûretle sâir harâir-i asliyyât-ı mükellefât gibi hürre oldu. Cerâ zâlike ve hurrire fi’l-yevmi’l-hâmis ve’l-ışrîn min Saferi’l-hayr sene sitte aşere ve elf.

Şuhûdü’l-hâl: Müstedâm Bey b. Abdullah, Sefer Bey b. Abdullah, Mehmed b. Sefer, Mustafa Çelebi b. Ahmed, İbrahim Bey er-Râcil, Mehmed b. Yusuf el-Muhzır

(GALATA32 - cilt: 36, sayfa: 145 - Hüküm no: 163 - Orijinal metin no: [39b-2, Arapça])﻿

﻿

﻿

164. Hüküm

Hâkimin Fâtıma adlı küçük kıza nafaka takdir edip anneye istidâneye izin vermesi

Hâkim, Fâtıma nâm sagīrenin nafakası, kisvesi ve sâir zarûri ihtiyâcları için mahmiye-i Galata hâricinde vâki‘ Müeyyedzâde mahallesinde vefât eden merhûm Pervâne b. Abdullah nâm babasından irs-i şer‘le kendisine intikāl eden mallardan alınmak üzre, himâyesi ve terbiyesi altında bulunduğu Belkıs bt. Abdullah nâm annesinin talebiyle zeyilde mezkûr târihden i‘tibâren râyicü’l-vakt yevmî sekiz akçe farz ve takdîr etti. Hâkim ayrıca anneye vakt-i hâcetde istidâne edip vakt-i zaferde rücû‘ etmeğe izin verdi. Cerâ zâlike ve hurrire fi’l-yevmi’s-sâlis ve’l-ışrîn min Saferi’l-muzaffer sene sitte aşere ve elf.

Şuhûdü’l-hâl: İsa Efendi b. Hızır, Ahmed b. Abdullah, el-Hâc Yusuf b. Abdullah, Abdüllatif b. Ramazan, Mehmed Çelebi b. Hasan, Yahya b. Yakub, Mustafa b. Ahmed, Mehmed b. Yusuf

(GALATA32 - cilt: 36, sayfa: 145 - Hüküm no: 164 - Orijinal metin no: [39b-3, Arapça])﻿

﻿

﻿

165. Hüküm

Belkıs bt. Abdullah’ın mehr-i müeccelinin muhallefâttan ödenmesi

Yahya Bey b. Abdullah ve Ahmed Bey b. Abdullah ve Yusuf Bey b. Ali nâm kimesneler, mahmiye-i Galata hâricinde vâki‘ Müeyyedzâde mahallesinde vefât eden Pervâne b. Abdullah’ın kızı ( ) nâm husûs-ı âti’l-beyânı inkâr eden hasm-ı câhid mahzarında, merhûm-ı mezbûrun zevcesi ve vârisi bâ‘ise-i tahrîr-i hâze’l-kitâb Belkıs bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayâtı ve kemâl-i akl ve sıhhatinde bizim yanımızda, üzerinde ve zimmetinde lehine şâhidlik yapılan mezbûre Belkıs’ın nikâhı esnâsında ma‘kūdun aleyh olan mehr-i müeccelinden lâzimü’l-edâ ve vâcibü’l-kazâ râyicü’l-vakt altı bin akçe-i Osmânî hakkı olduğunu ikrâr ve i‘tirâf etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve zevce-i mezbûreye meblağ-ı mezbûru merhûm-i merkūmdan kısmen veya tamâmen asâleten veya vekâleten almadığına, bağışlamadığına, bi vechin mine’l-vücûh ve sebebin mine’l-esbâb zimmetini ibrâ etmediğine dâir yemîn verilmesinin ardından hâkim şehâdetleri mûcebince hükm etti. Cerâ fî evâhiri Safer sene sitte aşere ve elf.

Şuhûdü’l-hâl: İsa Efendi b. Hızır, Ahmed b. Abdullah, Abdüllatif b. Ramazan, Mehmed Çelebi b. Hasan, İsa b. Yakub, Mustafa b. Ahmed, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 145 - Hüküm no: 165 - Orijinal metin no: [40a-1, Arapça])﻿

﻿

﻿

166. Hüküm

Müslime bt. Seyyid Hüseyin’in mehr-i müeccelinin muhallefâttan ödenmesi

Seyyid Ali b. Seyyid Bayezid ve Şaban b. Mustafa nâm kimesneler, mahmiye-i Galata tevâbi‘inden Tophane mahallâtından Yırtlaz Hasan mahallesinde vefât eden merhûm Seyyid Üveys b. Seyyid Fethullah’dan hâmile kalan Müslime bt. Seyyid Hüseyin nâm hâtunun hamline kıbel-i şer‘den mansûb vasî olan ve vesâyet-i mahkiyesi hasebiyle husûs-ı âti’l-beyânı inkâr eden Mehmed b. Yusuf nâm kimesne mahzarında, merhûm-ı mezbûrun zevcesi ve vârisi olan mezbûre Müslime kıbelinden âti’z-zikr meblağın da‘vâ edilmesine, kabzına ve îsâline vekâleti nehc-i şer‘î ile sâbit olan vekîl hâmil-i hâze’l-kitâb Seyyid Veli b. Seyyid İsmail’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr Seyyid Üveys’in üzerinde ve zimmetinde, zevcesi Müslime’nin nikâhları esnâsında ma‘kūd-i aleyh olan mehr-i müeccelden dolayı râyicü’l-vakt üç bin akçe-i Osmânî lâzimü’l-edâ ve vâcibü’l-kazâ hakkı vardır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve zevce-i mezbûreye meblağ-ı mezbûru merhûm-i merkūmdan kısmen veya tamâmen, asâleten veya vekâleten almadığına, bağışlamadığına, bi vechin mine’l-vücûh ve sebebin mine’l-esbâb zimmetini ibrâ etmediğine dâir yemîn verilmesinin ardından hâkim şehâdetleri mûcebince meblağ-ı mezbûrun vekîl-i mersûma muhallefât-ı merhûmdan ödenmesine hükm etti. Cerâ zâlike ve hurrire fî evâhiri Safer sene sitte aşere ve elf.

Şuhûdü’l-hâl: Veli b. Şaban, Yusuf b. Ramazan, Mustafa b. Abdullah, Mustafa el-Muhzır ve gayruhüm

(GALATA32 - cilt: 36, sayfa: 146 - Hüküm no: 166 - Orijinal metin no: [40a-2, Arapça])﻿

﻿

﻿

167. Hüküm

el-Hâc Pervane b. Abdullah’ın muhallefâtı

Mahmiye-i Galata hâricinde vâki‘ Müeyyedzâde mahallesinde vefât eden ve geride Kâtibe nâm kebîre ve Fâtıma nâm sagīre kızı ile Nefise bt. Abdullah nâm zevcesini bırakan merhûm el-Hâc Pervâne b. Abdullah’ın muhallefâtıdır. Cerâ zâlike fî evâhiri Saferi’l-muzaffer sene sitte aşere ve elf. Kırmızı ferâce 705 Köhne mor ferâce 165 Köhne yelek 100 Karziye çuka dolama 125 Köhne sarı kebe 25 Don ma‘a gömlek aded 1 125 Köhne kaliçe 1 45 Köhne alaca kilim 101 Akçe tahtası 1 45 Tabak-ı sofra ma‘a küçük tas ma‘a tepsi 32 Sandık-ı Frenk 200 Köhne küçük sandık 20 Tesbih mercan 230 Alaca kaftan 1 420 Neftî çuka ferâce ma‘a post-i kuzu 86 Köhne beyaz velense 20 Siyah Yanbolu kebesi 171 Köhne mavi döşeme 80 Köhne uçkur 2 15 Sumak 1 77 Tencere ma‘a kapak 35 Köhne beyaz velense 1 43 Köhne Yemeni yastık 55 Köhne kaliçe 77 Sandık-ı sepet 100 Köhne tülbent 180 Köhne çuka benek çift 1 54 Köhne yeşil dolama 120 Kırmızı velense 1 205 Gömlek ma‘a don çift 2 225 Makrame 6 123 Alaca kuşak 95 Kerrâke seccâde ma‘a bürgü destâr 2 60 Tülbent 1 180 Dimi benevrek 120 Beylik çuka çakşır 103 Bıçak 2 26 Tepsi 25 Kebîr tencere 195 Tencere 1 31 Tas 1 35 Kazgan-ı süt 30 Kavs ma‘a fitil? ma‘a sehim 130 Tencere ma‘a kapak 1 40 Tas ma‘a kapak 36 Ma‘a sahan 1 30 Câriye-i Eflakiyye ma‘a bint 4000 Nakid akçe 12740 Yekûn 22225 Siyah üzüm kantar 2 4000 Fındık kantar 15 3000 Harnup kantar 6 420 Zerdâli kantar 2 400 Armut-ı kak kantar 3 300 Yekûn 8120 Der zimmeti Solak 3000 Der zimmeti Yahudi 18000 Der zimmeti Musli Reis 5000 Der zimmeti Şaban Reis 3000 Der zimmeti Mehmed Çelebi 4000 Der zimmeti Hacı 1000 Der zimmeti Hasan 1000 Der zimmeti Mustafa Reis 6000 Yekûn 41000 Hâne ma‘a tevâbi‘ihâ der mahalle-i Müeyyedzâde 36500 Diğer hâne ma‘a tevâbi‘ihâ der mahalle-i Müeyyedzâde 12600 Yekûn 49100 Cem‘an 120445 [41a] Dükkân der İskele-i Meyve 4000 Yekûn ma‘a dükkân cem‘an 124445 Minhâ’l-ihrâcât Techîz ve tekfîn ber mûceb-i vasiyyet 4000 Mehr-i müeccel 6000 Mahalle-i mezbûre imâmı merhûm-ı mezbûrun rûhu için günde bir cüz’-i şerîf tilâvetine vasiyyet eylediği 2000 Resm-i kısmet ma‘a kassâmiyye ve kâtibiyye ve ihzâriyye 1800 Yekûn 14825 el-Bâkī 105620 Hisse-i zevce Nefise Hâtun 13202 Hisse-i bint Fâtıma 46209 Hisse-i bint Kâtibe 46209 Bu taksîmde dükkân-ı mezbûr vakıf olup kānûn-ı pâdişâhî üzre bi tarîki’l-münâsaha merhûm-ı mezbûrun kızları Fâtıma ve Kâtibe’ye intikāl edip zevce-i mezbûrenin hisse-i şer‘iyyesi olmamağın idhâl olunmamışdır.

(GALATA32 - cilt: 36, sayfa: 147 - Hüküm no: 167 - Orijinal metin no: [40b-1])﻿

﻿

﻿

168. Hüküm

el-Hâc Pervane b. Abdullah’ın Rus asıllı câriyesini kızı Kâtibe’ye hibe ettiği

İskender Bey b. Abdullah ve Yahya Bey b. Abdullah ve imâm Hasan Halîfe b. Ramazan ve imâm Mehmed Çelebi b. Behrâm ve Ali b. Mustafa nâm kimesneler, mahmiye-i Galata hâricinde vâki‘ Müeyyedzâde mahallesinde vefât eden merhûm el-Hâc Pervâne b. Abdullah’ın zevcesi ve vârisi ve ayrıca merhûm-ı mezbûrdan olma Fâtıma nâm sagīre kızının kıbel-i şer‘den mansûb vasîsi olan ve âti’l-beyân hibeyi kendi nefsinden asâleten ve sagīre-i mezbûre Fâtıma kıbelinden vesâyeten inkâr eden Nefise bt. Abdullah nâm hâtunun mahzarında, merhûm-ı mezbûrun sulbiye kızı hâmiletü hâze’l-kitâb Kâtibe’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayâtı ve kemâl-i akl ve sıhhatinde mavi gözlü, sarışın, açık kaşlı, kısa boylu, Rûsiyyetü’l-asl Ceyhun bt. Abdullah nâm câriye-i memlûkesini târih-i kitâbdan iki sene mukaddem sulbiye sagīre kızı Kâtibe’ye hibe etmişdir. Meclis-i hibede de velâyet hakkına istinâden onun adına hibeyi kabûl edip teslîm almışdır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın 1016 senesinde mûcebince hükm edildi.

Şuhûdü’l-hâl: İsa Efendi b. Hızır, İsa b. Yakub, Ahmed b. Abdullah, el-Hâc Yusuf b. Abdullah, Abdüllatif b. Ramazan, Mehmed Çelebi b. Hasan, Mustafa b. Ahmed, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 148 - Hüküm no: 168 - Orijinal metin no: [41a-1, Arapça])﻿

﻿

﻿

169. Hüküm

Mahveş bt. Abdullah’ın mehir alacağını bağışladığı

Himmet Halîfe b. Mehmed nâm kimesne ve Küşâde bt. Abdullah ve Rahime bt. Abdullah nâm hanımlar meclis-i şer‘-i şerîfde, mahmiye-i Galata hâricinde vâki‘ Kasımpaşa kasabası mahallâtından Hacı Ferhad mahallesinde vefât eden merhûme Mahveş bt. Abdullah’ın usûbe-i nesebiyye cihetiyle vârisi olan fahrü’l-muhadderât Nefise Hâtun bt. Hamza Çelebi kıbelinden âti’z-zikr hibeyi inkâra vekâleti sâbit olan vekîl umdetü’l-a‘yân Yahya Efendi b. Mustafa Efendi mahzarında, merhûme-i mezbûrenin zevci ve vârisi olan hâmil-i hâze’l-kitâb Mahmud b. Şükrullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûme-i mezbûre hâl-i hayât ve kemâl-i aklında lehine şâhidlik yapılan mezbûr Mahmud’a, nikâhı esnâsında ma‘kūdun aleyh olan râyicü’l-vakt bin akçe-i Osmânî mehr-i müeccelini bağışlamıştı. O da meclis-i hibede kabûl, kabz ve ittihâb eyledi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fî evâili Rebî‘ilevvel sene sitte aşere ve elf.

Şuhûdü’l-hâl: İsa Çelebi b. Abdülaziz, es-Seyyid Ali b. Seyyid Bayezid, Seyyid İsmail b. Seyyid Veli, Musli b. Mustafa

(GALATA32 - cilt: 36, sayfa: 149 - Hüküm no: 169 - Orijinal metin no: [41a-2, Arapça])﻿

﻿

﻿

170. Hüküm

Nefise Hâtun bt. Hamza Bey’in, kızına vasiyyi muhtâr nasbı

Udûlden Yahya Efendi b. Mustafa Efendi ve İsmail Efendi b. Hacı Hasan nâm kimesneler, mahmiye-i Galata hâricinde vâki‘ Kasımpaşa kasabası mahallâtından Hacı Ferhad mahallesinde vefât eden merhûme Mahveş bt. Abdullah’ın zevci ve vârisi olan ve husûs-ı âti’l-beyânı inkâr eden Mahmud b. Şükrullah nâm hasm-ı câhid mahzarında, fahrü’l-muhadderât Nefise Hâtun bt. Hamza Bey kıbelinden vesâyet isbâtına vekâleti nehc-i şer‘î üzre sâbit olan hâmil-i hâze’l-kitâb vekîl Himmet b. Mehmed’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûme-i mezbûre hâl-i hayât ve kemâl-i akl ve sıhhatinde müvekkile-i mesfûre Nefise Hâtun’u sadriyye sagīre Fâtıma nâm kızının umûrunu görmek ve ona merhûme-i mezbûreden intikāl edecek malları zabt etmek için vasî seçmişdi. O da vesâyet-i mesfûreyi kabûl edip hizmeti lâzımesini edâyı ta‘ahhüd etmişdi. Merhûme Mahveş bu ihtiyârı üzre vefât etti ve sağlığında bu ikrârından dönmedi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fî evâili Rebî‘ilevvel sene sitte aşere ve elf.

Şuhûdü’l-hâl: İsa Çelebi b. Abdülaziz, es-Seyyid Ali b. Seyyid Bayezid, es-Seyyid İsmail b. Veli

(GALATA32 - cilt: 36, sayfa: 149 - Hüküm no: 170 - Orijinal metin no: [41b-1, Arapça])﻿

﻿

﻿

171. Hüküm

Âmine bt. ( )’in muhallefâtı

Ebvâb-i hısn-ı Galata hâricindeki Yazıcı mahallesinde vefât eden ve geride Mehmed Reis nâm zevcini bırakan merhûme Âmine bt. ( )’nin muhallefâtıdır. Târih-i mezbûrda yazıldı. Köhne yorgan 80 Kılıf-ı yastık 2 21, 27 Köhne ferâce 76 Kebe 65 Tencere 17 Sacayak ve sandık ve ba‘zı hırdavât 37 Köhne kadife yastık 48 Kılıf-ı minder 30 Kıt‘a-i kebe ma‘a kıt‘a-i havlu kutnî çuka 7 Leğen 26 Çarşaf 18 Yorgan 63 Tencere 27 Kılıf-ı yastık 27 Döşek 70 Köhne kürek 55 Döşek 121 Sahan 28 Alaca 50 Tencere ve sahan 12 Kılıf-ı minder 37 Keçe 101 Safa? 23 Kilim ...? 30 ...? ma‘a arakiyye 16 İki sini 14 Yekûn 1189 Mehr-i müeccel 1200 Nakd-i mevcûd 600 Der zimmeti Fâtıma Hâtun 240 Der zimmeti Âişe Hâtun 10000 Yekûn 12040 12040+1189 13229 Yekûn 13229 Minhâ techîz ve tekfîn 480 Kassâmiyye kâtibiyye ve defteriyye 90 İhzâriyye ve dellâliyye 34 Hammâliyye ma‘a harc-ı pereme 40 Dîdebân 50 Müjde 121 Kâtib-i beytülmâl 40 Yekûn 873 el-Bâkī 12356 Hisse-i zevce Âişe 6178 Hisse-i beytülmâl 6178 Bi’t-tamâm makbûz-ı Emîn

(GALATA32 - cilt: 36, sayfa: 150 - Hüküm no: 171 - Orijinal metin no: [41b-2])﻿

﻿

﻿

172. Hüküm

Mehmed Çelebi b. Mustafa’nın bir miktar para ve bazı eşyasını annesine hibe ettiği

Kasaba-i Hazreti Ebî Eyyûb-i Ensârî -aleyhi rahmetü’l-Bârî- mahallâtından Molla Atûfî mahallesi sâkinlerinden zümre-i zincirciyândan Mehmed Çelebi b. Mustafa nâm kimesne mahfil-i kazâda işbu sâhibetü’l-kitâb vâlidesi Âişe Hâtun bt. Hasan Ağa tarafından hibe-i âti’z-zikri tasdîk ve kabûle Ahmed Ağa b. Abdullah ez-Zevvâk ve Mehmed Bey b. Sinan el-Cündî şehâdetleri ile vekâleti sâbite olan Mustafa Subaşı mahzarında takrîr-i kelâm edip babam Mustafa Ağa ve karındaşım Sâlih’den bana intikāl eden altı bin iki yüz altını vasiyyi muhtârım olan Mehmed Ağa’dan alıp kabz eyledikden sonra üç bin beş yüz altını ba‘zı mesârifime harc ve sarf eyledim bâkī kalan iki bin yedi yüz altını ve bir gümüşlü eyer ve bir müsta‘mel serâser abayı ve bir gümüşlü raht ve bir gümüşlü kılıcı ve bir gümüşlü şamdan ve bir sorguç bu cümle zikr olan esbâbı ve meblağ-ı mezbûru vâlidem merkūme Âişe Hâtuna üzerimde olan hukūk-ı vâcibesi mukābelesinde hibe ve teslîm eyledim ol dahi zikr olunan esbâbı meclis-i hibede kabûl ve kabz ve ittihâb eyledikde ba‘de’l-yevm zikr olunan esbâb ve meblağı keyfe mâ teşâ’ mutasarrıfe olsun dedikde mezbûr Mehmed Çelebi’nin ikrâr-ı meşrûhunu vekîl-i mezbûr Mustafa Subaşı bi’l-muvâcehe tasdîk ve kabûl eyleyip sıhhat-ı hibe ve temlîke hükm olunup mâ vaka‘a gıbbe’t-taleb ketb olundu. Tahrîren fî evâili Rebî‘ilevvel sene sitte aşere ve elf.

Şuhûdü’l-hâl: Ömer Subaşı b. Hasan, Hacı Kurd ...?, Ahmed Ağa b. Abdullah, Mustafa Subaşı, Ömer Çelebi el-Kâtib, Mustafa Çavuş b. Abdullah, Mehmed Bey el-Cündî, Mustafa Çelebi Yayabaşı, Mustafa Subaşı, Abdurrahman Efendi b. Veli, Mehmed b. Mustafa ve gayruhüm mine’l-hâzırîn

(GALATA32 - cilt: 36, sayfa: 151 - Hüküm no: 172 - Orijinal metin no: [42a-1])﻿

﻿

﻿

173. Hüküm

Hasan b. Abdullah’ın Rus asıllı kölesini âzad ettiği

Mahrûse-i Galata mahallâtından Yazıcı mahallesinde sâkin Hasan b. Abdullah nâm kimesne, kendisine rıkkını i‘tirâf eden, orta boylu, açık kaşlı, sakallı, mavi gözlü, Rûsiyyü’l-asl hâmil-i hâze’l-kitâb Ferhad b. Abdullah nâm abd-i memlûkünü -hasbeten lillâhi’l-aliyyi’l-azîm ve taleben li merzâti rabbihi’r-rahîm yevme lâ-yenfe‘u mâlün ve lâ-benûn illâ men etallâhe bi kalbin selîm- âzâd ettiğini ikrâr ve i‘tirâf etti. Abd-i mezbûr bu sûretle sâir ahrâr-ı asliyyîn gibi hür oldu ve efendisi üzerinde sâbit olan hakk-ı velâdan gayrı üzerinde kimesnenin bir hakkı kalmadı. Cerâ zâlike ve hurrire fi târihi’l-mezbûr.

Şuhûdü’l-hâl: Mehmed b. Hüseyin, Mahmud b. Tayyib, Hamza? b. Abdullah, Cafer b. Abdullah

(GALATA32 - cilt: 36, sayfa: 151 - Hüküm no: 173 - Orijinal metin no: [42a-2, Arapça])﻿

﻿

﻿

174. Hüküm

Hâkimin İbrahim b. Turan adlı çocuğa nafaka takdir etmesi

Hâkim, İstinye kasabası mahallâtından Gürcü Paşa mahallesinde vefât eden İbrahim b. Turan nâm sagīrin nafakası, kisvesi ve sâir havâic-i asliyyesi için babasından irs-i şer‘le kendisine intikāl eden mallardan alınmak üzre himâyesi ve terbiyesi altında bulunduğu Sâliha bt. Nuh nâm annesinin talebiyle zeyilde mezkûr târihden i‘tibâren râyicü’l-vakt yevmî dört akçe farz ve takdîr etti. Hâkim ayrıca annenin meblağ-ı mefrûzu harcamasına izin verdi. Cerâ zâlike ve hurrire fî evâsıtı şehri Rebî‘ilevvel min şühûri sene sitte aşere ve elf.

Şuhûdü’l-hâl: Mahmud Çelebi b. Ali, Cafer b. Abdullah, İbrahim b. Abdullah, Mustafa b. Mehmed, Mehmed b. Yusuf

(GALATA32 - cilt: 36, sayfa: 152 - Hüküm no: 174 - Orijinal metin no: [42b-1, Arapça])﻿

﻿

﻿

175. Hüküm

Sinan b. Abdullah’ın Sirkeci’deki evini Yusuf b. Murad’a sattığı

Sinan b. Abdullah nâm kimesne işbu akdin kendilerinden sudûruna kadar sâhibi ve mâliki olduğu, elinde ve taht-ı tasarrufunda bulundurduğu, mahrûse-i Galata mahallâtından Sirkeci mahallesinde vâki‘ bir bâb tahtânî ve bir bâb fevkānî beyti, selâmlığı, bahçeyi, avluyu ve helâyı hâvî ve bir tarafdan Mehmed b. Abdullah mülkü, diğer tarafdan Hasan b. Osman mülkü ve iki tarafdan da tarîk-i âm ile mahdûd cemî‘ menzilini cümle hudûd ve kâffe-i hukūkuyla râyicü’l-vakt yedi bin akçe semen-i mu‘ayyen-i makbûzla hâmil-i hâze’l-kitâb Yusuf b. Murad’a îcâb ve kabûlü ve teslîm ve tesellümü hâvî bey‘-i sahîh ile bey‘ ettiğini ikrâr etti. O da kendi malıyla ve kendisi için menzili ondan iştirâ etti. Vâki‘ ikrâr müdde‘î-yi mezbûr tarafından da vicâhen ve şifâhen tasdîk edildi. Cerâ zâlike ve hurrire fî evâsıtı şehri Rebî‘ilevvel min şühûri sene sitte aşere ve elf.

Şuhûdü’l-hâl: Ramazan b. Halîfe el-İmâm, Osman b. İbrahim, Hüsrev b. Abdullah, Murad b. Abdullah, İbrahim b. Yusuf, Haydar Bey b. Abdullah el-Cündî ve gayruhüm

(GALATA32 - cilt: 36, sayfa: 152 - Hüküm no: 175 - Orijinal metin no: [42b-2, Arapça])﻿

﻿

﻿

176. Hüküm

Mahveş Hâtun bt. Abdullah’ın muhallefâtı

Mahmiye-i Galata tevâbi‘inden Kasımpaşa kasabası mahallâtından el-Hâc Ferhad mahallesinde vefât eden ve geride Mahmud b. Şükrullah nâm zevcini, Nefise Hâtun bt. Hamza Çelebi nâm âzâdlı câriyesini ve Fâtıma bt. merhûm Cafer Reis nâm sagīre kızını bırakan merhûme Mahveş Hâtun bt. Abdullah’ın muhallefâtıdır. Vaka‘a’t-tahrîr fî gurreti Rebî‘ilevvel sene sitte aşere ve elf. Beyaz minder 102 Beledî döşek 200 Hamam gömleği ma‘a bohça 160 Peşkir-i Yemeni 70 Güğüm 100 Kadife yastık yüzü köhne 2 200 Don ma‘a gömlek 206 Tencere 90 Ağaç sandık fena 15 Tencere 60 Kılıf-ı minder küçük köhne 13 Seccâde 161 Zıbın köhne 2 14 Ocak perdesi fena 25 Kılıf-ı yastık küçük köhne 10 Yastık köhne 50 Haleb münakkaş yorgan 400 Kilim sürh 160 Beyaz çarşaf 80 Siyah hamam futası ma‘a bohça 240 Nakışlı sofra 140 Nakışlı bohça 180 Al zıbın 256 İşleme gömlek ma‘a ferâce 280 Münakkaş makrama 2 60 Beyaz çarşaf 100 Diğer beyaz çarşaf 100 Don 56 Bogasi pâresi beyaz 30 Sahan ayaklı 5 167 Tepsi ma‘a tas 41 Kılıf-ı yastık 35 Diğer kılıf-ı yastık 25 Alaca perde köhne 21 Kılıf-ı yastık 27 Beyaz çarşaf 65 Beyaz sâde câme 120 Don ma‘a gömlek 90 Nezkeb 24 Sebz kadife yastık yüzü 100 Bal mumu pâresi 24 Şamdan 25 Kepçe 7 Kırmızı kadife çatma yorgan 430 Kılıf-ı minder 30 Mavi muhayyer kaftan köhne 60 Yemeni yastık 33 Sarı atlas câme ma‘a yen 370 Yüz yastık yüzü işleme 3 150 Kılıf-ı yastık 24 Bakır sini vasat 180 Beyaz çarşaf kebîr 140 Bohça 58 Beyaz tor kuşak 400 Sarı yaşmak ma‘a edik 90 Hasır 11 İskemle sofrası fena 12 Füsünkârî sandık 305 Kavanoz 12 Sandık ayaklı çift 1 300 Kutu 3 7 Fıçı 15 Beledî döşek 160 Beyaz minder 78 Makrame kebîr 2 82 Fânus 30 İşleme yorgan başı 4 300 İşleme makrama fena 4 50 Sırmalı makrama 38 Leğen ma‘a ibrik-i atîk 70 Sacayak ma‘a ...? 14 Arakiyye kutusu 30 Arakiyye 47 Ayna 21 Tecemmülat-ı hâne 93 Hamam tası 16 Altın hâtem 120 Küpe incili aded 1 240 Haleb münakkaşî yorgan 400 Beyaz çarşaf 120 Yastık köhne 40 Kilim 200 Tencere 20 Beledî döşek 200 Kebab demiri 9 [43b] Peşkir bezleri 89 Gül kutusu 8 Kadife yastık 150 Diğer kadife yastık 150 Hırdavât esbâb 35 Kırmızı atlas câme cedîd 1000 Ferâce lacivert köhne 150 İplik üskülü arşın 15 fî 20 300 Hâne der mahalle-i merkūme 20000 Yekûn otuz bir bin iki yüz on üç 31213 Minhâ’l-ihrâcât Techîz ve tekfîn 1000 Deyn-i müsbet li’s-sagīre el-merkūme. Bu altı bin akçe menzili mezbûrda sagīre-i mezbûrenin babası merhûm Cafer Reis’den intikāl eden hisse-i şer‘iyyesidir. 6000 Dellâliyye-i esbâb 150 Hammâliyye ma‘a pereme 50 Kirâ-i dükkân 10 Hüccet 2 84 Ve defteriyye 80 Resm-i kısmet ve ücret-i kadem-i kassâm ve kâtibiyye ve ihzâriyye ve sâir harc-ı ma‘kūl 1025 Yekûn sekiz bin üç yüz doksan dokuz 8399 el-Bâkī beyne’l-verese 22814 Hisse-i zevc Mahmud 5703 Hisse-i bint Fâtıma 11407 Hisse-i Nefise Hâtun el-merkūme 5703

(GALATA32 - cilt: 36, sayfa: 153 - Hüküm no: 176 - Orijinal metin no: [43a-1])﻿

﻿

﻿

177. Hüküm

Şirket-i inân gelirinin taksim edildiği

Kendileri ma‘zeretleri sebebiyle hâzır olamayan asıl şâhidler yerine olmak üzre, Şaban b. Mustafa ve Ali b. Abdullah nâm kimesneler meclis-i şer‘-i şerîfde Derviş b. Hacı Aydın nâm kimesnenin yerine ve yine udûlden Veli b. İsa ve Şaban b. Yusuf nâm kimesneler Ramazan b. Veli nâm kimesnenin yerine, aşağıda zikri geçecek merhûm Seyyid İdris b. Seyyid Abdülfettâh’ın zevcesi ve vârisi olan Müslime bt. Seyyid Hüseyin nâm hâtun kıbelinden husûs-ı âti’l-beyânı inkâra vekâleti nehc-i şer‘î üzre sâbit olan vekîl Seyyid Veli b. Seyyid İsmail mahzarında, Seyyid Ali b. es-Seyyid Bayezid’den sâdır olan da‘vâ-yı sahîha-i şer‘iyyede gıbbe’l-istişhâd, mezkûr iki asıl şâhid bizim yanımızda şöyle şehâdet ettiler diyerek şehâdet ettiler ki, merhûm Seyyid İdris b. Seyyid Abdülfettâh bizim yanımızda Seyyid Ali b. Seyyid Bayezid nâm kimesne ile şirket-i inân ortaklığı yaptıklarını sonra şirketin mallarını hesâb edip bunun altmış bin akçe olduğunu, bunun gelirini aralarında taksîm ettiklerinde kendisine ve şerîkine yüz seksen İstanbul kilesi düştüğünü, şirket malı geliri ile ilgili da‘vâdan biri birinin zimmetini ibrâ-i âm ile kesin olarak ibrâ ettiklerini ikrâr etti. Bizim yanımızda böyle şehâdet ettiklerine şehâdet ederiz. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fî evâsıtı Rebî‘ilevvel sene sitte aşere ve elf.

Şuhûdü’l-hâl: Veli b. Şaban, Yusuf b. Ramazan, Mehmed b. Yusuf, Mehmed b. Abdullah, Ali b. Hasan, es-Seyyid Yunus b. es-Seyyid Ramazan, es-Seyyid Nurullah b. es-Seyyid İsmail, es-Seyyid Veli b. es-Seyyid Bayezid, es-Seyyid Hacı Abdi b. es-Seyyid Bayezid, es-Seyyid Mahmud b. es-Seyyid Musa

(GALATA32 - cilt: 36, sayfa: 155 - Hüküm no: 177 - Orijinal metin no: [43b-1, Arapça])﻿

﻿

﻿

178. Hüküm

Hâkimin küçük kıza Mehmed Halîfe b. Sâlih adlı babasını vasî nasb etmesi

Hâkim, hâmil-i hâze’l-kitâb Mehmed Halîfe b. Sâlih’i, Mümine bt. Mehmed nâm sagīre kızına, mahmiye-i Galata tevâbi‘inden Tophane mahallâtından Ali Paşa mahallesinde vefât eden Cemile bt. Abdünnebi nâm annesinden intikāl eden malların zabtı ve hıfz-ı ahvâli için ihtiyâcına binâen vasî nasb etti. O da vesâyet-i merkūmeyi kabûl edip hizmeti lâzımesini edâyı üzerine aldı. Cerâ zâlike ve hurrire fî evâsıtı şehri Rebî‘ilevvel sene sitte aşere ve elf.

Şuhûdü’l-hâl: Hüseyin Çelebi b. Behrâm, Hüseyin b. ( ) el-Müezzin, Abdi Beşe b. Abdullah, Muslihiddin el-Muhzır

(GALATA32 - cilt: 36, sayfa: 155 - Hüküm no: 178 - Orijinal metin no: [44a-1, Arapça])﻿

﻿

﻿

179. Hüküm

Cemile Hâtun bt. Abdünnebi’nin Eflak asıllı câriyesini mükâtebe yoluyla âzad ettiği

Hatîb Mehmed Efendi b. Hızır ve Keyvan Bey b. Abdullah nâm kimesneler meclis-i şerîfde hâzırân olup, Tophane mahallâtından Ali Paşa mahallesinde vefât eden Cemile Hâtun bt. Abdünnebi nâm hâtunun zevci ve vârisi olan ve husûs-ı âti’l-beyânı inkâr eden Mehmed Halîfe b. Sâlih nâm hasm-ı câhid mahzarında, sarışın, elâ gözlü, Eflakiyyü’l-asl ve sol elinde eser-i cerh bulunan hâmiletü hâze’l-kitâb Gülbahar bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûme-i mezbûre hâl-i hayât ve kemâl-i akl ve sıhhatinde, lehine şâhidlik yapılan ve yukarıda vasıfları zikr edilen da‘vâcıyı, Mümine bt. Mehmed nâm sadriyye-i sagīre kızına zeyilde mezkûr senenin Rebî‘ulevvel ayının yirminci gününden i‘tibâren üç sene tamâmına kadar hizmet etmesi karşılığında kitâbete kesdi. O da kitâbet-i merkūmeyi kabûl edip hizmeti lâzımesini edâyı üzerine aldı. Hizmeti mezbûreyi edâ ettiğinde sâir harâir-i mükellefât gibi hürre olacakdır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fî evâsıtı Rebî‘ilevvel sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 156 - Hüküm no: 179 - Orijinal metin no: [44a-2, Arapça])﻿

﻿

﻿

180. Hüküm

Cemile bt. Abdünnebi’nin muhallefâtı

Vefât eden ve geride Mümine nâm kızı ile Mehmed Halîfe b. Sâlih nâm zevcini vâris bırakan Cemile bt. Abdünnebi’nin muhallefâtıdır. Beledî döşek aded 3 450 Yüz yastığı aded 4 80 Beyaz yastık 5 500 Tencere 3 300 Sahan 8 350 Sagīr tas 5 50 Kevgir 3 15 Tepsi sagīr 2 60 [44b] Hamam leğeni 1 120 Yemeni perde 20 Yeşil kemha kaftan 800 Kırmızı kemha kaftan 800 Tor kuşak kırmızı 160 Köhne beyaz kuşak 20 Keten bezi zirâ‘ 50 1500 Alaca çarşaf 1 80 Köhne çarşaf 80 Beyaz minder 2 80 Hamam esbâbı mükemmel 200 Siyah ferâce 400 Bakraç 80 Yemeni yorgan 3 300 Kilim 60 Köhne kebe 120 Mor kürdiye 40 Yeşil Bağdadî kürklü kürdiye 150 Köhne kürek 20 Demir sandık 1 150 Mehr-i müeccel 2000 Vasiyyet 1000 Yekûn sekiz bin yüz akçedir 8100 Minhâ ihrâcât Resm-i kısmet ve hücec ve ihzâriyye 340 Techîz ve tekfîn 1000 Yekûn 1340 el-Bâkī 7260 Hisse-i bint el-mezbûre 5445 Hisse-i zevc 1810 Yekûn yedi bin iki yüz altmış akçedir.

(GALATA32 - cilt: 36, sayfa: 156 - Hüküm no: 180 - Orijinal metin no: [44a-3])﻿

﻿

﻿

181. Hüküm

Hâkimin Mehmed b. Ahmed Reis adlı küçüğe nafaka takdir edip annesine istidâneye izin vermesi

Hâkim, Mehmed nâm sagīrin nafakası, kisvesi ve sâir havâic-i zarûriyyesi için Galata hâricinde vâki‘ Müeyyedzâde mahallesinde vefât eden merhûm Ahmed Reis b. Mehmed nâm babasından kendisine irs-i şer‘le intikāl eden mallardan alınmak üzre himâyesi ve terbiyesi altında bulunduğu Rahime Hâtun bt. İbrahim nâm annesinin talebiyle zeyilde mezkûr târihden i‘tibâren râyicü’l-vakt yevmî sekiz akçe farz ve takdîr etti. Hâkim ayrıca vakt-i hâcetde istidâne edip vakt-i zaferde rücû‘ etmeğe anneye izin verdi. Cerâ zâlike fi’l-yevmi’l-hâdî ve’l-ışrîn min şehri Rebî‘ilevvel sene sitte aşere ve elf.

Şuhûdü’l-hâl: Abdülkādir Halîfe b. Hacı el-Müezzin, Mehmed b. Yusuf, Mustafa b. Mehmed, Mehmed b. Ali, el-Hâc Mustafa b. Abdullah, Mustafa Reis b. Abdullah, Pîrî Çelebi b. Mehmed, Hüsrev b. Abdullah ve gayruhüm

(GALATA32 - cilt: 36, sayfa: 157 - Hüküm no: 181 - Orijinal metin no: [44b-1, Arapça])﻿

﻿

﻿

182. Hüküm

Hâkim küçük kıza Sinan b. Abdullah’ı vasî nasbı

Hâkim, hâmil-i kitâb Sinan b. Abdullah’ı mahrûse-i Galata tevâbi‘inden Fındıklı mahallesinde vefât eden merhûm İbrahim’in Âişe nâm sagīre kızına müteveffâ-yı mezbûr babasından kendisine irs-i şer‘le intikāl eden malların zabtı ve hıfz-ı ahvâli için ihtiyâcına binâen vasî nasb etti. Cerâ zâlike ve hurrire fî evâsıtı Rebî‘ilevvel sene sitte aşere ve elf.

Şuhûdü’l-hâl: Hasan b. Abdullah, Mehmed b. Halil, Rıdvan Bey

(GALATA32 - cilt: 36, sayfa: 157 - Hüküm no: 182 - Orijinal metin no: [45a-1, Arapça])﻿

﻿

﻿

183. Hüküm

Ahmed b. Abdullah’ın Rus asıllı câriyesini âzad ettiği

Ahmed b. Abdullah nâm kimesne, kendisine rıkkını mu‘terif olan, orta boylu, elâ gözlü, açık kaşlı, Rûsiyyetü’l-asl hâmiletü hâze’l-kitâb Yasemin bt. Abdullah nâm câriye-i memlûkesini -hasbeten lillâhi’l-aliyyi’l-azîm ve taleben li merzâti rabbihi’l-aliyyi[’l-azîm]- âzâd ettiğini ikrâr ve i‘tirâf etti. Câriye-i mezbûre bu sûretle sâir harâir-i mükellefât gibi hürre oldu ve efendisi üzerine sâbit olan hakk-ı velâdan gayrı üzerinde kimesnenin bir hakkı kalmadı. Cerâ zâlike ve hurrire fî evâili şehri Rebî‘ilevvel sene sitte aşere ve elf.

Şuhûdü’l-hâl: Musa b. Hızır, Halil b. Ahmed, Mustafa b. İbrahim, İsa b. Musa, Ahmed b. Mehmed, Cafer b. Mustafa, es-Seyyid Mehmed b. Ali, Osman b. Halil ve gayruhüm mine’l-hâzırîn

(GALATA32 - cilt: 36, sayfa: 158 - Hüküm no: 183 - Orijinal metin no: [45a-2, Arapça])﻿

﻿

﻿

184. Hüküm

Rabia bt. Cafer’in Macar asıllı câriyesini âzad ettiği

Tophane mahallâtından Cihangir mahallesinde sâkine Râbia bt. Cafer nâm hâtun, kendisine rıkkını mu‘terif olan, orta boylu, açık kaşlı, elâ gözlü, kızıl saçlı, Macariyyetü’l-asl, hâmiletü hâze’l-kitâb Zemâne bt. Abdullah nâm câriye-i memlûkesini -hasbeten lillâhi’l-aliyyi’l-azîm ve taleben li merzâti rabbihi’r-rahîm yevme lâ-yenfe‘u mâlün ve lâ-benûn illâ men etallâhe bi kalbin selîm- âzâd ettiğini ikrâr etti. Câriye-i mezbûre bu sûretle sâir harâir-i mükellefât gibi hürre oldu ve efendisi üzerine sâbit olan hakk-ı velâdan gayrı üzerinde kimesnenin hakkı kalmadı. Cerâ zâlike ve hurrire fî evâsıtı şehri Rebî‘ilevvel min şühûri sene sitte aşere ve elf.

Şuhûdü’l-hâl: Ramazan b. Abdullah, Tayyib b. İbrahim, Ferhad b. Abdullah, Murad Bey b. Abdullah, Mehmed b. Abdullah, Rıdvan b. Abdullah

(GALATA32 - cilt: 36, sayfa: 158 - Hüküm no: 184 - Orijinal metin no: [45b-1, Arapça])﻿

﻿

﻿

185. Hüküm

Ferruh b. Abdullah’ın müteveffâ Murad’da alacağı olduğu

Udûlden Hüseyin b. Musa ve Abdurrahman b. Sinan nâm kimesneler, mahrûse-i Galata mahallâtından Alaca Mescid mahallesinde vefât eden merhûm Murad’ın Osman nâm sagīr oğluna tesviye-i umûru için kıbel-i şer‘den mansûb vasî olan ve husûs-ı âti’l-beyânı inkâr eden vasî Rıdvan b. Abdullah nâm hasm-ı câhid mahzarında, hâmil-i hâze’l-kitâb Ferruh b. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mezbûrun zimmetinde lehine şâhidlik yapılan da‘vâcının râyicü’l-vakt bin akçe mikdârında hakkı vardır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve müdde‘î-yi mezbûra meblağ-ı merkūmu merhûm-ı mezkûrdan alıp kabz etmediğine, zimmetini ibrâ etmediğine, alacağı nakl etmediğine, bi vechin mine’l-vücûh ve sebebin mine’l-esbâb kendisine veya vekîline bağışlamadığına dâir yemîn verilmesinin ardından hâkim şehâdetleri mûcebince hükm etti. Cerâ zâlike ve hurrire fî evâsıtı şehri Rebî‘ilevvel sene sitte aşere ve elf.

Şuhûdü’l-hâl: İbrahim b. Abdullah, Mahmud b. Hızır, Rıdvan b. Abdullah, Ali b. Abdullah, Ferhad b. Abdullah

(GALATA32 - cilt: 36, sayfa: 158 - Hüküm no: 185 - Orijinal metin no: [45b-2, Arapça])﻿

﻿

﻿

186. Hüküm

Ahmed Reis b. Mehmed’in muhallefâtı

Mahmiye-i Galata hâricinde vâki‘ Müeyyedzâde mahallesinde vefât eden ve geride Rahime bt. İbrahim Hoca nâm zevcesini ve Mehmed nâm sagīr oğlunu bırakan merhûm Ahmed Reis b. Mehmed’in muhallefâtıdır. Vaka‘a’t-tahrîr fî evâhiri Rebî‘ilâhır sene sitte aşere ve elf. Yeşil ferâce iskerlet 1 1100 Alaca câme 1 600 Köhne alaca câme 142 Tülbent 1 216 Köhne alaca câme 1 65 Köhne diz çakşırı ma‘a destâr ve kavuk 1 60 Köhne zıbın 2 113 Köhne kelle-puş 1 10 Köhne kuşak ma‘a kavuk 15 Bıçak ma‘a ...? 30 Çarşaf 1 81 İhram 1 300 Kırmızı velense 1 241 Köhne mor kürdegi ma‘a post köhne 1 270 Seyf 1 150 Köhne döşek 1 170 Tencere 1 101 Selânik velensesi 1 165 Diğer Selânik velensesi 1 220 Gümüşlü bıçak 1 145 Köhne yastık 1 27 Alaca kilim 110 Sahan 3 ma‘a tepsi 1 140 Tas ma‘a tepsi 90 Kapaklı tas 82 Köhne bakır hurde? 1 55 Kaşık aded 60 37 Akçe tahtası aded 2 30 Pusula 1 45 Köhne bogasi çakşır 1 16 Keyl kutusu ma‘a pirinç 30 Güvercin 227 Tavuk 5 80 ...? aded 40 34 Câriye be nâm-ı Zemâne 1, ba‘dehû isbât-ı kitâbet etmişdir. 4000 Gümüş dirhem 100 800 Gulâm be nâm-ı Cafer 1 4000 Kahvehânede fincan-ı fağfurî ve sâir esbâb ve hırdavât-ı kahvehâne 6000 Yekûn 20000 Minhâ’l-ihrâcât Techîz ve tekfîn 2100 Resm-i kısmet ma‘a ihzâriyye ve kâtibiyye ve hücec-i şer‘iyye ve defteriyye ve ücret-i kadem 700 İcâre-i mu‘accele ve sâir harc berâ-yı kahvehâne bi kavli’l-vasiyyi’l-muhtâr 1300 Yekûn 4300 el-Bâkī 15700 Hisse-i zevce 1962 Hisse-i ibn 13.738

(GALATA32 - cilt: 36, sayfa: 159 - Hüküm no: 186 - Orijinal metin no: [46a-1])﻿

﻿

﻿

187. Hüküm

Aynî Hâtun bt. Şaban adlı vasînin önceki vasîden gemi hissesi parasını ve gemiye konulan sermayeyi teslim aldığına dair

Mahmiye-i Galata’da vâki‘ Yırtlaz Hasan mahallesinde vefât eden merhûm el-Hâc Şaban’ın Şükrullah, Mehmed, Mustafa, Ali, Âişe ve Hatice nâm evlâd-ı sıgārına kıbel-i şer‘den mansûb vasî olan Aynî Hâtun bt. Şaban, sıgār-ı mezbûrînin bundan önceki vasîleri hâfız-ı hâze’l-kitâb el-Hâc Mustafa b. ( )’den babalarından irs-i şer‘le kendilerine intikāl eden kendilerince ma‘lûm geminin nısf hissesi semeninden yirmi beş bin iki yüz akçeyi ve sermâye olarak konulan seksen bin akçeyi vesâyet-i mahkiye hasebince tâm ve kâmil olarak ahz u kabz ettiğini ikrâr ve i‘tirâf etti. Tasdîk hakkı sâhibince beyânı tasdîk edildi. Cerâ fî 6 Cumâdelûlâ sene 1016.

Şuhûdü’l-hâl: Ali Halîfe b. Uğurlu, Veli Halîfe b. Nasuh, Hasan b. Murad, Veli b. İsmail ve gayruhüm Derkenâr: Mikdârı râyicü’l-vakt yüz beş bin iki yüz akçedir. Sah.

(GALATA32 - cilt: 36, sayfa: 160 - Hüküm no: 187 - Orijinal metin no: [46a-2, Arapça])﻿

﻿

﻿

188. Hüküm

Hâkimin küçüğe Fâtıma Hâtun bt. Hasan’ı vasî nasbı

Hâkim, hâmiletü hâze’l-kitâb Fâtıma Hâtun bt. Hasan’ı Tomtom mahallesinde vefât eden Abdi Reis’in Âişe nâm sagīre kızına mezbûr babasından intikāl eden malların zabtı ve hıfz-ı ahvâli için ihtiyâcına binâen vasî nasb etti. Cerâ zâlike ve hurrire fî evâhiri Rebî‘ilâhır sene sitte aşere ve elf.

Şuhûdü’l-hâl: Mustafa Çelebi b. Abdülaziz, Sinan Bey [b.] Sefer, Mustafa el-Muhzır

(GALATA32 - cilt: 36, sayfa: 160 - Hüküm no: 188 - Orijinal metin no: [46b-1, Arapça])﻿

﻿

﻿

189. Hüküm

Ahmed Reis b. Mehmed’in, oğluna sağlığında vasiyyi muhtâr nasb ettiği

el-Hâc Hasan b. Mehmed ve Mehmed b. Abdullah nâm kimesneler, Galata hâricinde vâki‘ Müeyyedzâde mahallesinde vefât eden merhûm Ahmed Reis b. Mehmed’in zevcesi ve vârisi olan Rahime bt. İbrahim nâm hâtun kıbelinden husûs-ı âti’l-beyânı inkâra vekâleti sâbit olan vekîl Abdülkādir Halîfe b. Hacı nâm hasm-ı câhid mahzarında, hâmil-i hâze’l-kitâb el-Hâc Sefer b. Davud’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i hayâtı ve kemâl-i akl ve sıhhatinde lehine şâhidlik yapılan el-Hâc Sefer’i sagīr-i mezbûr oğluna kendisinden irs-i şer‘le intikāl edecek malların zabtı ve hıfz-ı ahvâli için vasî seçip nasb etmişdi. O da vesâyet-i mezbûreyi kabûl edip hizmeti lâzımesini edâyı üzerine aldı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın târih-i mezbûrda mûcebince böyle hükm edildi.

Şuhûdü’l-hâl: el-Hâc Mustafa b. Abdullah, Mustafa Reis b. Abdullah, Pîrî Çelebi b. Mehmed, Mehmed b. Ali, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 160 - Hüküm no: 189 - Orijinal metin no: [46b-2, Arapça])﻿

﻿

﻿

190. Hüküm

Rahime bt. İbrahim lehine mehr-i müeccele hükm edildiği

el-Hâc Hasan b. Mehmed ve Mehmed b. Abdullah nâm kimesneler, Galata hâricinde vâki‘ Müeyyedzâde mahallesinde vefât eden Ahmed Reis [b.] Mehmed’in sulbî sagīr oğlu Mehmed’in vasiyyi muhtârı olan ve husûs-ı âti’l-beyânı inkâr eden el-Hâc Sefer b. Davud nâm hasm-ı câhid mahzarında, merhûm-ı mezbûrun zevcesi ve vârisi olan Rahime bt. İbrahim nâm hâtun kıbelinden âti’z-zikr mehr-i müeccelin isbâtına vekâleti nehc-i şer‘î üzre sâbit olan hâmil-i hâze’l-kitâb Abdülkādir b. Hacı’dan bi’l-vekâle sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-i mersûm hâl-i hayâtı ve kemâl-i akl ve sıhhatinde bizim yanımızda ve katımızda, üzerinde ve zimmetinde, zevcesi müvekkile-i mezbûrenin, nikâhı esnâsında ma‘kūd-i aleyh olan mehr-i müeccelden râyicü’l-vakt bin akçe-i Osmânî hakkı bulunduğunu ikrâr ve i‘tirâf etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve zevce-i mezbûreye meblağ-ı mezbûru kısmen ya da tamâmen merhûmdan almadığına, bağışlamadığına, bi vechin mine’l-vücûh zimmetini ibrâ etmediğine dâir yemîn verilmesinin ardından hâkim şehâdetleri mûcebince hükm etti. Cerâ zâlike ve hurrire fî evâhiri Rebî‘ilevvel sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 161 - Hüküm no: 190 - Orijinal metin no: [46b-3, Arapça])﻿

﻿

﻿

191. Hüküm

Ahmed Reis b. Mehmed’in Mekril asıllı câriyesini sözleşmeli olarak âzad ettiği

el-Hâc Hasan b. Mehmed ve Mehmed b. Abdullah nâm kimesneler, mahmiye-i Galata hâricinde vâki‘ Müeyyedzâde mahallesinde vefât eden Ahmed Reis [b.] Mehmed’in Mehmed nâm sagīrinin vasiyyi muhtârı olan ve âti’z-zikr mükâtebeyi vesâyeti hasebiyle inkâr eden el-Hâc Sefer b. Davud nâm hasm-ı câhid mahzarında, açık kaşlı, elâ gözlü, sarışın, orta boylu, Mekriliyyetü’l-asl hâmiletü hâze’l-kitâb Zemâne bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr, hâl-i hayâtı ve kemâl-i akl ve sıhhatinde lehine şâhidlik yapılan ve yukarıda vasıfları sayılan câriye-i memlûkesi Zemâne’yi sagīr-i mezbûr oğluna zeyilde geçen târihden i‘tibâren yedi sene tamâmına kadar hizmet etmesi karşılığında kitâbete kesmişdi. O da mükâtebe-i mezkûreyi kabûl edip hizmeti lâzımesini edâyı üzerine aldı. Hizmeti mezkûreyi edâ ettiğinde sâir harâir-i mükellefât gibi hürre olacakdır. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike fi’l-yevmi’l-hâmis ve’l-ışrîn min Rebî‘ilevvel sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 161 - Hüküm no: 191 - Orijinal metin no: [47a-1, Arapça])﻿

﻿

﻿

192. Hüküm

Âişe bt. el-Hâc Ali’nin mehr-i müeccelini muhallefâttan aldığı

Mahmiye-i Galata hâricinde Süheyl Bey mahallesinde bundan akdem vefât eden merhûm es-Seyyid Mustafa b. es-Seyyid Şaban’ın zevce-i metrûkesi ve vârisesi Âişe’nin babası ve husûsi âti’l-beyâna vekîl-i şer‘îsi olup vekâleti nehc-i şer‘î üzre sâbite olan Dergâh-ı âlî solaklarından el-Hâc Ali nâm kimesne mahfil-i kazâda merhûm-ı mezbûrun evlâd-ı sıgārı Mehmed ve Asiye ve Kamer’e vasiyyi şer‘î olan Pîrî b. Abdi Reis nâm kimesne muvâcehesinde vekâleten takrîr-i kelâm edip müvekkilem mezbûre Âişe’nin merhûm-i mesfûrun zimmetinde olan on bin fıddî Osmânî akçe mehr-i müeccel hakkını merhûm-ı mezbûrun sûk-ı sultânîde füruht olan muhallefâtının semeninden vasiyyi mesfûr yedinden bi’t-tamâm ahz u kabz eyledim vekîl-i mezbûr el-Hâc Ali’nin vech-i meşrûh üzre sudûr eden ikrârını vasiyyi mezbûr Pîrî vicâhen tasdîk ve şifâhen tahkīk eyledikde mâ vaka‘a gıbbe’t-taleb ketb olundu. Cerâ zâlike fî evâili Rebî‘ilâhir sene sitte aşere ve elf.

Şuhûdü’l-hâl: Mahmud Bey [b.] Abdullah, Beyti b. İsmail el-Münâdî, Hayreddin b. Musa, Ahmed b. Ali, Mehmed b. Ali, Mehmed b. Abdullah el-Münâdî, Mehmed b. Yusuf, Mustafa b. Mehmed ve gayruhüm

(GALATA32 - cilt: 36, sayfa: 162 - Hüküm no: 192 - Orijinal metin no: [47a-2])﻿

﻿

﻿

193. Hüküm

Hâkimin Âsiye adlı küçüğe nafaka takdir edip annesine istidâne izni vermesi

Hâkim, Asiye nâm sagīrenin nafakası, kisvesi ve sâir havâic-i lâzımesi için Galata hâricinde vâki‘ Süheyl Bey mahallesinde vefât eden es-Seyyid el-Hâc Mustafa b. es-Seyyid Şaban nâm babasından irs-i şer‘le intikāl eden mallardan alınmak üzre, himâyesi ve terbiyesi altında bulunduğu Âişe bt. el-Hâc Ali nâm annesinin talebiyle zeyilde mezkûr târihden i‘tibâren râyicü’l-vakt yevmî altı akçe farz ve takdîr etti. Hâkim ayrıca vakt-i hâcetde istidâne edip vakt-i zaferde rücû‘ etmek üzre anneye izin verdi. Cerâ zâlike fî gurreti şehri Rebî‘ilevvel sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 162 - Hüküm no: 193 - Orijinal metin no: [47a-3, Arapça])﻿

﻿

﻿

194. Hüküm

Mehmed b. Ahmed’in babasından intikal eden parayı vasîden aldığı

Mahmiye-i Galata hâricinde vâki‘ Müeyyedzâde mahallesi sâkinlerinden müteveffâ Ahmed’in bi nefsihî oğlu Mehmed nâm bâliğ mahfil-i kazâda işbu hâmilü’l-kitâb Yahya Bey b. Abdülvehhâb mahzarında ikrâr edip ben sagīr iken bundan akdem mezbûr Yahya Bey benim vasiyyi muhtârım olup pederim müteveffâ-yı mezbûrdan ve vâlidem Fâtıma Hâtun’dan bana irs-i şer‘le intikāl eden hisse-i şer‘iyyem on altı bin akçenin nısfı sekiz bin akçe olup meblağ-ı mezbûru vasiyyi merkūm Yahya Bey’den bi’t-tamâm alıp kabz eyledim mezbûrun zimmetini berî kıldım ba‘de’l-yevm benden asâleten ve vekâleten husûs-ı mezbûra müte‘allik da‘vâ sudûr ederse lede’l-hükkâm makbûle olmaya dedikde mukırr-ı mezbûrun ikrârını mukarrun lehü’l-mezbûr Yahya tasdîk edip mâ vaka‘a gıbbe’t-taleb kayd olundu. Tahrîren fî evâili Rebî‘ilâhir sene sitte aşere ve elf.

Şuhûdü’l-hâl: Ahmed Efendi el-İmâm, Mustafa Çelebi b. Mehmed, Receb b. Bâli, Mehmed b. Mustafa, İbrahim b. Mustafa, Mustafa Bey b. Abdullah, Mustafa Bey b. Hasan, Yusuf [b.] Ali, Mehmed [b.] Yusuf

(GALATA32 - cilt: 36, sayfa: 163 - Hüküm no: 194 - Orijinal metin no: [47b-1])﻿

﻿

﻿

195. Hüküm

Mehmed b. Ahmed’in, babasından intikal eden muhallefâtı vasîden taleb etmesi

Galata hâricinde vâki‘ Müeyyedzâde mahallesinde oturan ve babası vefât eden, bâliğ ve reşîd olduğunu ikrâr ve i‘tirâf eden ve yaşı ve cüssesi de bunu mütehammil bulunan Mehmed b. Ahmed nâm kimesne babasından kendisine intikāl eden hissesini babası tarafından vasiyyi muhtâr nasb edilen hâmil-i hâze’l-kitâb Yahya Bey b. Abdülvehhâb’dan taleb etti. Cerâ zâlike ve hurrire fî evâili Rebî‘ilâhır sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 163 - Hüküm no: 195 - Orijinal metin no: [47b-2, Arapça])﻿

﻿

﻿

196. Hüküm

Hâkimin küçüğe Mehmed Bey b. Abdullah’ı vasî nasbı

Hâkim, hâmil-i hâze’l-kitâb Mehmed Bey b. Abdullah nâm kimesneyi Ahmed nâm sagīr oğluna Galata hâricinde vâki‘ Tomtom mahallesinde vefât eden merhûme Fâtıma Hâtun bt. Hasan nâm annesinden kendisine irs-i şer‘le intikāl eden malların zabtı ve hıfz-ı ahvâli için ihtiyâcına binâen vasî nasb etti. O da vesâyet-i mezbûreyi kabûl edip hizmeti lâzımesini edâyı üzerine aldı. Cerâ zâlike ve hurrire fî evâhiri Rebî‘ilevvel sene sitte aşere ve elf.

Şuhûdü’l-hâl: Mustafa b. Abdullah, Mustafa Halîfe el-İmâm, Mehmed Bey b. Abdullah, Mahmud Bey b. Abdullah

(GALATA32 - cilt: 36, sayfa: 164 - Hüküm no: 196 - Orijinal metin no: [47b-3, Arapça])﻿

﻿

﻿

197. Hüküm

Mehmed Bey b. Abdullah’ın karısından intikal eden muhallefâtı alması için Mustafa Bey b. Abdullah’ı vekîl etmesi

Mahmiye-i Galata hâricinde vâki‘ Tomtom mahallesinde sâkin olan tabîb-i hâs Mehmed Bey b. Abdullah nâm kimesne meclis-i şer‘de hâzır olup, bevvâb-ı sultânî hâmil-i hâze’l-kitâb Mustafa Bey b. Abdullah’ı mahalle-i merkūmede vefât eden Fâtıma Hâtun bt. Hasan nâm zevcesinden kendisine irs-i şer‘le intikāl edenleri taleb, kabz ve îsâl etmeğe ve vakt-i hâcetde hükkâm-ı kirâm indinde mürâfa‘a ve muhâsamaya kendi yerine nâib kılıp vekîl etti. O da vekâlet-i mezbûreyi kabûl edip hizmeti lâzımesini edâyı üzerine aldı. Cerâ zâlike ve hurrire fî evâhiri şehri Rebî‘ilevvel sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 164 - Hüküm no: 197 - Orijinal metin no: [48a-1, Arapça])﻿

﻿

﻿

198. Hüküm

Fâtıma Hâtun bt. Hasan’ın muhallefâtı

Mahmiye-i Galata hâricinde vâki‘ Tomtom mahallesinde vefât eden ve geride Mehmed Bey b. Abdullah nâm zevcini, Âişe bt. Abdi Reis nâm kebîre kızını, Hasnâ Hâtun bt. ( ) nâm annesini ve Ahmed b. Mehmed nâm sagīr oğlunu bırakan Fâtıma Hâtun bt. Hasan’ın muhallefâtıdır. Vaka‘a’t-tahrîr fî evâhiri şehri Rebî‘ilevvel sene sitte aşere ve elf. Kaliçe-i divan 1520 Beyaz atlas kaftan 625 Kaliçe-i vasat 410 Leğen ibrik 1 66 Beyaz nakışlı yastık yüzü 2 70 Yemeni yastık 15 Köhne velense 39 Tencere 100 Kibritî diz çakşırı 50 Çatma yastık 2 520 Kırmızı atlas ...? kaftan 425 Kırmızı atlas kaftan 1.200 Sandık demirli 1 61 Yorgan-ı Yemeni 1 340 Mavi hâre kaftan 1 191 Peşkir-i Yemeni 150 Tava-i sagīr 15 Yeşil çatma yorgan 1000 Kırmızı çatma minder 480 Yemeni yastık 60 Tepsi sagīr 16 Köhne velense 52 Tepsi kebîr 1 213 Kırmızı çatma yastık 180 Elmasî atlas kaftan 505 Ayaklı sahan 5 223 Köhne çatma yastık 72 Alaca peşkir sagīr 1 35 Alaca makrama 15 [48b] Kürklü atlas kaftan 800 Hamam leğeni 150 Alaca çarşaf 70 Yemeni yorgan 145 Çatma yorgan 500 Tencere ma‘a kepçe 61 Beyaz çarşaf 70 Çatma yastık yüzü 246 Çenber bez 20 Tencere kebîr 170 Yeşil yorgan 1355 Kırmızı çatma döşek 1100 Güğüm 62 Kibritî atlas kaftan 1100 Çatma döşek 210 Keten bezi 300 Yemeni yastık 51 Kaliçe-i kebîr 400 Beledî döşek 106 Köhne beyaz çarşaf 30 Münakkaş fener örtüsü 60 Sahan-ı sagīr 2 16 Mavi kebe 200 Sürmâyî çatma yastık 700 Serâser kaftan 12500 Mavi kürdiye atlas 600 Sarı dârâyî 500 Hamam gömleği ma‘a makrama 190 Kuşak-ı Hindî 200 Sandık 182 Ayaklı tas 2 80 Yeşil çatma döşek 815 Def‘a yeşil çatma döşek 851 Münakkaş sofra ma‘a bohça 186 İşleme çarşaf 600 Kılıf-ı minder 97 Beledî döşek 194 Tepsi-i kebîr 45 Kırmızı çatma yastık 600 Yeşil çatma yastık 605 Sarı atlas kaftan 465 Beledî döşek 142 Sürmâyî çatma minder 445 Leğen ibrik 150 Sürmâyî çatma döşek 1000 Yeşil du-hâvî kaftan 900 Bohça nakışlı 86 Siyah ferâce 650 Altın cebe 3744 Zümrüt taşlı küpe 1000 [49a] Zümrüt ve la‘l ve yâkut hâtem 1800 Mehr-i müeccel 15000 Dîbâ zıbın? 400 Sadefî sandık 80 Der zimmet 3000 Yekûn elli üç bin altı yüz kırk beş 53645 Minhâ’l-ihrâcât Techîz ve tekfîn ber mûceb-i vasiyyet 10000 Resm-i kısmet 1500 Dellâliyye 500 Kirâ-i dükkân ma‘a hammâliyye 140 Resm-i hücec 150 İhzâriyye ve sâir harc-ı ma‘kūl be kavl-i vasî 400 Defteriye 80 Deyn be Derviş Mehmed Bey el-mezbûr 17000 Deyn be Ahmed kapıcı 2300 Yekûn 12770 12770+19300 32070 Cümle mesârif otuz iki bin yetmiş akçedir. Sahhe’l-bâkī 21570 Hisse-i zevc mine’l-menkūl, beş bin üç yüz doksan üç 5393 Hisse-i üm mine’l-menkūl, üç bin beş yüz doksan altı 3596 Hisse-i bint mine’l-menkūl, dört bin yüz doksan beş 4195 Hisse-i ibn mine’l-menkūl, sekiz bin üç yüz doksandır 8390 Bâkī 1

(GALATA32 - cilt: 36, sayfa: 164 - Hüküm no: 198 - Orijinal metin no: [48a-2])﻿

﻿

﻿

199. Hüküm

Hâkimin Osman Çelebi b. Süleyman Bey adlı vasîye Müstedâm Bey b. Abdullah’ı nâzır ataması

Hâkim, hâmil-i hâze’l-kitâb Müstedâm Bey b. Abdullah’ı, hâl-i hayâtında mahmiye-i Galata hâricinde vâki‘ Piyâle Paşa mahallesinde sâkin iken donanma seferinde şehîd olan Süleyman Bey’in Sâlih adlı sagīr oğluna tesviye-i umûru için kıbel-i şer‘den mansûb vasî olan karındaşı Osman Çelebi b. Süleyman Bey nâm kimesneye nâzır atadı. Artık vasiyyi mezbûr vesâyetle alâkalı bir işe nâzıra danışmadan ve onun ma‘rifeti olmadan mübâşeret etmeyecektir. O da ecrini Allahü te‘âlâdan umarak nezâret-i mezbûreyi kabûl etti. Cerâ zâlike ve hurrire fî evâsıtı Rebî‘ilâhır sene sitte aşere ve elf.

Şuhûdü’l-hâl: Fahrü’l-müderrisîn İbrahim Efendi, Handan Efendi el-İmâm, Ramazan Mehmed b. ( )

(GALATA32 - cilt: 36, sayfa: 166 - Hüküm no: 199 - Orijinal metin no: [49a-1, Arapça])﻿

﻿

﻿

200. Hüküm

Hâkimin küçüğe Osman Çelebi b. Süleyman Bey’i vasî nasbı

Hâkim, hâmil-i hâze’l-kitâb Osman Çelebi b. Süleyman Bey’i, hâl-i hayâtında mahmiye-i Galata hâricinde vâki‘ Piyâle Paşa mahallesinde sâkin iken donanma seferinde şehîd olan Süleyman Bey’in Sâlih nâm sagīr oğluna babasından irs-i şer‘le kendisine intikāl eden malların zabtı ve hıfz-ı ahvâli için ihtiyâcına binâen rüşd ve bülûğ zamânına kadar vasî nasb etti. O da vesâyet-i mezbûreyi kabûl edip hizmeti lâzımesini edâyı üzerine aldı. Cerâ ve hurrire fî evâsıtı şehri Rebî‘ilâhır sene sitte aşere ve elf.

Şuhûdü’l-hâl: Fahrü’l-müderrisîn İbrahim Efendi eş-şehîr bi Çavuşzâde, Handan Efendi el-İmâm, Ali Beşe b. Abdullah, Mehmed Çelebi b. Ramazan, Mustafa b. Mehmed, Hasan b. Yusuf, Ali Çelebi b. Mustafa, Mehmed Çelebi b. Hasan, Müstedâm Bey b. Abdullah, Üstâd Muslihiddin el-Cerrâh

(GALATA32 - cilt: 36, sayfa: 167 - Hüküm no: 200 - Orijinal metin no: [49b-1, Arapça])﻿

﻿

﻿

201. Hüküm

Hâkimin iki çocuğa Yusuf b. Pîr Ali’yi vasî nasbı

Hâkim, hâmil-i hâze’l-kitâb Yusuf b. Pîr Ali’yi, mahmiye-i Galata hâricinde vâki‘ Tophane mahallâtından Sakabaşı mahallesinde vefât eden imâm Nasuh Halîfe’nin Mehmed ve Âişe nâm iki sagīrine merhûm-ı mezbûr babalarından kendilerine intikāl eden malların zabtı ve hıfz-ı ahvâli için ihtiyâclarına binâen vasî nasb etti. O da vesâyet-i mezbûreyi kabûl edip hizmeti lâzımesini edâyı üzerine aldı. Cerâ fî evâsıtı Rebî‘ilâhir sene sitte aşere ve elf.

Şuhûdü’l-hâl: Mustafa b. Davud, Hasan b. Pîr Kadem, Hanefî Efendi el-Müderris, Hacı Hasan b. Ramazan

(GALATA32 - cilt: 36, sayfa: 167 - Hüküm no: 201 - Orijinal metin no: [49b-2, Arapça])﻿

﻿

﻿

202. Hüküm

Âişe bt. Abdi Reis’in mîrâs hakkının talebi için vekâlet vermesi

Tomtom mahallesinde sâkine Âişe bt. Abdi Reis meclis-i şer‘-i şerîfde hâzıra olup hâmil-i hâze’l-kitâb Mahmud Bey b. Abdullah’ı, merhûme Fâtıma Hâtun bt. Hasan nâm annesinden kendisine irs-i şer‘le intikāl eden hissesini, merhûme-i mezbûrenin zevci ve vârisi olan vasiyyi şer‘îsi Mehmed Bey b. Abdullah’dan taleb etmesi için vekîl edip yerine nâib kıldı. O da vekâlet-i mezbûreyi kabûl edip hizmeti lâzımesini üzerine aldı. Cerâ zâlike ve hurrire fî târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 167 - Hüküm no: 202 - Orijinal metin no: [49b-3, Arapça])﻿

﻿

﻿

203. Hüküm

Kâtip Süleyman Bey b. Abdullah’ın muhallefâtı

Hâl-i hayâtında mahmiye-i Galata hâricinde vâki‘ Piyâle Paşa mahallesinde sâkin iken donanma seferinde şehîd olan ve geride Osman ve Süleyman nâm kebîr oğullarını, Sâlih nâm sagīr oğlunu ve Râziye Hâtun bt. İskender nâm zevcesini bırakan merhûm kâtib Süleyman Bey b. Abdullah’ın muhallefâtıdır. Vaka‘a’t-tahrîr fî evâsıtı Rebî‘ilâhir sene sitte aşere ve elf. Siyah ferâce 1 Kıvırcık kürk Kurt kürkü kapsız Yeşil ferâce 1 Dolama siyah Dolama yeşil Ferâce yeşil 1 Ferâce mor 1 Kırmızı kemha yen 1 Mavi yen Sâde yen 1 Ferâce siyah kuzu Çatma yastık 6 Kaliçe 3 Kürde gümüşlü Çuka yen Kavuk Kırmızı kemha kaftan Mücevveze Ağaç buhurdanlık Levha-i mühre Levha-i akçe Katır sandığı 1 Koz ağacı dolap Fındık ağacı dolap Yeşil kebe 1 İskemle 4 İskemle-i Frenk 3 Sandık sagīr 5 Tesbih-i kalembeg yelek 2 Tesbih-i mercan Tülbent ağacı Sâde kürde 1 Keman köhne 3 Tüfenk 1 Börk 1 Peştamal 1 Ceren postu Seccâde 2 Kaliçe 3 Perde-i yük İhram 4 Döşeme 1 Sofra 1 Kavanoz 5 ...? 2 Sepet 2 Katır sandığı 2 Sini 1 Şamdan 2 Sandık ...? Kantar 2 Kile 2 Börek tepsisi 4 Varil 2 Garar 30 Pirinç kutu 1 Değirmen 2 Mermer havan 3 Kalbur 2 Tunç havan 1 Çûb havan 1 Huni 1 Çuka kîse mor Çuka kîse yeşil Keçe 9 Frenk yorganı Yanbolu kebesi Mak‘ad Yastık 10 Dimi yastık 2 Yemeni yorgan Döşek 6 [50b] Yastık kılıfı 4 Mısır hasırı 9 Döşeme 3 Kilim 4 Ocak perdesi Küçük yastık Yağmurluk Kuzu kürkü Kürdiye 1 Yelken bezi Mavi minder 1 Kebe 3 Yeşil mukaddem kuşak Peşkir 2 Yüz makraması 1 Tülbent örtüsü 2 Bohça 2 Peştamal Mavi iç edik Cendere ağacı Tabak sahan 8 Salata tabağı 8 Çini tas 3 Cam tas 1 Kapaklı tas Büyük maşraba Küçük maşraba Sırça fincan Arşın Çini 3 Şerbet tası 2 Tezgâh 1 Şişe 2 Vezne Ardıç Sumak Harbe 3 Bıçak 2 Yastık 1 Sahan sagīr 3 Gültâre 3 Buhurdan 2 Şamdan sagīr 2 Bakraç kapaksız 3 Bakraç kapaklı 3 Sofra tası 2 Tas 4 Kaşık tepsi 2 Tepsi sagīr 2 Sini 1 Kevgir sahan Meyve tepsisi 4 Büyük sahan 7 Berber leğeni 2 Hamam leğeni Satır 4 Kasab satırı Kebab tepsisi 2 Keçe 5 Tava Kabak rendesi Peynir rendesi Seayak? Gelberi Fener Maşa Tencere 7 Kazan 3 Leğen ibrik At eğeri Ağ Testi Tekne çûb 3 Güğüm 1 ...? 8 Ağaç sini 3 Şiş 4 [51a] Büyük fıçı Büyük çekiç Büyük varya Küskü Çapa 2 Devât gümüşlü Câriye-i Eflakiyye 2 Gulâm-ı emred be nâm-ı Ferhad Pây-ı zen Yekûn ber vech-i tahmînî ma‘a hâne 92000 Minhâ’l-ihrâcât Mehr-i müeccel 10000 Resm-i kısmet 1250 Kâtibiyye ve hücec-i müte‘addide 320 İhzâriyye ve sâir harc-ı ma‘kūl 350 Defteriye 80 Yekûn 12000 Sahhe’l-bâkī 80000 Hisse-i zevce sümün 10000 Hisse-i ibn 23333 Hisse-i ibn 23333 Hisse-i ibn 23333

(GALATA32 - cilt: 36, sayfa: 168 - Hüküm no: 203 - Orijinal metin no: [50a-1])﻿

﻿

﻿

204. Hüküm

Hâkimin Sâlih b. Süleyman Bey adlı çocuğa nafaka takdiri

Hâkim, donanma seferinde şehîd olan Süleyman Bey’in Sâlih nâm sagīr oğlunun nafakası, kisvesi ve sâir havâic-i lâzımesi için mezbûr babasından irs-i şer‘le kendisine intikāl eden mallardan alınmak üzre himâyesi ve terbiyesi altındaki Osman Çelebi nâm karındaşının talebiyle yevmî beş akçe farz ve takdîr etti. Hâkim ayrıca meblağ-ı mezbûru sagīr-i merkūmun ihtiyâclarına harcamasına karındaşına izin verdi. Cerâ zâlike ve hurrire fî evâsıtı şehri Rebî‘ilâhir sene sitte aşere ve elf.

Şuhûdü’l-hâl: Fahrü’l-müderrisîn İbrahim Efendi eş-şehîr bi Çavuşzâde, Handan Bey el-İmâm, Ali Beşe b. Abdullah ve gayruhüm

(GALATA32 - cilt: 36, sayfa: 171 - Hüküm no: 204 - Orijinal metin no: [51a-1, Arapça])﻿

﻿

﻿

205. Hüküm

Ali Bâli’nin Macar ve Gürcü asıllı câriyelerini âzad ettiği

Hüseyin Bey b. Hasan ve Ömer Ağa b. Abdullah nâm kimesneler meclis-i şer‘de Trabzon kasabasında vefât eden Ali Bâli b. ( )’nin oğlu Mehmed Bey kıbelinden âti’z-zikr âzâd husûsunu inkâra vekâleti Piyâle Bey b. Abdullah ve Mehmed b. Malkoç nâm kimesnelerin şehâdetleri ile sâbit olan vekîl Hayrünnisâ bt. Mustafa nâm hasm-ı câhid mahzarında, orta boylu, esmer, açık kaşlı ve Macariyyetü’l-asl hâmiletü hâze’l-kitâb Âfitâb bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mezbûr hâl-i sıhhatinde zeyilde mezkûr târihden altı sene mukaddem lehine şâhidlik yapılan ve yukarıda vasıfları zikr edilen câriye-i memlûkesini âzâd etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Ayrıca şâhidân-ı mezbûrân, orta boylu, esmer, iri kara gözlü, açık kaşlı ve Gürciyyetü’l-asl hâmiletü hâze’l-kitâb Zemâne bt. Abdullah’dan sâdır olan da‘vâ-yı sahîha-i şer‘iyyede merhûm-ı mezbûr, mezbûre câriye-i memlûkesini bizim yanımızda âzâd etmişdi diye şâhidlik ettiler. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike fi’l-yevmi’s-sâdis min Cumâdelûlâ sene sitte aşere ve elf.

Şuhûdü’l-hâl: Dulkadir b. Abdullah, İsa b. Abdullah, Derviş b. Abdullah, Mustafa b. Abdullah, Mehmed b. Yusuf (m), Mustafa b. Abdullah (m) ve gayruhüm

(GALATA32 - cilt: 36, sayfa: 171 - Hüküm no: 205 - Orijinal metin no: [51a-2, Arapça])﻿

﻿

﻿

206. Hüküm

Nasuh Halîfe b. Pîr Ali’nin muhallefâtı

Galata hâricinde vâki‘ Sakabaşı mahallesinde vefât eden ve geride Rahime Hâtun bt. Mahmud ve Hatice bt. Ahmed nâm zevcelerini, Âişe nâm sagīre kızını ve ( ) nâm sagīr oğlunu mîrâsçı bırakan Nasuh Halîfe b. Pîr Ali’nin muhallefâtıdır. Vaka‘a’t-tahrîr fî evâili Rebî‘ilâhir sene sitte aşere ve elf. Beyaz yastık 1 27 Yemeni yorgan 1 200 Tencere 1 60 Beledî döşek 1 241 Yastık 1 65 Müsta‘mel deve yünü ferâce 1 380 Köhne tülbent 1 121 Mor çakşır müsta‘mel 1 137 Köhne kürdiye 1 66 Köhne kapama kaftan 1 32 Alaca kaftan ipliği 1? 91 Tülbent müsta‘mel 1 201 Sahan ma‘a tepsi 5 160 Tencere 1 40 Safa 1 20 Kaftan müsta‘mel 1 103 Kaliçe 1 140 Yekûn 2000 Minhâ’l-ihrâcât Dellâliyye 46 Mehr-i müeccel 1000 Resm-i hücec ve ihzâriyye ( )

(GALATA32 - cilt: 36, sayfa: 171 - Hüküm no: 206 - Orijinal metin no: [51b-1])﻿

﻿

﻿

207. Hüküm

Ali Bey b. Abdullah’ın Rus asıllı kölesini âzad etmesi

Ali Bey b. Abdullah nâm kimesne meclis-i şer‘-i şerîfde hâzır olup, kendisine rıkkını i‘tirâf eden, çok uzun boylu, sarışın, mavi gözlü, Rus asıllı ve ayaklarında eser-i cerh olan abd-i memlûkü hâmil-i hâze’l-kitâb Eyvân b. Abdullah’ı -hasbeten lillâhi te‘âlâ ve taleben li merzâtihî ve tevessülen bi şefâ‘ati Resûlihî yevme lâ-yenfe‘u mâlün velâ-benûn illâ men etallâhe bi kalbin selîm- âzâd ettiğini ikrâr ve i‘tirâf etti. Gulâm-ı mezbûr bu sûretle sâir ahrâr-ı asliyyîn-i mükellefîn gibi hür oldu ve velâ hakkından başka üzerinde kimesnenin hakkı kalmadı. Cerâ zâlike ve hurrire fî evâsıtı şehri Rebî‘ilâhir sene sitte aşere ve elf.

Şuhûdü’l-hâl: Fahrü’l-a‘yân Ahmed Çelebi b. Abdüllatif, Piyâle Bey b. Abdullah er-Râcil, Handan Ağa b. Abdullah, Hüdâverdi b. Abdullah, Muslihiddin el-Muhzır, Murad Reis b. Abdullah

(GALATA32 - cilt: 36, sayfa: 172 - Hüküm no: 207 - Orijinal metin no: [51b-2, Arapça])﻿

﻿

﻿

208. Hüküm

Hâkimin çocuklara el-Hâc Hüseyin Çelebi b. Ali’yi vasî nasbı

Hâkim, fahrü’l-a‘yân el-Hâc Hüseyin Çelebi b. Ali’yi, hâl-i hayâtında mahmiye-i Galata mahallâtından Bereketzâde mahallesinde sâkin iken Kâbe-i mükerreme yolunda vefât eden reis-i sultânî Ahmed’in Mehmed ve Âişe nâm iki sagīrine babalarından kendilerine irs-i şer‘le intikāl eden malların zabtı ve hıfz-ı ahvâli için bülûğ ve rüşd zamânlarına kadar ihtiyâclarına binâen vasî nasb etti. O da vesâyet-i mezbûreyi kabûl edip hizmeti lâzımesini edâyı üzerine aldı. Cerâ zâlike ve hurrire fî evâsıtı şehri Rebî‘ilâhir sene sitte aşere ve elf.

Şuhûdü’l-hâl: Fahrü’l-eimme Sefer Efendi b. Ferhad, Hoca Memi b. Abdullah, Musli Çelebi b. Mehmed, Mustafa el-Muhzır

(GALATA32 - cilt: 36, sayfa: 172 - Hüküm no: 208 - Orijinal metin no: [52a-1, Arapça])﻿

﻿

﻿

209. Hüküm

Defterdar Mustafa Efendi Evkâfı’nın alacağının muhallefâttan alındığı

Budur ki, kasaba-i Hazreti Eyyûb’da vâki‘ merhûm Defterdâr-ı sâbık Mustafa Efendi evkāfı’na mütevellî olan Mehmed Çelebi b. Şaban mahfil-i kazâda Mustafa b. Abdullah mahzarında takrîr-i kelâm kılıp bundan [akdem] mezbûrun zevcesi Yasemin nâm müteveffât vakf-ı mezbûrdan üç bin üç yüz akçe alıp vefât etmeğin zimmetinde kaldı zevc-i mezbûrdan merkūmenin muhallefâtından taleb ederim dedikde gıbbe’s-suâl ba‘de’l-inkâr akībe’l-istişhâd Hüsam Efendi b. Abdürrahim ve Ömer Halîfe b. Mustafa li ecli’ş-şehâde hâzırân olup mütevellî-i merkūm da‘vâsına muvâfık şehâdet eyledikde gıbbe ca‘li? şerâiti’l-kabûl meblağ-ı merkūmun edâsına tenbîh olundu ve kayd olundu. Tahrîren fî evveli şehri Cumâdelûlâ sene sitte aşere ve elf.

Şuhûdü’l-hâl: Hasan Efendi b. İshak el-Hatîb, Ahmed Çelebi b. Mustafa, Ali Çelebi b. Mustafa, Mehmed Çelebi b. Ahmed, Osman b. Hasan

(GALATA32 - cilt: 36, sayfa: 173 - Hüküm no: 209 - Orijinal metin no: [52a-2])﻿

﻿

﻿

210. Hüküm

Yasemin Hâtun bt. Abdullah’ın Eflak asıllı câriyesini vasiyet yoluyla âzad ettiği

Hüsam Efendi b. Abdurrahman ve Ömer Halîfe b. Mustafa ve İbrahim Çelebi b. Mehmed ve Mehmed Çelebi b. Abdülganî nâm kimesneler meclis-i şer‘-i şerîfde hâzırûn olup, Ebâ Eyyûb-i Ensârî -aleyhi rahmetü’l-Bârî- mahallâtından ( ) mahallesinde vefât eden Yasemin Hâtun bt. Abdullah nâm hâtunun zevci ve vârisi olan ve husûs-ı âti’l-beyânı inkâr eden hasm-ı câhid mahzarında, orta boylu, elâ gözlü, Eflakiyyetü’l-asl ve sağ ayağında sakatlık bulunan hâmiletü hâze’l-kitâb Kâmile bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûme-i mezbûre hâl-i hayâtı ve kemâl-i aklında, lehine şâhidlik yapılan ve yukarıda vasıfları zikr edilen câriye-i memlûkesini mevtimden kırk gün mukaddem hür ol diyerek mukayyed tedbîrle âzâd etmişdi. Mezbûre efendisi maraz-ı mevte yakalandı. Efendisi müddet-i mezbûreden fazla yaşadı ve sıhhat buldu. Câriye-i merkūme sâir harâir-i mükellefât gibi hürre oldu. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın hâkim şehâdetleri mûcebince hükm etti. Cerâ zâlike ve hurrire fî evâili Cumâdelûlâ sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 173 - Hüküm no: 210 - Orijinal metin no: [52a-3, Arapça])﻿

﻿

﻿

211. Hüküm

Hâkimin vasîye Hasan Çelebi’yi nâzır ataması

Hâkim, hâl-i hayâtında Galata hâricinde vâki‘ Yırtlaz Hasan mahallesinde sâkin iken bir seferde fevt olan Seyyid Şaban b. Seyyid Ali’den olma Seyyid Şükrullah ve Seyyid Mehmed ve Seyyid Mustafa ve şerîfe Hatice ve Âişe nâm evlâd-ı sıgārına işlerini düzene sokmak için kıbel-i şer‘den vasî nasb edilen anneleri Aynî Hâtun bt. Seyyid Şaban adlı vasiyeye hâmil-i hâze’l-kitâb Hasan Çelebi b. ( )’yi nâzır olarak nasb etti. Vasî artık vesâyetle alâkalı bir işe nâzır-ı mezbûrun ma‘rifeti olmadan mübâşeret edemeyecekdir. O da nezâret-i mezbûreyi kabûl etti. Cerâ zâlike ve hurrire fî evveli şehri Cumâdelûlâ sene sitte aşere ve elf.

Şuhûdü’l-hâl: Ali Çelebi b. Uğurlu, Seyyid Ali b. Seyyid Bayezid, Seyyid Veli b. Seyyid İsmail, Seyyid Mehmed b. Musa

(GALATA32 - cilt: 36, sayfa: 174 - Hüküm no: 211 - Orijinal metin no: [52b-1, Arapça])﻿

﻿

﻿

212. Hüküm

Vasîlikten ayrılan vasî yerine Aynî Hâtun bt. Seyyid Şaban’ın vasî atanması

Vasî Seyyid Mustafa b. Seyyid Ali kendi rızâsı ile vesâyetden ayrılınca hâkim Aynî Hâtun bt. es-Seyyid Şaban’ı bir seferde vefât eden Seyyid Şaban b. Seyyid Ali’nin Seyyid Ali, Seyyid Mustafa, Seyyid Mehmed, Seyyid Mahmud, Seyyid Şükrullah ve şerîfe Âişe ve Hatice adlı evlâd-ı sıgārına merhûm babalarından irs-i şer‘le intikāl eden malların zabtı ve hıfz-ı ahvâlleri için vasî nasb etti. O da vesâyet-i mezbûreyi kabûl edip hizmeti lâzımesini edâyı üzerine aldı. Cerâ zâlike ve hurrire fi târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 174 - Hüküm no: 212 - Orijinal metin no: [52b-2, Arapça])﻿

﻿

﻿

213. Hüküm

Mehmed Bey b. Ali Paşa’nın Çerkez asıllı câriyesini âzad ettiği

Hüseyin Bey b. Hasan ve Anber Ağa b. Abdullah nâm kimesneler, vilâyet-i Anadolu’da vâki‘ Trabzon kasabasında vefât eden merhûm-i mebrûr Ali Paşa’nın oğlu umdetü’l-emâcid Mehmed Bey kıbelinden vekâleti nehc-i şer‘î üzre sâbit olan vekîl Hayrünnisâ bt. Mustafa nâm hâtun mahzarında, esmer, açık kaşlı, iri kara gözlü, uzun boylu, Çerkeziyyetü’l-asl ve kaşının üstünde eser-i cerh bulunan hâfızatü hâze’l-kitâb Ceyhun bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mûmâ-ileyh, kendisine rıkkını i‘tirâf eden ve lehine şâhidlik yapılan câriye-i memlûkesini -hasbeten lillâhi’l-azîm ve taleben li merzâti rabbihi’r-rahîm yevme yestezıllü’l-mer’ü tahte zılli sadakātihî ve Hz. Peygamberin “Kim müslüman bir köleyi âzâd ederse Allah ta‘âlâ onun her uzvuna mukābil âzâd edenin bir uzvunu cehennem ateşinden kurtarır.” hâdisine ri‘âyeten âzâd etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Câriye-i mezbûre bu sûretle sâir harâir-i asliyyât-ı mükellefât gibi hürre oldu ve efendisi üzerine sâbit olan hakk-ı velâdan gayrı üzerinde kimesnenin hakkı kalmadı. Cerâ zâlike ve hurrire fi’l-yevmi’s-sâdis min şehri Cumâdelûlâ sene sitte aşere ve elf.

Şuhûdü’l-hâl: Zülfikār b. Abdullah, Rıdvan b. Abdullah, Derviş b. Abdullah ve gayruhüm

(GALATA32 - cilt: 36, sayfa: 174 - Hüküm no: 213 - Orijinal metin no: [53a-1, Arapça])﻿

﻿

﻿

214. Hüküm

Ahmed b. İvaz el-Halebî’nin Galata askerî kassâmlık vazifesine başlangıç tarihi

Bismillâhirrahmânirrahîm Her türlü âfet ve belâdan korunmuş medîne-i Galata ve tevâbi‘-i ma‘rûfesindeki askerî kassâmlık hizmetime başlangıç günü: 1016 senesi Cumâdelûlâsının sekizinci günü olan mübârek Cumartesi inşâ’allâhü ta‘âlâ ve tebâreke. Ben Allah’ın kullarının en za‘îfi Ahmed b. İvaz el-Halebî’yim. Ganî olan Allah onu ve ana babasını lutf ü keremiyle affetsin. Âmin. Yevmü’l-ehad mine’ş-şehri’l-mübârek.

(GALATA32 - cilt: 36, sayfa: 175 - Hüküm no: 214 - Orijinal metin no: [53a-2, Arapça])﻿

﻿

﻿

215. Hüküm

Osman Bey b. Abdullah’ın Eflak asıllı kölesini âzad ettiği

Dâhil-i mahmiye-i Galata’da vâki‘ Câmi‘-i kebîr mahallesinde sâkin Osman Bey b. Abdullah, kendisine rıkkını i‘tirâf eden, elâ gözlü, açık kaşlı, uzuna yakın boylu, Eflakiyyü’l-asl ve başında eser-i cerh bulunan Keyvan b. Abdullah nâm abd-i memlûkünü hasbeten lillâhi ta‘âlâ âzâd ettiğini ikrâr etti. Fî tâsi‘i Cumâdelûlâ sene 1016.

Şuhûdü’l-hâl: Hüseyin Bey b. Abdullah, Keyvan Bey [b.] Abdullah, Memi Ağa [b.] Abdullah, Haydar [b.] Abdullah, Murad [b.] Abdullah, Ahmed Çelebi ...?, Receb [b.] Abdullah, Mehmed [b.] Yusuf, Mustafa [b.] Mehmed Yevmü’l-isneyn âşir mine’ş-şehri’l-mübârek Yevmü’s-sülesâ 11 el-mübârek inşâallahü ta‘âlâ ve tebârek Yevmü’l-erbi‘â 12 el-mübârek inşâallahü ta‘âlâ ve tebârek Yevmü’l-hamîs 13 el-mübârek inşâallahü ta‘âlâ ve tebârek Yevmü’l-cum‘a 14 el-mübârek inşâallahü ta‘âlâ ve tebârek Yevmü’s-sebt 15 el-mübârek inşâallahü ta‘âlâ ve tebârek Yevmü’l-ehad 16 el-mübârek inşâallahü ta‘âlâ ve tebârek

(GALATA32 - cilt: 36, sayfa: 175 - Hüküm no: 215 - Orijinal metin no: [53a-3, Arapça])﻿

﻿

﻿

216. Hüküm

Abdi Reis b. Abdullah’ın evini kızı Âişe’ye bağışladığı

Mahmiye-i Galata hâricinde Tomtom mahallesi sâkinlerinden olup hacc-ı şerîfden gelir iken Akdeniz’de bundan akdem vefât eden merhûm Abdi Reis b. Abdullah’ın sulbiye kızı Âişe’nin husûsi-i âti’l-beyâna vekîl-i şer‘îsi olup vekâleti hasm-ı câhid mahzarında nehc-i şer‘î üzre sâbit olan fahrü’r-râcilîn Mahmud Bey b. Abdullah mahfil-i kazâda menzili âti’z-zikre vâzı‘ü’l-yed olup yedinde idiği hasm-ı câhid mahzarında nehc-i şer‘î üzre sâbite olan umdetü’l-etıbbâ ve’l-cerrâhîn Mehmed Bey b. Abdullah mahzarında takrîr-i da‘vâ edip merhûm-ı merkūm Abdi Reis hâl-i hayâtında ve kemâl-i sıhhatinde silk-i mülkünde münselik ve samt-ı zabtında münzabıt olup hudûdunun bir cânibi kaftancı Sefer Çelebi mülküne ve bir cânibi Mustafa Çavuş mülküne ve bir cânibi tarîk-i hâssa ve bir cânibi merhûm Mehmed Bey mülküne müntehî olup iki beyt-i süflîyi ve iki beyt-i ulvîyi ve bir kileri ve bir selâmlığı ve bir kenîfi ve su kuyusunu ve eşcâr-ı müsmireyi [53b] müştemil hadîkayı hâvî olan menzilini cemî‘ tevâbi‘ ve levâhıkıyla kızı mezbûre Âişe’ye mukaddemâ sagīre iken hibe-i sahîha-i şer‘iyye ile hibe ve temlîk edip ve menzili mezbûru meclis-i hibede sagīre-i mezbûre için velâyeten kabz edip menzili mezbûr müvekkilem merkūme Âişe’nin mülk-i mevhûbesi olmuş iken bilâ-vech-i şer‘î mezbûr Mehmed Bey vaz‘-ı yed edip tasarruf eder menzili mezbûrdan kasr-ı yed eylemesin taleb ederim dedikde gıbbe’s-suâl mezbûr Mehmed Bey bi’l-muvâcehe cevâbında fi’l-hakīka menzili mezbûr merhûm-ı merkūmun mülkü olup vefât ettikde kızı müvekkile-i mezbûre Âişe’yi ve zevcesi Fâtıma nâm hâtunu terk etmekle menzili mezbûrun sümünü irs-i şer‘le mezbûre Fâtıma Hâtuna intikāl edip ba‘dehû mezbûre Fâtıma Hâtun’u terk etmekle menzili mezbûrun sümünü irs-i şer‘le merkūme Fâtıma Hâtuna intikāl edip ba‘dehû mezbûre Fâtıma Hâtun’u tezevvüc edip taht-ı nikâhında fevt olmağla hisse-i mu‘ayyene-i meşrûhasından rub‘ hisse bana intikāl etmekle menzili mezbûra vaz‘-ı yed ederim kaziyye? ma‘lûmum değildir deyip hibe-i mezbûreyi bi’l-külliye inkâr eyledikde vekîl-i mesfûr Mahmud Bey’den hibe-i merkūmeye beyyine taleb olundukda udûl-i müslimîn ve ahrâr-ı muvahhidînden Kapudân Paşa Câmi‘i müezzini olan Mehmed b. Sâlih ve câmi‘-i mezbûr mahallesi sâkinlerinden olup câmi‘-i merkūm müezzini olan Hüseyin b. Ali ve merhûm hazret-i Sinan Paşa mahallesi sâkinlerinden olan Hüseyin b. Ahmed nâm kimesneler li ecli’ş-şehâde mahfil-i kazâya hâzırûn olup gıbbe’l-istişhâdi’ş-şer‘î edâ-i şehâdet-i şer‘iyye edip fi’l-vâki‘ merhûm-ı mezbûr Abdi Reis hâl-i sıhhatinde bizim huzûrumuzda menzili mezbûru sagīre kızı merkūme Âişe’ye hibe-i sahîha-i şer‘iyye ile hibe edip sagīre-i mezbûre tarafından velâyeten meclis-i hibede kendisi ittihâb ve kabz ve bizi hibe ve menha ve kabz ve tesellüme işhâd eyledi menzili mezbûr cemî‘ tevâbi‘ ve levâhıkıyla sagīre-i mesfûrenin mülk-i mevhûbesi olmuşdur bu husûsa şahidleriz şehâdet dahi ederiz diye edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri hayyiz-i kabûlde vâkı‘a oldukdan sonra hibe-i mezbûrenin sıhhat ve sedâd üzre câriye ve fesâd ve halelden âriye olmağın sıhhatine hükm olunup mezbûr Mehmed Bey’in kasr-ı yedine tenbîh olundu. Cerâ zâlike fi’l-yevmi’l-hamîs 13 Cumâdelûlâ sene sitte aşere ve elf.

Şuhûdü’l-hâl: Mustafa Efendi b. Abdülaziz el-İmâm, Gülâbi Reis b. Pîr Nefes, el-Hâc Kasım b. Abdullah, Receb b. Mustafa, Ömer b. Sefer, Mehmed Efendi b. Mehmed min zümre-i küttâb-ı dîvân, Mehmed Efendi b. Hızır el-İmâm, el-Hâc Mehmed b. Ahmed, Hacı Mehmed b. Sefer, Mustafa b. Ali, İskender b. Mehmed, Hüseyin b. Abdullah, Mehmed Reis b. Mustafa, eş-Şeyh Ramazan Efendi b. Mahmud, es-Seyyid Mahmud b. es-Seyyid Mustafa el-Müezzin, Mehmed Çelebi b. Cafer Bey, Ali Efendi b. Uğurlu, el-Hâc Mustafa b. Mehmed er-Râcil ve gayruhüm [54a] Yevmü’s-sülesâ Yevmü’l-erbi‘â Yevmü’l-hamîs el-mübârek inşâ’allâhü tebâreke ve ta‘âlâ

(GALATA32 - cilt: 36, sayfa: 176 - Hüküm no: 216 - Orijinal metin no: [53a-4])﻿

﻿

﻿

217. Hüküm

Mustafa Paşa b. Abdullah’ın Efrenc asıllı kölesini sözleşmeli olarak âzad ettiği

Emîrü’l-ümerâi’l-kirâm kebîrü’l-küberâi’l-fihâm zü’l-kadri ve’l-ihtirâm Mustafa Paşa b. Abdullah kıbelinden âti’z-zikr mal karşılığında âzâd ikrârına vekâleti Şaban Reis b. Abdullah ve Mehmed Çelebi Şaban’ın şehâdetleri ile nehc-i şer‘î üzre sâbit olan vekîl el-Hâc Murad Bey b. Abdullah meclis-i şerîf ve mahfil-i dîn-i münîfte müvekkili müşârün-ileyhin, kendisine rıkkını i‘tirâf eden, orta boylu, açık kaşlı, elâ gözlü, Efrenciyyü’l-asl ve sol el bileğinde eser-i cerh bulunan hâfız-ı hâze’l-kitâb Mesine v. Mayno nâm abd-i memlûkünü râyicü’l-vakt altı bin otuz akçe-i Osmânî alıp âzâd ettiğini ikrâr ve i‘tirâf etti. Abd-i mezbûr bu sûretle sâir ahrâr-ı asliyyîn-i mükellefîn gibi hür oldu. Cerâ zâlike ve hurrire fî evâsıtı Cumâdelûlâ sene sitte aşere ve elf.

Şuhûdü’l-hâl: Şaban Çelebi b. Abdullah, Yusuf Ağa b. Abdullah, Memi Bey b. Abdullah, Murad Ağa b. Abdullah, el-Hâc Abdüsselâm b. Mehmed, el-Hâc Receb b. Abdullah, Haydar b. Abdullah, Receb b. Abdullah, İbrahim b. Abdullah ve gayruhüm Yevmü’l-cum‘a el-mübârek inşâallahü sübhânehu ve ta‘âlâ

(GALATA32 - cilt: 36, sayfa: 177 - Hüküm no: 217 - Orijinal metin no: [54a-1, Arapça])﻿

﻿

﻿

218. Hüküm

Fâtıma Hâtun bt. Hasan’ın mirasçısının miras hissesini aldığı

Mahmiye-i Galata hâricinde Tomtom mahallesinde bundan akdem vefât eden merhûme Fâtıma Hâtun bt. Hasan’ın verâseti zevci fahrü’l-etıbbâi’l-hâs Mehmed Bey b. Abdullah ve anası Hasnâ bt. Abdullah ve sadriyye kebîre kızı Âişe bt. Abdi Reis, sadrî sagīr oğlu Ahmed b. Mehmed Bey el-mezbûra münhasıra oldukdan sonra mezbûr Mehmed Bey mahfil-i kazâda mezbûre Âişe’nin husûs-ı âti’l-beyâna vekîl-i şer‘îsi olup vekâleti hasm-ı câhid mahzarında nehc-i şer‘î üzre sâbit olan fahrü’r-râcilîn Mahmud Bey b. Abdullah mahzarında kendi tarafından asâleten ve sagīr-i mezbûr tarafından vesâyeten bi’t-tav‘i’s-sâf ikrâr ve i‘tirâf edip zevcem müteveffât mezbûre Fâtıma’nın zevc-i sâbıkı mezbûr Abdi Reis’e intimâ ile tahdîd ve tavsîfden müstağnî mahalle-i mezbûrede vâki‘ olan menzil mukaddemâ merhûm-ı mezbûr Abdi Reis’den zevcem mezbûre Fâtıma’ya ve sâir veresesine intikāl etmek mülâhazasıyla hâlâ mezbûre Fâtıma’nın hissesini muhallefât defterine idhâl etmiş idik el-hâletü hâzihî zikr olunan menzili mezbûr Abdi Reis Kâbe’ye müteveccih olmağla hâl-i sıhhatinde kızı mezbûre Âişe’ye temlîk ettiği nehc-i şer‘î üzre sâbit olup zevcem mezbûre Fâtıma’nın muhallefâtından olmadığı müte‘ayyin olmağla taksîm-i evvel fesh, defteri sâbık ilgā olunup mezbûre Fâtıma’nın muhallefâtı cem‘an elli bir bin yedi yüz altmış akçe olup on iki bin yedi yüz yetmiş akçesi vasiyyeti üzre techîz ve tekfîn ve sâir mesârifine harc olunup ve bana on yedi bin akçe deyni olmağla zikr olunan on yedi bin akçeyi ben dahi alıp kabz edip ve Ahmed nâm kapıcıya deyni olan yalnız iki bin üç yüz akçe teslîm olunup mecmû‘ isrâfât otuz iki bin yetmiş akçe ve bakiyye-i muhallefât on dokuz bin altı yüz doksan akçe olup meblağ-ı bâkī beyne’l-verese el-mezbûre taksîm olundukda bana dört bin dokuz yüz yirmi iki akçe ve oğlu sagīr-i mezbûr [54b] Ahmed’e yedi bin yedi yüz elli sekiz akçe âid olup mecmû‘u on iki bin beş yüz seksen akçe olup ve mezbûre Âişe’ye üç bin sekiz yüz yirmi dokuz akçe ve vâlidesi mezbûre Hasnâ’ya üç bin iki yüz seksen bir akçe âid olup bana oğlum sagīr-i mezbûrdan intikāl eden on iki bin beş yüz seksen akçeyi asâleten ve vesâyeten vekîl-i mezbûr Mahmud Bey yedinden mezbûre Fâtıma Hâtun’un bi’t-tamâm ve’l-kemâl alıp kabz eyledim mezbûre Âişe’nin zimmetini zikr olunan menzile ve vâlidesi merhûme-ı mezbûre zimmetinde olan meblağ-ı mezbûr on yedi bin akçeyi ve sâir muhallefâtdan olan hisse-i şer‘iyyeye müte‘allik de‘âvî ve husûmâtdan ibrâ-i âm ile ibrâ ve iskāt-ı tâm ile iskāt eyledim ba‘de’l-yevm benden asâleten veya vekîlimden vekâleten husûs-ı mezbûra müte‘allik da‘vâ ve husûmât sâdıra olursa lede’l-hükkâmi’l-kirâm mesmû‘ olmaya mukırr-ı mezbûr Mehmed Bey’in vech-i meşrûh üzre sudûr eden kelâmını vekîl-i mezbûr Mahmud Bey vicâhen tasdîk ve şifâhen tahkīk eyledikde mâ vaka‘a gıbbe’t-taleb ketb olundu. Cerâ zâlike ve hurrire fi’l-yevmi’s-sâlis aşere min şehri Cumâdelûlâ sene sitte aşere ve elf.

Şuhûdü’l-hâl: Mustafa Efendi b. Abdülaziz el-İmâm, Gülâbi Reis b. Pîr Nefes, el-Hâc Kasım b. Abdullah, Receb b. Mustafa, Ömer b. Sefer, Mehmed Efendi b. Hızır el-İmâm, Mehmed Efendi b. Mehmed min zümre-i küttâb-ı Dîvân, el-Hâc Mehmed b. Ahmed, el-Hâc Mehmed b. Süleyman, Mustafa b. Ali, İskender b. Mehmed, Hüseyin b. Abdullah, Memi Reis b. Mustafa, es-Seyyid Mahmud b. es-Seyyid Mustafa el-Müezzin, eş-Şeyh Ramazan Efendi b. Mahmud, Mehmed Çelebi b. Cafer Bey, Ali Efendi b. Uğurlu, el-Hâc Mustafa b. Mehmed er-Râcil ve gayruhüm

(GALATA32 - cilt: 36, sayfa: 178 - Hüküm no: 218 - Orijinal metin no: [54a-2])﻿

﻿

﻿

219. Hüküm

Manol v. Andon nâm Efrencînin Mekri asıllı câriyesini âzad etmesi

Mahmiye-i Galata dâhilinde Dörtyol ağzı nâm mevzi‘in kurbunda sâkin Manol v. Andon nâm Efrencî mahfil-i kazâda bi’t-tav‘i’s-sâf ikrâr ve i‘tirâf edip işbu hâmil-i hâze’l-kitâb açık kaşlı sarı elâ gözlü orta boylu ak benizli Mekriliyyü’l-asl başında alâmet-i kar‘ ve sol kaşı üstünde eser-i cerâhati olan Katrina v. Hahodi nâm câriyesini malımdan i‘tâk ve mülkiyyetinden ıtlâk edip müzâyaka-i rıkkıyyetinden ihrâc ve kazâ-yı hürriyetine idhâl ve îlac eyledim min ba‘d mevlâ üzerine sâbit olan hakk-ı velâdan gayrı hakkım kalmadı sâir harâir-i mükellefât gibi hürre oldu dedikde mukırr-ı mezbûrun vech-i meşrûh üzre sudûr eden ikrârını merkūme Katrina vicâhen tasdîk ve şifâhen tahkīk eyledikde mâ vaka‘a gıbbe’t-taleb ketb olundu. Cerâ fi’l-yevmi’l-hâdî ve’l-ışrîn min Cumâdelûlâ sene sitte aşere ve elf.

Şuhûdü’l-hâl: Ahmed Bey b. Abdüllatif, Mehmed b. Yusuf, Mustafa b. Mehmed, fahrü’l-eşbâh Memi Bey b. Abdullah, Mehmed Halîfe b. Hüsrev el-İmâm, Kâtibü’l-hurûf Mehmed b. Mustafa, Murad Ağa b. Abdullah ve gayruhüm [55a] Yevmü’l-isneyn 24 Yevmü’s-sülesâ 25 Yevmü’l-erbi‘â 26 Yevmü’l-hamîs 27 Yevmü’l-cum‘a 28 Yevmü’s-sebt 29

(GALATA32 - cilt: 36, sayfa: 179 - Hüküm no: 219 - Orijinal metin no: [54b-1])﻿

﻿

﻿

220. Hüküm

Ahmed Ağa b. el-Hâc Mehmed’in Rus asıllı kölesini âzad ettiği

Mahmiye-i Galata hâricinde vâki‘ Cihangir mahallesinde sâkin olan, müteferrika tâifesinden fahrü’l-emâsil Ahmed Ağa b. el-Hâc Mehmed meclis-i şer‘-i şerîfde, kendisine rıkkını i‘tirâf eden, Rûsiyyü’l-asl, orta boylu, mavi gözlü, sarışın, açık kaşlı ve sağ kaşında eser-i cerh bulunan hâfız-ı hâze’l-kitâb Müstedâm b. Abdullah nâm abd-i memlûkünü hasbeten lillâhi’l-azîm ve taleben li merzâti rabbihi’l-kerîm ve Hz. Peygamberin “Kim müslüman bir köleyi âzâd ederse Allah ta‘âlâ onun her uzvuna mukābil âzâd edenin bir uzvunu cehennem ateşinden kurtarır.” hâdisine ri‘âyeten âzâd ettiğini ikrâr ve i‘tirâf etti. Cerâ zâlike ve hurrire fî selhi Cumâdelûlâ sene sitte aşere ve elf.

(GALATA32 - cilt: 36, sayfa: 180 - Hüküm no: 220 - Orijinal metin no: [55a-1, Arapça])﻿

﻿

﻿

221. Hüküm

Ahmed Ağa b. el-Hâc Ömer’in Cihangir’deki evini oğluna bağışladığı

Mahmiye-i Galata hâricinde vâki‘ merhûm ve mağfûrun-leh Cihangir mahallesinde sâkin Dergâh-ı âlî müteferrikalarından Ahmed Ağa b. el-Hâc Ömer mahfil-i kazâda işbu sâhibü’l-kitâb sadrî oğlu Ömer Çelebi mahzarında takrîr-i kelâm edip mahalle-i mezbûrede vâki‘ hudûdunun Kıble tarafı tarîk-i âm ve şark tarafı İbrahim Çelebi b. el-Hâc Sinan mülkü ve garb tarafı yine tarîk-i âm ve şimâl tarafı Seydi Bey mülkü ile mahdûd olup fevkānî ve tahtânî on bir bâb oda ve iki matbah ve iki bi’r ve bir hamam ve üç sofa ve kiler ve ıstabl ve bahçeyi müştemil mülk evimi cümle tevâbi‘ ve levâhıkı ile târih-i kitâbdan beş yıl mukaddem zeyl-i kitâbda mastûrü’l-esâmî olan kimesneler mahzarında oğlum mezbûr sünnet olduğu zamânda Resûl-i ekrem hürmetine zikr olunan hudûd ile mahdûd evlerimi min ba‘d oğlum Ömer Çelebi’ye temlîk ve teslîm edip ol dahi kabûl ve kabz ve tesellüm edip müstakil zabt ve tasarruf etti. Zikr olunan evler oğlum merkūm Ömer’in mülk-i mevhûbesidir benim kat‘â alâkam yoktur diye bi’t-tav‘i’s-sâf ikrâr ve i‘tirâf eyledikde mukırr-ı mezbûrun vech-i meşrûh üzre olan ikrârını mukarrun lehü’l-merkūm Ömer Çelebi bi’l-muvâcehe tasdîk ve bi’ş-şifâhe tahkīk ettikde tarafeynin ikrâr ve tasdîkleri gıbbe’t-taleb ber sebeb-i temessük ketb olunup yedine def‘ olundu. Tahrîren fî 23 Cumâdelûlâ sene sitte aşere ve elf.

(GALATA32 - cilt: 36, sayfa: 180 - Hüküm no: 221 - Orijinal metin no: [55a-2])﻿

﻿

﻿

222. Hüküm

Ahmed Ağa b. el-Hâc Ömer’in İznikmid’deki çiftliğini ve müştemilâtını oğluna bağışladığı

Mahrûse-i Galata hâricinde vâki‘ Cihangir mahallesinde sâkin Dergâh-ı âlî müteferrikalarından Ahmed Ağa b. el-Hâc Ömer mahfil-i kazâda işbu hâmilü’l-kitâb sadrî oğlu Ömer Çelebi mahzarında takrîr-i kelâm ve ta‘bîr-i merâm edip bundan akdem İznikmid kazâsında seksen bin akçeye şirâ-yı şer‘î ile iştirâ eylediği inde’l-cîrân ma‘lûmü’l-hudûd olan mülk çiftliği içinde sâkin olan İskender ve Ramazan ve Rıdvan ve Cafer ve Balaban nâm gılmân ve Yasemin ve Hasnâ ve Kamer nâm câriyelerle elli dört re’s kara sığır ve altı re’s kısrak [55b] ve üç çatma ambar ve üç bâb oda ve ıstabl ve samanlık ve kırk aded kuzu ve cümle içinde olan tevâbi‘ ve levâhıkı ile mezbûr oğluma târih-i kitâbdan bir yıl mukaddem hibe ve temlîk edip ol dahi kabûl ve kabz ve tesellüm edip elân zabtındadır benim kat‘â alâkam yoktur zikr olunan çiftlik mezbûr oğlumun mülk-i mevhûbesidir diye ikrâr eyledikde mukırr-ı mezbûrun vech-i meşrûh üzre olan ikrârını mukarrun lehü’l-merkūm Ömer Çelebi bi’l-muvâcehe tasdîk ve bi’ş-şifâhe tahkīk eyledikde mâ hüve’l-vâki‘ ber sebeb-i temessük ketb ve yed-i tâlibe def‘ olundu. Tahrîren fî evâhiri Cumâdelûlâ sene sitte aşere ve elf.

Şuhûdü’l-hâl: Fahrü’l-emsâl Hoca Maksud b. Hoca Ramazan, İhsan Bey b. Abdullah Kâtib-i dergâh-ı âlî, fahrü’l-emâsil Hoca İbrahim b. el-Hâc Sinan, Şaban Bey b. Mustafa er-Reis, Keyvan Bey b. Abdullah, el-Hâc Mikâil b. Mahmud, Mehmed Çelebi b. Ahmed Çelebi, Yusuf Bey b. Mahmud es-Sarrâc, Muslihiddin b. Mehmed ve gayruhüm Yevmü’l-ehad Yevmü’l-isneyn Yevmü’s-sülesâ Yevmü’l-erbi‘â Yevmü’l-hamîs el-mübârek inşâallahü ta‘âlâ

(GALATA32 - cilt: 36, sayfa: 180 - Hüküm no: 222 - Orijinal metin no: [55a-3])﻿

﻿

﻿

223. Hüküm

Ahmed Ağa b. el-Hâc Ömer’in Macar asıllı kölesini âzad ettiği

Mahmiye-i Galata hâricinde vâki‘ merhûm Cihangir mahallesinde sâkin, müteferrika tâifesinden fahrü’l-erkân Ahmed Ağa b. el-Hâc Ömer, meclis-i şer‘-i şerîf ve mahfil-i dîn-i münîf el-masûn ani’t-tağyîr ve’t-tahrîfde, kendisine rıkkını i‘tirâf eden, Macariyyü’l-asl, uzun boylu, beyaz tenli, elâ gözlü, açık kaşlı, sol elinden hançerle yaralanmış hâfız-ı hâze’l-kitâb Rıdvan b. Abdullah nâm abd-i memlûkünü hasbeten lillâhi’l-azîm âzâd ettiğini ikrâr ve i‘tirâf etti. Cerâ fî 20 Cumâdelûlâ sene sitte aşere ve elf.

(GALATA32 - cilt: 36, sayfa: 181 - Hüküm no: 223 - Orijinal metin no: [55b-1, Arapça])﻿

﻿

﻿

224. Hüküm

Ahmed Ağa b. el-Hâc Ömer’in Hırvat asıllı kölesini âzad ettiği

Mahmiye-i Galata hâricinde vâki‘ merhûm Cihangir mahallesinde sâkin, müteferrika tâifesinden fahrü’l-erkân Ahmed Ağa b. el-Hâc Ömer, kendisine rıkkını i‘tirâf eden, Hırvadiyyü’l-asl, uzun boylu, açık kaşlı, mavi gözlü, beyaz tenli ve alnında eser-i cerh bulunan hâfız-ı hâze’l-kitâb Hüseyin b. Abdullah nâm abd-i memlûkünü hasbeten lillâhi’l-azîm âzâd ettiğini ikrâr etti. Cerâ zâlike ve hurrire fî 20 Cumâdelûlâ sene sitte aşere ve elf.

(GALATA32 - cilt: 36, sayfa: 182 - Hüküm no: 224 - Orijinal metin no: [55b-2, Arapça])﻿

﻿

﻿

225. Hüküm

Ahmed Ağa b. Ömer’in Rus asıllı kölesini âzad ettiği

Mahmiye-i Galata hâricinde vâki‘ merhûm Cihangir mahallesinde sâkin, müteferrika tâifesinden fahrü’l-erkân Ahmed Ağa b. el-Hâc Ömer, kendisine rıkkını i‘tirâf eden, orta boylu, mavi gözlü, açık kaşlı, Rûsiyyü’l-asl ve sağ kulağında eser-i cerh bulunan hâfız-ı hâze’l-kitâb Mustafa b. Abdullah nâm abd-i memlûkünü hasbeten lillâhi’l-aliyyi’l-azîm ve taleben li merzâti rabbihi’l-kerîm âzâd ettiğini ikrâr etti. Cerâ zâlike ve hurrire fî 20 Cumâdelâhire sene sitte aşere ve elf.

Şuhûdü’l-hâl: Fahrü’l-a‘yân İhsan Bey b. Abdülmennân, Hoca Maksud b. Hoca Ramazan, Keyvan Bey b. Abdullah, Yusuf Bey b. Mahmud, Şaban Çelebi b. Mustafa ve gayruhüm

(GALATA32 - cilt: 36, sayfa: 182 - Hüküm no: 225 - Orijinal metin no: [55b-3, Arapça])﻿

﻿

﻿

226. Hüküm

Ahmed Ağa b. el-Hâc Ömer’in Macar asıllı kölesini âzad ettiği

Mahmiye-i Galata hâricinde vâki‘ merhûm Cihangir mahallesinde sâkin, müteferrika tâifesinden fahrü’l-emâcid ve’l-ekârim Ahmed Ağa b. el-Hâc Ömer, kendisine rıkkını i‘tirâf eden, Macariyyü’l-asl, uzun boylu, beyaz tenli, açık kaşlı, elâ gözlü ve kaşında eser-i cerh bulunan hâmil-i hâze’l-kitâb Pervâne b. Abdullah nâm abd-i memlûkünü hasbeten lillâhi’l-aliyyi’l-azîm ve taleben li merzâti rabbihi’l-kerîm ve Hz. Peygamberin “Kim müslüman bir köleyi âzâd ederse Allah ta‘âlâ onun her uzvuna mukābil âzâd edenin bir uzvunu cehennem ateşinden kurtarır.” hâdisine ri‘âyeten âzâd ettiğini ikrâr etti. Abd-i mezbûr bu sûretle sâir ahrâr-ı asliyyîn gibi hür oldu ve efendilerin âzâdlı köleler üzerinde şer‘an sâhib oldukları velâ hakkından gayrı üzerinde kimesnenin bir hakkı kalmadı. Cerâ zâlike ve hurrire fî 20 Cumâdelâhire sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 182 - Hüküm no: 226 - Orijinal metin no: [56a-1, Arapça])﻿

﻿

﻿

227. Hüküm

Ahmed Ağa b. el-Hâc Ömer’in, oğlu Ömer’i vasiyetini tenfize ve Rabia adlı kızına vasiyyi muhtâr nasb ettiği

Budur ki, kazâ-yı Galata müzâfâtından Tophane mahallâtından Cihangir merhûm mahallesinde sâkin olup Dergâh-ı âlî -dâme mahfûfen bi’l-me‘âlî- müteferrikalarından olan fahrü’l-emâcid Ahmed Ağa b. el-Hâc Ömer meclis-i şer‘-i şerîfde sulbî kebîr oğlu Ömer Çelebi mahzarında takrîr-i kelâm edip dünyâ bî-sebât olup bekā olmadığı ulü’l-elbâba ayân olmağla oğlum mezbûr Ömer Çelebi’yi vasiyyi muhtâr ve kendi makām ve menâbıma nâib ve kāim ihtiyâr edip sagīre kızım Râbia’nın tesviye-i umûruna ve vücûh-i hayrâta ta‘yîn eylediğim meblağın ta‘yîn ettiğim üzre mesârifine bezl ve sırfet-i tasarrufâtına râzı oldum deyip mezbûr Ömer Çelebi dahi bi’l-muvâcehe emr-i vesâyeti kabûl ve edâ-i hıdemâtına ta‘ahhüd etmeğin mâ vaka‘a zabt ve sûreti yedlerine def‘ olundu. Tahrîren fî 20 Cumâdelâhire sene sitte aşere ve elf.

Şuhûdü’l-hâl: es-Sâbikūn Yevmü’l-Cum‘a 5 Yevmü’s-sebt 6 el-mübârek inşâallahü ta‘âlâ Yevmü’l-ehad 7 Yevmü’l-isneyn 8 el-mübârek inşâallahü ta‘âlâ ve tekaddes

(GALATA32 - cilt: 36, sayfa: 183 - Hüküm no: 227 - Orijinal metin no: [56a-2])﻿

﻿

﻿

228. Hüküm

Ahmed Çavuş b. Ömer’in sağlığında kızı Rabia’ya Mahmud Efendi b. Sinan’ı vasiyyi muhtâr nasb ettiği

Cündî Keyvan Bey b. Abdullah ve sarrâc-ı sultânî el-Hâc Mustafa b. Abdullah ve Hüseyin Bey b. Şehîd Bey ve Siyâmi Reis b. Mehmed ve Şaban b. Mustafa ve Hoca Maksud b. Ramazan ve Yusuf b. Abdullah ve sarrâc-ı sultânî İbrahim Çelebi b. el-Hâc Sinan ve İhsan Bey b. Abdullah ve Yusuf Çelebi b. Mahmud nâm kimesneler meclis-i şer‘de hâzırûn olup, mahmiye-i Galata hâricinde vâki‘ Cihangir mahallesinde bundan akdem vefât eden merhûm Ahmed Çavuş b. Ömer’in husûs-ı âti’l-beyânı inkâr eden oğlu Ömer Çelebi nâm hasm-ı câhid mahzarında, bâ‘is-i tahrîr-i hâze’l-kitâb kıdvetü’l-müderrisîn Mahmud Efendi b. Sinan’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûm-ı mûmâ-ileyh, hâl-i hayâtı ve kemâl-i akl ve sıhhatinde, lehine şâhidlik yapılan da‘vâcı Mahmud Efendi’yi, Râbia nâm sulbiye kızının hıfz-ı ahvâli ve kendisinden irs-i şer‘le intikāl edecek malların zabtı için vasî seçdi. O da emr-i vesâyeti kabûl ve edâ-i hıdemâtını üzerine aldı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın hâkim şehâdetleri mûcebince hükm etti. Cerâ zâlike ve hurrire fi’l-yevmi’s-sâmin min şehri Cumâdelâhire sene sitte aşere ve elf.

(GALATA32 - cilt: 36, sayfa: 183 - Hüküm no: 228 - Orijinal metin no: [56a-3, Arapça])﻿

﻿

﻿

229. Hüküm

Ahmed Çavuş b. Ömer’in hayır ve hasenâta harcanmak üzere vasiyette bulunduğu

Merhûm Ahmed Çavuş b. Ömer, maraz-ı mevte yakalanıp başını yastığa koyduğunda dünyâ hayâtının bâkī olmadığını idrâk ve hâl ve gidişâtını te’emmül edip bir kısım malının hayır ve hasenâta harcanmasını istedi ve malından râyicü’l-vakt üç yüz yetmiş altı bin akçe-i Osmânîyi bu gayeyle vasiyyet etti. Meblağ-ı mezbûrdan altmış bin akçeyi techîz ve tekfîni ile vefât günü, vefâtının kırkıncı günü ve sene-i devriyyesinde olmak üzre fukarâ-yı müslimîne yemek verilmesi için ayırdı. Meblağ-ı mezkûrdan ilâveten yüz yirmi bin akçeyi sulbiye kızı Râbia’ya ta‘yîn etti. Hac vazîfesini yerine getirmeye gücü yeten üç kişinin her birine de üç sene haccetmeleri karşılığında on sekiz bin akçe ta‘yîn etti. Cihangir câmi‘inin avârızına yirmi bin akçe ta‘yîn etti. Hepsi de Tophane’de vâki‘ olan Rıdvan Çavuş mescidinin, Ekmekçibaşı mescidinin, Fîruz Ağa mescidinin, İlyas Çelebi mescidinin, Süheyl Bey mescidinin, Sakabaşı mescidinin ve Selime Hâtun mescidinin her birinin avârızına on bin akçe ta‘yîn etti. Müstedâm, Rıdvan, Hüseyin, Pervâne ve Mustafa nâm âzâdlı köleleri ile ve Peymâne ve Mâhinu[r] nâm âzâdlı câriyelerinin her birine altı bin akçe ta‘yîn etti. Vasiyyeti mûcebince hükm edildi. Cerâ zâlike ve hurrire fî evâhiri Cumâdelûlâ sene sitte aşere ve elf.

Şuhûdü’l-hâl: İbrahim Çelebi b. Sinan es-Sarrâcü’s-sultânî, Keyvan Bey b. Abdullah el-Cündî, İhsan Bey b. Abdullah, Hoca Mikâil b. el-Hâc Mahmud, Hüseyin Çelebi b. Süheyl Bey, Şaban b. Mustafa er-Reisü’s-sultânî, Ali Halîfe el-İmâm bi Câmi‘i Cihangir, Sefer b. Hızır, Ali b. Sinan, Pîrî Çavuş b. Gazanfer, Molla Yusuf et-Tâcir, Mehmed b. Pîr ...?, el-Hâc Sinan b. Abdullah ve gayruhüm Yevmü’s-sülesâ 9

(GALATA32 - cilt: 36, sayfa: 184 - Hüküm no: 229 - Orijinal metin no: [56b-1, Arapça])﻿

﻿

﻿

230. Hüküm

el-Hâc Rıdvan b. Abdullah’ın gemideki hissesinin sâbit olduğu

Budur ki, hâric-i mahmiye-i Galata’da Hoca Ali mahallesi sâkinlerinden el-Hâc Rıdvan b. Abdullah mahfil-i kazâda Mekke-i mükerreme’de müteveffâ Ahmed Reis b. Yakub’un eytâmına vasiyyi muhtâr olan li ebeveyn birâderi el-Hâc İbrahim b. Yakub muvâcehesinde takrîr-i da‘vâ kılıp bundan akdem müteveffâ-yı mezbûr Ahmed Reis zimmetinde karz-ı hasenden altı yüz elli filori ki nısfı üç yüz yirmi beş filori olur hakkım olup hacc-ı şerîfe gitmezden mukaddem hâl-i hayâtında ve kemâl-i sıhhatinde yeni gemi demekle ma‘rûf otuz sekiz zirâ‘ mülk sefînesi sekiz sehim olup sihâm-ı merkūmeden bir sehmini altı yüz elli filoriye bana bey‘ ve semenin zimmetinde olan meblağ-ı merkūm ile takās edip ben dahi kabûl ve kabz edip bu ana gelince minvâl-i meşrûh üzre mutasarrıf iken mezbûr Ahmed Reis vefât etmekle vasiyyi mezbûr sefîne-i merkūmeye vaz‘-ı yed eder suâl olunup [57a] men‘ olunmasın taleb ederim dedikde gıbbe’s-suâl ba‘de’l-inkâr gıbbe’l-istişhâd fahrü’l-a‘yân el-Hâc Hüseyin Çelebi b. Ali ve Mustafa Reis b. İsa nâm kimesneler li ecli’ş-şehâde hâzırân olup müdde‘î-yi merkūmun da‘vâ-yı muharreresine muvâfık şehâdet-i şer‘iyye eylediklerinde şehâdetleri hayyiz-i kabûlde vâki‘ oldukdan sonra müdde‘î-yi mezbûr hisse-i mezkûreyi bi vechin mine’l-vücûh ve sebebin mine’l-esbâb mülkünden ihrâc etmediğine yemîn-i billâh eyledikden sonra hisse-i merkūme müdde‘î-yi merkūmun mülkü idiğine hükm olunup mâ vaka‘a ber sebîl-i temessük ketb olunup yed-i tâlibe vaz‘ olundu. Tahrîren fî evâhiri Cumâdelâhire sene sitte aşere ve elf.

Şuhûdü’l-hâl: Fahrü’l-emâsil Mehmed Çelebi b. Hüseyin, fahrü’l-kuzât Osman Efendi b. İmrân, Mustafa b. Hüseyin, Mustafa b. Yusuf, Mahmud b. İsa, Mehmed b. Hasan, Ali b. Mehmed ve gayruhüm Yevmü’l-erbi‘â 10 Yevmü’l-hamîs el-mübârek inşâallahü ta‘âlâ 11

(GALATA32 - cilt: 36, sayfa: 184 - Hüküm no: 230 - Orijinal metin no: [56b-2])﻿

﻿

﻿

231. Hüküm

Kenan Bey b. Abdullah’ın, mîrâs payını almaya Mehmed b. Murad’a vekâlet vermesi

Mahmiye-i Galata hâricinde vâki‘ merhûm Cihangir câmi‘i mahallesinde sâkin Kenan Bey b. Abdullah, Galata hâricinde vâki‘ Yazıcı mahallesinde sâkin Mehmed b. Murad’ı merhûme zevcesi Râziye bt. Abdullah’ın muhallefâtından kendisine düşen hissesini almaya vekîl ettiğini ikrâr etti. O da vekâlet-i mezbûreyi kabûl etti.

Şuhûdü’l-hâl: Mahmud Çavuş [b.] Ahmed, Yahya Efendi b. Abdullah, Kaytas Bey [b.] Abdullah, Ahmed Bey [b.] Abdüllatif, Osman b. Ömer Yevmü’l-Cum‘a Yevmü’s-sebt 13 el-mübârek inşâallahü ta‘âlâ

(GALATA32 - cilt: 36, sayfa: 185 - Hüküm no: 231 - Orijinal metin no: [57a-1, Arapça])﻿

﻿

﻿

232. Hüküm

Hâkimin, müteveffâ Mustafa Reis b. Abdullah’ın Mehmed, Ali, İbrahim, Âişe ve Fâtıma adlı çocuklarına nafaka takdir etmesi

Hâkim, hâl-i hayâtında mahmiye-i Galata müzâfâtından İstinye nâhiyesinde vâki‘ Makber burnu diye bilinen yerde sâkin iken Kozlu kalesi muhâsarasında vefât eden merhûm Mustafa Reis b. Abdullah’ın Mehmed, Ali, İbrahim, Âişe ve Fâtıma nâm evlâd-ı sıgārının nafakası, kisvesi, ve zarûrî ihtiyâcları için, himâyesi ve terbiyesi altında bulundukları Sâliha Hâtun bt. Siyâmi Reis nâm annelerinin talebiyle, müteveffâ-yı mezbûrdan irs-i şer‘le kendilerine intikāl eden mallardan karşılanmak üzre zeyilde mezkûr târihden i‘tibâren râyicü’l-vakt yevmî yirmi akçe farz ve takdîr etti. Hâkim ayrıca merhûmun vasiyyeti gereği Musli Çelebi b. Mehmed’e meblağ-ı mezbûru sıgār-ı merkūmînin ihtiyâclarına harcama izni verdi ve ayrıca vakt-i hâcetde istidâne edip vakt-i zaferde rücû‘ etmesine izin verdi. Cerâ zâlike ve hurrire fî yevmi’l-Cum‘a 12 Cumâdelâhire sene sitte aşere ve elf.

Şuhûdü’l-hâl: Ali Bey b. İbrahim er-Râcil, Mustafa Çelebi b. Rüstem, Osman Bey b. Abdullah er-Râcil, Ahmed Bey b. Yusuf, Mehmed Reis b. Abdullah, Osman Bey b. Abdullah el-bevvâbü’s-sultânî ve gayruhüm Yevmü’l-ehad 14 el-mübârek inşâallahü ta‘âlâ

(GALATA32 - cilt: 36, sayfa: 185 - Hüküm no: 232 - Orijinal metin no: [57a-2, Arapça])﻿

﻿

﻿

233. Hüküm

Ahmed Çavuş b. Ömer’in hayır ve hasenât için vasiyette bulunduğu

Hamdele ve salvele. Ammâ ba‘d, hâl-i hayâtında mahmiye-i Galata hâricinde vâki‘ Cihangir câmi‘i mahallesinde sâkin iken bundan akdem vefât eden merhûm-i mebrûr Ahmed Çavuş b. Ömer, maraz-ı mevte yakalanıp başını yastığa koyduğunda dünyânın fânî olup bâkī olmadığını, insanın yediklerinin aslında onu tükettiğini, giydiklerinin aslında onu eskittiğini, tasadduk ettiklerinin ise onu kalıcı yapdığını idrâk ve hâl ve gidişâtını teemmül edip mallarının bir kısmını hayır ve hasenâta harcamayı istedi. Bunun üzerine sülüs-i mâlından ve hâlis-i menâlinden râyicü’l-vakt on bin akçe-i Osmânînin ayrılıp mahmiye-i Galata hâricinde vâki‘ Tophane diye ma‘rûf mevzi‘deki Sakabaşı mescidi mahallesi avârızı için kurulmuş vakfın mütevellîsi İbrahim b. Abdullah nâm kimesneye hâkim-i vaktin de yardımıyla, aslını muhâfaza edip, rehn-i kavî ve kefîl-i melî ile vech-i mu‘tâd üzre ona on bir ribh ile istirbâh edilip gelir elde etmek ve bunun rub‘unu mahalle-i mezbûre avârızına ödemek üzre verilmesini vasiyyet etti. Mûcebince de hükm edildi. Cerâ zâlike ve hurrire fî evâhiri Cumâdelûlâ sene sitte aşere ba‘de’l-elf. Yevmü’l-isneyn 15 el-mübârek inşâallahü ta‘âlâ

(GALATA32 - cilt: 36, sayfa: 186 - Hüküm no: 233 - Orijinal metin no: [57a-3, Arapça])﻿

﻿

﻿

234. Hüküm

Müteveffâ İlyas b. Ali’ye ait evin mîrâsçıları arasında taksimi

Galata müzâfâtından Kasımpaşa’da Hacı Ferhad mahallesinde bundan akdem vefât eden İlyas b. Ali’nin verâseti kebîr oğlu Mehmed ve kebîre kızı Nisâ ve refîkası Canfedâ’ya münhasır olup ve ancak mahalle-i mezbûrede bir Merarat ve Süleyman Reis ve Şaban Reis ve Hallâc mülkleri ile mahdûd mülk menzilin terk edip ve zevcesi mezbûre Canfedâ’ya bin akçe mehr ve Hacı Behrâm nâm dayısının bin akçe ve avârız-ı mahalle-i mezbûre iki bin akçe cem‘an dört bin akçe deyni terk edip deyn-i mezbûr beyne’l-verese taksîm olundukda mezbûre Canfedâ’ya beş yüz akçe ve mezbûr Mehmed’e iki bin üç yüz otuz dört akçe ve mezbûre Nisâ’ya bin yüz altmış yedi akçe deyn edâsı lâzım gelip ve menzili mezbûr mâ beynlerinde taksîm olunmak murâd ettiklerinde talebleri ile Dergâh-ı âlî çavuşlarından Mustafa Çavuş b. Abdullah mübâşereti ile mi‘mârân-ı hâssadan el-Hâc Mustafa b. Abdullah ve Hasan b. el-Hâc Cafer ile ve zeyl-i kitâbda isimleri mastûr olan müslimîn ile menzili mezbûrun üzerine varılıp bennâ zirâ‘ı ile ölçülüp cem‘an arz-ı hâliye tûlen otuz dört zirâ‘ ve arzen on iki zirâ‘ ve on sekiz üsbu‘ olup hesâb-ı satrancı üzerine darb ve cem‘ olundukda cem‘an dokuz yüz elli dört zirâ‘ olup ve arz-ı mebniye ölçüldükde tûlen on iki zirâ‘ ve arzen on bir zirâ‘ olup darben ve cem‘an yüz yirmi dört zirâ‘ olup mes’ele yirmi dörtden olmağla sümün-i zevce arz-ı hâliyeden yüz on dört zirâ‘ ve arz-ı mebniyeden on beş zirâ‘ olup bâ kabûl li’z-zekeri mislü hazzi’l-ünseyeyn mûcebi ile mezbûr Mehmed Bey hissesi arz-ı hâliyeden beş yüz elli altı zirâ‘ arz-ı mebniyeden yetmiş iki zirâ‘ olup ve mezbûre Nisâ’nın hissesi arz-ı hâliyeden iki yüz yetmiş sekiz zirâ‘ ve arz-ı mebniyeden otuz altı zirâ‘ olup kapı zarûreti için Süleyman Reis menzili tarafından arz-ı hâliyeden iki yüz yetmiş iki zirâ‘ arz-ı mebniyeden otuz altı zirâ‘ mezbûre Nisâ’nın hissesine ta‘yîn ve hudûduna işâret-i alâmet vaz‘ olunup müzekkir-i mâ cerâ olmak için tahrîr olunup yedine vaz‘ olundu. Tahrîren fî evâhiri Cumâdelâhire sene sitte aşere ve elf.

Şuhûdü’l-hâl: Behrâm b. Abdullah, Hacı Hüseyin b. Abdullah, Rıdvan Bey b. Hasan, Ahmed b. Mustafa, İbrahim b. İsa, Şaban b. Abdullah, Süleyman ve gayruhüm

(GALATA32 - cilt: 36, sayfa: 186 - Hüküm no: 234 - Orijinal metin no: [57b-1])﻿

﻿

﻿

235. Hüküm

Raziye Hâtun bt. Abdullah’tan intikal eden evin borç ve nafaka gereğince açık artırmayla satıldığı

Mahmiye-i Galata tevâbi‘inden Beşiktaş kurbundaki merhûm Sinan Paşa câmi‘i mahallesinde bundan akdem vefât eden merhûme Râziye Hâtun bt. Abdullah nâm annesinden kendisine intikāl eden hissesinin zabtı için Fâtıma bt. Mustafa Bey nâm sagīreye kıbel-i şer‘den mansûb vasî olan Mustafa b. Mehmed meclis-i şer‘-i şerîfde, merhûmeden intikāl eden ve mahalle-i mezbûrede vâki‘ bir tarafdan râcil el-Hâc Mahmud b. Abdullah mülkü ve üç tarafdan da müşterî-i mezbûr mülkü ile mahdûd menzili, cemî‘ tevâbi‘ ve levâhıkı ve kâffe-i menâfi‘ ve merâfıkı ile râyicü’l-vakt yirmi bin akçe semen-i mu‘ayyen-i makbûzla merhûme-i mezbûrenin zevc-i metrûkü ve sagīre-i merkūmenin babası olan hâmil-i hâze’l-kitâb sarrâc-ı sultânî Mustafa Bey b. Hızır’a teslîm tesellümü hâvî bey‘-i bâtt-ı sahîh ile bey‘ ettiğini ikrâr ve i‘tirâf etti. O da kendi malıyla ve kendisi için menzili ondan iştirâ etti. Müşterî-i müşârün-ileyh tarafından da beyânı tasdîk edildi. İşbu mübâya‘a, şer‘an sübût bulmuş zarûret-i deyn ve nafaka îcâbınca menzilin müzâyedeye arzından ve meblağ-ı mezbûr ile müşterî-i mezbûr üzerinde karâr kılmasından sonra vâki‘ oldu. Cerâ zâlike ve hurrire fî evâsıtı Cumâdelâhire sene sitte aşere ve elf.

Şuhûdü’l-hâl: İbrahim Beşe b. Abdullah er-Râcil, Mehmed Bey b. Mahmud el-bevvâbü’s-sultânî, Mehmed b. Ali el-Cündî, Rıdvan Bey b. Abdullah el-Cündî, Hoca İbrahim Ağa b. Abdullah, Ömer Efendi b. Osman, Hasan Bey b. Abdullah el-Cündî, Mahmud Bey b. Abdullah er-Râcil, Mustafa Bey b. ( ) el-Cündî, Yusuf Bey b. Abdullah el-Cündî, Abdullah Efendi b. ( ) el-İmâm, Murad Ağa b. Abdullah, Memişah el-Müezzin ve gayruhüm

(GALATA32 - cilt: 36, sayfa: 187 - Hüküm no: 235 - Orijinal metin no: [57b-2, Arapça])﻿

﻿

﻿

236. Hüküm

Bahçenin Mustafa Bey’in mülkiyyetinde olduğu

Kazâ-yı Galata müzâfâtından Beşiktaş’da merhûm Sinan Paşa câmi‘i mahallesinde vefât eden merhûme Râziye bt. Abdullah’ın sagīre kızı Fâtıma bt. Mustafa’nın vasiyyi şer‘îsi Mustafa b. Mehmed meclis-i şerîfde sagīre-i mezbûrenin vâlidi ve müteveffât-ı merkūmenin zevc-i metrûkü olup hadîka-i âti’l-beyâna vaz‘-ı yedi ale’ş-şer‘ sâbit olan hâfız-ı hâze’l-kitâb eş-şer‘î Mustafa Bey b. Hızır es-Sarrâcü’s-sultânî mahzarında takrîr-i da‘vâ edip müteveffât-ı mezbûrenin mahalle-i mezbûrede vâki‘ ve mezbûreye intimâ ile tahdîd ve tavsîfden müstağnî olup bir tarafı Hacı Mahmud mülkü ve üç tarafdan müdde‘â aleyh-i mezbûr mülküne muttasıl olup eşcârı ve bi’r-i mâyı ve bir bağ evini müştemil ...? yer müteveffât-ı mezbûrenin mülkü olup zikr olunan iki vâris beyninde müşterek iken hâliyâ mezbûr Mustafa Bey tamâmına vaz‘-ı yed edip bi hasebi’l-vesâye hisse-i sagīrede beni tasarrufdan men‘ eder suâl olunmak maksûdumdur dedikde gıbbe’s-suâl mezbûr Mustafa Bey müdde‘î-yi mezbûrun takrîrini tasdîk ve kelâmını tahkīk edip lâkin mezbûr Râziye hâl-i sıhhatinde zikr olunan arzı bana şart ve şart-ı hibe edip ben dahi kabûl ve kabz ettikden sonra Fâtıma bt. Abdullah nâm câriye-i Habeşiyyeyi arz-ı mezbûra ivaz verip ba‘de’l-kabz ve’l-kabûl mezbûre Râziye altmış iki filoriye câriye-i mezbûreyi bey‘ ve semenini kabz eyledim fe-li-hâzâ arz-ı mezbûre benim mülkümdür diye cevâb verip ba‘de’l-inkâr ve’l-istişhâd udûl-i müslimînden ahâlî-i mahalle-i mezbûreden Mehmed Bey b. Mahmud el-bevvâbü’s-sultânî ve Mehmed b. Ali el-Cündî ve Rıdvan b. Abdullah el-Cündî li ecli’ş-şehâde hâzırân olup gıbbe’l-istişhâd mezbûr Mustafa Bey’in takrîrine muvâfık alâ vech-i hasmi’ş-şer‘î şehâdet ettiklerinde ba‘de ri‘âyeti şerâiti’l-kabûl şehâdetleri hayyiz-i kabûlde vâki‘ olup mezbûr Mustafa Bey’e zikr olunan arzı bir tarîk ile mülkünden ihrâc ve mezbûre Râziye mülküne idhâl etmediğine yemîn teklîf olundukda ber muktezâ-yı şer‘-i şerîf yemîn-i billâh edip mûcebiyle hükm olunup yed-i tâlibe vaz‘ olundu. Tahrîren fî evâsıtı Cumâdelâhire sene sitte aşere ve elf.

Şuhûdü’l-hâl: es-Sâbikūn Yevmü’l-erbi‘â 17 el-mübârek inşâallahü ta‘âlâ [58b] Yevmü’l-hamîs 18 Yevmü’l-cum‘a 19 Yevmü’s-sebt 20 Yevmü’l-ehad 21 Yevmü’l-isneyn 22 Yevmü’s-sülesâ 23 Yevmü’l-erbi‘â 24 Yevmü’l-hamîs 25 Yevmü’l-cum‘a 26 Yevmü’s-sebt 27 Yevmü’l-ehad Yevmü’l-isneyn Yevmü’s-sülesâ min Recebi’l-ferd

(GALATA32 - cilt: 36, sayfa: 188 - Hüküm no: 236 - Orijinal metin no: [58a-1])﻿

﻿

﻿

237. Hüküm

Kasım Paşa Evkâfı’nın kira alacağı olduğu

Merhûm ve mağfûrun-leh Kasım Paşa evkāfı mütevellîsi fahrü’l-akrân Mustafa Bey b. Ferhad meclis-i şer‘-i şerîf-i sâmihü’l-imâd ve mahfil-i dîn-i münîf-i râsihü’l-evtâdda kazâ-yı Galata müzâfâtından nâhiye-i İstinye sükkânından olup Bahr-i siyah seferinde Kozlu kalesinde şehîd olan merhûm Mustafa Reis b. Abdullah’ın zevce-i metrûkesi Sâliha Hâtun bt. Siyâmi Reis ve evlâd-ı sıgārı Mehmed ve Ali ve İbrahim ve Âişe ve Fâtıma’nın vasiyyi şer‘îsi fahrü’l-eşbâh Musli Çelebi b. Mehmed mahzarında takrîr-i da‘vâ edip vakf-ı mezbûr malından müdde‘â-yı mezbûrda otuz bin fıddî akçe olup bi tarîki’l-istiğlâl İstinye’de Yeniköy’de Makbere burnu demekle ma‘rûf mevzi‘de bir cânibi zimmî Danyal ve bir cânibi zimmî Mardiye ve bir cânibi zimmî İstavrol mülkleri ile mahdûd mülk menzilini selâse aşere elf Zilka‘desi gurresinde otuz bin akçeye bana bey‘ ve meblağ-ı mezbûr ile semenini mukāssa ve geri menzili mezbûru târih-i mezkûrdan beher sene üç bin akçeye istîcâr edip târih-i kitâba değin cem‘an bir yıl ve sekiz mâh mâl-ı icâreden beş bin akçe zimmeti müteveffâdan taleb ederim deyip makāline şâhid hüccet-i şer‘iyye ibrâz edip mazmûn-ı hüccet vasiyyi mezbûrdan suâl olundukda gıbbe’l-inkâr ve akībe’l-istişhâd udûl-i ricâlden karye-i mezbûre hatîbi mevlânâ Abdüsselâm b. As ve karye-i mezbûre sükkânından Receb b. Abdullah li ecli’ş-şehâde hâzırân olup mütevellî-i mezbûrun takrîrine muvâfık makāline mutâbık alâ vechi’l-hasm edâ-i şehâdet-i şer‘iyye ettiklerinde şehâdetleri ba‘de ri‘âyeti şerâiti’l-kabûl hayyiz-i kabûle mevsûle oldukdan sonra gıbbe’l-istihlâf mütevellî-i mezbûr küllen ve ba‘zan meblağ-ı mesfûru müteveffâ-yı mezbûrdan almayıp bir tarîk ile zimmetin ibrâ etmediğine yemîn billâhi ta‘âlâ ettikde mûcebi ile hükm olunup mâ vaka‘a zabt olundu. Tahrîren fî gurreti Zilka‘de sene sitte aşere ve elf.

Şuhûdü’l-hâl: Abdüsselâm b. As el-İmâm, Receb Beşe b. Abdullah, Hüseyin b. Ali, Ali b. İsmail, İvaz b. Ali, Mehmed Bey b. Abdullah, Osman b. Abdullah Yevmü’l-erbi‘â Yevmü’l-hamîs

(GALATA32 - cilt: 36, sayfa: 189 - Hüküm no: 237 - Orijinal metin no: [58b-1])﻿

﻿

﻿

238. Hüküm

Ahmed Reis b. Yakub’un gemideki ortaklık payının mîrâsçısı tarafından alındığı

Kazâ-i Galata Hacı Bereket mahallesinde sâkin iken hacc-ı şerîf kasdıyla Mekke-i mükerreme’ye gidip nefs-i Harâmda fevt olan merhûm Ahmed Reis b. Yakub’un vasiyyi muhtârı olan li ebeveyn karındaşı el-Hâc İbrahim meclis-i şerîfde işbu hâmilü’l-kitâb merhûm-ı merkūmun eski gemi demekle ma‘rûf gemisini süren Mustafa Reis b. İsa mahzarında takrîr-i kelâm edip mezbûr Mustafa Reis’in işbu sene-i mübârekede ettiği Mısır seferinde hâsıl olan navuldan merhûm-ı merkūmun hissesinde seksen bin akçesi beyne’l-verese taksîm için mezbûr Mustafa Reis yedinden alıp kabz eyledim diye mezbûr Mustafa dahi mukırr-ı mezbûru ikrâr-ı meşrûhunda tasdîk etmeğin mâ vaka‘a zabt olundu. Tahrîren fî gurreti Recebi’l-mürecceb sene sitte aşere ve elf.

Şuhûdü’l-hâl: Ramazan Reis b. Mustafa, Hüdâverdi b. Abdullah, Ahmed Reis b. Abdüllatif, Himmet Reis b. Hüseyin, el-Hâc İsa b. Osman ve gayruhüm mine’l-hâzırîn [59a] Yevmü’l-cum‘a Yevmü’s-sebt Yevmü’l-ehad

(GALATA32 - cilt: 36, sayfa: 190 - Hüküm no: 238 - Orijinal metin no: [58b-2])﻿

﻿

﻿

239. Hüküm

İsmail Çelebi b. Mustafa’nın Mahmud b. Ahmed’e vekâlet verdiği

Udûlden Mehmed b. Yusuf ve Mustafa b. Mehmed nâm kimesneler, husûs-ı âti’l-beyânı inkâr eden hasm-ı câhid mahzarında, hâfız-ı hâze’l-kitâb Mahmud b. Ahmed nâm kimesneden sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, İsmail Çelebi b. Mustafa nâm kimesne zeyilde mezkûr târihden yedi ay mukaddem mezbûr Mahmud b. Ahmed’i “hukūkî her mes’elede kendi re’yine göre hareket et” diyerek cemî‘-i emvâli ve kâffe-i mesâlihi için mutlak vekîl eyleyip kendine nâib kıldı. O da vekâlet-i mezbûreyi kabûl edip hizmeti lâzımesini edâyı üzerine aldı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fi’l-yevmi’l-hâmis min şehri Recebi’l-mürecceb min şühûri sene sitte aşere ve elf.

Şuhûdü’l-hâl: Süleyman Beşe b. Abdullah er-Râcil, el-Hâc Rıdvan b. Abdullah, el-Hâc Yusuf, Mustafa b. İnebey, Rıdvan Bey b. Abdullah, Osman b. Ahmed

(GALATA32 - cilt: 36, sayfa: 191 - Hüküm no: 239 - Orijinal metin no: [59a-1, Arapça])﻿

﻿

﻿

240. Hüküm

Ümmühâni bt. Mustafa’nın kocası üzerindeki evliliğe ilişkin haklarını taleb etmek üzere Hüseyin Efendi b. Şaban’ı vekîl ettiği

Mahmud Beşe b. Abdullah ve Mustafa b. Receb nâm kimesneler, husûs-ı âti’l-beyânı inkâr eden hasm-ı câhid mahzarında, hâfız-ı hâze’l-kitâb Hüseyin Efendi b. Şaban’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, Ümmühânî bt. Mustafa nâm hâtun, mezbûr Hüseyin Efendi’yi râcil Mustafa b. Abdullah nâm zevc-i mutallıkı zimmetinde bulunan hakkını taleb etmeye, kabz ve îsâle ve hükkâm-ı kirâm indinde muhâsama ve mürâfa‘aya vekîl edip nefsine nâib kıldı. O da vekâlet-i mezbûreyi kabûl etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fi’l-yevmi’s-sâmin min Recebi’l-mürecceb sene sitte aşere ve elf.

Şuhûdü’l-hâl: Mahmud b. Ahmed, Ali Bey b. Abdullah, Ömer b. Mahmud, Nebi b. İsmail ve gayruhüm Yevmü’l-isneyn 9 Yevmü’s-sülesâ 10 Yevmü’l-erbi‘â 11

(GALATA32 - cilt: 36, sayfa: 191 - Hüküm no: 240 - Orijinal metin no: [59a-2, Arapça])﻿

﻿

﻿

241. Hüküm

Belkıs Hâtun bt. Emir Ali’nin, kocasının muhallefâtındaki hissesini almak üzere el-Hâc Hızır b. Mahmud’u vekîl ettiği

İmâm el-Hâc Hızır b. Murtaza ve müezzin Hayrullah b. Abdülhabîr nâm kimesneler, husûs-ı âti’l-beyânı inkâr eden hasm-ı câhid mahzarında, hâfız-ı hâze’l-kitâb el-Hâc Hızır b. Mahmud’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, Belkıs Hâtun bt. Emir Ali nâm hâtun, mahmiye-i Galata’da vâki‘ Emeksiz mahallesinde vefât eden Süleyman Beşe b. Yakub nâm zevcinin muhallefâtındaki hissesini taleb etmesi ve muhallefâta el koyan kimesneden kabzı için müdde‘î-yi mezbûru vekîl edip nefsine nâib kıldı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fi’t-târihi’l-mezbûr.

Şuhûdü’l-hâl: el-Hâc Mehmed b. Abdullah, Halil b. Süleyman, el-Hâc Ali b. Hüseyin ve gayruhüm Yevmü’l-hamîs 12 Yevmü’l-cum‘a 13 el-mübârek inşâ’allâhü ta‘âlâ

(GALATA32 - cilt: 36, sayfa: 192 - Hüküm no: 241 - Orijinal metin no: [59a-3, Arapça])﻿

﻿

﻿

242. Hüküm

Nefise Hâtun bt. Mustafa’dan intikal eden evdeki mülkiyyet ihtilafının halli

Budur ki Mahrûse-i Üsküdar mahallâtından Davud Paşa mahallesi sükkânından Mehmed Beşe b. Mehmed nâm râcil mahfil-i şer‘de li eb hemşîresi işbu râfi‘atü hâze’r-rakam Rahime Hâtun bt. Mehmed el-merhûm tarafından husûs-ı âti’l-beyâna vekîl-i şer‘îsi olan Ahmed Çelebi b. Abdüllatif mahzarında takrîr-i kelâm edip babam mezbûr Mehmed’in vâlidesi ceddemiz Nefise Hâtun bt. Mustafa fevt olup verâseti bana ve sadriyye kızları Kamer ve Müslime ve Zeyni’ye münhasıra oldukda muhallefâtından Galata hâricinde Hoca Ali mahallesinde vâki‘ İbrahim b. İlyas mülkü ve Mustafa Çelebi mülkü ve Kapıcı mülkü ve tarîk-i âm ile mahdûd mülk menzili dokuz sehim olmak üzre üç sehmi bana ve ikişer sehmi mezbûrât kızlarına intikāl etmeğin mezbûr Ahmed Çelebi’nin müvekkilesi mezbûre Rahime mesfûre Müslime Hâtun’un zikri sebk eden iki sehmini iştirâ etmekle benim üç sehim hisse-i şer‘iyyeme dahi vaz‘-ı yed edip ba‘de’s-suâl gıbbe vâki‘i’l-hâl ihkāk-ı hak olunması matlûbumdur dedikde vekîl-i mezbûr Ahmed Çelebi’den keyfiyyet-i kaziyye suâl olundukda fi’l-hakīka müteveffât-ı mezbûre Nefise Hâtun’un verâseti mezbûrât Kamer ve Müslime ve Zeyni’ye ve oğlu oğlu müdde‘î-yi mezbûra münhasıra olmağla menzili merkūmun dokuz sehminden üç sehmi müdde‘î-yi mezbûr Mehmed’e ve ikişer sehmi sadriyye kızları mezbûrâta intikāl ettiği muhakkak olup lâkin mezbûr Mehmed sagīr olup nafaka ve kisveye zarûret ve ihtiyâcı olmağla vasîsi vâlidesi Fâtıma Hâtun bt. Hüseyin zikri sebk eden üç sehim hisse-i şer‘iyyesin ba‘de ri‘âyeti mâ yecebü mürâ‘ât şer‘an on bin fıddî Osmânîye mezbûre Müslime bey‘-i bâtt-ı kat‘î ile bey‘ ve kabz-ı semen ve teslîm-i mebî‘ edip mezbûre Müslime Hâtun dahi iştirâ ve tesellüm edip mülk-i müşterâsı oldukdan sonra ol dahi hisse-i mezbûresi on bin akçeye müvekkilem mezbûre Rahime’ye bey‘ edip kabz-ı semen ve teslîm-i mebî‘ etti vaz‘-ı yedi bu tarîk iledir diye cevâb vericek müdde‘î-yi mezbûr Mehmed vekîl-i merkūm Ahmed Çelebi’nin cevâb-ı meşrûhunu inkâr-ı mu‘teber ile münkir olup vekîl-i merkūmdan sıdk-ı makāline muvâfık beyyine taleb olundukda udûl-i müslimînden Abdülkādir Halîfe b. Hacı el-Müezzin ve Akbaba demekle ma‘rûf Mehmed Bey b. Mustafa li ecli’ş-şehâde hâzırân olup fi’l-vâki‘ mezbûre Nefise Hâtun fevt oldukda menzili mezbûr dokuz sehim olmak üzre üç sehmi mezbûr Mehmed’e ve ikişer sehmi mezbûrât kızlarına intikāl edip mezbûr Mehmed sagīr ve nafakaya ihtiyâcı olmağla vasîsi vâlidesi Fâtıma Hâtun hisse-i şer‘iyyesi olan üç sehmi müsevvigāt-ı şer‘iyyesine ri‘âyet ettikden sonra üç bin akçeye mezbûre Müslime Hâtun’a bey‘ edip ba‘de tamâmi’l-akd mezbûre Müslime hisse-i mezbûresi nice zamân mutasarrıf oldukdan sonra ol dahi hisse-i mezbûre mülk-i müşterâsı olmağla mezbûr Ahmed Çelebi’nin müvekkilesi merkūme Rahime Hâtun’a üç bin akçeye bey‘-i bâtt-ı sahîh-i şer‘î edip kabz-ı semen ve teslîm-i mebî‘ eyledi zikr olunan üç sehim tarîk-i meşrûh ile mülk-i müşterâsı olduğuna şâhidleriz şehâdet dahi ederiz diye edâ-i şehâdet-i şer‘iyye ettiklerinde ba‘de ri‘âyeti şerâiti’l-kabûl şehâdetleri hayyiz-i kabûlde vâki‘ olup mûcebiyle hükm ve mâ vaka‘a kayd ü zabt olundu. Tahrîren fi’l-yevmi’l-âşir min Cumâdelûlâ sene sitte aşere ve elf.

Şuhûdü’l-hâl: Muslihiddin b. Mehmed el-Muhzır, Mehmed b. Yusuf, Receb b. Abdullah ve gayruhüm

(GALATA32 - cilt: 36, sayfa: 192 - Hüküm no: 242 - Orijinal metin no: [59b-1])﻿

﻿

﻿

243. Hüküm

el-Hâc Mehmed b. Ahmed’in el-Hâc Hasan b. İsmail’de alacağı olduğu

Budur ki Bundan akdem kazâ-i Galata müzâfâtından kasaba-i Kasımpaşa’da Câmi‘-i kebîr mahallesinde fevt olan el-Hâc Mehmed b. Ahmed ed-Debbâğ’ın zevce-i metrûkesi ve kız-ı sagīresi Fâtıma ve Âişe’nin vasîsi hâmiletü hâze’l-kitâb Nisâ Hâtun bt. Mustafa meclis-i mutahharda kasaba-i mezbûreden el-Hâc Hasan b. İsmail ed-Debbâğ mahzarında takrîr-i da‘vâ edip müteveffâ-yı mezbûrun mezbûr el-Hâc Hasan zimmetinde esbâb ve bâğât bahâsından doksan üç bin akçe hakkı olup zevcim mezbûr el-Hâc Mehmed vefât ettikde mahzar-ı müslimînde i‘tirâf dahi edip semen yetmiş üç bin akçeyi bi’d-defe‘ât vesâyetim ve verâsetim hasebiyle yedinden bana vâsıl ve zimmetinde yirmi bin akçesi bâkī olup hâlâ meblağ-ı bâkī yirmi bin akçeyi taleb ederim dedikde gıbbe’s-suâl mezbûr el-Hâc Hasan mecmû‘-ı deynim seksen üç bin akçeden zâid değildir diye ziyâdeyi münkir olucak müdde‘iye-i mezbûreden sıdk-ı makāline beyyine taleb olundukda udûl-i müslimînden ve fuhûr-i muvahhidînden Ahi Baba demekle ma‘rûf Mehmed b. Mustafa ed-Debbâğ ve Kemal b. Hüseyin ed-Debbâğ ve Hasan b. Mahmud ed-Debbâğ meclis-i şer‘a li ecli’ş-şehâde hâzırûn olup fi’l-vâki‘ müteveffâ-yı mezbûrun muhallefâtı taksîm olunup tahrîr-i defter olundukda müteveffâ-yı mezbûr zimemi yoklandıkda mezbûr el-Hâc Hasan benim müteveffâ-yı mezbûra esbâb ve bâğât bahâsından doksan üç bin akçe deynim vardır diye i‘tirâf eyleyip bizi işhâd eyledi biz bu husûsa şahidleriz şehâdet dahi ederiz diye edâ-i şehâdet-i şer‘iyye ettiklerinde ba‘de ri‘âyeti şerâiti’l-kabûl şehâdetleri hayyiz-i kabûlde vâki‘ olup mûcebi ile hükm ve mâ vaka‘a zabt olundu. Tahrîren fi’l-yevmi’t-tâsi‘ min Recebi’l-mürecceb sene sitte aşere ve elf.

Şuhûdü’l-hâl: Ahmed Çelebi b. Hızır ...?, İbrahim Çelebi b. Mustafa Çelebi ...?, Mustafa b. Mehmed, Mehmed b. Yusuf, Ahmed Çelebi Sofu ve gayruhüm

(GALATA32 - cilt: 36, sayfa: 193 - Hüküm no: 243 - Orijinal metin no: [60a-1])﻿

﻿

﻿

244. Hüküm

Vasînin zimmetinin ibrâ edilmesi

Budur ki, fahrü’l-havâs ve’l-mukarrebîn hâlâ bostancılar kethüdâsı Mehmed Ağa b. Abdullah tarafından husûs-ı âti’l-beyâna vekâleti nehc-i şer‘î üzre sâbit olan Hüseyin Beşe b. Abdullah er-Râcil meclis-i şerîfde bundan akdem Makrahorya’da vefât eden Ali Çelebi b. Turhan’ın sagīr oğulları Mehmed ve Mustafa’nın vasiyyi şer‘îleri hâfız-ı hâze’l-kitâb el-Hâc Halil b. Abdullah mahzarında bi’t-tav‘i’s-sâf ikrâr ve i‘tirâf edip müteveffâ-yı mezbûrun verâseti oğulları mezbûrân Mehmed ve Mustafa’ya münhasır olup ba‘dehû Mehmed fevt olup verâseti birâderi mezbûr Mustafa’ya münhasır olup Mustafa bostancılar zümresinden olup hâlâ ol dahi fevt olmağla bostancılar beytülmâline emânet müvekkilim kethüdâ hizmetlerinin vazîfesi olmağla vasiyyi mezbûr ile muhâsebe edip müteveffâ-yı mezbûrun muhallefâtı ve iki yetîmin ulûfeleri ve çukaları cem‘an elli bin akçe olup hak ve adl üzre teftîş ve tefahhus olundukda yetîmlerin altı sene ve dört ay yevmî on üçer akçeden nafaka ve kisvelerine ve hitân cem‘iyyetine ve vefâtlarında techîz ve tekfîn ve sâir mesârif-i ma‘kūlesine cem‘an otuz dört bin sekiz yüz akçe sarf olunmuş bulunup zimmeti vasiyyi mezbûrda on beş bin iki yüz akçe bâkī olup ve a‘yân-ı mevcûdeden yedinde iki köhne sandık ve bir anbar ve bir köhne gümüşlü bıçak olup bi hasebi’l-emâneti’l-mahkiye müvekkilim kethüdâ hizmetleri? vasiyyi mezbûr yedinden meblağ-ı mezbûr on beş bin iki yüz akçeyi [60b] ve zikr olunan esbâbı alıp kabz edip zimmetin ibrâ eyledi dedikde vekîl-i mezbûru kelâm-ı meşrûhunda mukarrun leh-i mezbûr el-Hâc Halil tasdîk etmeğin mâ vaka‘a zabt olundu. Tahrîren fi’l-yevmi’s-sânî min şehri Recebi’l-mürecceb sene sitte aşere ve elf.

Şuhûdü’l-hâl: Fahrü’l-kuzât Ali Efendi b. Ahmed Fakīh, Hacı İbrahim b. Maksud, Ali Çelebi b. er-Râcil, Ferhad b. Abdullah, Mustafa b. Abdullah, İdris b. Abdullah, Yusuf b. Abdullah, Mehmed b. Abdullah ve gayruhüm Yevmü’l-isneyn Yevmü’s-sülesâ Yevmü’l-erbi‘â Yevmü’l-hamîs 18

(GALATA32 - cilt: 36, sayfa: 194 - Hüküm no: 244 - Orijinal metin no: [60a-2])﻿

﻿

﻿

245. Hüküm

Beytülmâle intikal eden evin müzâyedede satılması

Mahmiye-i Galata’da vâki‘ beytülmâl-i hâs emîni fahrü’l-emâsil ve’l-akrân Mahmud Çavuş b. Ahmed meclis-i şer‘-i şerîfde, emânet-i mezkûre vazîfesi hasebiyle, mahmiye-i Galata tevâbi‘inden Kasımpaşa mahallâtından Kulaksız mahallesinde vefât eden Sitti Hâtun bt. Ferhad nâm hâtundan beytülmâle intikāl eden mahalle-i mezbûrede kâin iki bâb tahtânî, bir bâb fevkānî evi, su kuyusunu, fırını, bahçeyi ve kenîfi hâvî ve bir tarafdan Âlime Hâtun bt. Bâli mülkü, diğer tarafdan Fâtıma Hâtun mülkü, öbür tarafdan Şemsi Hâtun mülkü ve diğer tarafdan da tarîk-i âm ile mahdûd cemî‘ menzili cümle tevâbi‘ ve levâhıkı ve kâffe-i menâfi‘ ve merâfıkı ile râyicü’l-vakt beş bin altı yüz akçe-i Osmânî semen-i mu‘ayyen-i makbûz ile îcâb ve kabûlü ve teslîm ve tesellümü hâvî bey‘-i bâtt-ı sahîh ile hâfız-ı hâze’l-kitâb Behrâm b. Abdullah nâm kimesneye ve Behrâm b. Abdullah’ın Emine Hâtun bt. Abdullah nâm zevcesine bey‘ ettiğini ikrâr ve i‘tirâf etti. O ikisi de kendi mallarıyla ve kendileri için ondan iştirâ ettiler ve bâyi‘-i mezbûrun beyânını vicâhen ve şifâhen tasdîk ettiler. İşbu mübâya‘a, sûk-ı sultânîde icrâ edilen müzâyedede tekrâr be tekrâr menzilin satışa arz edilmesinden ve talebin kesilip alıcı üzerinde meblağ-ı mezbûrla karâr kılmasından sonra gerçekleşdi. Cerâ zâlike ve hurrire fi’l-yevmi’s-sâlis min şehri sitte aşere ve elf.

Şuhûdü’l-hâl: Ahmed Efendi b. Süleyman el-Muhzır?, Yusuf Çelebi el-Müezzin, İbrahim Efendi el-Müderris, Mehmed b. Ahmed, Mehmed Halîfe b. Ali el-İmâm, Hızır b. Abdullah, Durmuş b. Abdullah, Mustafa Halîfe b. Halil, Mehmed b. Cafer, Mehmed Reis b. Ali, Mustafa el-Muhzır, Mehmed el-Muhzır ve gayruhüm

(GALATA32 - cilt: 36, sayfa: 195 - Hüküm no: 245 - Orijinal metin no: [60b-1, Arapça])﻿

﻿

﻿

246. Hüküm

Hâkimin, Mustafa Çelebi b. Mehmed’i küçüğe vasî ataması

Hâkim, hâfız-ı hâze’l-kitâb umdetü’l-eimme Mustafa Çelebi b. Mehmed’i, Sâliha nâm sulbiye sagīre kızına, mahmiye-i Galata mahallâtından Uncu mahallesinde vefât eden Rukiye Hâtun bt. Mehmed Efendi nâm annesinden irs-i şer‘le kendisine intikāl eden malların zabtı ve hıfz-ı ahvâli için vasî nasb etti. O da vesâyet-i mezbûreyi kabûl edip hizmeti lâzımesini üzerine aldı. Cerâ zâlike ve hurrire fi’l-yevmi’s-sâlis aşere min şehri Receb sene sitte aşere ve elf.

Şuhûdü’l-hâl: Ahmed Çelebi b. Abdüllatif, Yakub Efendi b. Yusuf el-Müderris, Mustafa b. Mehmed, Yusuf b. Abdullah, Mustafa Çelebi b. Mehmed el-İmâm, Hızır Halîfe b. Murtaza el-İmâm, Mustafa Kapudân b. Abdullah

(GALATA32 - cilt: 36, sayfa: 196 - Hüküm no: 246 - Orijinal metin no: [61a-1, Arapça])﻿

﻿

﻿

247. Hüküm

Belkıs Hâtun bt. Ali’nin kocasındaki haklarını almak üzere el-Hâc Hasan b. Mahmud’u vekîl ettiği

Udûlden imâm el-Hâc Hızır b. Murtaza ve Ahmed b. el-Hâc Şaban nâm kimesneler meclis-i şer‘-i şerîfde hâzırân olup, mahmiye-i mezbûre mahallâtından Emeksiz mahallesinde vefât eden Râcil Süleyman Beşe b. Yakub’un muhallefâtını emânet-i mahkiyesi hasebiyle zabt eden ve âti’z-zikr vekâlet beyânını inkâr eden mahmiye-i Galata’da vâki‘ râcilîne mahsûs beytülmâl emîni fahrü’l-a‘yân Mehmed Subaşı b. Davud mahzarında, hâfız-ı hâze’l-kitâb el-Hâc Hasan b. Mahmud’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mezbûrun zevcesi ve vârisi olan Belkıs Hâtun bt. Ali nâm hâtun, müdde‘î-yi mezbûru müteveffâ-yı mesfûr zevcinin zimmetinde bulunan hakkını taleb, kabz ve îsâli ve vakt-i hâcetde hükkâm-ı kirâm indinde muhâsama ve mürâfa‘a için vekîl edip nefsine nâib kıldı. O da vekâlet-i mezbûreyi kabûl etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fi’l-yevmi’s-sâdis aşere min şehri Receb sene sitte aşere ve elf.

Şuhûdü’l-hâl: Halil Çelebi b. Müstedâm, Abdülkādir Halîfe b. Hacı, Mehmed Çelebi b. Abdi, Hasan b. İskender

(GALATA32 - cilt: 36, sayfa: 196 - Hüküm no: 247 - Orijinal metin no: [61a-2, Arapça])﻿

﻿

﻿

248. Hüküm

Beytülmâlce el konulan muhallefâttan mîrâs bırakanın vasiyeti gereği on beş bin akçenin ihrâcı

Udûlden imâm el-Hâc Hızır b. Murtaza ve Ahmed b. el-Hâc Şaban nâm kimesneler, mahmiye-i mezbûre [Galata] mahallâtından Emeksiz mahallesinde vefât eden Süleyman Beşe b. Yakub’un muhallefâtını zabt eden mahmiye-i Galata’da vâki‘ râcilîn beytülmâli emîni fahrü’l-a‘yân Mehmed Subaşı b. Davud mahzarında, müteveffâ-yı mezbûrun vasiyyetlerini tenfîze vesâyeti emîn-i mûmâ-ileyh mahzarında şer‘an sâbit olan vasiyyi muhtâr hâmil-i hâze’l-kitâb Mezid Beşe b. Ali nâm kimesneden sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mezbûr ölümü hatırlayıp umûr ve ahvâlini te’emmül edip sülüs-i mâlının hepsinin hayır ve hasenâta harcanmasını vasiyyet etti. Sonra vasiyyeti üzre sâbit ve ikrârında musır olarak vefât etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Vasiyyi mezbûr sonra emîn-i mesfûrdan müteveffâ-yı mezbûrun sülüs-i mâlı olan râyicü’l-vakt on beş bin akçe-i Osmânîyi emîn-i mezbûr kıbelinden de tasdîk edilerek ahz u kabz etti. Cerâ zâlike ve hurrire fi’l-yevmi’s-sâdis aşere min şehri Receb fî târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 196 - Hüküm no: 248 - Orijinal metin no: [61a-3, Arapça])﻿

﻿

﻿

249. Hüküm

Belkıs Hâtun bt. Ali’nin mehr-i müeccel alacağına hükm edilmesi

Udûlden imâm el-Hâc Hızır b. Murtaza ve Ahmed b. el-Hâc Şaban nâm kimesneler, bundan akdem vefât eden Süleyman Beşe b. Yakub’un muhallefâtını zabt eden mahmiye-i Galata’da vâki‘ yayalar beytülmâli emîni fahrü’l-a‘yân Mehmed Subaşı b. Davud mahzarında, müteveffâ-yı mezbûrun zevcesi ve vârisi Belkıs Hâtun bt. Ali nâm hâtun kıbelinden emîn-i müşârün-ileyhin muvâcehesinde husûs-ı âti’l-beyâna vekâleti şer‘an sâbit olan hâmil-i hâze’l-kitâb el-Hâc Hasan b. Mahmud’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı merkūm hâl-i hayâtında bizim yanımızda, üzerinde ve zimmetinde müvekkile-i mezbûrenin nikâhında ma‘kūd-i aleyh olan mehr-i müecceli cihetinden lâzimü’l-edâ ve vâcibü’l-kazâ râyicü’l-vakt üç bin akçe-i Osmânî hakkı olduğunu ikrâr ve i‘tirâf etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve müvekkile-i mezbûreye meblağ-ı merkūmu ondan veya vekîlinden tamâmen veya kısmen alıp kabz etmediğine, bi vechin mine’l-vücûhi’ş-şer‘iyye ve sebebin mine’l-esbâbi’l-mer‘iyye zimmetini ibrâ etmediğine dâir yemîn verilmesinin ardından şehâdetleri mûcebince hükm edildi. Cerâ zâlike ve hurrire fî târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 197 - Hüküm no: 249 - Orijinal metin no: [61b-1, Arapça])﻿

﻿

﻿

250. Hüküm

Canfedâ bt. Abdullah’ın muhallefâtından beytülmâle ait hissenin alınması

Galata’da beytülmâl emîni olan fahrü’l-emâsil Mahmud Çavuş b. Ahmed mahfil-i kazâda Mustafa Ağa mahallesinde mukaddemâ vefât eden merhûme Canfedâ bt. Abdullah nâm hâtunun zevci işbu hâmilü’l-kitâb Mahmud Reis b. Mehmed mahzarında ikrâr edip müteveffât-ı mezbûrenin verâseti zevc-i mezbûra münhasır olup zevc-i mezbûr vâris ve min-lâ yüred aleyhi olmağın müteveffât-ı mezbûrenin cümle muhallefâtı dört bin üç yüz otuz akçe olup meblağ-ı merkūmdan beytülmâl hissesi iki bin yüz altmış altı buçuk akçe alınıp meblağ-ı merkūmu emânetim hasebiyle bi’t-tamâm ahz u kabz eyledim dedikde mukırr-ı mezbûrun ikrârını mukarrun leh bi’l-muvâcehe tasdîk eyledikde mâ vaka‘a gıbbe’t-taleb kayd olundu. Tahrîren fî evâsıtı Receb sene sitte aşere ve elf.

Şuhûdü’l-hâl: Mehmed Bey b. Abdi, Mustafa Halîfe b. Abdülaziz, Ahmed Çavuş b. Hüsam Yevmü’l-cum‘a Yevmü’s-sebt 20 el-mübârek inşâ’allâhü sübhânehu ve ta‘âlâ

(GALATA32 - cilt: 36, sayfa: 198 - Hüküm no: 250 - Orijinal metin no: [61b-2])﻿

﻿

﻿

251. Hüküm

Canfedâ Hâtun bt. Abdullah’ın mehir alacağını hibe ettiği

Mahmiye-i Galata’da beytülmâl emîni olan fahrü’l-emâsil Mahmud Çavuş b. Ahmed mahfil-i kazâda işbu hâmilü’l-kitâb Mahmud Reis b. Mehmed muvâcehesinde takrîr-i da‘vâ edip bundan akdem mahmiye-i mezbûrede vâki‘ Mustafa Ağa mahallesinde fevt olan Canfedâ Hâtun bt. Abdullah’ın mezbûr Mehmed Reis zevc-i metrûkü ve vârisi olup verâseti mezbûr Mahmud ile beytülmâle münhasıra olmağla müteveffât-ı mezbûrenin mezbûr zimmetinde mehr-i müeccelinden iki bin akçe hakkı olup beytülmâle âid olan hisseyi mezbûr Mehmed Reis’den taleb ederim [62a] suâl olunsun dedikde gıbbe’s-suâl mezbûr Mahmud Reis cevâb verip fi’l-hakīka müteveffât-ı mezbûrenin zimmetinde iki bin akçe mehr-i müecceli var idi lâkin hâl-i hayâtında ve kemâl-i sıhhatinde bana hibe eyledi kat‘â deynim yoktur diye cevâb verdikde gıbbe’l-inkâr merkūm Mahmud Reis’in kelâmına muvâfık beyyine taleb olundukda udûl-i müslimînden ve sikāt-ı muvahhidînden Hasan Çelebi b. Mehmed ve Abdi Ağa b. Sefer nâm kimesneler li ecli’ş-şehâde hâzırân olup fi’l-vâki‘ müteveffât-ı mezbûre hâl-i hayâtında ve kemâl-i sıhhatinde dahi mezbûr Mahmud Reis’de olan iki bin akçe mehr-i müeccelini bizim yanımızda mezbûr Mahmud Reis’e hibe etti bu husûsa şâhidleriz şehâdet dahi ederiz dediklerinde gıbbe’t-ta‘dîl ve’t-tezkiyye şehâdetleri hayyiz-i kabûlde vâki‘ olup mâ vaka‘a ketb olunup yed-i tâlibe def‘ olundu. Tahrîren fî evâsıtı şehri Recebi’l-mürecceb sene sitte aşere ve elf.

Şuhûdü’l-hâl: Mehmed Bey b. Abdi, Mustafa Halîfe b. Abdülaziz, Ahmed Çavuş b. Hüsam, İskender Bey b. Mehmed, Ahmed Halîfe b. Şaban

(GALATA32 - cilt: 36, sayfa: 198 - Hüküm no: 251 - Orijinal metin no: [61b-3])﻿

﻿

﻿

252. Hüküm

Hâkimin Mustafa Bey b. Mehmed’i iki çocuğa vasî ataması

Hâkim, hâfız-ı hâze’l-kitâb Mustafa Bey b. Mehmed’i, hâric-i Galata mahallâtından Yazıcı mahallesinde vefât eden merhûm Receb Çelebi b. Mahmud’un Mustafa ve Sâliha nâm iki sagīr evlâdının hıfz-ı ahvâlleri ve müteveffâ-yı mezbûr babalarından kendilerine irs-i şer‘le intikāl eden malların zabtı için rüşd ve bülûğlarına kadar ihtiyâclarına binâen vasî nasb etti. O da vesâyet-i mezbûreyi kabûl edip hizmeti lâzımesini üzerine aldı. Cerâ zâlike ve hurrire fi’l-yevmi’s-sâbi‘ aşer min şehri Recebi’l-mürecceb sene sitte aşere ve elf.

Şuhûdü’l-hâl: Süleyman Bey b. Abdullah, Ahmed Bey b. Nasuh, Ramazan b. Mustafa, Ali b. Mustafa ve gayruhüm Yevmü’l-ehad Yevmü’l-isneyn 22 el-mübârek inşâ’allâhü ta‘âlâ

(GALATA32 - cilt: 36, sayfa: 199 - Hüküm no: 252 - Orijinal metin no: [62a-1, Arapça])﻿

﻿

﻿

253. Hüküm

Canfedâ Hâtun bt. Abdullah’ın muhallefâtı

Galata tevâbi‘inden Tophane mahallâtından el-Hâc Memi mahallesinde vefât eden ve geride Mahmud Reis b. Mehmed nâm zevci ile beytülmâli vâris bırakan merhûme Canfedâ Hâtun bt. Abdullah’ın muhallefâtıdır. Cerâ zâlike ve hurrire fî evâili Recebi’l-mürecceb sene sitte aşere ve elf. Beledî döşek 1 157 Köhne minder 1 21 Don ve gömlek 1 100 Kırmızı atlas câme 1 647 Tencere 44 Köhne kaliçe 1 80 Yastık 2 136 Yorgan münakkaş 1 171 Mavi zıbın 106 Don 1 gömlek 1 116 Futa-i hamam 1 146 Köhne bohça 26 İç edik 27 Köhne alaca zıbın 1 38 Leğen-i hamam 105 Maşraba 30 İbrik 22 Sahan 5 ma‘a tepsi 1 137 Meyve tepsisi 15 Tencere 51 Sandık ( ) Yorgan köhne 86 Yemeni yastık 36 Mavi kapama bogasi 130 Döşeme-i hamam 76 Mavi köhne câme 64 Yemeni minder 26 Mor ferâce 900 Neftî atlas câme 500 Beledî döşek 180 Havlu makrama 40 Alaca kaftan 290 Gül kutusu 12 Yekûn 5223 [62b] Minhâ’l-ihrâcât Berâ-yı techîz ve tekfîn 300 Berâ-yı resm-i kısmet 100 Berâ-yı dellâliyye 80 Berâ-yı hammâliyye 15 Cem‘an 495 el-Bâkī li’t-taksîm 4728 Minhâ Hissetü’z-zevc 2364 Hissetü beytülmâl 2364

(GALATA32 - cilt: 36, sayfa: 199 - Hüküm no: 253 - Orijinal metin no: [62a-2])﻿

﻿

﻿

254. Hüküm

Hâkimin Kâtibe ve Fâtıma adlı küçüklere nafaka takdiri

Hâkim, Galata mahallâtından Müeyyedzâde mahallesinde vefât eden Hacı Pervâne b. Abdullah’ın Kâtibe ve Fâtıma nâm iki sagīre evlâdının nafakası, kisvesi ve sâir havâic-i zarûriyyesi için müteveffâ-yı mezbûr babalarından irs-i şer‘le kendilerine intikāl eden mallardan alınmak üzre, himâyesi ve terbiyesi altında bulundukları Nefise Hâtun bt. Abdullah nâm annelerinin talebiyle zeyilde mezkûr târihden i‘tibâren râyicü’l-vakt yevmî on akçe farz ve takdîr etti. Hâkim ayrıca anneye meblağ-ı mefrûzu sagīreyn-i mezkûreyne harcaması için izin verdi. Cerâ zâlike ve hurrire fî evâsıtı şehri Recebi’l-mürecceb sene sitte aşere ve elf.

Şuhûdü’l-hâl: el-Hâc İbrahim b. Yakub Reis, Mehmed Çelebi b. Mahmud, Yahya Bey b. Abdullah, Hacı Hasan b. Mehmed

(GALATA32 - cilt: 36, sayfa: 200 - Hüküm no: 254 - Orijinal metin no: [62b-1, Arapça])﻿

﻿

﻿

255. Hüküm

Sündüs Hâtun bt. Ferhad’ın, malının üçte birini hayır ve hasenâta vasiyet ettiği

Udûlden imâm Mehmed Halîfe b. Ali ve Mustafa Halîfe b. Halil nâm kimesneler, meclis-i şerî‘at-i şerîfe-i mutahhara ve mahfil-i tarîkat-i münîfe-i münevverede hâzırân olup, Kasımpaşa kasabası mahallâtından Kulaksız mahallesinde bundan akdem vefât eden merhûme Sündüs Hâtun bt. Ferhad’ın muhallefâtının bir kısmını emâneti hasebiyle zabt eden mahmiye-i Galata’da vâki‘ beytülmâl-i hâs emîni fahrü’l-akrân Mahmud Çavuş b. Ahmed nâm husûs-ı âti’l-beyânı inkâr eden hasm-ı câhid mahzarında, mahalle-i mezbûre müezzini hâfız-ı hâze’l-kitâb Mehmed Halîfe b. Ahmed’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, merhûme-i merkūme Sündüs, dünyânın fânî âhiretin bâkī olduğunu idrâk ettiğinde ölümü düşünüp âhiret için azık hazırlamak istedi. Böylece sülüs-i mâlını hayır ve hasenâta vasiyyet edip da‘vâcıyı da vasiyyetinin tenfîzine vasî kılıp kendi re’yi ve ihtiyârına göre sülüs-i mâlını hayır ve hasenâta harcamasına râzı oldu. Merhûme sonra vasiyyeti üzre vefât etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike fî gurreti Recebi’l-mürecceb sene sitte aşere.

Şuhûdü’l-hâl: es-Seyyid Yusuf b. es-Seyyid Mahmud, Hızır Beşe b. Pîrî, Halil Beşe b. Mehmed, Abdi b. Hasan, Mehmed b. Hüsrev Bey, Ahmed b. Mehmed, Mustafa b. Mehmed, Muslihiddin el-Muhzır, Mehmed b. ( ) el-Muhzır ve gayruhüm [63a] Yevmü’s-sülesâ Yevmü’l-erbi‘â 24 el-mübârek inşâ’allâhü’l-kerîm Yevmü’l-hamîs 25

(GALATA32 - cilt: 36, sayfa: 200 - Hüküm no: 255 - Orijinal metin no: [62b-2, Arapça])﻿

﻿

﻿

256. Hüküm

Receb Çelebi b. Mahmud’un muhallefâtı

Hâric-i mahmiye-i Galata mahallâtından Yazıcı mahallesinde vefât eden ve geride Emine Hâtun bt. Mehmed nâm zevcesini, Mehmed Çelebi nâm kebîr oğlunu, Mustafa nâm sagīr oğlunu ve Sâliha nâm sagīre kızını mîrâsçı bırakan merhûm Receb Çelebi b. Mahmud’un muhallefâtıdır. Verâset bunlara münhasırdır. Vaka‘a’t-tahrîr fî evâhiri Cumâdelâhire sene sitte aşere ve elf. Büyût-i müte‘addide der mahalle-i mezbûr 20000 Diğer hâne 10000 Yekûn 30000 Köhne kebe 70 Kırmızı velense 95 Alaca kaftan 200 Mor çakşır 200 Kazan-ı kebîr 110 İbrik 38 Sahan 2 20 Yorgan 162 Yeşil ferâce 485 Köhne yağmurluk 300 Kırmızı ferâce 420 Kazgan-ı kebîr 220 Yemeni yorgan 160 Tülbent 158 Mavi ferâce 500 Sarı kaftan 1 170 Köhne minder 45 Köhne yastık 15 Büyük sini 150 Küçük tava 18 Küçük sahan 3 33 Demir fener 18 Siyah kebe 75 Güğüm 68 Büyük tencere 110 Tencere 90 Köhne sof 200 Sarı döşeme 175 Kaliçe 80 Def‘a sof 170 Beyaz velense 165 Kırmızı velense 81 Sof-ı kapama 180 Köhne velense 160 Köhne kaliçe 81 Bakraç 31 Maşraba 31 Def‘a bakraç 16 Sahan 27 Ayaklı tas 20 Sarı kebe 205 Kaliçe 205 Yeşil ferâce 320 Köhne yastık 45 Kapı perdesi 50 Duvar perdesi 100 Sikke-i hasene 4800 Der zimmeti Solak 2900 Câriye be nâm-ı Pâyidar 4000 Câriye be nâm-ı Revânî 2500 Yekûn 50472 Minhâ’l-ihrâcât Berâ-yı techîz ve tekfîn ve ta‘âmiye 2040 Berâ-yı dellâliyye 120 Berâ-yı resm-i kısmet ve kassâmiyye ve kâtibiyye ve ihzâriyye 800 Berâ-yı harc-ı defter 70 Mehr-i müeccel-i mezbûre 1000 Nafaka-i sagīreyn 480 Yekûn 4500 el-Bâkī 45972 Minhâ hissetü’z-zevce 5746 Hissetü’l-ibn 16090 Hissetü’l-ibn 16090 Hissetü’l-bint 8040 [63b] Yevmü’l-cum‘a Yevmü’s-sebt 27

(GALATA32 - cilt: 36, sayfa: 201 - Hüküm no: 256 - Orijinal metin no: [63a-1])﻿

﻿

﻿

257. Hüküm

Manol v. Andon’un evini Kasım Paşa Vakfı’na istiğlâl yoluyla sattığı

Manol v. Andon nâm zimmî, meclis-i şer‘-i şerîfde işbu akdin kendilerinden sudûruna kadar sâhibi ve mâliki olduğu, elinde ve taht-ı tasarrufunda bulundurduğu, mahmiye-i Galata tevâbi‘inden İstinye kurbundaki Yeniköy’de vâki‘ bir tarafdan Bıçakçı Franko mülkü, diğer tarafdan satıcı mülkü ve tarîk-i âm ile mahdûd cemî‘ menzilini, cümle tevâbi‘ ve levâhıkı ile râyicü’l-vakt yirmi bin akçe-i Osmânî semen-i mu‘ayyen-i makbûz ile merhûm Kasım Paşa vakfı mütevellîsi hâmil-i hâze’l-kitâb fahrü’l-akrân Mustafa Çelebi b. Ferhad’a satdığını ikrâr ve i‘tirâf etti. O da vakf-ı mezbûr malıyla ve vakfa gelir getirmesi için ondan satın aldı. Ba‘de’t-tahliyye ve’t-tekābuz zeyilde mezkûr târihden i‘tibâren bir sene tamâmına iki bin akçe ücret-i kirâ ile ona icâreye verdi. Vâki‘ ikrârı, mütevellî-i mezbûr vicâhen ve şifâhen tasdîk etti. Sonra Mustafa Çelebi b. Mehmed nâm kimesne ile karye-i mezbûrede sâkin Astor Reis v. San nâm zimmî, menzili mezbûrun derkine ve ücret-i kirâya îcâb ve kabûlü hâvî kefâletle kefîl oldu. Cerâ zâlike ve hurrire fî gurreti şehri Recebi’l-mürecceb sene sitte aşere ve elf.

Şuhûdü’l-hâl: Mehmed Bey b. Yusuf, Osman Bey b. Abdullah, Mehmed b. Kasım, Hasan Bey el-Cündî, Osman b. Abdullah, Hüseyin b. Abdullah Yevmü’l-ehad 28

(GALATA32 - cilt: 36, sayfa: 203 - Hüküm no: 257 - Orijinal metin no: [63b-1, Arapça])﻿

﻿

﻿

258. Hüküm

Raziye Hâtun bt. Abdullah’tan beytülmâle intikal eden arazinin satılması

Âti’z-zikr merhûme Râziye Hâtun’un muhallefâtını vazîfesi îcâbı zabt eden mahmiye-i Galata’da vâki‘ beytülmâl-i hâs emîni fahrü’l-a‘yân Mahmud Çavuş b. Ahmed meclis-i şer‘-i şerîf ve mahfil-i dîn-i münîfte, hâric-i Galata mahallâtından Cihangir mahallesinde vefât eden merhûme Râziye Hâtun’un muhallefâtından beytülmâle intikāl eden, vefâtına kadar sâhibi ve mâliki olduğu, elinde ve taht-ı tasarrufunda bulundurduğu, mahalle-i mezbûrede vâki‘ bir tarafdan Cihan Hâtun bt. Abdullah mülkü, diğer tarafdan Rıdvan Çavuş zevcesi mülkü, öbür tarafdan Receb mülkü, öbür tarafdan da tarîk-i âm ile mahdûd arâzi-i hâliyeyi cümle tevâbi‘ ve kâffe-i menâfi‘i ile râyicü’l-vakt beş bin akçe-i Osmânî semen-i mu‘ayyen-i makbûz ile îcâb ve kabûlü ve teslîm-tesellümü hâvî bey‘-i bâtt-ı sahîh ile merhûmenin kocası hâmil-i hâze’l-kitâb Kenan b. Abdullah’a bey‘ ettiğini ikrâr ve i‘tirâf etti. O da kendi malıyla ve kendisi için arâziyi ondan iştirâ etti. Cerâ zâlike ve hurrire fî 25 Recebi’l-mürecceb sene 1016.

Şuhûdü’l-hâl: Ali Çelebi b. Yusuf el-İmâm, Ahmed Hoca b. Lütfi el-Müezzin, Veli Dede b. Bâli el-Kayyım, Mustafa Bey b. Mehmed el-Cündî, Abdülaziz b. el-Halebî, Bayram Bey b. Abdürrahim, Mustafa Bey b. Mehmed el-Cündî, Ahmed Bey b. Abdullah el-bevvâbü’s-sultânî, Hamza Bey b. Abdullah

(GALATA32 - cilt: 36, sayfa: 203 - Hüküm no: 258 - Orijinal metin no: [63b-2, Arapça])﻿

﻿

﻿

259. Hüküm

Rukiye Hâtun’un mehr-i müeccel alacağı olduğu

Mahmiye-i Galata mahallâtından Câmi‘-i kebîr mahallesi sâkinlerinden olup bundan akdem vefât eden merhûme Rukiye Hâtun nâm müteveffânın vâlidi işbu râfi‘ü’r-rakam fahrü’l-eimme Şeyh Mehmed Efendi b. Ahmed mahzarında ve şer‘-i hatîr-ı lâzimü’t-tevkīrde müteveffât-ı mezbûrenin zevc-i metrûkü Mustafa Çelebi b. Mehmed mahzarında takrîr-i kelâm edip müteveffât-ı mezbûrenin zevci merkūm Mustafa Çelebi zimmetinde otuz bin akçe mehr-i müecceli olup meblağ-ı merkūmdan südüs hisse-i şer‘iyyemi vermekde müteveffât-ı mezbûre bana hibe etti diye te‘addî ve nizâ eder suâl olunup ihkāk-ı hak olunmak matlûbumdur dedikde gıbbe’s-suâl mezbûr Mustafa Çelebi fi’l-hakīka zevcem müteveffât-ı mezbûreye zimmetimde otuz bin akçe mehr-i müeccel olup maraz-ı mevtinde bana hibe etmişdi maraz-ı mevtde hibe câiz olmamağın mehr-i müeccel olan meblağ-ı merkūm otuz bin akçeyi mûmâ-ileyh eş-Şeyh Mehmed Efendi’nin südüs hisse-i şer‘iyyesi zimmetimde deyndir min ba‘d meblağ-ı merkūm bana hibe olunmuşdur diye da‘vâ ve nizâ‘ım yoktur diye ikrâr etmeğin mâ vaka‘a ketb olundu. Cerâ fi’t-târihi’l-mezbûr.

Şuhûdü’l-hâl: eş-Şeyh İsa b. Ahmed, eş-Şeyh Osman b. Abdurrahman, el-Hâc Abdurrahman b. Mehmed, el-Hâc Ebûbekir b. Ahmed

(GALATA32 - cilt: 36, sayfa: 204 - Hüküm no: 259 - Orijinal metin no: [63b-3])﻿

﻿

﻿

260. Hüküm

Süleyman Beşe b. Yakub’un muhallefâtı

Mahmiye-i Galata mahallâtından Emeksiz mahallesinde vefât eden ve geride Belkıs Hâtun bt. Ali nâm zevcesi ile beytülmâli mîrâsçı bırakan râcil merhûm Süleyman Beşe b. Yakub’un muhallefâtıdır. Vaka‘a’t-tahrîr fi’l-yevmi’s-sâdis aşere min şehri Recebi’l-mürecceb sene sitte aşere ve elf. Yeşil ferâce 400 Mor dolama 900 Lacivert kürdi 1 100 Mor çuka yelek 1 500 Mor çakşır 130 Mor yelek 240 Köhne dizlik 80 Mukaddem kuşak 101 Don gömlek 170 Tülbent 90 Tüfek kebesi 15 Dımeşkī kürdiye 330 Üsküf ma‘a beylik 1400 Nısf sefîne 10000 Nakid der kîse-i Osmânî 23000 Zimem-i nâsdan makbûz meblağ 19000 Zimem-i nâs gayr-i mahsûb ve gayr-i mukavvem 8540 Yekûn 56445 Minhâ’l-ihrâcât Berâ-yı techîz ve tekfîn 2000 Berâ-yı resm-i beytülmâlci 5543 Berâ-yı dellâliyye ve hammâliyye 180? Berâ-yı resm-i kısmet 1000 Berâ-yı mehr-i müeccel-i müsbet 3000 Berâ-yı vasiyyeti müsbet mine’s-sülüs 15000 Masdariyye-i sefîne 493 Yekûn 27436 el-Bâkī li’t-taksîm 30000 Minhâ Hissetü’z-zevce 7500 Hissetü beytülmâl 22500

(GALATA32 - cilt: 36, sayfa: 204 - Hüküm no: 260 - Orijinal metin no: [64a-1])﻿

﻿

﻿

261. Hüküm

Raziye Hâtun bt. Abdullah’tan beytülmâle intikal eden arazinin satılması

Mahmiye-i Galata’da vâki‘ beytülmâl-i hâs emîni fahrü’l-a‘yân Mahmud Çavuş b. Ahmed meclis-i şer‘-i şerîf ve mahfil-i dîn-i münîfte, hâric-i Galata mahallâtından Cihangir mahallesinde vefât eden merhûme Râziye Hâtun’un muhallefâtından beytülmâle intikāl eden mahalle-i mezbûrede vâki‘ bir tarafdan Cihan Hâtun bt. Abdullah mülkü, diğer tarafdan Receb Çelebi b. ( ) mülkü, öbür tarafdan Çavuş hâtunu mülkü, diğer tarafdan da tarîk-i âm ile mahdûd arâzi-i hâliyeyi cümle tevâbi‘ ve kâffe-i menâfi‘i ile râyicü’l-vakt beş bin akçe-i Osmânî semen-i mu‘ayyen-i makbûz ile îcâb ve kabûlü ve teslîm-tesellümü hâvî bey‘-i bâtt-ı sahîh ile Kenan b. Abdullah’a bey‘ ettiğini ikrâr ve i‘tirâf etti. O da kendi malıyla ve kendisi için arâziyi ondan iştirâ etti. Tasdîk hakkı sâhibince vicâhen ve şifâhen tasdîk edildi. İşbu mübâya‘a, arâzinin sûk-ı sultânîde müzâyedeye arz edilip rağabât-ı nâsın kesilmesi ve semen-i mezbûrda alıcı üzerinde karâr kılmasından sonra vâki‘ oldu. Cerâ zâlike ve hurrire fi’l-yevmi’l-hâmis ve’l-ışrîn min şehri Receb sene sitte aşere ve elf.

Şuhûdü’l-hâl: Ali Çelebi b. Yusuf, Behrâm Bey b. Abdullah, Ahmed Hoca b. Lütfullah, Veli Dede b. Bâli el-Kayyım, Mustafa Çelebi b. Hasan el-Kâtib, Cafer b. Abdullah, el-Hâc Hasan b. Abdullah

(GALATA32 - cilt: 36, sayfa: 205 - Hüküm no: 261 - Orijinal metin no: [64a-2, Arapça])﻿

﻿

﻿

262. Hüküm

Raziye Hâtun bt. Abdullah’ın muhallefâtından beytülmâle ait hissenin alındığı

Budur ki, mahmiye-i Galata’da bi’l-fi‘l beytülmâl-i hâs emîni olan fahrü’l-akrân Mahmud Çavuş b. Ahmed mahfil-i kazâda mahmiye-i mezbûre hâricinde Cihangir mahallesinden olup bundan akdem vefât eden merhûme Râziye Hâtun bt. Abdullah nâm müteveffânın zevc-i metrûkü işbu râfi‘-i hâze’r-rakam Kenan Bey b. Abdullah nâm kimesne mahzarında ikrâr-ı tâm ve ta‘bîr-i merâm edip müteveffât-ı mezbûrenin verâseti zevci mezbûr Kenan’a münhasır olup ol dahi [vefât edip] farz cihetiyle nısfı ona ve nısf-ı âharı beytülmâle râci‘ oldukda müteveffâ-yı mezbûrenin muhallefâtından hisse-i beytülmâl için nısf-ı âharı emânetim hasebiyle mezbûr Kenan yedinden bi’t-tamâm ahz u kabz ettim min ba‘d mezbûr Kenan yedinden cânib-i beytülmâle râci‘ bir şey bâkī kalmadı dedikde emîn-i mûmâ-ileyh Mahmud Çavuş’un ikrâr-ı meşrûhunu mezbûr Kenan bi’l-muvâcehe tasdîk edicek mâ vaka‘a alâ vukū‘ihi ketb olundu. Fî târihi’l-mezbûr.

Şuhûdü’l-hâl: es-Sâbikūn

(GALATA32 - cilt: 36, sayfa: 206 - Hüküm no: 262 - Orijinal metin no: [64b-1])﻿

﻿

﻿

263. Hüküm

Mehmed Bey b. Davud’un Macar asıllı câriyesini vasiyet yoluyla âzad ettiği

Udûlden Mehmed Çelebi b. Hemdem ve el-Hâc Ali b. Abdullah nâm kimesneler meclis-i şer‘-i şerîfde Hazreti Ebî Eyyûb-i Ensârî -aleyhi rahmetü’l-Bârî- mahallâtından Kasımpaşa mahallesinde bundan akdem vefât eden Mehmed Bey b. Davud nâm kimesnenin annesi ve vârisi olan Aynî Hâtun bt. Mustafa nâm hâtun mahzarında, orta boylu, açık kaşlı, elâ gözlü, sarışın ve Macariyyetü’l-asl hâmiletü hâze’l-kitâb Kâmile bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mezbûr, hâl-i hayâtı ve kemâl-i akl ve sıhhatinde lehine şâhidlik yapılan câriye-i memlûkesini “Ölürsem, mevtimden kırk gün mukaddem hür ol.” diyerek mukayyed tedbîrle âzâd etmişdi. Ancak iyileşdi ve müddet-i mezbûreden fazla yaşadı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fi’l-yevmi’l-hâmis ve’l-ışrîn min şehri Recebi’l-mürecceb sene sitte aşere ve elf.

Şuhûdü’l-hâl: Umdetü’l-eimme Hasan Efendi b. Ahmed, Mehmed Efendi b. Hasan, Hüseyin Çelebi b. Abdurrahman

(GALATA32 - cilt: 36, sayfa: 206 - Hüküm no: 263 - Orijinal metin no: [64b-2, Arapça])﻿

﻿

﻿

264. Hüküm

Emine Hâtun Vakfı’nın Mehmed Bey b. Davud’da alacağı olduğu

Udûlden Mehmed Çelebi b. Hemdem ve el-Hâc Ali b. Abdullah nâm kimesneler meclis-i şer‘-i şerîfde hâzırân olup, Hazreti Ebî Eyyûb-i Ensârî -aleyhi rahmetü’l-Bârî- mahallâtından Kasımpaşa mahallesinde vefât eden merhûm Mehmed Bey b. Davud’un annesi ve vârisi olan Aynî Hâtun bt. Mustafa nâm hâtun mahzarında, merhûme Emine Hâtun bt. ( ) vakfı mütevellîsi hâmil-i hâze’l-kitâb umdetü’l-eimme Hasan Efendi b. Ahmed’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mezbûr hâl-i hayâtı ve kemâl-i akl ve sıhhatinde iken bizim yanımızda, üzerinde ve zimmetinde vakıf malının aslından râyicü’l-vakt altı bin sekiz yüz akçe-i Osmânî -ki dört bin akçesi asl-ı mâldan ve iki bin sekiz yüz akçesi mahalle-i mezbûrede kâin hudûdu ahâlî indinde ve inde’l-cîrân ma‘lûm ev kirâsı bedelindendir-lâzimü’l-edâ ve vâcibü’l-kazâ vakf-ı mezbûrun hakkı olduğunu ikrâr ve i‘tirâf etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve müdde‘î-yi mezbûra meblağ-ı mezbûru ondan veya vekîlinden kısmen ya da tamâmen ahz u kabz etmediğine ve bi vechin mine’l-vücûhi’ş-şer‘iyye [65a] zimmetini ibrâ etmediğine dâir yemîn verilmesinin ardından şehâdetleri mûcebince hükm edildi. Cerâ zâlike ve hurrire fî târihi’l-mezbûr.

Şuhûdü’l-hâl: Mehmed Çelebi b. Hasan ve es-sâbikūn Yevmü’l-ehad Yevmü’l-isneyn Yevmü’s-sülesâ Yevmü’l-erbi‘â

(GALATA32 - cilt: 36, sayfa: 207 - Hüküm no: 264 - Orijinal metin no: [64b-3, Arapça])﻿

﻿

﻿

265. Hüküm

Mehmed Bey b. Davud’un Eflak asıllı kölesini vasiyet yoluyla âzad ettiği

Udûlden Mehmed Çelebi b. Hemdem ve el-Hâc Ali b. Abdullah nâm kimesneler meclis-i şer‘-i şerîfde hâzırân olup, Hazreti Ebî Eyyûb-i Ensârî -aleyhi rahmetü’l-Bârî- kasabası mahallâtından Kasımpaşa mahallesinde vefât eden merhûm Mehmed Bey b. Davud’un annesi ve vârisi olan Aynî Hâtun bt. Mustafa nâm hâtun mahzarında, emred, açık kaşlı, iri kara gözlü, beyaz tenli, boynunda eser-i cerh bulunan Eflakiyyü’l-asl hâfız-ı hâze’l-kitâb Rıdvan b. Abdullah’dan sâdır olan da‘vâ-yı sahîha-i şer‘iyyede şöyle şehâdet ettiler ki, müteveffâ-yı mezbûr hâl-i hayâtı ve kemâl-i akl ve sıhhatinde kendisine rıkkını i‘tirâf eden yukarıda vasıfları zikr edilen mezbûr abd-i memlûkünü “Ölürsem, ölümümden kırk gün mukaddem hür ol.” diyerek mukayyed tedbîrle âzâd etmişdi. Sonra iyileşip müddet-i mezbûreden ziyâde yaşadı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın târih-i mezbûrda mûcebince hükm edildi.

Şuhûdü’l-hâl: es-Sâbikūn

(GALATA32 - cilt: 36, sayfa: 207 - Hüküm no: 265 - Orijinal metin no: [65a-1, Arapça])﻿

﻿

﻿

266. Hüküm

Mehmed Bey b. Davud’un Eflak asıllı kölesini vasiyet yoluyla âzad ettiği

Udûlden Mehmed Çelebi b. Hemdem ve el-Hâc Ali b. Abdullah nâm kimesneler meclis-i şer‘-i şerîfde hâzırân olup, Hazreti Ebî Eyyûb-i Ensârî -aleyhi rahmetü’l-Bârî- kasabası mahallâtından Kasımpaşa mahallesinde vefât eden merhûm Mehmed Bey b. Davud’un annesi ve vârisi olan Aynî Hâtun bt. Mustafa nâm hâtun mahzarında, uzun boylu, açık kaşlı, elâ gözlü, esmer, Eflakiyyü’l-asl ve başında eser-i cerh bulunan hâfız-ı hâze’l-kitâb Ferhad b. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mezbûr hâl-i hayâtı ve kemâl-i akl ve sıhhatinde, kendisine rıkkını i‘tirâf eden yukarıda vasıfları zikr edilen mezbûr abd-i memlûkünü “Ölürsem, ölümümden kırk gün mukaddem hür ol.” diyerek mukayyed tedbîrle âzâd etmişdi. Sonra iyileşip müddet-i mezbûreden ziyâde yaşadı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın târih-i mezbûrda mûcebince hükm edildi.

Şuhûdü’l-hâl: es-Sâbikūn

(GALATA32 - cilt: 36, sayfa: 208 - Hüküm no: 266 - Orijinal metin no: [65a-2, Arapça])﻿

﻿

﻿

267. Hüküm

Mehmed Bey b. Davud’un Eflak asıllı câriyesini âzad ettiği

Udûlden Mehmed Çelebi b. Hemdem ve el-Hâc Ali b. Abdullah nâm kimesneler meclis-i şer‘-i şerîfde hâzırân olup, Hazreti Ebî Eyyûb-i Ensârî -aleyhi rahmetü’l-Bârî- kasabası mahallâtından Kasımpaşa mahallesinde vefât eden merhûm Mehmed Bey b. Davud’un annesi ve vârisi olan Aynî Hâtun bt. Mustafa nâm hâtun mahzarında, orta boylu, açık kaşlı, iri kara gözlü, esmer ve Eflakiyyetü’l-asl hâfızatü hâze’l-kitâb Yasemin bt. Abdullah’dan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mezbûr hâl-i hayâtı ve kemâl-i akl ve sıhhatinde kendisine rıkkını i‘tirâf eden yukarıda vasıfları zikr edilen mezbûr câriye-i memlûkesini “Ölürsem, ölümümden kırk gün önce hür ol.” diyerek mukayyed tedbîrle âzâd etmişdi. Sonra iyileşip müddet-i mezbûreden ziyâde yaşadı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın târih-i mezbûrda mûcebince hükm edildi.

Şuhûdü’l-hâl: es-Sâbikūn

(GALATA32 - cilt: 36, sayfa: 208 - Hüküm no: 267 - Orijinal metin no: [65a-3, Arapça])﻿

﻿

﻿

268. Hüküm

Vasînin, vesâyeti altındaki küçüğün mîrâs payını teslim aldığına dair

Mahmiye-i Galata’da beytülmâl emîni olan fahrü’l-emâsil Ali Bey b. Mustafa mahfil-i kazâda mahmiye-i mezbûrede vâki‘ Müeyyedzâde mahallesi sâkinlerinden müteveffâ Ahmed Reis b. Yakub’un eytâmına vasiyyi muhtâr olan el-Hâc İbrahim b. Yakub el-mezbûr muvâcehesinde ikrâr ve i‘tirâf edip müteveffâ-yı mezbûrun muhallefâtı ba‘de’l-ihrâcât altı yüz bin akçe olup meblağ-ı mezbûr beyne’l-verese taksîm olundukda müteveffâ-yı mezbûr Ahmed Reis’in veresesinden sulbiye kızı Emine ve hâtunu Râbia nâm gāibe hisse-i şer‘iyye-i ma‘lûmeleri yüz altmış sekiz bin beş yüz altmış akçenin aslından yüz on dokuz bin üç yüz fıddî râyic fi’l-vakt Osmânî akçe mîrî için bana vâsıl olup emânetim hasebiyle ahz u kabz eyledim diye ikrâr ve i‘tirâf ettikde mukırr-ı mezbûrun ikrârını mukarrun lehü’l-mezbûr el-Hâc İbrahim bi’l-muvâcehe tasdîk ettikde gıbbe’t-taleb mâ vaka‘a kayd olundu. Tahrîren fî evâili Cumâdelâhire sene sitte aşere ve elf.

Şuhûdü’l-hâl: Sinan Reis b. Mustafa, Hüdâverdi Reis b. Abdullah, Ahmed Reis b. Abdüllatif, Hacı Reis b. Mehmed, el-Hâc İsa b. Sevindik ve gayruhüm

(GALATA32 - cilt: 36, sayfa: 209 - Hüküm no: 268 - Orijinal metin no: [65a-4])﻿

﻿

﻿

269. Hüküm

Müezzin Derviş Efendi’nin muhallefâtı

Mahmiye-i Galata’da vâki‘ Câmi‘-i kebîr mahallesinde vefât eden ve geride Âişe Hâtun bt. Nezir nâm zevcesi ile Mehmed nâm sagīr oğlunu bırakan merhûm Müezzin Derviş Efendi’nin muhallefâtıdır. Vaka‘a’t-tahrîr fî gurreti Şa‘bân sene sitte aşere ve elf. Bahâ-i menzili vakıf 3500 Mâ uhize fî mukābeleti ferâğı tilâveti’l-cüz’i’ş-şerîf 800 Zıbın 56 Kürdegi köhne 66 Yorgan 100 Çakşır 40 Don ve gömlek 80 Alaca kaftan 110 Maşraba 82 Tencere 66 İskemle 51 Tas 26 Küçük sâ‘at 26 Sâ‘at 600 Def‘a sâ‘at 28 Def‘a tas 21 Def‘a sâ‘at 160 Def‘a sâ‘at 28 İki fıçı 40 Ba‘zı hırdavât 17 Lacivert köhne ferâce 500 Köhne tülbent 160 Sahan 3 154 Kevgir 2 Def‘a tencere 2 122 Yekûn 6897 Minhâ bi tarîki’t-taksîm beyne’l-guremâ ba‘de sübûti’d-düyûni’l-âtiyye el-mezbûre Asl-ı deyn li ciheti’l-vakfı Seyyid Mustafa el-İmâm 6000, hisse 4000 Asl-ı deyn-i mehr-i zevce 1000, hisse 670 Asl-ı deyn-i el-Hâc Rıdvan berâ-yı kefen 137 Asl-ı deyn-i Zâhide Hâtun 1000, hisse 670 Deyn li Yasemin 103 Deyn li ferrâş Mercan 66 Deyn li Abdülkādir Halîfe 333 Deyn li Hacı Ahmed 100 Asl-ı deyn li vakfı Rüstem Paşa 1040, hisse 700 Yekûn altın 6742 el-Bâkī fî yedi’z-zevce 155

(GALATA32 - cilt: 36, sayfa: 209 - Hüküm no: 269 - Orijinal metin no: [65b-1])﻿

﻿

﻿

270. Hüküm

Mehmed Bey b. Davud’un, vasiyetini tenfize Hüseyin Çelebi b. Abdülgani’yi vasiyyi muhtâr nasb ettiği

Udûlden Mehmed Çelebi b. Hemdem ve el-Hâc Ali b. Abdullah nâm kimesneler meclis-i şer‘-i şerîfde hâzırân olup, Hazreti Ebî Eyyûb-i Ensârî -aleyhi rahmetü’l-Bârî- kasabası mahallâtından Kasımpaşa mahallesinde vefât eden merhûm Mehmed Bey b. Davud’un annesi ve vârisi olan Aynî Hâtun bt. Mustafa nâm hâtun mahzarında, hâmil-i hâze’l-kitâb Hüseyin Çelebi b. Abdülganî’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mezbûr, lehine şâhidlik yapılan da‘vâcıyı sülüs-i vasiyyetinin tenfîzine vasiyyi muhtâr kıldı. O da vesâyet-i mezbûreyi kabûl edip hizmeti lâzımesini edâyı üzerine aldı. Şehâdetleri ba‘de şerâiti’l-kabûl inde’ş-şer‘ mu‘teber ve makbûl olmağın mûcebince hükm edildi. Cerâ zâlike ve hurrire fi’l-yevmi’l-hâmis ve’l-ışrîn min Recebi’l-mürecceb sene [1016].

Şuhûdü’l-hâl: Umdetü’l-eimme Hasan Efendi b. Ahmed, Mehmed Efendi b. Hasan, Hüseyin Çelebi b. Abdullah, Mehmed Çelebi b. Ali

(GALATA32 - cilt: 36, sayfa: 210 - Hüküm no: 270 - Orijinal metin no: [65b-2, Arapça])﻿

﻿

﻿

271. Hüküm

Gülferec Hâtun bt. Abdullah’ın mehr-i müeccel alacağına hükm edilmesi

Udûlden Şaban Dede b. Mehmed ve Mahmud b. Ali nâm kimesneler meclis-i şer‘-i şerîfde hâzırân olup, bundan akdem vefât eden Şaban b. Abdullah’ın muhallefâtına el koyan mahmiye-i Galata’da vâki‘ beytülmâl-i hâs emîni Mahmud Çavuş b. Ahmed nâm kimesne mahzarında, müteveffâ-yı mezbûrun zevcesi ve vârisi Gülferec Hâtun bt. Abdullah nâm hâtundan sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mezbûr hâl-i hayât ve kemâl-i akl ve sıhhatinde bizim yanımızda, üzerinde ve zimmetinde mezbûre da’vâcının nikâhı esnâsında ma‘kūdun aleyh olan mehr-i müeccelinden râyicü’l-vakt bin yüz akçe-i Osmânî hakkı olduğunu ikrâr ve i‘tirâf etti. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve mezbûre da‘vâcıya meblağ-ı mezbûru, merhûmdan veya vekîlinden kısmen ya da tamâmen ahz u kabz etmediğine dâir yemîn verilmesinin ardından mûcebince hükm edildi. Cerâ zâlike ve hurrire fî 3 şehri Şa‘bâni’l-mübârek sene sitte aşere ve elf.

Şuhûdü’l-hâl: Seyyid Hamid b. Seyyid Muharrem, Seyyid Musli Efendi b. Seyyid Osman, Seyyid Dede, Mehmed b. Yusuf

(GALATA32 - cilt: 36, sayfa: 210 - Hüküm no: 271 - Orijinal metin no: [65b-3, Arapça])﻿

﻿

﻿

272. Hüküm

Hâkimin küçüğe Emine Hâtun bt. Ahmed Reis’i nâzır ataması

Hâkim, hâmiletü hâze’l-kitâb Emine Hâtun bt. Ahmed Reis nâm hâtunu, babası harem-i şerîfde vefât eden kız karındaşı Âişe bt. Ahmed nâm sagīreye, müteveffâ-yı mezbûr babasından irs-i şer‘le kendisine intikāl eden malların zabtı ve hıfz-ı ahvâli için el-Hâc İbrahim b. Yakub nâm vasî ile birlikte nâzır nasb etti. Ki artık sagīre-i mezbûrenin umûruyla alâkalı bir husûsa ancak yek diğerinin ma‘rifeti ile mübâşeret edilecekdir. O da nezâret-i mezbûreyi kabûl edip hizmeti lâzımesini edâyı üzerine aldı. Cerâ zâlike ve hurrire fî 3 şehri Şa‘bâni’l-mübârek sene sitte aşere ve elf.

Şuhûdü’l-hâl: el-Hâc Rıdvan b. Abdullah, Mustafa Reis b. Ali, Şaban Reis b. Mustafa, el-Hâc Murad b. Mehmed

(GALATA32 - cilt: 36, sayfa: 211 - Hüküm no: 272 - Orijinal metin no: [66a-1, Arapça])﻿

﻿

﻿

273. Hüküm

Ali Efendi b. Ahmed’in ödünçten Ahmed Reis’te alacağı olduğu

Udûlden Rıdvan Reis b. Abdullah ve Osman b. el-Hâc Ahmed nâm kimesneler Mekke’de harem-i şerîfde vefât eden merhûm Ahmed Reis’in Âişe nâm sagīre kızının vasiyyi muhtârı olan el-Hâc İbrahim b. Yakub nâm kimesne mahzarında, hâfız-ı hâze’l-kitâb Ali Efendi b. Ahmed’den sâdır olan da‘vâ-yı sahîha-i şer‘iyyede gıbbe’l-istişhâd şöyle şehâdet ettiler ki, müteveffâ-yı mûmâ-ileyh hâl-i hayât ve kemâl-i akl ve sıhhatinde bizim yanımızda ve katımızda lehine şâhidlik yapılan mezbûr da‘vâcıdan iki bin akçe-i Osmânî karz-ı hasen alıp kabz etmişdi. Şehâdetleri ba‘de şerâiti’l-kabûl inde’ş-şer‘ mu‘teber ve makbûl oldukdan sonra ve da‘vâcıya meblağ-ı mezbûru merhûmdan veya vekîlinden kısmen ya da tamâmen ahz u kabz etmediğine ve bi vechin mine’l-vücûh ve sebebin mine’l-esbâb zimmetini ibrâ etmediğine dâir yemîn verilmesinin ardından mûcebince hükm edildi. Cerâ ve hurrire fî 3 şehri Şa‘bân sene sitte aşere ve elf.

Şuhûdü’l-hâl: es-Sâbikūn

(GALATA32 - cilt: 36, sayfa: 211 - Hüküm no: 273 - Orijinal metin no: [66a-2, Arapça])﻿

﻿

﻿

274. Hüküm

Hâkimin küçük kıza Rahime bt. Abdullah’ı nâzır nasb etmesi

Hâkim, hâmiletü hâze’l-kitâb Rahime bt. Abdullah’ı, Mekke yolunda vefât eden Ahmed Reis’in Âişe nâm sagīre kızına hıfz-ı ahvâli ve müteveffâ-yı mezbûr babasından irs-i şer‘le intikāl eden mallarının zabtı için el-Hâc İbrahim b. Yakub nâm vasî ile birlikte hareket etmek üzre nâzır nasb etti. Ki artık sagīre-i mezbûreyle alâkalı herhangi bir işe yek diğerinin ma‘rifeti olmadan mübâşeret edilemeyecekdir. O da nezâret-i mezbûreyi kabûl edip hizmeti lâzımesini edâyı üzerine aldı. Cerâ zâlike ve hurrire fi’t-târihi’l-mezbûr seneti’l-mezbûre.

Şuhûdü’l-hâl: es-Sâbikūn

(GALATA32 - cilt: 36, sayfa: 212 - Hüküm no: 274 - Orijinal metin no: [66a-3, Arapça])﻿

﻿

﻿

275. Hüküm

Abdülbaki b. Receb’in borcu olmadığına dair yemîn ettiği

Havâss-ı Kostantıniyye mahallâtından Kasımpaşa mahallesi sükkânından olup bundan esbak vefât eden merhûm Mehmed Bey b. Davud’un vâlidesi Aynî Hâtun bt. Mustafa meclis-i şer‘de mahalle-i mezbûreden Abdülbâkī b. Receb mahzarında takrîr-i kelâm edip oğlum mezbûr Mehmed Bey merkūm Abdülbâkī ile müşterek kasablık ederler idi müteveffâ-yı mezbûrun merkūm Abdülbâkī yedinde sekiz bin akçe sermâyeden ve sekiz yüz akçe fâideden hakkı olup meblağ-ı merkūmdan bir def‘a dört bin akçe müteveffâ-yı mezbûrun techîz ve tekfîni için ve dört bin sekiz yüz akçe edâ-i deyni için cem‘an sekiz bin sekiz yüz akçe makbûzum olup zikr olunandan mâ‘adâ zimmetinde bir şey olmadığına tahlîfin taleb ederim deyip gıbbe’l-istihlâf matlûbu üzre yemîn-i billâhi’l-aliyyi’l-azîm edicek mâ vaka‘a gıbbe’t-taleb kayd ü sicil olundu. Cerâ fî târihi’l-mezbûr.

Şuhûdü’l-hâl: Hüsrev Efendi b. Ahmed, Mehmed Çelebi b. Hasan, Hüseyin Çelebi b. Abdurrahman, Mehmed b. Yusuf, Mustafa b. Mehmed ve gayruhüm mine’l-hâzırîn

(GALATA32 - cilt: 36, sayfa: 212 - Hüküm no: 275 - Orijinal metin no: [66a-4])﻿

﻿

﻿

276. Hüküm

Miras hisselerine ilişkin tarafların yekdiğerinin zimmetini ibrâ etmesi

Derkenâr “Bu hüccet kaydında galat olup ikinci kâğıtta sahîhi mukayyeddir bununla amel olunmaz” Budur ki, mahmiye-i Galata mahallâtından Câmi‘-i kebîr mahallesinden olup bundan esbak vefât eden merhûme Rukiye Hâtun nâm müteveffânın zevc-i metrûkü ve vârisi Mustafa Çelebi b. Mehmed mahfil-i şer‘-i hatîru lâzimü’t-tevkīrde müteveffât-ı merkūmenin vâlidi olup vâlidesi Envar Hâtun bt. Abdullah tarafından vekîl olup tarîk-i şer‘î üzre vekâleti sâbite olan fahrü’l-eimme Şeyh Mehmed Efendi b. Şeyh Ahmed mahzarında takrîr-i kelâm ve ta‘bîr-i ani’l-merâm edip müteveffât-ı mezbûrenin verâseti bana ve sadriyye kızı Sâliha nâm sagīreye ve vâlidi mezbûr Şeyh Mehmed Efendi’ye ve vâlidesi merkūme Envar Hâtun’a münhasır olup müteveffât-ı mezbûrenin zimmetimde mehr-i müeccelinden otuz bin ve beynimizde cinsi ve nev‘i ma‘lûm esbâbı bahâsından kırk dört bin beş yüz on sekiz olup ve müteveffât-ı mezbûrenin esbâbı bahâsından altmış bin dokuz yüz on altı akçe mezbûr Şeyh Mehmed Efendi ve müvekkilesi merkūme Envar Hâtun yedlerinden alıp cem‘an yüz elli beş bin dört yüz otuz dört akçe metrûkâtı olup meblağ-ı merkūmdan müteveffât-ı mezbûrenin sülüs-i vasiyyeti şer‘îsi için elli bir bin sekiz yüz on bir akçe ihrâc olunup bâkī yüz üç bin altı yüz yirmi üç akçe beynimizde taksîm olunmadan sulbiye kızımız merkūme Sâliha dahi vefât edip onun verâseti bana ve cedde-i sahîhası mezbûre Envar Hâtun’a münhasır oldukda meblağ-ı merkūm yüz üç bin altı yüz yirmi üç akçeden yirmi üç bin dokuz yüz on iki akçe benim rub‘u hisse-i şer‘iyyem on beş bin dokuz yüz kırk iki akçe südüs mezbûr Mehmed Efendi’nin hisse-i şer‘iyyesi olup ve on beş bin dokuz yüz kırk iki akçe mezbûre Envar Hâtun’un südüs hisse-i şer‘iyyesi olup ve kırk yedi bin sekiz yüz yirmi altı akçe sulbiyem sagīre-i mezbûrenin hisse-i şer‘iyyesi olup benim rub‘u hisse-i şer‘iyyem ve kızım sagīre-i mezbûrenin nısf hissesi cem‘an yetmiş bir bin yedi yüz kırk akçe olup zimmetimden mezbûr Şeyh Mehmed Efendi’ye edâsı lâzım iki bin yedi yüz yetmiş sekiz akçe kalmış iken sulbiye kızım mezbûre Sâliha vefât etmekle onun nısf hisse-i şer‘iyyesi meblağ-ı merkūmdan yedi bin dokuz yüz yetmiş bir akçe cedde-i sahîhası mezbûre Envar Hâtun’a südüs hisse-i şer‘iyye lâzım geldikde cem‘an üç bin yedi yüz kırk dokuz akçeyi mezbûr Şeyh Mehmed Efendi’ye teslîm ettim ol dahi asâleten ve vekâleten kabz ve tesellüm etti her birimizin alâ mâ faraza’llahü ta‘âlâ hisse-i şer‘iyyemiz bi’t-tamâm vâsıl olup min ba‘d muhallefât-ı mezbûreye müte‘allik biri birimizden da‘vâ ve talebimiz yoktur dedikde mukırr-ı merkūm Mustafa Çelebi’nin ikrâr-ı meşrûhunu mezbûr Şeyh Mehmed Efendi asâleten ve vekâleten bi’l-muvâcehe tasdîk edicek mâ vaka‘a kayd olundu. Tahrîren fî evâili şehri Şa‘bâni’l-mu‘azzam sene sitte aşere ve elf.

Şuhûdü’l-hâl: eş-Şeyh İsa b. Ahmed, eş-Şeyh Sâlih b. Abdurrahman, Hacı Ahmed b. Yusuf, el-Hâc Abdullah b. Mehmed, Şaban Bey b. Yusuf, Osman Bey b. Abdullah, Hacı Hüseyin b. Abdullah, Sefer b. Abdullah

(GALATA32 - cilt: 36, sayfa: 213 - Hüküm no: 276 - Orijinal metin no: [66b-1])﻿

﻿